
Cuvânt înainte la ediţia în limba română 


Cartea de faţă este continuarea lungilor conversații pe 
care, în scris sau față-n faţă, le purtăm, Catherine Durandin 
şi cu mine, de aproape douăzeci de ani. Ne-am întâlnit 
imediat după revoluţie, când a venit să propună celor trei 
Facultăţi de Istorie din Iaşi, Cluj și Bucureşti un program 
„Tempus” împreună cu Institutul de Limbi Orientale, 
INALCO, de la Paris, şi am continuat apoi să vorbim despre 
România, despre experienţele ei ca tânăr savant care încerca, 
într-un mediu oficial obtuz şi extrem de ostil, în contrast cu 
un mediu privat inteligent, subtil şi afectuos, să înțeleagă şi 
trecutul, și prezentul României. O atestă nu numai o parte 
importantă din opera ei ştiinţifică, ci şi mai multe romane 
scrise cu nerv şi cu o pătrundere neobişnuită din partea altor 
vizitatori intermitenți — şi mult, mult mai indiferenți — decât 
Catherine Durandin. 

Judecata acestei opere complexe, ştiinţifice şi literare 
deopotrivă, asupra României şi a românilor este, aşa cum va 
putea lesne să constate cititorul acestui dialog, mai degrabă 
amară; ceea ce nu are cum să ştie acest cititor dacă nu i-a 
citit și operele consacrate propriei sale patrii, Franţa, este 
faptul că acest amar esenţial este expresia publică a unui 
interes profund, vibrant și atât de personal încât se con- 
fundă cu o exigentă şi severă iubire. 

Știind bine asta, și amintindu-mi de o întâmplare pe 
care prietena mea mi-o povestise cu o indignare amuzată, 
despre o doamnă de origine română emigrată de mult în 
Franţa, care o interpelase agresiv la una dintre conferințele 
de la Institutul Cultural Român de la Paris, întrebând-o cum 
de își permite să vorbească despre trecutul României când 
nu e româncă, am primit fără ezitare propunerea ei de a 

scrie „la patru mâini” o carte despre istoria recentă a 
României în momentul în care România era admisă ca 
membru al Uniunii Europene. 

Cartea de față este rezultatul acestui intens efort comun. 
Recitind-o în vara acestui an pentru versiunea română, am 
constatat că rămâne o încercare polifonică, în care fiecare 
dintre autoare îşi păstrează nu numai identitatea, ci și 
opiniile, fără ca acestea să se armonizeze integral cu cele 
ale colegei de reflecţie și scris, dar fără să se afle vreun 
moment în disarmonie cu acestea. Nu e o carte de erudiție 
pedantă, dar nu e niciun eseu sau un volum de memorii, 
fiindcă reacţiile şi reflecțiile fiecăreia dintre noi tind către 
judecăţi cauzale şi sunt dintru început ordonate de o lungă 
asceză a cercetării istorice. Am adăugat ediţiei în limba 
română o bibliografie selectivă, dar am redus aparatul critic, 
ca şi în celelalte versiuni, la un minimum indispensabil. 

Versiunea franceză a acestui dialog, apărut la Editura 
I'Harmattan în toamna lui 2008 s-a bucurat de mult interes, 
atât datorită excelentei reputații a dnei Durandin, cât şi 
eforturilor INALCO, ale Ambasadei României, atunci 
conduse de E.S. DI. Teodor Baconschi, și ale Institutului 
Cultural Român de la Paris, al cărui director era Magda 
Cârneci; toate aceste instituții au organizat dezbateri pe 
marginea cărții noastre, inițiativă pentru care le mulțumim 
aici. Acest prim val de interes a contribuit în cea mai mare 
măsură la invitaţia profesorului Stephen Fischer-Galatzi, 
care conduce de mulți ani colecția East European Studies 
publicată de Universitatea Columbia din New York, de a 
publica o variantă în limba engleză a acestei cărți. Datorită 
eforturilor conjugate ale dnei Lia Ciplea, delegata în 
România a colecției menţionate, a lui George Jewsbury, 
care a tradus cu competenţă şi multă răbdare amicală textul, 
şi nu în ultimul rând datorită prietenei mele de o viaţă, 
Liana Lupaș, care ne-a susținut fără preget eforturile, cartea 
a apărut la începutul acestui an în varianta engleză, cu 


câteva mici modificări care să evite anacronismele prea 


Cuvânt înainte 


flagrante pe care cei trei ani de la prima apariție riscau să le 
producă. 

Aceeaşi preocupare a dus şi la unele adăugiri sau 
reformulări ale textului propriilor mele capitole în varianta 
de faţă. De la redactarea lor au trecut acum nu numai 
aproape cinci ani, ci mai ales două episoade electorale com- 
plexe, unul parlamentar, celălalt prezidenţial, care au pro- 
vocat regrupări spectaculoase de forțe politice: era impo- 
sibil să păstrez aidoma unele consideraţii analitice 
formulate imediat după alegerile din 2004 scriind în timpul 
sau imediat după guvernarea marii coaliții PSD-PDL din 
2009 sau a moțiunii de cenzură din toamna aceluiaşi an. 
Drept care am intervenit pe alocuri în paginile finale ale 
capitolelor pe care le-am redactat şi tradus eu însămi, atâta 
cât acestea să nu sune neverosimil cititorului de azi. 

Nu pot încheia aceste rânduri liminare înainte de a 
mulțumi şi Doamnei Marina Mureșanu Ionescu, distinsa 
traducătoare a capitolelor datorate Doamnei Durandin şi a 
celor comune, dar mai ales cea care ne-a determinat cu 
blândă energie să facem toate demersurile necesare pentru 
existența versiunii în limba română. Nu mai puţin, datorăm 
gratitudinea noastră Doamnei Anca Untu Dumitrescu, 
director al Editurii Institutul European laşi, şi colabora- 
torilor D-sale, în primul rând Doamna Elena Uzier, pentru 
generozitatea cu care, în vremuri de restrişte, şi-au asumat, 
cu îndrăzneală şi prietenească înțelegere, riscurile editării 
acestei cărți. 


O ELIBERARE DIFICILĂ 


Catherine Durandin 


A reveni asupra istoriei României postcomuniste în 
contextul duratei lungi înseamnă în primul rând a situa lu- 
crurile într-un ritm al timpului politic şi economic. Acest 
ritm este considerat normal în Occident, pe baza a două 
noţiuni care formează cadrul de referință al normalității: 
democraţia şi economia de piaţă. In primele momente după 
căderea regimurilor comuniste, numeroşi analişti au impus 
termenul „tranziţie”, ca şi cum punctul de plecare şi cel de 
sosire ar fi fost perfect cunoscute. Aceste borne simbolice 
erau întunecate în punctul de plecare, apăsate de crimele 
comunismului, dar luminoase în perspectiva unei sosiri 
presupuse într-o lume liberă şi prosperă. 

Bine angajată deci, cu o nouă Constituţie în 1991, 
care înlătură definitiv statul-partid şi confirmă pluralismul 
sistemului politic, România trăieşte experiența inedită a 
unui calendar electoral respectat. Electorii se exprimă încă 
din mai 1990, apoi, începând cu 1992, o dată la patru ani: 
potrivit articolului III din Constituţie, Parlamentul este 
organul reprezentativ suprem al poporului român și unica 
autoritate legislativă a țării. Acesta este format din Camera 
Deputaţilor şi Senat. Aceste două organe sunt alese pentru 
patru ani prin vot universal, egal, direct şi secret. Preşe- 
dintele beneficiază de asemenea de un mandat de patru ani 
şi este ales prin vot universal direct. Articolul 42 din 
Constituţie garantează dreptul de proprietate!. 


' Termenul „a garanta” i-a creat probleme lui Ion iliescu, care a 
preferat „a proteja”. Verbul „a garanta” s-a impus abia în 2002. 

Şi iată că, odată tranziţia înfăptuită, normalitatea 
democratică este recâştigată: lon Iliescu nu era îndreptățit 
să declare Revoluţia încheiată pe 25 decembrie 1989! Prin 
această declaraţie, care îşi propunea să restabilească ordinea 
sub conducerea Frontului şi, încheind zilele din decembrie, 
inaugurează o etapă revoluționară de ruptură afișată odată 
cu execuția lui Ceaușescu, Ion Iliescu şi adepții săi par a fi 
în măsură să ocupe poziţiile. Le revine însă o moştenire 
complexă şi explozivă. Moştenire împărțită între mai multe 
generaţii şi angajamente comuniste, între foştii reprezen- 
tanţi ai partidelor dintre cele două războaie mondiale, între 
tinerii ai căror părinți deveniseră complici ai sistemului 
destrămat şi al căror vis puternic și confuz, izvorât din 
„elita occidentală”, se îndrepta către Europa Occidentală şi 
Statele Unite. Era poate normal ca, în acest moment com- 
plex de confuzie şi speranță, şi încă sub șocul zilelor din 
decembrie, active pentru unii — o minoritate —, suportate cu 
greu de către alţii, să apară neliniştea. Unii, cei din Frontul 
Salvării Naţionale (FSN) şi aliaţii lor, se tem să nu fie 
anihilaţi de forţele liberale de dreapta, susținute de elitele 
anticomuniste din exil, de regele Mihai, exilat de asemenea 
din 31 decembrie 1947; şi în niciun caz o persoană ca lon 
Iliescu nu ar fi subscris la o astfel de restauraţie. Ceilalţi se 
mobilizează pentru a stârpi răul totalitar, neavând de 
înfruntat numai patru milioane de membri ai partidului 
comunist din 22 de milioane de locuitori. România devenise 
o ţară activistă sau cangrenată. Desigur, cele patru milioane 
de membri de partid nu sunt toți comunişti convinşi, dar 
sunt totuşi impregnaţi de un sistem ai cărui prizonieri au 
fost. 

De fapt, în sinea lor, ei ştiu foarte bine acest lucru: o 
parte din fiinţa lor a cedat. Pe de o parte, Ion Iliescu îşi 
asumă comunismul său reformator şi declară pentru Figaro 
Magazine, într-un interviu acordat pe 6 ianuarie 1990: 
„Cred în valorile comunismului, care sunt valori apropiate 
de un umanism european”. Pe de altă parte, intelectualul 
Octavian Paler recunoaşte pentru Le Monde, pe 12 aprilie 

1990: „Am greşit crezând că răul se reducea la Ceauşescu şi 
acoliţii săi [...] Ceauşescu a căzut, dar dictatura a rămas în 
noi”. Formulă lucidă, fără îndoială, pentru un fost membru 
în Comitetul Central al Partidului, fost preşedinte al tele- 
viziunii naționale și un apropiat al unuia dintre personajele 
marcante ale Serviciilor de Informaţii, Virgil Măgureanu. 

„Linişte” şi calm proclamau într-o nesfârşită litanie 
cetățenii români, după o iarnă grea, îndreptându-se spre 
urne în mai 1990, pentru a alege un Președinte și un 
Parlament și a pune capăt provizoratului unei situaţii de 
criză. Totul se petrece fără probleme. Cel ajuns în fruntea 
țării în zilele revoluţionare bine ținute sub control este ales 
preşedinte într-un mod cât se poate de confortabil: lon 
Iliescu. El va fi reales în 1992, în ciuda ascensiunii consi- 
derabile a opoziţiei democratice, grupată în jurul candi- 
datului Emil Constantinescu, geolog, rector al Universităţii 
din Bucureşti. Iliescu va fi reales pentru ultima dată în 
2000, ca o garanţie a continuității „liniştite” în faţa candi- 
datului partidului România Mare, Vadim Tudor, repre- 
zentând extremismul naționalist al vechilor nostalgici ai 
epocii Ceauşescu, dar şi aspiraţiile justiţiare ale tinerilor, 
cărora nu le displace limbajul său de violenţă populistă. 

in 1990/1991, odată cu restaurarea timidă a dreptului 
la proprietate privată, prin legea din 18/1991 care anunţă 
restituirea parţială a pământurilor înglobate în cooperativele 
agricole — maximum 10 hectare —, se părea că ritmul 
„normal” fusese reluat, după patruzeci de ani de paranteză’. 
Nu trebuie să uităm însă că istoria comunismului e departe 
de a fi fost o simplă paranteză. O revoluţie violentă și 
profundă, susținută de sovietici, s-a produs între 1944-1948, 
regimul instalat a avut adepții săi, iar cu timpul — din 
convingere, în cazul unora, din resemnare înfricoşată, 
comodă sau fatalistă, în cazul altora — s-a construit o socie- 
tate nouă, cu propriile sale valori, cu propriul său sistem de 


? Abia în 1999 vor fi restituite proprietăţile de 25 de hectare şi vor fi 
privatizate fermele de stat, fostele mari domenii funciare. 

educaţie, cu viziunea sa despre Bine şi Rău. A existat 
într-adevăr, conform vocabularului afișat de Ceaușescu, un 
Om Nou, care nu era nicidecum Omul de Fier inventat de 
propagandă. Şi, în definitiv, cine poate pretinde că se poate 
defini o societate „normală”, într-o istorie a normalității? 

A ne limita la observarea și aprecierea ritmului schim- 
bărilor electorale, pe fondul apariției instituţiilor democra- 
tizate, acceptabile şi acceptate, pe baza unei Constituţii a 
cărei legitimitate nu a fost repusă în discuție din 1991, a 
descrie o istorie-tablou a forțelor şi partidelor politice 
înseamnă a înţelege foarte puţin, ca și cum am parcurge un 
catalog, înghețat. Se impune o amalgamare a epocilor, într- 
un parcurs oscilând între perspectivele duratei lungi și 
sacadele pe termen scurt, de la o criză la alta. Crize care 
scot la lumină refulări negate, secrete bine ascunse. 


Drumul lung al eliberării 


De mai bine de cincisprezece ani, românii, ca și alți 
cetățeni din fostele democraţii populare, trăiesc o tulbu- 
rătoare mutație a relaţiei lor cu timpul, cu banii, o expe- 
riență existențială apăsată de Memorie, dar şi de memoriile, 
amintirile specifice fiecărei generații. În pofida acestei 
poveri a trecutului, a unor trecuturi profund dezarticulate, 
se impune o dorinţă urgentă de a trăi, de a trăi altfel și mai 
bine, iar această dorinţă generează gesturi grăbite şi haotice, 
lupta pentru afirmare, bunăstarea, o altă formă de 
recunoaștere faţă de Occident. Da, afirmarea — prin efortul 
individual, semn de normalizare —, dar în ce sistem de 
repere? De unde să vină recunoașterea care ar putea procura 
satisfacția? „Îmbogățiți-vă” să fi devenit deviza acestei 
societăți perturbate, ieșită dintr-un comunism devenit 
retorică egalitară? O imagine posibilă: aceea a unui om cu 
bolovani legaţi de picioare, care îl împiedică să alerge, dar 
având aripi care i-ar permite să-şi ia zborul spre cele mai 
înalte culmi ale speranţei. 

La acest context de tensiune fundamentală, trebuie să 
adăugăm realități și reminiscențe de comportament, în 
ciuda şi din cauza momentului 1989. „În ciuda” pentru că 
decembrie marchează o adevărată ruptură şi „din cauza” 
deoarece echipele conducătoare își mențin imperturbabil 
poziţiile dinainte de 1989. ŢȚesătura socială comunistă, la 
nivelul structurilor sociale, este foarte puţin schimbată. 
Doar ușor zdruncinată. Să ne amintim: în 1948 şi în anii 
următori, noile familii sărace, militante, familii şi tovarăşi 
ocupă casele foştilor burghezi, impunându-le să împartă cu 
ei apartamentele în promiscuitate; în 1990, nimeni nu a 
provocat o astfel de bulversare revoluţionară. Foştii condu- 
cători de partid, nomenclaturiștii şi cadrele au rămas liniștiți 
în vilele şi locuinţele lor! 

Şi totuşi, în ciuda sau din cauza acestui calm care se 
instalează după furtuna din decembrie 1989, apare frica. 
Unii se tem de mişcări violente, se tem să nu-şi piardă 
privilegiile obținute în timpul comunismului. Alţii sunt 
pentru o ruptură mai radicală, dorind o epurare, o lustraţie. 
Această frică se manifestă în mai multe moduri. Ea este 
amplificată de ceea ce numeam într-o carte din 1999-2000 
consacrată României, intitulată România, o capcană?, 
„începutul pervertit” pentru a aminti incertitudinile vehi- 
culate şi transmise în zilele din decembrie 1989 și în lunile 
care au urmat. 

Apropiaţii clanului Ceauşescu, eliminați din posturi, 
sunt cuprinși de panică: puţini la număr, câțiva consilieri 
lamentabil, clienți de ultimă oră ai cuplului Ceauşescu, 
târâţi prin tribunale, văicărindu-se, arestaţi o scurtă peri- 
oadă, îmbrăcaţi în haine vărgate de pușcăriași, o adevărată 
mascaradă. Câţiva universitari dați afară de studenţi furioși 
care îi disprețuiesc şi refuză să le mai urmeze cursurile, 
câțiva cercetători directori de institute pensionați anticipat. 
Dar, fără întârziere, aceste rare „victime” ale tranziției îşi 
vor găsi susținători binevoitori. Compasiune? Sau compli- 


? Catherine Durandin, Roumanie, un piege?, ed. Hesse, 2000, pp. 15-33. 

cităţi anterioare ce nu trebuie dezvăluite? Să spunem că e 
vorba de milă. Cincisprezece ani după momentele de derută 
din 1989-1990, aceleaşi personalităţi (care se vor recu- 
noaşte aici) se regăsesc încă, fie la Academie — inamovibili 
—, fie la conducerea Arhivelor — în numele competenţei —, 
fie în fruntea Bisericii ortodoxe — în numele respectului 
pentru această instituţie, garantă a tradiţiei. 

Rețelele familiale funcţionează şi ele: cutare doamnă, 
istoric, susținătoare înflăcărată a naţional-comunismului din 
anii 1980, în continuare prezentă cu aceleaşi discursuri 
scrise conştiincios şi citite la colocviile internaţionale din 
ultimii ani ai comunismului, a tremurat poate câteva 
săptămâni pentru poziţia ei, fiind apoi repede plasată pe un 
post analog într-un institut vecin. Fusese studenta unui 
profesor stimat şi respectabil, al cărui fiu avea încă pentru 
ea oarecare simpatie... Eliberată de nelinişti, doi, trei ani, 
ea se va limita la a îngroşa nota naționalistă a noilor sale 
scrieri, „uitând” comunismul. 

România nu a cunoscut epurări după 1989, marea 
frică fiind deci de altă natură. Vremea când agenții servi- 
ciilor secrete sunau la uşă în zorii zilei ca să aresteze un 
suspect a trecut. Și cine ar putea aresta suspecții? Serviciile 
de informaţii nu s-au reînnoit încă! Să amintim că Virgil 
Măgureanu, profesor „securist” la Institutul Partidului 
„Ștefan Gheorghiu” şi prezent — alături de noii aleşi! — la 
procesul cuplului Ceaușescu, va rămâne la conducerea 
Serviciului Român de Informaţii din 1990 până în iunie 
1997! Fosta justiţie este şi ea neschimbată: paradox sinistru, 
sub presiunea Consiliului Europei, judecătorii sunt declaraţi 
inamovibili prin Constituţie. Armata şi aparatul birocratic al 
ministerelor nu s-au mișcat. În guvernul provizoriu din 
1990, toţi miniştrii, cu excepția învățământului, culturii şi 
afacerilor externe, sunt foştii miniştri adjuncţi dinainte de 
Revoluţie. Un interpret de limbă rusă, apropiat al lui 
Nicolae Ceauşescu, va face o frumoasă carieră de amba- 
sador, un militar de carieră, asistent al unuia dintre fraţii lui 
Ceauşescu, va deveni un adept pasionat al adeziunii la 

NATO şi al atlantismului la modă la începutui secolului 
XXI, pentru a susţine în 2005-2006 proiectele strategice ale 
Washingtonului în Marea Neagră. Aceşti „nomenclaturişti”, 
transformați în elite autoproclamate, au traversat liniștiți 
tranziția care s-a dovedit cât se poate de benefică pentru 
cariera lor. Da, „linişte”, calm cere populaţia cuprinsă de 
frica fracturilor violente. Suferințele din anii 1950 au 
marcat profund mentalitățile. Revoluţia s-a terminat, acum 
trăim tranziția. Cei care aspiră să clarifice lucrurile, să 
judece și să pedepsească sunt foarte puţini. Adesea, aceştia 
sunt foşti deținuți politici din anii 1956-1964, care au trăit o 
violență politică extremă pe care nu o pot uita şi care 
explică această îndrăzneală. Lor li se alătură câțiva inte- 
lectuali, câțiva universitari şi unii tineri romantici. Ei vor fi 
inițiatorii Proclamaţiei de la Timişoara, care cerea — 
înaintea alegerilor din mai 1990 — limitarea drepturilor 
electorale ale foştilor activişti de partid şi ale cadrelor din 
Securitate pentru o perioadă de zece ani. O astfel de cerere 
din partea societăţii civile era o dovadă de civism, nonvio- 
lentă şi avea meritul de a fi clară. Dacă ar fi existat voință 
politică din partea grupului Iliescu pentru o reașezare 
democratică, o astfel de opțiune ar fi fost perfect realizabilă; 
dar echipele lui Ion Iliescu, provenite ele însele din activişti 
şi ideologi ai partidului, nu aveau nicidecum această 
intenţie sinucigașă. Continuitatea istoriei societății s-a 
impus. Fără îndoială, unele spirite mai exigente s-au simțit 
în forul lor interior incomodate de această constrângere la 
tăcere. O tăcere la care toată lumea consimţea și pe care cu 
toţii o împărțeau, luați de valul noii vieți pe care o trăiau, ei 
şi secretele lor. Marea frică s-a situat la bază, la nivelul 
celor care se temeau să nu piardă mica agoniseală din 
timpul regimului comunist. 

În primele momente de la începutul anilor 1990, 
populaţia rurală mai ales este cuprinsă de teama — în urma 
propagandei regimului Iliescu, în perioada alegerilor prezi- 
denţiale şi legislative din 1992 — că marii moșieri aveau să 
revină, să-i alunge de pe pământurile lor, înrobindu-i. O 

viziune dramatică, evocând amintirea răscoalei din 1907. 
Frică le era şi locatarilor care se temeau să nu fie expulzați 
la întoarcerea foștilor proprietari. Preşedintele iliescu a știut 
însă să-i liniştească, făcând să treneze ani de zile restituirea 
proprietăților, în interminabile procese care au îmbogățit o 
mulțime de avocaţi reciclați în drept civil. Încetul cu 
încetul, țăranii — o parte importantă a electoratului lui Ion 
Iliescu — s-au eliberat de temeri, fie vânzându-şi bucăţile de 
pământ, fie acceptând să reconstituie marile proprietăţi şi 
exploatări, adesea sub conducerea fostului director al fostei 
cooperative, care, între timp, şi-a însușit utilajele de 
producţie, adaptându-se la exigenţele pieţei. 

Teama întreținută, orchestrată de aripa extremistă, anti- 
occidentală, naționalistă şi nostalgică a epocii Ceauşescu a 
fost instrumentată împotriva capitaliştilor străini. Până prin 
1996, circulă o formulă, repetată la nesfârşit în mediile 
modeste care nu beneficiaseră de pe urma schimbării: 
străinii vin să ne fure țara! Circulau zvonuri sumbre, do- 
vadă a persistenței propagandei comuniste: străinii veniseră 
să distrugă combinatele, marile întreprinderi cu care ţara se 
mândrea şi să cumpere uzinele la prețuri mici, trimițând în 
şomaj mii de muncitori. Această teamă a fost întreţinută 
atât de către Ion Iliescu şi partidul său, cât şi de partidul 
România Mare al lui Vadim Tudor. Acoliţii săi fuseseră 
marii făuritori ai cultului clanului Ceauşescu, prin inter- 
mediul ziarului acestui partid, România Mare, care conjuga 
anticapitalismul cu antisemitismul, îndreptându-şi criticile 
spre premierul lui Ion Iliescu, Petre Roman, descendent al 
unei familii de evrei internaționalişti. De nenumărate ori, 
străinii veniţi la Bucureşti au putut auzi de la şoferii de taxi 
această întrebare angoasată și sinceră: „Aţi venit să ne 
cumpăraţi ţara?” 

În această atmosferă de rezistență alimentată de sufe- 
rința mentalităților derutate, apare teama de străinul occi- 
dental decadent, purtător potenţial al tuturor viciilor şi vino- 
vat pentru degradarea moravurilor, pentru intensificarea 
epidemiei de SIDA... SIDA, pornografia, prostituția: tot 

atâtea nenorociri care par a fi apărut odată cu deschiderea 
țării spre Occident. 

Cei care au ştiut să exploateze aceste temeri funda- 
mentale ale unei societăți amenințate cu schimbarea stilului 
de viaţă au fost serviciile de informaţii, care şi-au păstrat o 
legitimitate morală, apărând drept purtătoarele unei preţi- 
oase moșteniri comuniste, Omul Sănătos. Ceaușescu con- 
damnase extrem de vehement decadența occidentală, 
acuzându-i în 1971, şi în repetate rânduri după aceea, pe 
intelectualii paraziți, permeabili la influențele străine, de a 
nu-şi fi îndeplinit rolul de pedagogi şi de a fi propagat valo- 
rile negative. Un amestec de lume rurală, o lume închisă în 
ea însăşi: lucrurile interzise, cenzura și secretomania asupra 
realității criminalităţii, a devierilor ofereau un contrast 
puternic față de revărsarea bruscă a libertăţilor şi tole- 
ranțelor de după 1989. 

Este deci explicabil că, în mod spontan, bucureştenii 
„Cumsecade”, pătrunşi de virtuțile şi morala comunistă, 
fascinaţi de imaginea cuplului perfect al soților Ceauşescu, 
au fost cuprinşi de dezgust și mânie faţă de tinerii şi 
studenţii care au manifestat săptămâni întregi în ianuarie şi 
apoi în primăvara anului 1990 împotriva regimului Iliescu 
şi a ex-frontului devenit partid politic al acestuia. Aceiaşi 
oameni cumsecade însă, care îi insultau pe „huligani” — 
golani, oameni de nimic — nu ar fi ezitat, înainte de 1980, 
să-şi îndemne fiicele să aibă o legătură cu un bun „securist” 
ca să trăiască liniștite! Aceiași oameni cumsecade nu au 
ezitat să aplaude metodele manipulatoare și brutale utilizate 
de preşedintele lor când, în 1990, acesta îi asmute pe 
mineri, aduşi cu trenuri şi autobuze din Valea Jiului, 
împotriva studenților, urmăriți pe holurile facultăților și pe 
străzi, o vânătoare ce a rămas în amintirea opozanților lui 
Iliescu. Cât despre SIDA, care începuse să infesteze 
România la începutul anilor 1980, nu se vorbea înainte de 
1989. De aceea, descoperirea miilor de copii infectați cu 
SIDA şi abandonaţi în instituţii de stat a fost atât de 
deranjantă şi traumatizantă. SIDA? Ceva necunoscut înainte 

de decembrie 1989; pe atunci se vorbea de infecţie 
pulmonară. 

Paradoxul listei lucrurilor care inspiră teamă în aceşti 
ani, în care se împletesc conservatorismul cu reformismul: 
o societate care, global, există într-o relație de familiaritate 
negociată cu reprezentanţii serviciilor de informaţii, de care 
se şi tem în acelaşi timp. Forţa lucrurilor nespuse e 
fascinantă. Societatea nu-şi ascunde o teamă care e reală, 
dar, în acelaşi timp, se arată îngăduitoare cu cei care 
optează pentru o carieră asigurată şi unele privilegii, anga- 
jându-se în serviciile de informaţii. Se pune întrebarea dacă 
acest discurs despre frică este destinat doar străinătății, cu 
scopul de a-i explica implicit că societatea oprimată nu are 
cum să se revolte; referința la teamă ar fi un mod de a-și 
salva onorabilitatea. Ar trebui să ne întrebăm de asemenea 
dacă, odată trecute valurile de represiune, detenție şi muncă 
silnică din anii 1950-1964, frica nu a slăbit. Ceea ce trecea 
drept frică putea fi doar o neliniște, nu pentru viaţă, ci 
pentru comoditățile ei: neliniştea de a rata o promovare, de 
a nu obține un apartament, de a nu putea călători în străi- 
nătate. Neliniştea de a nu avea posibilitatea — din cauza 
izolării — de a-şi exprima şi valoriza talentele. Cooperarea 
cu Securitatea devenise o cale de acces spre o libertate 
încadrată. Frontiera era fragilă între alienare şi auto- 
eliberare cinică în jocul prin care trebuia înșelat un sistem 
deţinător al recompenselor. Un sistem de control, care 
dădea intelectualilor concilianți posibilitatea să călăto- 
rească, să facă studii îndelungate în străinătate: un Petre 
Roman, un fiu al sistemului, a studiat la Toulouse; un 
Adrian Năstase, ex-prim-ministru al preşedintelui Iliescu, a 
fost membru al Societăţii Franceze de Drept Internaţional 
pentru Drepturile Omului de la Strasbourg înainte de 1989. 
Alţii, intelectuali cunoscuţi, au beneficiat de burse 
îndelungate de specializare în RFG: cu preţul cărui acord cu 


+ Gail Kligman, The Politics of Duplicity, University of California 
Press, Berkeley, 1998. 

serviciile de informaţii? Nimeni nu invocă sfârşitul comu- 
nismului, societatea se adaptează... 

Angajamentele pe care unii le-au făcut cu Securitatea 
şi alte tipuri de compromis care decurgeau din aceste 
angajamente trebuie judecate cu prudență. Nu înseamnă că 
toții românii care au beneficiat de burse de studii în 
străinătate înainte de 1989 au semnat pactul cu diavolul pe 
viaţă. Cu toate acestea, privilegiul de a călători în Occident, 
dacă nu erau fii sau membri ai nomenclaturii. putea să-i 
facă vulnerabili: autorităţile care controlau totul puteau cu 
ușurință să-i manipuleze, să-i şantajeze, să-i determine să 
scrie rapoarte sau să-şi denunțe colegii. În acest context al 
fricii controlate, aflate permanent sub lupa puterii, al 
autocenzurii implicite, al minciunii prin omisiune, ceea ce 
interesează sunt detaliile concrete, nuanțele jocului subtil 
dintre libertate şi alienare. Securitatea nu era o entitate în 
sine, un bloc; ea funcţiona într-o manieră foarte ierarhizată. 
De pildă, cum putem stabili ce era mai nociv între atitudinea 
unui securist oarecare de la Ministerul Învăţământului, care 
ţine sub tensiune o studentă franceză în anii 1970, făcând să 
planeze asupra sa ameninţarea de a nu-i vira bursa de care 
beneficiază decât la sfârşitul sejurului — bursă atribuită în 
cadrul acordurilor bilaterale dintre România şi Franţa — şi 
aceea a unei persoane educate, un savant acceptând să facă 
jocul serviciilor de informaţii la un nivel mai înalt? Sub 
pretextul unor schimburi intelectuale şi universitare, acesta 
o invită, în 1983, pe studenta respectivă, devenită între timp 
profesoară, la un elegant restaurant parizian. Care îi era de 
fapt misiunea? Să-i ceară profesoarei, responsabilă a stu- 
diilor românești într-un institut parizian, să înceteze, contra 
unei recompense, „atacurile împotriva statului român”. 
Distinsul intelectual român înţelege prin „atacuri împotriva 
statului român” angajarea militantă pentru apărarea 
Drepturilor Omului, decurgând din acordul de la Helsinki. 
Conversaţia, care se desfâşurase, din partea „diplomatului” 
român, într-un stil împestrițat cu citate din Malraux şi 
referinţe la suveranitatea naţiunilor, este brusc întreruptă de 

profesoara franceză, care refuză să continue. Ce semni- 
ficație are această anecdotă? Doar aceea de a aminti 
omniprezenţa presiunii permanente, uneori brutală, alteori 
mai subtilă. Trebuie spus că era mai uşor pentru o studentă 
venită din Franţa, şi mai ușor încă pentru un profesor de la 
Paris, să spună „nu”, savurându-şi libertatea. În societatea 
românească de atunci, libertatea se plătea cel mai adesea. 
Cetăţenii educați în respectul autorităţilor şi al disciplinei 
învățaseră să se plieze, să se strecoare printre obstacole. 
Cele mai frumoase texte, evocarea cea mai emoţionantă a 
acestei țesături de refulări care învăluie societăţile comu- 
niste sunt acelea ale lui Vâclav Havel în care vorbeşte 
despre frică, acea frică surdă, care ajunge să-ţi fie familiară; 
sunt pagini pline de forță şi de neuitat. 

Această frică încetează, dispare brusc după 1989? 
Nicidecum. Dar raportul cu frica se schimbă: înainte de 
1989, în relația cu Informaţiile-Securitatea, se punea pro- 
blema de a ceda sau nu, cunoscând preţul refuzului sau cel 
puţin riscurile care decurgeau din acest refuz. 

După 1989, teama a evoluat în direcţii diferite şi pe 
durată lungă. Apare bănuiala de a fi manipulat, şantajat de 
rețelele de informaţii care funcționează în continuare. Într-o 
societate în care retorica discursurilor este democratică, în 
care nimeni nu se poate exprima fără să nu evoce tranziția 
democratică, în timp ce realitatea puterii nu s-a schimbat, 
există un mare risc de a cădea în capcană! Această schizo- 
frenie explică multe tăceri privind trecutul, în numele unui 
prezent aşa-zis democratic, în care majoritatea populației 
pretinde a crede. Perioada care a precedat opţiunea pentru 
integrarea euroatlantică din 1994-1995 a fost foarte dificilă. 
Aceasta pentru că, în pofida libertăţii presei, mecanismele 
puterii rămân opace. Înalți demnitari din educaţie și 
învăţământ, de pildă, îşi păstrează posturile, deţinând o 
dublă autoritate: pe de o parte, cea conferită de trecut şi de 
legăturile cu „tovarăşii” de rang înalt, pe de altă parte, cea 
pe care şi-o câştigă în fața străinilor, grație poziţiilor pe care 
le ocupă după 1989. Această opacitate izvorâtă din conti- 

nuitatea istoriei elitelor româneşti blochează orice încercare 
de democratizare rapidă. Discursul este fără îndoială diferit 
înainte şi după 1989, dar numeroşi demnitari ocupă aceleași 
poziţii. În acest climat agitat, în care o societate civilă care 
a ales ca preşedinte un umanist comunist, Ion Iliescu, 
proclamă sus și tare anticomunismul, au avut loc numeroase 
reglări de conturi, mascate sau publice. În locul rupturii 
categorice, se instalează calomnia: mari manevre de desta- 
bilizare, de competiție şi concurență, foarte greu de 
descifrat pentru străinii față de care țara se deschisese și 
cărora le lipsesc grilele de lectură dinainte de 1989. Multe 
cauze drepte vor fi astfel pervertite și instrumentate: cea 
dintâi a fost cea a adevăraţilor actori ai zilelor din 
decembrie 1989, eclipsaţi de falşi revoluționari care au 
obţinut certificate de eroi ai revoluției şi, odată cu ele, 
privilegii, ca de pildă scutirea de impozite. Destul de 
repede, unii protagonişti ai evenimentelor din decembrie 
1989, dezgustaţi, decepţionaţi, abandonează jocul politic, 
încercând să evadeze în posturi sau misiuni în străinătate. 
Personalități ale diasporei, tentate să se întoarcă în 
România, renunţă să o facă: nu de teamă, ci pentru că sunt 
conştienţi, la începutul anilor 1990, de violența luptelor 
interne Și de caracterul deşănțat al numeroaselor înscenări. 
Mai mult, Constituţia din 1991 nu permitea celor din exil să 
ocupe posturi administrative decât renunțând la cetățenia 
străină, ceea ce antrena pierderea dreptului la pensie în 
țările de exil. 

Acest început pervertit umbreşte entuziasmul de 
scurtă durată al zilelor din decembrie 1989, şi ecoul său 
încă nu s-a stins nici până acum, la început de secol XXI, în 
anumite sectoare de prim-plan ale societăţii, în timp ce 
noua generaţie doreşte să se desprindă de acest trecut, 
estompându-l, limitându-i reverberaţiile, dorește să acțio- 
neze într-un cadru nou, sincronizat cu Uniunea Europeană, 
ceea ce ar presupune o reconciliere a societății cu sine 
însăşi. 

Faptul că România nu a reușit să facă întru totul 
lumină în ceea ce priveşte realitățile secrete şi mecanismele 
trecutului comunist a provocat crize succesive, margina- 
lizări punctuale, identificând doar culpabilități individuale. 
Nu s-a inițiat o lectură critică profundă a modalităţilor 
acestui tip de alienare. 

Dezvăluirile cu privire la anii instituirii sistemului, 
perioada stalinistă, s-au făcut foarte devreme: foştii deținuți 
din închisori şi lagăre au vorbit şi au scris pentru a depune 
mărturie. S-a făcut o analiză corectă şi precisă a modului în 
care au fost lichidate partidele istorice, purtătoare ale 
valorilor democratice, precum şi a instrumentelor şi meto- 
delor Securităţii. Au apărut numeroase publicaţii: reviste 
precum Arhivele totalitarismului, lucrări semnate de isto- 
rici, de antropologi, relatând amintiri ale victimelor colecti- 
vizării, colocviile organizate la Sighet — fosta închisoare 
destinată condamnaților politici — au făcut cunoscută 
violenţa primului deceniu în timpul căruia s-a instalat noul 
regims. Dar trecutul apropiat, perioada complexă a anilor de 
apropiere, apoi de detaşare de regimul Ceauşescu rămâneau 
în umbră. Va fi necesară o enormă energie pentru a se rupe 
tăcerea, pentru ca arhivele să devină accesibile. Acest 
fenomen de îngropare a adevărului nu este propriu numai 
României. Franţei i-au trebuit mai bine de douăzeci de ani 
pentru a accepta să se confrunte cu realităţile colabora- 
ționismului şi ale epurării. Adevărul, clarificarea (parțială) 
asupra intențiilor colaboraționiste ale regimului de la 
Vichy, inclusiv ale mareșalului Petain, considerat salvatorul 
Franţei, au șocat opinia publică din Franţa la apariția, în 
1973, a studiului istoricului american Robert Paxton privind 
regimul de la Vichy. Autorul studiase arhivele germane, 
unde găsise dovezi ale intenţiilor guvernului de la Vichy de 
a se alia cu Germania hitleristă. Istoricii francezi din 
generația de după război au mers în aceeași direcţie. 


5 Perioada stalinistă fusese evocată, înainte de 1989, în câteva romane 
de succes, semnate de Marin Preda, Constantin Țoiu şi alții. 

Situaţia celor două societăţi, franceză şi românească, sunt 
totuşi diferite: Vichy a durat patru ani, în timp ce comu- 
nismul mai mult de patruzeci iar traumatismele nu sunt 
aceleaşi. Vichy a existat în focul războiului, în timp ce 
comunismul se instalează în timpul unui război rece, într-o 
viață cotidiană pe timp de pace fizică între cele două 
blocuri, din Est și din Vest. 1945 şi Eliberarea au adus 
efectiv victoria adevăraţilor actori ai Rezistenței. 1989 a 
adus puterea celor cu adevărat convinşi de umanismul 
socialist gorbaciovian, o putere pe care ei au știut să o 
adapteze în funcţie de raporturile de forță ideologice şi 
geopolitice rezultate din prăbușirea URSS... Franţa din 
1945 îşi propunea să încerce să-şi recâștige poziția de ţară 
puternică. România din 1989-1991 se afla în afara ariei de 
acțiune a puterii... Cu alte cuvinte, Franța credea că va 
reuşi să-şi înfăptuiască proiectul de redresare acceptând cu 
toată convingerea alianța cu Statele Unite şi partenerii săi. 
România era împotmolită, izolată într-un trecut care nu mai 
trecea, un trecut de mai bine de patruzeci de ani devenit 
interzis prin căderea regimurilor comuniste. Această mare 
diferență a antrenat neajunsuri majore, o tăcere întreruptă 
de declaraţii de bună purtare sub control pentru a convinge 
NATO sau UE, în 1993 şi până în primii ani ai secolului 
XXI, că se petrecuse într-adevăr o mutație profundă€. 


O eliberare zbuciumată 


Aceste frământări nespuse, puţin spuse — căci graba 
de a regăsi bucuria de a trăi înlătură poverile inutile — 
explică şocurile în cascadă care vor lovi elitele, şi mai ales 
elitele intelectuale, foarte prezente în media. O mare parte 
dintre acești intelectuali a dorit cu ardoare libertatea, toate 


é Patrick Michel (coord.), L 'Armee et la Nation: place, role et image 
de l'institution militaire dans les societes de l'Europe mediane, 
Paris, L'Harmattan, 2001. 


25 


ROMÂNIA POST 1989 


libertăţile în 1990 și după aceea: de a circula, de a scrie, de 
a publica, de a fi recunoscuţi şi cunoscuți într-o economie 
de piaţă care schimbă regulile jocului succesului. Aceste 
elite au susținut tendințele de deschidere inițiate de auto- 
rități care se lansează — şi ce altceva ar fi putut face? — în 
direcţia Occidentului. Din momentul în care trecutul de 
activist rămâne un atu pentru conducerea politică în timpul 
mandatelor lui Iliescu, între 1990-1996, apoi între 2000- 
2004, şi nu este sancţionat de către o parte a societăţii, care 
vrea să „uite” ca să accelereze ritmul, totul este învăluit în 
mister, mascând adevărul despre trecutul multora. Cu 
excepţia câtorva tornade care dezvăluie câte ceva... Numai 
că scrupulele de conştiinţă şi familiaritatea regăsită cu 
mişcările de gândire din Europa şi Statele Unite provoacă 
unora insomnii care, uneori, devin coşmaruri atunci când 
trezirea este prea brutală. 

Timpul dezvăluirii crimelor comunismului, pentru a 
relua formula istoricului Stephane Courtois, a fost într-un 
fel confortabil. Căci puterea politică instalată, disprețuindu-i 
pe intelectuali, nu le pune oprelişti. Nu există cenzură. Mai 
mult, cauza anticomunismului are audienţă şi susținere în 
Occident: o mare parte a intelectualității europene, cel 
puţin, resimte culpabilitatea de a nu fi înțeles destul de 
devreme şi destul de profund adevărata natură a comu- 
nismului. Se declanşează astfel un proces de reflecţie, 
însoţit, în unele cazuri, de o acţiune democratică militantă. 

Dar, curând, la sfârşitul anilor 1990, pe lângă acest 
efort de memorie, de cunoaștere şi dezvăluire, se instalează 
o ambianţă de vânătoare de vrăjitoare, de reglări de conturi 
interpersonale care nu întârzie să pervertească o cauză care 
merita mai mult: este vorba despre modul de abordare a 
istoriei antisemitismului în România. Era un moment grav, 
care ar fi trebuit să implice o exigență etică fermă. S-au 
produs derapaje într-un climat de dezbateri personalizate 
care a împiedicat înțelegerea corectă de către opinia publică 
a unui capitol tragic al istoriei româneşti, în bună parte 
comună cu aceea a Europei Occidentale, Centrale şi 

Orientale sau cu cea a ruşilor. Să revedem principalele 
aspecte ale acestei abordări a luptei împotriva antise- 
mitismului. 

Primii ani de după 1989 au fost marcați — iată încă un 
element de continuitate — de reabilitarea şi popularizarea 
mareșalului Antonescu drept un exemplu de patriotism. A 
publica scrisorile lui Ion Antonescu în 1993, sub egida 
Academiei de Înalte Studii Militare, condusă înainte de 1989 
de către unul dintre fraţii lui Ceauşescu, Ilie Ceaușescu, cu 
o prefață datată iunie 1992, în care mareșalul este 
considerat un mare erou”, este cel puţin surprinzător pentru 
o ţară care îşi propune să se apropie de Occident şi se 
plânge de a fi fost abandonată de aliați la Ialta! Această 
tematică a unui Antonescu patriot şi antisovietic, recu- 
perabil datorită antibolșevismului său intra în rezonanță cu 
axele discursului partidului naţionalist, extremist, România 
Mare, ai cărui conducători proveneau dintre susținătorii lui 
Ceaușescu din anii 1980. De această dată, discursul de apo- 
logie a mareșalului se plasează sub egida Institutului 
Militar, într-un cadru oficial! Această reabilitare în forță a 
lui Antonescu îl neliniştea pe marele rabin Moses Rosen, 
persoană foarte cunoscătoare, care urmărea îndeaproape 
intervenţiile în media ale unui anume Larry Watts, istoric 
american stabilit la București, autor al unei lucrări bazate pe 
mărturiile emoţionante ale atașatului mareșalului, lucrare 
apărută în 1985... Larry Watts, istoric, personalitate miste- 
rioasă, un apropiat al lui Ion Talpeş, director al Serviciului 
de Informaţii Externe între 1993-1997, apoi ambasador al 
României la Sofia. Alături de acesta, un alt prieten, un alt 
istoric american, Kurt Treptow, director al unui Institut 
Cultural la Iaşi, la scurt timp după aceea arestat şi con- 
damnat pentru pedofilie şi pornografie, coautor al unei 


7 Jon Antonescu, Cariera militară. Scrisori inedite, Editura de Înalte 
Studii Militare, Bucureşti, 1993. 

istorii a românilor, la care participă şi Larry Watts, cu un 
portret foarte pozitiv al şefului legionar Codreanuf! 

În iunie 1991 — data comemorării pogromului de la 
laşi din 1941 — au loc manifestări antisemite. Congresul 
american aprobă, în iunie 1991, rezoluţia 186 care con- 
damnă antisemitismul şi şovinismul în România. Semnele 
cinstirii lui Antonescu reapar în 1993: o statuie a mare- 
şalului este plasată la Slobozia, ca şi alte monumente care îi 
sunt dedicate. Departamentul de Stat alertează și averti- 
zează autorităţile de la Bucureşti”. 

La sfârșitul anului 1993, acest cult pentru mareşal 
intră în contradicţie cu opțiunea politică euroatlantică a 
preşedintelui Iliescu. România este deci în situaţia de a 
adopta o poziţie: preşedintele Iliescu, sfătuit, presat de 
Washington şi de ambasada Statelor Unite la București, îşi 
schimbă atitudinea, denunţând în 1995 politica de antise- 
mitism practicată de Antonescu, elogiindu-i în acelaşi timp 
calitățile militare în timpul Primului Război Mondial. Emil 
Constantinescu, în timpul mandatului său, vorbeşte, de mai 
multe ori la Muzeul Holocaustului, în primul rând pentru a 
asuma și denunța „responsabilitatea statului pentru perse- 
cuţia propriilor cetățeni”, În decurs de câţiva ani, câteva 
luni, în ritmul accelerat din iarna 2003-2004, într-un mod 
coerent, chestiunea istoriei antisemitismului românesc pe 
durată lungă, aceea a bilanţului Holocaustului, este adusă în 
prim-plan de cercurile de intelectuali români, susținute de 
intelectualii din exilul evreiesc din Statele Unite, din Franța 
şi Israel. Valul de informaţii, memorii, jurnale, studii pe 
care l-a declanșat această voință de adevăr a fost consi- 
derabil, făcând cunoscute unele texte majore. 


% A History of Romania, Kurt W. Treptow (ed.), The Center for 
Romanian Studies, laşi, 1996. 

° „Romania and the Holocaust”, The Romanian Digest, Los Angeles, 
octombrie 2004. 

'9 Emil Constantinescu, Un moment al neuitării, în Emil 
Constantinescu, Timpul dărâmării, timpul zidirii, vol. IIl, Ed. 
Universalia, 2002, p. 162. 


28 


O eliberare dificilă 


Reconsiderarea trecutului, ruperea tăcerii în privinţa Istoriei 
se produseseră. Această recunoaştere şi condamnare a 
politicilor antisemite, începând cu perioada 1866-1878, 
trecând prin crizele din 1899-1900, 1930, pogromurile din 
1941 şi deportările evreilor în Transnistria din 1941-1943, 
au avut și o consecință nefastă. Elitele intelectuale au 
început să facă noi clasamente, ierarhizări pe o scară a 
antisemitismului, potrivit căreia cineva putea fi „mai mult”, 
„mai puţin” sau „absolut deloc” vinovat. Un fel de nou „a 
supraveghea și a pedepsi” insinuat prin folosirea de fraze 
izolate, declaraţii trunchiate sau scoase din context, 
documente publicate la Paris sau la București. 

Trezirea conştiințelor, care nu se produsese în 1990, 
se asociază acum cu luptele intestine pentru putere. Pre- 
siunea extrem de puternică din anii 1998-1999 a provocat 
eschivări, duplicități mincinoase, stridenţe!!. Treptat, 
pasiunile s-au atenuat, în timp ce în mediile luminate au 
început să circule lucrări de fond, semnate de Randolph 
Braham, sintezele Irinei Livezeanu, un studiu bazat pe 
documente de arhivă de Alex Mihai Stoenescu, privind 
„Armata, generalul și evreii”'?, lucrări de necontestat 
precum The Holocaust in Romania: The Destruction of the 
Jews and Gypsies under Antonescu's Regime, de Radu 
Ioanid, publicată la Chicago în 2000. În 2003, statul a fost 
acela care a decis crearea unei Comisii Internaţionale a 
Holocaustului, prezidată de Elie Wiesel. Trebuia să se pună 
capăt istoriei falsificate și unei atitudini de negare, susținută 
de o îndelungată retorică comunistă care proclama poporul 
român drept eroul luptei şi bravurii antifasciste. Raportul 
Comisiei, terminat în noiembrie 2004, conţine date 
copleșitoare. 


" George Voicu, „L”honneur national roumain en question” în Les 
Temps modernes, noiembrie-decembrie 1999. 

'2 Alex Mihai Stoenescu, Armata, mareşalul şi evreii, Rao 
International Publishing Company, Bucureşti, 1998. Despre 
Shoah.vezi şi Carol lancu, „La Shoa en Roumanie”, Les Temps 
modernes, mai- iunie 1999. 

Decalajul între politica pentru combaterea mani- 
festării antisemitismului şi negaţionismului, adoptată într- 
un târziu de autoritățile statului, şi vârtejul luărilor de 
poziţie ale intelectualilor sugerează faptul că această cauză 
era încă insuficient cunoscută şi lăsa indiferentă opinia 
publică. Cum ar fi fost posibil un astfel de demers — o 
Comisie în care jumătate dintre membri sunt străini de 
origine română — dacă opinia publică ar fi avut încredere în 
specialiştii săi? 

Revizuirea manualelor şcolare prin introducerea 
istoriei comunităților evreiești era imperativă pentru a 
repara uitarea. Istoria acestor comunităţi, ipocriziile din 
1878, crizele şi manifestările antisemite din 1899-1900, 
manifestaţiile legionare, scrierile violente ale dreptei orto- 
doxe dintre cele două războaie, decretele, legile punitive, 
politica proporționalităţii în universități şi barouri, inițiată 
de Carol al ll-lea şi întărită de Antonescu, constituie o 
moștenire cumplită. Orice societate trebuie să deschidă 
ochii şi să înveţe să cunoască trecutul şi să facă totul pentru 
a evita repetarea samavolniciilor. Or, abordarea chestiunii 
evreieşti s-a plasat, pe de o parte, între intelectuali — care 
uneori au ajuns la conflicte insurmontabile — şi politicile 
inițiate sub presiunea Statelor Unite, pe de altă parte. 
Cunoaşterea istoriei şi eradicarea antisemitismului nu ar 
trebui să se producă sub controlul statului sau al normelor 
impuse din exterior. Aşa cum afirma Radu Ioanid, în 
decembrie 2005, atunci când se coboară de la conducerea 
ministerelor de Externe şi al Educaţiei la şefii birourilor de 
rangul doi sau trei, apar puternice rezistențe față de 
adecvarea memoriei și a discursului istoric la realitatea 
Holcaustului!?. 

Cu ocazia audierii în Senatul de la Washington, la 20 
octombrie 2005, în vederea numirii sale în postul de 


? Laurence Weinbaum, The Banality of History and Memory: 
Romanian Society and the Holocaust, Jerusalem Center for Public 
Affairs, Post-Holcaust and Anti Semitism, | iunie 2005. 

ambasador al Statelor Unite la Bucureşti, Nicholas F. 
Taubman se declara impresionat de faptul că România a 
făcut progrese importante în recitirea capitolelor „negre” 
ale istoriei sale şi îşi exprima satisfacția pentru crearea la 
București a unui Institut de Studiere a Holocaustului. 
Desigur. Să notăm totuşi că primul director al acestui 
institut este un general în rezervă, fost membru al 
Institutului de Teorie Militară, condus înainte de 1989 de 
Ilie Ceaușescu, fratele lui Nicolae, un general reactivat 
„born again” şi convertit la atlantism. Dincolo de această 
fațadă, şi în ciuda eforturilor conducătorilor politici, 
discursul profund antisemit nu a dispărut din off, atunci 
când, în conversațiile private, oamenii se exprimă sincer. 
Un parlamentar român, invitat la Chişinău în octombrie 
2006, în cadrul unei delegaţii la o sesiune a seminarului 
Adunării Parlamentare a NATO, nu ezită să declare cu 
convingere că „evreii sunt peste tot și au făcut în folosul tor 
privatizări rentabile în România”. In sondajele de opinie, în 
2006, mareșalul Antonescu este încă una dintre 
personalitățile istorice cele mai populare, depăşind gloria 
poetului naţional Eminescu... 

România se eliberează chinuit şi convulsionat. Țara 
afişează o eliberare umbrită totuşi de tendinţe evidente de 
angajare totalitară, naționalistă şi xenofobă. Timpul 
eliberării — ieşirea din negare, din minciună prin omisiune — 
se desfăşoară în doi timpi: şocul, urmat de asimilarea 
şocului. Şocul a fost dezvăluirea lucrurilor nespuse, nestu- 
diate, evacuate despre politicile antisemite şi despre cei care 
purtau responsabilitatea acestei stări de lucruri. Au fost 
cifrele — peste 250 000, peste 400 000, potrivit istoricului 
Jean Ancel, de morți dintre membrii comunității evreiești, 
deportaţi în Transnistria. Asimilarea acestui adevăr pre- 
supune o educaţie mai lentă. Eforturile de a rupe tăcerea în 
ceea ce priveşte realitatea unei culturi antisemite în sânul 
unei culturi pluraliste românești s-au petrecut în paralel cu 
eliberarea de comunism. Este pasionant de urmărit pro- 
ducţia unor tineri istorici, lucrările tinerilor arhivişti care, 

pe de o parte, reiau studiul politicii lui Antonescu, pe de 
altă parte, își propun să analizeze şi să publice primele 
arhive deschise ale istoriei Partidului Comunist şi 
Securităţii. Peisajul mental se clarifică şi se lărgeşte datorită 
studiilor despre istoria comunităților evreieşti din Banat, 
lucrări care conturează imaginea evreului în societatea 
românească, de-a lungul timpului... Tabuurile încep să 
cadă. 


Eliberare şi epurare 


Timpurile se schimbă. Amintim un simplu fapt: între 
1990 şi iunie 1997, Virgil Măgureanu conduce Serviciul 
Român de Informaţii şi dă un interviu fascinant prin 
abilitate şi prudență unei prestigioase reviste franceze de 
politică externă. In 2006, doar zece ani mai tîrziu, aşa cum 
procedase Emil Constantinescu în 1997, preşedintele 
Băsescu, la rândul său, îi destituie pe cei doi directori ai 
Serviciilor de Informaţii, intern şi extern. Voința de epurare 
şi jocurile puterii se întrepătrund în aceste cascade de 
concedieri. Puţini vor fi cei care vor reuşi să se strecoare 
printre meandrele acestor reglări de conturi, în sânul unei 
categorii sociale conducătoare, intens implicată în politică 
Şi înainte de 1989. 

Aceste măsuri se înscriu în noul context al luptei 
împotriva terorismului şi al întăririi relaţiilor dintre 
Bucureşti şi Washington. Se va profita de ocazia unei 
povești rocamboleşti şi sumbre, un eşec flagrant al servi- 
ciilor secrete, care lasă să scape un om de afaceri sirian 
compromis şi arestat la domiciliu — despre care se 
presupunea că este supravegheat —, pentru ca executivul să 
ia decizia de a-l destitui pe unul din șefii serviciilor, 
Săftoiu, şi să primească demisia altuia, generalul Medar. În 
afară de aceasta, urmărind modul în care s-au desfășurat 
carierele șefilor Securităţii şi Serviciilor de Informaţii, 
generalul Medar, care asigura, în palatul prezidenţial, 

sectorul apărare şi securitate națională, iar pentru Serviciile 
de Informaţii Externe, Claudiu Săftoiu, ex-consilier al 
preşedintelui Băsescu, nu putem să nu observăm urmă- 
toarele: ambii au fost formaţi în „think tank”-urile ame- 
ricane precum German Marshall Fund. Sergiu Medar a 
petrecut aproape șapte ani la Washington, ca ataşat adjunct, 
apoi ca atașat al Apărării'“. Epurarea, schimbarea elitelor se 
produce uneori sub presiuni externe, în complicitate cu 
aliatul american, care devine tot mai prezent în mod firesc 
într-o ţară devenită membră a NATO în 2004, o ţară în care 
există patru baze americane, după semnarea unui acord 
bilateral cu Washington, în decembrie 2005. Curăţenia 
„țintită” și parţială este acceptată de preşedinţia română, 
care îi va promova pe noii tovarăși „atlantizaţi”, ale căror 
cariere — precum cea a lui Sergiu Medar de exemplu — 
începuseră încă din ianuarie 1990, cu sprijinul preşedintelui 
Ion Iliescu. 

Intr-un climat nou, puternic întreținut într-o atmosferă 
de suspans de către media, se desfășoară, în vara-toamna 
2006, o nouă etapă de lustraţie. Media urmăreşte cu mare 
interes dosarele Securităţii, devenite disponibile şi care 
circulă. În toamna lui 2006, s-ar părea că se spulberă un alt 
tabu: cel al tăcerii, al zvonurilor generate de misterele din 
jurul celebrei Securităţi. Presiunea pentru a avea acces la 
dreptul de a şti cine este cine și cine este responsabil/ 
vinovat şi de ce anume a venit din partea militanților din 
societatea civilă. Preşedintele cedează, fiind convins, după 
multe presiuni, că ar putea, dacă nu să controleze, cel puţin 
să instrumenteze punerile sub acuzare: să se debaraseze de 
adversari politici sau de concurenți, dezvăluind trecutul lor 
de colaborare, de complicitate sau de compromisuri 
punctuale cu șefii Securităţii. 


14 Serviciul Român de Informaţii este condus de G. Maior, deputat 
PSD, ministru adjunct al Apărării în 2000-2004, fiu al lui Liviu 
Maior, ex-ministru al Educaţiei şi ambasador în Canada, deputat 
PDSR. originea PSD-ului. 

Sunt necesare mai multe remarci şi observaţii preli- 
minare. Stilul deranjează prin aparenţa sa de vânătoare de 
vrăjitoare, de răzbunare, cincisprezece ani de la căderea lui 
Ceauşescu: marile dezvăluiri, fişele de la Securitate ale 
unor cetățeni care au cooperat, la diferite niveluri, confir- 
mate de fotografii şi biografii, publicate în presă. Publicul 
se confruntă cu un curent justițiar. Unii jubilează. Majo- 
ritatea îşi pune întrebarea: de ce aceste dezvăluiri acum? De 
ce este demascat un vinovat şi nu un altul? Bunul-simţ al 
unei părți a opiniei publice temperează vârtejul a ceea ce 
românii numesc „dosariada”. Într-adevăr, era bine cunoscut 
faptul că orice responsabilitate reală, orice carieră realizată 
înainte de 1989 presupuneau a servi regimul şi a nu refuza 
să fumizezi informaţii dacă Securitatea o cerea. În plus, 
modul aparent arbitrar în care erau selectate dosarele oferite 
publicului era surprinzător. Surpriza cea mai mare a fost ca, 
în octombrie 2006, să se afle că preşedintele, fost şef al 
marinei comerciale române în Țările de Jos înainte de 1989, 
nu avea niciun dosar! Secretul îl protejează ca o magie pe 
şeful statului! 

Să amintim că, în 1979, Ceuşescu ceruse distrugerea 
dosarelor colaboratorilor Securităţii, păstrând doar „rezul- 
tatele lor”, dar nu şi etapele recrutării şi carierei lor. Făcuse 
atunci o restructurare a serviciilor secrete, după fuga în 
Statele Unite a unui personaj cu înalte responsabilităţi, Ion 
Pacepa. În sfârşit, amestecul între lupta împotriva corupției, 
mediocre sau criminale, în funcție de nivelurile atinse, și 
deconspirare creează o mare confuzie: ca şi cum, în câteva 
luni, în timp ce erau încheiate capitolele integrării în 
Uniunea Europeană, tot putregaiul unei societăți ieșea la 
suprafață. Dacă am fi convinşi că era vorba despre un 
catharsis necesar şi dureros, n-am putea decât să-l apreciem. 
Dar nu suntem. Acest vânt de deconspirare bate într-o 
perioadă de nelinişte socială legată de integrarea europeană. 
Și acest vânt pare să bată într-un mod selectiv, atingând 
personalităţi fie îndepărate deja din jocul puterii, fie având 
în faţă un viitor personal, şi fiind deci deranjante pentru 

unii, fie intelectuali. Cu alte cuvinte, deconspirarea nu este 
chiar atât de curată pe cât se consideră sincer sau pretinde a fi. 

Să reluăm firul procesului care debutează ca o etică 
reală de demarcare între Curaţi şi mediocri, servili sau 
criminali, pentru a evolua spre marele spectacol, în timp ce 
mașiniştii se luptă în culise. Aspiraţia către adevăr se 
transformă într-o mascaradă. Aspirația către adevăr este 
veche şi aparţine celor care, în ianuarie 1990, crezuseră că 
pot să schimbe lumea şi să se rupă definitiv de mai multe 
decenii de istorie socială pe care nu o acceptaseră. Aceşti 
romantici erau fie foarte tineri și revoltați de pasivitatea 
generaţiilor pe care le renegau, fie deja în vârstă și domici, 
pe bună dreptate, ca lupta lor de rezistenţă din tinerețe, din 
perioada instalării regimului comunist, să fie recunoscută... 
Nu au fost ascultați: populaţia voia liniște şi nu a considerat 
niciodată — în marea sa majoritate — că trăise o paranteză a 
istoriei, ci mai degrabă nişte ani complecși şi care nu 
semănau între ei. Comunismul de la începutul anilor 1950 
este foarte diferit de cel de la sfârşitul anilor 1960. 

Va trebui să aşteptăm data de 9 decembrie 1999, 
pentru ca legea 187, privind „accesul cetățenilor la propriul 
dosar de Securitate și având drept scop demascarea 
caracterului politic al acestei organizaţii și deconspirarea 
Securității” să intre în vigoare după îndelungi dezbateri şi 
amânări. În vederea aplicării acestor dispoziţii legale, se 
înființează Consiliul Naţional pentru Studierea Arhivelor 
Securității, organism autonom cu sediul la Bucureşti. Acest 
Consiliu (CNSAS) este supus controlului parlamentar. Mem- 
brii colegiului Consiliului sunt numiți de către Parlament, 
pe baza propunerilor grupurilor parlamentare, în funcţie de 
configurația politică a celor două Camere, pentru un mandat 
de şase ani, reeligibili o singură dată. Această politizare a 
Consiliului, raportul de forțe care se stabilește, reflectând 
echilibrele din Parlament, face ca aplicarea legii să fie 
influenţată de luptele politicianiste. 

În acest context, adevărul este pus sub semnul între- 
bării. Interpretările semantice contribuie şi ele la distor- 

sionarea spiritului legii pentru a-i proteja pe foştii şefi ai 
poliţiei politice... Serviciile secrete se protejează şi își 
protejează trecutul... Şi, în loc să se concentreze asupra 
fenomenelor urgente legate de insecuritate, spionii rămân 
preocupaţi de reglările de conturi. Se demolează unii pe 
alții, sub ochii unei opinii publice sceptice şi, adesea, 
indiferente... 

Această agitație se desfăşoară în paralel cu un efort 
din ce în ce mai amplu şi important: reflecția asupra 
crimelor comunismului. Această reflecţie rămâne misiunea 
elitei intelectuale: la sfârşitul anului 2005, conducerea 
Institutului pentru Investigarea Crimelor Comunismului 
este încredinţată istoricului Marius Oprea. Acesta încearcă 
să explice, să se exprime şi afirmă cât se poate de clar: 
„Încercam să urmăresc cariera de după 1989 a celor pe care 
îi studiam. Am descoperit că însuşi consilierul pentru 
securitate naţională al primului ministru Adrian Năstase 
fusese unul dintre cei mai brutali anchetatori ai Securităţii. 
Numele său este Ristea Priboi [...] Am mai descoperit că 
persoane care ocupau funcții de directori în unele ministere 
ocupaseră înainte funcţii importante în structurile 
Securităţii. Am pus în evidență faptul că, în 1993, şaispre- 
zece dintre ataşaţii comerciali din ambasadele româneşti din 
străinătate proveneau din structurile Securității”!5. Metoda 
de lucru a lui Marius Oprea este simplă: alcătuirea unor 
baze de date cu privire la foştii activişti ai Partidului 
Comunist, ai Securității, ai poliției şi magistraturii care au 
contribuit la represiunea populației. Numele şi acțiunile lor 
vor fi publicate într-un raport anual... Poziţia lui Marius 
Oprea este de ordin etic, ideologic: „Am pornit de la ideea 
că aceştia (nomenclaturiştii) au acționat împotriva 
poporului român prin mijloacele terorii şi că terorismul de 
stat este o crimă imprescriptibilă.”!S Acţiunea în justiţie este 


'5 Marius Oprea, hitp:// www. diploweb.com/forum/communisme, 
document online din mai 2006. 
'€ Ibidem. 

esențială dar tardivă în România, unde populaţia s-a 
obişnuit cu semi-nevinovăţia şi semi-culpabilitatea oarecum 
a tuturor. 


Opacități 


Absența epurării după 1989, lustrația tardivă şi per- 
vertită de lupta politicianistă în cazul funcționării 
Consiliului CNSAS explică dificultățile de a plasa viața 
politică românească într-un cadru european occidental la 
dreapta, centru sau stânga. Confuzia e provocată, în mare 
măsură, de circulaţia elitelor, a foştilor activişti de partid şi 
a moștenitorilor acestora, a descendenților acestora în inte- 
riorul forţelor politice, la care ei aderă într-un mod prag- 
matic, în funcţie de afinitățile sociale: în ciuda afirmării 
unei noi generații, adesea foşti bursieri ai universităților 
occidentale sau foşti stagiari în institute europene şi 
americane, cea mai mare parte a clasei politice provine din 
fosta societate comunistă, care şi-a însuşit noul limbaj 
occidental. 

Această conivență socială în sânul elitelor politice 
conducătoare permite frecvente schimbări de poziţie. Acest 
du-te vino nu șochează, sunt afaceri de familie, dar această 
situație îngreunează demersurile. În mod paradoxal, aceşti 
oameni care au crescut în sânul clasei conducătoare 
înstărite, obișnuită cu privilegiile, nu au acum nicio 
problemă socială, deşi sunt produsul societății comuniste și 
se autoproclamă ca fiind de stânga. Privilegiile de ieri și 
averea considerabilă de azi par să li se cuvină în mod firesc. 

Dincolo de confuzie şi de alianțele de circumstanță 
între partidele politice, trăsătura cea mai evidentă a lim- 
bajului conducătorilor politici de astăzi este absența totală a 
oricărei referiri la dreptatea socială. Aceasta a fost uitată. 
Sau confundată cu fostul discurs comunist marcat de inter- 
dicţii. Deplasat. Citind discursurile prezidenţiale, urmărind 
media, un observator francez începe să fie stăpânit de 

îndoială: discursul dominant se exprimă în acord cu 
„standardele” europene, cunoscute de mai bine de zece ani. 
Economie de piață funcțională? România se dovedeşte 
performantă. Democratizare? Aceasta s-ar concretiza prin 
respectul instituţiilor: acestea sunt respectate. Aceasta s-ar 
rezuma la funcţionarea pluralismului politic: denumirile 
partidelor maschează complicități politice, dincolo de 
concurente. Dar cine își propune să se gândească și să pună 
în discuţie chestiunea afirmării sociale? Care politică este 
tulburată de problemele unei ţări străine din lumea a patra, 
în epoca intrării în cultura lui „îmbogăţiți-vă”? 

Nu surprinde faptul că, într-o astfel de structură socio- 
politică, limbajul și promisiunile sau reacţiile mânioase ale 
populismului se bucură de un mare succes. În brutalitatea 
sa, considerată ca fiind simplă, accesibilă tuturor, populis- 
mul asumă și reuşeşte, în România de azi, să canalizeze 
frustrările celor care nu au reușit. Populismul înlocuieşte 
sau se substituie discursului comunist: un limbaj binar în 
care duşmanii arătați cu degetul sunt europenii din Bătrâna 
Europă care cer prea mult şi nu dau destul, străinii nu foarte 
iubiţi, romii neintegrați, evreii. În fruntea partidului 
extremist România Mare se află Vadim Tudor. Altădată în 
slujba lui Ceaușescu, el ameninţase că va câștiga preșe- 
dinţia republicii în decembrie 2000. In 2006, cel care câş- 
tigă simpatia este un foarte bogat director de club sportiv, 
om de afaceri, mecena, George (Gigi) Becali. Observatorii 
europeni cunosc perfect acest fenomen, dar nu par să-şi dea 
seama că aceste inflamări ale electoratului român, bulgar, 
polonez sau ale celor care ies în stradă la Budapesta sunt în 
dezacord cu modelul promovat de Uniunea Europeană. 

De-abia integrați în Uniunea Europeană în ianuarie 
2007, românii se vor grăbi să se întoarcă la Națiune”? 

Merită să ne punem întrebarea. Procesul de integrare 
în NATO, în Uniunea Europeană, în marș forțat, a presupus 


"7 Asupra chestiunii europene, vezi Catherine Durandin, Europe: 
['Utopie et le Chaos, Paris, Colin, 2005. 

asistență tehnică, consiliere şi formare, transformarea între- 
gului aparat — o transformare care atinge fibra societăţii, 
odată cu restructurarea justiției şi administraţiei interne. 
Procesul integrării în NATO a pus mai puţine probleme, 
fiind asociat unui parteneriat bilateral între Statele Unite şi 
Bucureşti. În plus, Statele Unite, prin venirea lui Bill 
Clinton la București în iulie 1997, apoi a lui George W. 
Bush în noiembrie 2002, au ştiut să găsească un limbaj în 
acelaşi timp direct, jovial şi respectuos la adresa noului lor 
aliat. Vizitele preşedintelui Băsescu la Washington în 
martie 2005 şi iulie 2006 au fost percepute ca momente de 
triumf pentru Bucureşti. Președintele Statelor Unite îl 
numeşte pe omologul său român „un prieten special”. 

Maşina puterii americane a funcţionat cu ai săi „think 
tank”, cu puternicii săi lobb-işti precum incontumabilul 
republican de şoc Bruce Jackson... USAID şi Peace Corps 
sunt active şi generoase, adevăraţi vectori de influență. 
Bucureştiul şi-a respectat deci cu loialitate angajamentele 
americane în Afganistan, în octombrie 2001, apoi în 
războiul din Irak, unde forțele românești sunt prezente cu 
fidelitate. Bucureștiul s-a asociat puternic luptei antite- 
roriste, ajungând să figureze pe lista alcătuită de Dick 
Marty pentru Consiliul Europei ca țară găzduind închisorile 
secrete ale CIA... România și-a adaptat politica regională 
aderând la „Marele Proiect Marea Neagră”. Alianţa cu 
Statele Unite securizează și onorează. 

Relaţia cu Uniunea Europeană este mai complexă. În 
primul rând, pentru că România este o ţară europeană și se 
simte poate iritată de faptul că trebuie să demonstreze acest 
lucru în fața Comisiei Europene. În al doilea rând, pentru că 
limbajul Comisiei, în rapoartele de etape anuale, este 
directiv şi a fost multă vreme cu precădere reprobator. În 
sfârșit, în ultimul rând, pentru că în calendarul de integrare 
pentru ianuarie 2007 sunt introduse clauze de control 
severe. Bulgaria şi România sunt supuse aceluiași tratament 
de monitorizare. 

În acest context, se poate trece repede de la supunere 
la revoltă. Limbajul de parteneriat poate fi înlocuit pro- 
gresiv cu atitudinea ranchiunoasă a unui elev nemulțumit că 
progresează fără să ajungă niciodată premiant. Mari 
nelinişti se manifestă mai ales în sectorul agricol. Şi opinia 
publică — satisfăcută de deschiderea frontierelor, ceea ce 
permite libera circulație — nu este prea încântată de a se 
vedea plasată pe ultimul loc, alături de Bulgaria. Să 
adăugăm la aceasta că piedicile puse fără întârziere de unele 
țări, precum Marea Britanie, față de primirea muncitorilor 
români sunt tot atâtea lovituri primite de o populaţie care îşi 
vede spulberate visurile de afirmare economică prin emi- 
grarea temporară și posibilitatea de a munci în străinătate, 
în Europa. 

Efortul prea îndelungat generează această „oboseală” 
pe care analiştii o atribuie Balcanilor de Vest. Oboseala 
românească apare în lipsa perspectivei unui miracol de 
dezvoltare pe termen scurt. 

Timpul e înşelător. Timpul, scurt pentru noi, al expan- 
siunii europene pare lung pentru candidaţii la integrare. Un 
timp care nu a fost linear de la primele angajamente euro- 
atlantice din 1993-1994. Nesigur la început, apoi accelerat. 
Un timp al dependenţei şi al încercării de a fi recunoscut. 
Această nevoie de recunoaștere explică popularitatea încă 
mare a președintelui Băsescu, personaj ce adoptă o atitudine 
îndrăzneață, insolentă uneori. 


Iarna românească, noiembrie 1989: 
nu se întâmplă nimic 


La Bucureşti nu se întâmplă nimic. Cu zâmbetul pe 
buze, în iunie 2005, un prieten istoric îmi povestea: 
„Aveam impresia, la mijlocul lui noiembrie, că aveam 
foarte mult timp, că aveam timp să-mi termin cartea, să 
adaug, notele, bibliografia şi indexul. Părea că nu se va 
întâmpla nimic în România”. 

Oficial, populația nu știe nimic despre căderea Zidului 
Berlinului. Niciun rând despre evenimentele de la Berlin în 
presa de partid. Populaţia nu este oficial informată, dar în 
mediile cultivate, intelectualii, universitarii, unele familii 
ale multor studenți din București, Timişoara sau Iaşi ascultă 
Radio Europa Liberă pe ascuns. Unii pot prinde BBC-ul. 
Căderea Zidului, care oficial nu avusese loc, nu mai este un 
secret pentru mulți români. 

Românii îşi trăiesc istoria separat, într-o nefericită 
insularitate înfrântă. Ei se simt diferiţi, uitaţi, doborâţi. Stri- 
viţi de trilogia celor trei „F” (Frig, Frică, Foame). Poves- 
tirea antropologului Irina Nicolau, devenită director adjunct 
al Muzeului Ţăranului Român după 1980, astăzi dispărută, 
mă obsedează. Ea își aminteşte de serile petrecute în frig, 
într-un apartament prost luminat, plin de țesături populare şi 
covoare unele peste altele, majoritatea provenind din 
Oltenia, un apartament ce ar fi putut fi plăcut cu puţin mai 
multă lumină; ea povesteşte cum se culca ghemuită în patul 
rece şi închidea ochii, sperând că se va scufunda tot mai 
mult şi nu va mai reveni la suprafață a doua zi... Să moară, 
să dispară. Aceasta a fost şi tema centrală a unor poeţi de 
atunci, precum Ana Blandiana sau Mircea Dinescu, care 
vorbeau de un popor devenit vegetal sau de o corabie care 
se scufundă. Lumea îi citea şi îi credea. Poemele lor cir- 
culau în mediile din exil, la Paris, Washington şi München, 
sediu al postului de radio Europa Liberă pentru Europa. 

Este un popor obosit, confruntat de la începutul anilor 
1980 cu lipsurile şi frigul. Lupta cotidiană este epuizantă, 
supraviețuirea înlocuieşte proiectele. Mai mult, românii nu 
au un trecut de rezistență de care să se agaţe şi care să fie un 
sprijin moral. Totul a fost ocultat, uitat şi îngropat, au fost 
interzise mărturiile despre rezistența celor care, de la țărani 
până la foştii partizani ai extremei drepte, au luptat cu arma 
în mână, ascunzându-se în munţi până în 1956. Aceste 
momente ale rezistenţei armate, în legătură cu care istoricii 
s-ar putea documenta din arhivele tribunalelor, când luptă- 
torii erau prinşi, interogați şi condamnaţi, sunt învăluite 

într-o tăcere absolută. Mai târziu, doar o mână de studenţi 
îndrăznește să se solidarizeze fățiş cu protestatarii de la 
Budapesta, la sfârşitul lui octombrie şi începutul lui 
noiembrie 1956. Când aceşti curajoşi au fost arestaţi, 
aceasta se întâmpla mai ales noaptea, unul câte unul, în 
linişte, fiind trimişi în lagărele de muncă pentru a construi 
canalul Dunăre-Marea Neagră şi eliberați în 1963, 1964. 

Ordinea domneşte, iar secretarul partidului, 
Gheorghiu-Dej, îi eliberează pe deținuții politici. În august 
1968, poporul român îl susține pe Nicolae Ceauşescu, care 
ia public poziţie împotriva intervenţiei Pactului de la 
Varşovia la Praga. Mulțimea din București, venită spontan 
să-l aplaude atunci când i se adresează de la balconul 
Comitetului Central, îl ovaționează, crezând că asistă la o 
ruptură față de Moscova, când de fapt nu era vorba decât de 
o divergență în interpretarea reformelor primăverii de la 
Praga. Incă din aprilie 1964, Partidul Comunist Român, sub 
conducerea lui Gheorghiu-Dej, declarase că fiecare ţară din 
blocul sovietic este liberă să construiască socialismul așa 
cum crede de cuviință. Așadar, acum, la sfârşitul anilor 
1980, românii care s-au înşelat sau au fost înşelaţi în 1968 
sunt prudenţi. Reformele începute la Praga, Budapesta și 
Varşovia, momentul Gorbaciov ar putea să nu fie, încă o 
dată, decât o iluzie, o diversiune în etapele inconturnabile 
ale construcţiei socialismului. O profesoară universitară de 
literatură franceză la Facultatea de Litere insistă: după visul 
de deschidere ideologică din anii 1960, după vara lui 1968, 
când Ceauşescu apăruse ca un erou patriot, astfel încât 
intelectualii ieşiţi din închisorile comuniste, viitori 
disidenți, se înscriu în partid, după atâtea decepții şi 
deziluzii, în ce să mai crezi în 1988 şi 1989? Reformele 
introduse în câteva țări surori sunt adesea percepute ca un 
fel de perversiune pe drumul socialismului. Un drum fără 
întoarcere. 

Nimic nu se va întâmpla în România. 

Semnale ciudate 


Şi totuşi: ar fi greşit să se creadă că toată România era 
înmormântată sub o şapă de plumb de imobilism uniform. 
Unele semne îi tulbură pe observatorii atenți. 

Un student bucureştean, în ultimul an la Facultatea de 
Istorie, se amuză retrospectiv când își aminteşte începutul 
anului universitar în 1989. La parterul întunecat și prăfuit al 
clădirii greoaie a facultăţii, de-abia luminat și neîncălzit, 
apar afişe anunțând triumfal pregătirea congresului al XIV- 
lea al Partidului pe 22-24 noiembrie. Profesorii sunt obligaţi 
să facă de gardă în faţa panourilor şi să păzească afişele. 
Postură ciudată și ridicolă. Cine ar îndrăzni să rupă sau să 
distrugă un astfel de afiş? Serviciile de informaţii inteme 
ale Securităţii aveau oare indicii legate de mişcări subte- 
rane? Aceşti profesori care fac de gardă în faţa panourilor 
de propagandă a Partidului surprind. Dar studenții se abţin 
să comenteze evenimentul. La universitate nu se vorbeşte 
despre politică. Discuţiile şi dezbaterile politice se poartă în 
spaţiul privat, în familie sau cu un cerc de prieteni siguri... 

Câţiva intelectuali, critici de artă, spun că au visat la 
începutul lui decembrie o mare vâlvătaie pentru ca țara să 
se schimbe. Ei spun că au visat la o Românie după model 
polonez, nemaiştiind dacă se refereau la Polonia anilor 1830, 
1956 sau la mișcarea sindicalistă de opoziţie Solidarnosc... 

In acelaşi moment, la Paris, o tânără româncă, cerce- 
tătoare în sociologie, beneficiară a unei burse de studii de o 
lună, se întreabă în mod deschis cum de a obținut atât de 
uşor viza de ieşire din ţară; în timpul unei conversații 
despre Uniunea Sovietică a lui Gorbaciov, ea lansează un 
nume care circulă la Bucureşti, numele unui comunist care 
ar fi un reformator de tipul lui Gorbaciov: Ion Iliescu. 

Plouă la Paris la mijloc de noiembrie. Timpul mohorât 
şi umed transformă Bucureştiul într-un oraş mizerabil. Este 
încă și mai frig în Moldova, la Iaşi. 

Responsabilii cu pregătirea congresului partidului 
desfășoară o activitate febrilă. Un congres românesc menit 

să închidă gura comuniştilor „revizionişti” de la Moscova și 
Budapesta. Presa oficială, ziarul partidului, Scânteia, sunt 
foarte critice la adresa țărilor surori, care au deviat de la 
linia comună: se transmit informaţii despre agravarea mize- 
riei pe străzile Budapestei sub titlul „Săracii din Budapesta”, 
însoţite de fotografii reprezentând cerșetori culcaţi pe jos, și 
despre creșterea vertiginoasă a datoriei Ungariei. România 
a avut alte opțiuni: şi-a plătit datoria și a renunţat cu duri- 
tate la clauza naţiunii celei mai favorizate de care beneficia 
din 1975. La Washington, membrii celebrei fundaţii repu- 
blicane The Heritage Foundation, în frunte cu Iuliana Pilon, 
americancă de origine română, care urmăreşte situația din 
România, sunt uluiţi. Această decizie a Bucureștiului inter- 
zice membrilor Congresului, informaţi de către Fundaţie, să 
ia poziţie în Congres împotriva dictaturii lui Ceauşescu, în 
numele apărării Drepturilor Omului şi a libertăţii religioase. 
România nu mai cere nimic! Marele proces public al regi- 
mului din România nu are deci loc în Congres, la Washington. 
România nu pare a stâmi interesul opiniei publice ame- 
ricane, care urmărește cu sufletul la gură continuarea dia- 
logului dintre Ronald Reagan, şi apoi dintre succesorul său, 
preşedintele Bush, şi Gorbaciov. Este Gorbaciov sincer 
atunci când vorbește de pace? Este într-adevăr „the Good 
Guy” pe care pretinde că îl întruchipează? 

„Săracii” din România nu umplu străzile orașelor, nu 
sunt vizibili. Aceştia îşi vor face brusc apariţia după zilele 
din decembrie 1989, scandalizându-i pe observatorii occi- 
dentali. Nimeni nu vorbeşte despre orfelinatele unde, înainte 
de decembrie 1989, mor pe capete copiii abandonaţi sau 
bolnavi. Cei care ştiu tac, ceilalți nu cunosc situația. 
Cuvântul „SIDA” nu există în România. Pentru a realiza cât 
de departe se ajunsese cu planificarea tăcerii și a minciunii 
prin omisiune, va trebui să aşteptăm observaţiile și analizele 
antropologului american Gail Kligman. Studiul său The 
politics of duplicity, publicat în 1998, dezvăluie rădăcinile 
amplorii dezastrului sanitar și psihologic care îi atinge pe 
copii şi pe femei. În statisticile Ministerului Sănătăţii, 

înainte de 1989, în spatele cuvântului „pneumonie” se 
ascunde în realitate SIDA. Unii români neîncrezători şi 
îngroziți sunt cuprinşi, în lunile care urmează zilelor din 
decembrie, de bănuiala că occidentalii au adus SIDA care 
nu exista în România înainte de deschiderea frontierelor. 
Limbajul mobilizării patriotice şi socialiste se dezlăn- 
tuie şi trece în prim-plan. Tezele pregătirii celui de-al XIV- 
lea Congres al Partidului sunt publicate pe larg până și în 
paginile revistelor literare, precum România literară din 6 
iulie 1989, cu peste zece pagini pe patru coloane, alături de 
informaţii cu privire la expoziţii de pictură din capitală, 
comentarii elogioase asupra festivalului de muzică de la 
Dresda 1989, a unui concert Enescu susţinut la Moscova de 
o interpretă româncă. Precum şi o referință din spațiul 
francez, publicarea unui volum de 762 de pagini, sub egida 
Universității, consacrat diversităţilor socioculturale ale 
Revoluţiei franceze. Cu o mențiune, în sfârșit, privind 
prestaţia de neuitat a unui grup folcloric românesc din 
Curtea de Argeș în Olanda. Astfel, structura acestui număr 
al României literare din iulie 1989 este exemplară: dogma, 
țările surori, succesele muzicale ale României în URSS, 
comemorarea Revoluţiei franceze din 1789, aluzia la fol- 
clorul naţional, pe fondul planului guvernamental al festi- 
valului naţional „Cântarea României”. Pe 5 iulie, Nicolae şi 
Elena pun la Bucureşti piatra de temelie a Centrului Naţional de 
Creaţie şi Cultură Socialistă „Cântarea României”. 
Expunerea tezelor congresului este seacă şi neutră, în 
timp ce slăvirea omniprezentă a cuplului Ceauşescu se vrea 
dinamică. Continuă ritualul deplasărilor în străinătate, cu 
frazele consacrate cu prilejul plecării de pe aeroportul din 
București şi de întâmpinare la întoarcere, pe drumul de la 
aeroport spre centrul orașului. Aceleași fotografii, în alb- 
negru, retușate, ale cuplului veşnic senin în maturitatea sa. 
Un cuplu salutând mulțimea. Elena, coafată îngrijit şi 
cuminte, cu părul strâns, cu rochiile ei înflorate, strânse în 
talie, cu taioarele cu fuste plisate, cu fruntea liberă, cu 
puţine riduri. Nicolae Ceauşescu, mic de statură, cu pieptul 

uşor bombat, cu braţele scurte atâmând şi cu acel surâs 
pieziş şi încremenit. Au loc vizite ale unor personalități 
străine: la sfârşitul lui mai 1989, preşedintele Republicii 
Populare Mozambic vine la Bucureşti. La jumătatea lui 
septembrie, va fi rândul unei delegaţii parlamentare mon- 
gole, iar pe 10 noiembrie, Arafat este primit la Bucureşti. În 
primăvara și vara lui 1989, au loc vizite în județele țării: băi 
de mulțime, şiruri de copii în costume populare oferind flori 
Elenei, în splendoarea unei veri călduroase. Sunt celebre 
recoltele abundente - imaginea pământului românesc 
generos îşi are rădăcinile în miturile naţionale fondatoare, 
fiind preluată de comunişti — şi, fenomen accelerat din 
1988, sunt evidenţiate rezultatele magnifice a ceea ce s-a 
numit sistematizare: adică un plan de suprimare a caracte- 
rului de ruralitate a satului, relansat în 1988 pentru a distruge 
tradiţia şi a impune în grabă modernitatea, construind în 
mare viteză șiruri de blocuri uniforme pe spaţiile recuperate 
după distrugerea caselor ţărăneşti. Trebuie să deschizi bine 
ochii pentru a distinge pe fotografiile în alb-negru, gri în 
realitate (hârtia e de foarte proastă calitate), din ziarul 
Scânteia, blocurile modeste, rigide, aliniate. Sistematizarea 
— pe larg explicată şi comentată pozitiv în presa de partid — 
este o etapă spre realizarea Omului Nou. Țăranul nu se mai 
numără printre reprezentările pe care societatea este 
chemată să şi le facă despre ea însăşi. Pe de altă parte, supe- 
rioritatea agriculturii socialiste este afirmată şi reconfirmată 
în vara lui 1989. Cu un apel la o mai mare productivitate: 
pe 17 octombrie, în vizită la Bistriţa-Năsăud, Ceauşescu 
declară că 8 000 de kg de grâu la hectar este un rezultat 
bun, dar că sunt cooperative care au obținut 12 000 de kg la 
hectar. Trebuie făcute eforturi şi mai mari. Lunile şi 
săptămânile dinaintea celui de-al XIV-lea congres sunt 
precedate de momente de mobilizare prezentate ca tot atâtea 
pagini de fericire socialistă: 1 mai, „ziua de luptă 
revoluţionară pentru împlinirea idealurilor supreme ale 
poporului”, este salutată cu readucerea în atenţie a unor 
fotografii de adolescenţă ale lui Nicolae şi Elena, prezentaţi 

din față. El are părul negru, îngrijit pieptănat peste cap, 
sprâncenele groase, buzele bine conturate, ea, puţin tristă, 
cu nasul subțire, poartă o rochie cu guler rotund cu margine 
de culoare închisă... Epoca e salutată „ca epoca Nicolae 
Ceauşescu, epocă de măreţe realizări socialiste”. Urmează 
23 august, comemorarea loviturii de stat a regelui Mihai 
împotriva generalului Antonescu, prezentată ca ziua Z a 
unei insurecţii populare comuniste care în realitate nu a 
avut loc niciodată. Partidul Comunist, în ilegalitate în 
România din 1924, număra abia în jur de o mie de membri 
în 1944... Decizia de înlăturare a mareșalului Antonescu, 
aliat cu Hitler în războiul împotriva URSS, a aparținut 
regelui şi anturajului său militar. Dar Scânteia cinsteşte 
acest „act istoric care a deschis o eră nouă” și nu uită să 
insiste asupra rolului specific al conştiinţei naţionale a 
partidului comunist român. Emfaza unor articole frizează 
ridicolul, atunci când se aminteşte rolul deosebit de 
important al șefului statului român la scară europeană şi 
mondială... 


Ultimul congres al Partidului Comunist 


Pregătirea celui de-al XIV-lea Congres abundă în 
expuneri, lungi expuneri de bilanțuri pozitive, produse de 
activiștii de partid din diferitele regiuni ale României: o 
fotografie în stil fotomaton a oratorului, mohorâtă și 
țeapănă, însoţeşte textul. Nicio critică sau autocritică în 
acest gen de expuneri, doar o litanie fără sfârşit lăudând 
meritele partidului. Atunci când critica apare, ea provine de 
la un singur șef: şeful partidului din 1965, şeful statului, 
președinte din 1974, având misiunea să educe, să mobi- 
lizeze, să pedepsească, dacă este necesar. Discursul lui 
Ceaușescu la cel de-al XIV-lea Congres este un discurs- 
fluviu, foarte construit. Vorbitorul este ovaţionat din sfert în 
sfert de oră aproximativ de tovarășii disciplinați care 

scandează: „Ceauşescu comunism”, „Ceauşescu eroism, 
România comunism”. Aceştia sunt numeroşi, nu foarte 
tineri, femei, reprezentanți ai minorităţilor. Sunt din 
București sau din provincie. Sunt îmbrăcaţi în costume de 
culoare închisă, gri, femeile poartă taioare sobre. Este un 
moment extraordinar acest Congres al XIV-lea cu ușile 
închise... După decembrie 19809, în mod ciudat, această 
elită comunistă pare să fi dispărut. Autoarea acestor rânduri 
nu a întâlnit niciodată, la niciun nivel al puterii, pe vreunul 
din acești delegaţi care îl ovaţionau pe Ceauşescu. Nu am 
auzit pe nimeni lăudându-se că ar fi asistat la această 
întâlnire, devenită ultimul congres al Partidului Comunist 
Român. Extraordinară imagine a acestor bărbaţi şi femei, 
dintre care unii ştiau că se apropie sfârșitul, a acestor 
trădători pe care şeful statului îi va face cunoscuţi prea 
târziu, pe 17 decembrie. 

Circulă diferite zvonuri: în subsolul clădirii, unii 
delegaţi ar comercializa la negru obiecte de lux, ciorapi de 
bună calitate, parfumuri. Doar zvonuri? O imagine şocantă 
a subsolurilor prin care se răspândesc tovarășii în timp ce 
şeful cere cu glas tunător strângerea rândurilor. 

Şi străinii? În noiembrie 1989, delegaţiile comuniste 
străine nu sunt numeroase. Comuniştii italieni şi maghiari 
nu s-au deplasat. Unii reprezentanți par nemulţumiţi: este 
cazul comuniștilor francezi, care, deşi prezenţi, exprimă 
rezerve față de atitudinea partidului român. Delegaţia 
Partidului Comunist Francez are sarcina de a atrage atenţia 
partidului român asupra „gravelor divergențe în privința 
respectării drepturilor omului, precum şi asupra concepției 
înseși a socialismului”. La rândul lor, comuniștii iugoslavi 
adresează Bucureștiului un mesaj în care se subliniază 
necesitatea unor schimbări profunde şi importante în 
socialismul de azi. 

Congresul se desfăşoară în enorma clădire construită 
la sfârşitul anilor 1950 pe terenurile confiscate din grădinile 
fostului palat regal al regelui Mihai. Cartierul este supra- 

vegheat cu strictețe. Circulaţia este interzisă vehiculelor 
fără autorizaţie specială. Toate maşinile străine sau româ- 
neşti înmatriculate în provincie sunt sistematic controlate. 

Ceauşescu ţine un discurs de şase ore, cu trei pauze. 
Crede, aderă cu o sinceritate încăpăţânată la ceea ce spune. 
Este în fruntea partidului din 1965. A iniţiat o nouă epocă. 
Nu se pune problema să-și schimbe direcția: Ceauşescu îi 
condamnă cu fermitate pe acei conducători din Est care vor 
să se îndrepte spre capitalism. Are şi aliaţi: șeful partidului 
bulgar, Jivkov, cu care s-a întâlnit pe 8 octombrie. Cei doi 
vechi militanți au reafirmat cu această ocazie necesitatea de 
a întări solidaritatea socialistă. Partidul nu va putea renunța 
la răspunderea sa revoluţionară, nu-şi va abandona 
misiunea istorică... 

Nicolae a cunoscut destule crize. Cea mai gravă a fost 
cea din august 1968. El este convins că Gorbaciov merge pe 
un drum greșit. S-au întâlnit cu ocazia vizitei acestuia din 
urmă la Bucureşti, în mai 1987. Presa românească s-a grăbit 
să demonstreze că România făcuse restructurarea, 
perestroika încă de la începutul anilor 1980. Că România e 
mai avansată decât ţara soră sovietică. Se vor revedea la 
Moscova, pe 5 decembrie 1989, la reuniunea țărilor parte- 
nere în Pactul de la Varşovia, în care România este membră 
de la înființarea Pactului, în 1955. Faptul că presa occiden- 
tală exprimă critici violente la adresa lui Ceauşescu, a 
regimului său, a deciziilor sale considerate ca fiind nebu- 
neşti, pare un lucru firesc. Ceaușescu trăieşte războiul rece 
ca un stalinist, nerenunţând la obiectivele şi metodele 
socialismului. Ostilitatea lagărului capitalist este elementul 
generator al războiului rece. Ceaușescu nu abandonează 
limba de lemn învățată de mai bine de patruzeci de ani. În 
fața amenințării care-l încercuieşte, amenințare pe care o 
consideră ca venind din exterior, el reamintește „necesitatea 
imperioasă de a apăra integritatea şi independența României”. 
Este gata să consolideze capacitatea de apărare a ţării. Are 
grijă de supravegherea frontierelor. Este sigur de el, de 
familia sa, de soţia sa omniprezentă și puternică, care 

controlează cu multă atenție activitățile Ministerului de 
Interne. „Inpinera Elena Ceauşescu” conduce şi Consiliul 
Naţional al Ştiinţei şi Învăţământului. Fiul său Nicu este 
şeful organizaţiilor de tineret ale partidului şi conduce 
judeţul Sibiu. Unul dintre frații săi, general-locotenent Ilie 
Ceauşescu, răspunde de învăţământul militar și conduce 
Institutul de Teorie Militară, care, împreună cu Editura 
Militară, controlează publicaţiile privind istoria armatei 
române şi istoria Pactului de la Varşovia. Ceaușescu este 
sigur de anturajul său din care personalităţile cele mai 
oportuniste — un loan Talpeş, un Mihai E. Ionescu -— vor fi 
câțiva ani mai târziu alături de Ion Iliescu pentru integrarea 
României în NATO, ocupând posturi-cheie în Serviciile de 
Informaţii și în armată... Ideologi, dar foarte pragmatici, 
aceşti oameni vor şti să se adapteze, să recite lecțiile de 
democraţie şi economie de piaţă, să-şi schimbe limbajul de 
lemn. Ceauşescu a îmbătrânit şi nu mai sesizează 
minciunile curtezanilor săi. Trăieşte într-o lume care se 
prăbuşeșşte fără să-şi dea seama. 


Intrebări... 


O întrebare rămasă fără răspuns este următoarea: la ce 
dată exact aceste persoane din anturajul lui Ceauşescu şi-au 
schimbat poziţia, nemaifiindu-i fidele, pentru a colabora cu 
lon Iliescu? În al doilea rând, cum se explică faptul că 
Ceaușescu nu a reacționat mai ferm atunci când, în primă- 
vara lui 1989, circula în Occident un document provenit din 
România, o critică violentă la adresa sa? Acest document se 
înscrie într-un lung şi surprinzător scenariu de complot. 
Textul — o scrisoare în tradiţia scrisorilor adresate con- 
ducerii partidului de către Vâclav Havel în 1977 sau de 
scriitorul român Paul Goma lui Ceauşescu, tot în primăvara 
lui 1977 — îşi face apariția prin serviciile de la BBC, în 
martie 1989. La Paris, această scrisoare circulă prin 

intermediul unei reviste a exilului liberal, Lupta, în limba 
română, în numărul din 22 martie 1989. 

Scrisoarea cuprinde cinci puncte care denunţă politica 
de sistematizare a satelor, nerespectarea acordurilor sem- 
nate la Helsinki cu privire la drepturile omului, distor- 
sionarea rolului Securităţii, care acționează împotriva 
drepturilor muncitorilor, împotriva vechilor militanți, împo- 
triva intelectualilor. Semnatarii dezaprobă consecinţele 
nefaste ale unei planificări prost organizate, afirmând astfel 
profundul lor dezacord cu elogiile publicate de Scânteia. În 
sfârşit, textul subliniază caracterul catastrofal şi neliniștitor 
al degradării poziției internaţionale a României. Autorii 
scrisorii îşi exprimă ferm convingerea că România este şi 
rămâne o ţară europeană. Această aluzie la România ca ţară 
europeană pare a fi un ecou al temei „Europa — Casă 
Comună”, lansată de Gorbaciov din 1986-1987. Un mesaj 
surprinzător, semnat de şase demnitari. Unii dintre ei sunt 
cunoscuţi pentru o lungă carieră comunistă, precum 
Gheorghe Apostol, prim-secretar al Comitetului Central în 
perioada1955-1961, Silviu Brucan, fost redactor-şef la 
Scânteia şi fost ambasador român la ONU. Alături de ei, un 
comunist remarcat de analiştii occidentali pentru a fi criticat 
politica lui Ceauşescu în 1979, Constantin Pârvulescu, un 
veteran, născut în 1895. Ceilalți semnatari ai mesajului: 
Comeliu Mănescu, fost ambasador al României la Paris în 
perioada 1977-1982, Alexandru Bârlădeanu, fost membru 
al Comitetului Executiv al Comitetului Central, promovat 
în 1965, şi I. Răceanu, cu o carieră de ilegalist sinuoasă. 

Tonul scrisorii era ameninţător, vechii tovarăşi afir- 
mând că s-au hotărât să vorbească înainte de a fi prea târziu. 
Este foarte ciudat că Ceauşescu şi clanul său nu au luat în 
considerare pericolul pe care îl reprezenta acest mesaj, prin 
conținutul său și prin faptul că circula. Ceauşescu îl 
cunoștea pe Pârvulescu, știa că acesta nu îl suportă, îl 
considera un fals ilegalist. Pârvulescu are curaj: a „făcut” 
revoluţia din 1917-1918, a intrat în partid de la înființare, a 
fost arestat în 1930, a evadat şi s-a refugiat în URSS. Întors 

în România, datorită încrederii totale din partea sovieticilor, 
va deveni şeful Comisiei de Control a Partidului. Să nu fi 
avut Ceaușescu decât dispreţ faţă de aceste personalităţi în 
vârstă, care nu se mai aflau în primele rânduri ale nomen- 
claturiştilor săi? Îi frecventase totuși la începutul propriei 
sale cariere, apoi în anii 1960, în perioada în care la 
conducerea Partidului se afla Gheorghiu-Dej. Silviu Brucan 
avea o mare influență: fusese un apropiat al multor tovarăși 
prin funcţia sa de redactor-şef al ziarului Scânteia. La 
Washington se împrietenise cu ambasadorul Uniunii 
Sovietice, Dobrînin. La Bucureşti fusese aproape zece ani 
vecin cu familia Ceaușescu. Să nu fi văzut şeful statului 
român în această formă de exprimare a criticii decât o 
reminiscență a scrisorilor deschise ale disidenţilor din 1977, 
care nu îl atingeau? 

Pentru Nicolae Ceauşescu, disidenţii nu erau decât 
niște trădători. E destul să amintim că după ce i s-a adresat 
lui Ceauşescu în 1977 cu atâta îndrăzneală, romancierul 
Paul Goma fusese ameninţat, lovit de Securitate și obligat 
să ia drumul exilului. El apărea atunci în România ca un 
trădător care își abandonase patria. Să fi crezut Ceauşescu 
şi să se fi sprijinit pe atotputernicia şi loialitatea serviciilor 
de Securitate? Unul dintre frații săi, Andruţa, general- 
locotenent, conducea echipele de antrenament ale trupelor 
de Securitate de la Băneasa, în imediata apropiere a 
capitalei. Să fi crezut Nicolae că opoziţiile exprimate erau 
atât de divizate — un Ion Iliescu, un Petre Roman nu erau 
printre semnatarii scrisorii celor Şase — încât erau complet 
inofensive? A dorit să creadă că poporul său îl susținea în 
apărarea patriei socialiste așa cum îl susținuse în august 
1968? 

Moment straniu care a fascinat pe observatorii 
situaţiei din România în primăvara lui 1989 şi care, cu peste 
cincisprezece ani mai târziu, surprinde încă: mărturiile a 
posteriori ale diverşilor autori ai acestei scrisori diferă 
unele de altele. Astfel, amintirile celui mai vorbăreț dintre 
ei, Silviu Brucan, sunt contestate de un alt semnatar, 

Bârlădeanu. Este greu de restabilit adevărul: la Bucureşti, în 
primăvara lui 1989, numai românii care ascultau pe ascuns 
BBC erau informaţi de existenţa acestei scrisori a celor 
Şase. Potrivit versiunii lui Silviu Brucan, într-o carte de 
interviuri publicată la Bucureşti în 1989, iniţiativa i-ar 
reveni. El ar fi pus la punct acest plan împreună cu Apostol 
şi Bârlădeanu, sub privirea foarte îngăduitoare a doi 
diplomaţi occidentali, ambasadorii Statelor Unite și al Marii 
Britanii, Kirk și Hugh Arbuthnott... Povestirea lui Brucan 
este rocambolescă. Bătrânii domni români, supravegheați 
de Securitate, conversează plimbându-se într-un parc; ei se 
pierd în acest peisaj de parcuri cam reci deja toamna, 
aproape pustii în timpul zilei când copiii sunt la şcoală. 
Aceşti doi bătrâni domni sunt însă periculoși. Silviu Brucan 
a reușit să obţină o viză şi un paşaport pentru a merge la 
Washington şi a fi primit la Departamentul de Stat; el a 
transmis, prin curier diplomatic, un text provizoriu al scri- 
sorii la Departamentul de Stat, prin intermediul lui Michael 
Parmley, consilier politic la ambasada Statelor Unite! La 
Washington, Silviu Brucan îl va întâlni pe asistentul 
Secretarului de Stat pentru afaceri est europene, Thomas 
Simmons, entuziasmat de proiectul scrisorii. În acest timp, 
la Bucureşti, circulă zvonuri potrivit cărora Brucan a făcut 
o înțelegere cu Ceaușescu ca să obțină pașaportul; sau că ar 
Îi fugit din ţară şi nu se va mai întoarce. 

În fapt, Silviu Brucan pleacă de la Washington la 
Londra în noiembrie 1988, înainte de a ajunge la Moscova. 
Aceste deplasări ar fi urmărite îndeaproape de contactele 
americane şi britanice ale lui Brucan la București... Potrivit 
povestirii acestui călător, după o importantă conferință 
ținută la Institutul de economie din Moscova, Memo, el ar 
fi avut o înrevedere îndelungată cu Gorbaciov. Asupra 
chestiunii răsturnării lui Ceaușescu, Gorbaciov ar fi fost 
ferm: nu va avea loc o intervenţie sovietică în problemele 
interne româneşti. „Pentru mine, ar fi declarat el lui Silviu 
Brucan, non intervenţia este sfântă.” Gorbaciov s-ar fi 
angajat să găsească o soluţie pentru ca viaţa lui Silviu 

Brucan să nu fie în pericol, la întoarcerea în România. Ceea 
ce ar trebui să însemne şi să confirme că legăturile sunt 
strânse între Securitate şi KGB. Brucan soseşte în România 
de la Viena, pe unde trecuse după sejurul la Moscova. Este 
oprit la frontieră, la Curtici, debarcat din trenul de Bucureşti 
Şi reţinut o noapte într-un hol de gară pustie. Este singur, 
este frig. A doua zi dimineață este expediat la Bucureşti, cu 
scuzele colonelului comandant al frontierei. Rețelele 
sovietice în România să fi fost atât de puternice încât să fi 
putut influenţa vama de la Curtici? 

Silviu Brucan e un excelent povestitor. El prezintă un 
Gorbaciov prudent, la acest sfârşit de noiembrie 1989, într- 
un fel de complicitate cu partenerii săi de la Londra şi 
Washington, adept al unei linii permisive în privinţa țărilor 
surori. Brucan povesteşte cu o mulțime de detalii conver- 
sația sa cu Gorbaciov dar acesta nu a confirmat că l-ar fi 
primit pe Brucan în timpul şederii sale la Moscova: Brucan 
i-ar fi transmis doar un memorandum. Alexandru Bârlădeanu, 
într-un lung interviu acordat Laviniei Betea, publicat la 
Bucureşti în 1997, infirmă versiunea avansată de Silviu 
Brucan: iniţiativa unui opoziții față de Ceaușescu, cu inten- 
ţia de a urma linia evoluţiei reformatoare și a valorilor 
umaniste promovate de perestroika lui Gorbaciov i-ar apar- 
ține lui. Era în 1988: Bârlădeanu vorbea, reflecta asupra 
reformei socialismului cu vechiul său prieten Apostol, în 
timp ce se plimbau pe stradă. Pe partea cealaltă, pe trotuarul 
de vizavi trecea un agent de Securitate... Apostol ar fi avut 
atunci ideea neinspirată da a-l contacta pe Siliviu Brucan, în 
timp ce Bârlădeanu considera că nu erau destui semnatari 
pentru o eventuală scrisoare şi că nu trebuiau periclitaţi 
primii paşi ai unei contestări deschise înaintea deschiderii 
celui de-al XIV-lea Congres al Partidului. Şi Bârlădeanu 
ajunge să afirme că nu a existat o scrisoare a celor Șase! Era 
vorba pur şi simplu de un mod al lui Brucan de a se erija în 
creier al revoluţiei, sub egida ambasadei Statelor Unite, 
unde se grăbise să se ducă, pentru „a ne trăda pe toți”. 
Potrivit lui Bârlădeanu, tovarăşul Pârvulescu ar fi acceptat 

să semneze dar cu o condiţie: ca faimoasa scrisoare să apară 
mai întâi în Pravda. Din partea unui vechi ilegalist, acest 
ataşament față de Moscova pare plauzibil. 

Să fi cunoscut Ceauşescu aceste divergențe, gelozii, 
rivalități şi perspective contradictorii ale semnatarilor scri- 
sorii? În cazul în care conducătorul ar fi aflat ceva despre 
această poveste, pe termen foarte scurt, putea sta liniştii. 
Veteranii, supraviețuitori cvasi-decăzuţi, nu erau periculoși. 
Ceaușescu construise o ascensiune, comuniştii anilor 1950 
- 1960 nu îl deranjau. Ion Iliescu, curând plasat în centrul 
evenimentelor din decembrie şi pe urmă în centrul vieţii 
politice a țării ca viitor preşedinte din 1990, împărtășeşte o 
apreciere similară a situației în interviurile acordate 
analistului româno-american V. Tismăneanu. Iliescu spune 
că, la acea epocă, el însuși era în contact cu Virgil Măgureanu 
Şi că autorii scrisorii nu aveau legătură cu structurile active 
ale Partidului, ceea ce explică faptul că aceştia nu l-au 
abordat. Cât despre V. Măgureanu, membru al Securității, 
acesta era pe atunci profesor la Institutul de partid „Ştefan 
Gheorghiu” din Bucureşti: post de prestigiu datorită căruia 
va face parte — ca din întâmplare — din tribunalul înfiinţat 
pentru judecarea şi executarea soților Ceauşescu la 
Târgovişte. Virgil Măgureanu, o persoană ștearsă în apa- 
rență, liniştită, a condus între 1990 — iunie 1997 Serviciul 
Român de Informaţii Interne de la Bucureşti... 

Această atmosferă, dialogurile din interior, contactele 
cu străinii din Occident şi din URSS care se desfășoară în 
culisele puterii, bătrânii demnitari dezamăgiţi, gorbaciovienii 
ambiţioşi ca Ion Iliescu, ex-favorit al lui Ceauşescu pe când 
era un tânăr activist, explică într-un mod tragic şi sumbru 
ritualul persistent care triumfă cu ocazia celui de-al XIV-lea 
Congres. Amenințarea există: Ceauşescu refuză să se supună 
şi acţionează. Populaţia este în marea ei majoritate 
paralizată. Așa cum va explica Virgil Măgureanu unui 
jurnalist de la /'Express în 1997: „Orizontul spiritual era 
redus la câteva lozinci primitive, impuse unei populații 
strivite de o propagandă intensivă. Era suficient, pentru a 


55 


ROMÂNIA POST 1989 


întreține frica, să se amintească trecutul și existenţa unui 
aparat de opresiune tentacular...”. Populaţia e încătuşată în 
problemele obsedante ale vieţii cotidiene: magazinele sunt 
goale, apartamentele neîncălzite, abia luminate. Spaima în 
prag de iarnă blochează energiile de ani buni. 

Doi ani mai devreme, în noiembrie 1987, la Braşov, 
oraş industrial, apăruseră totuşi mișcări de revoltă. În jur de 
două-trei mii de muncitori de la uzinele „Tractorul” şi 
„Steagul roșu” îndrăzniseră să oprească lucrul, să iasă în 
stradă, ajungând până la sediul Partidului, să distrugă 
portretele lui Ceauşescu, să ceară pâine şi să strige: „Jos 
Ceauşescu”. Manifestaţiile au fost reprimate de forțele de 
miliţie şi de unităţile militare de blindate, care au ocupat 
centrul oraşului. Era prea târziu: în ciuda eforturilor auto- 
rităților de a bloca informația, au existat martori care au 
vorbit la AFP la Viena, a existat un film de amator fin- 
landez. Un corespondent BBC a lansat cifra de două sute de 
arestări, după ziua de duminică 15 noiembrie. Ceea ce s-a 
numit „evenimentele de la Braşov”, în lipsa unei definiţii 
adecvate — grevă, manifestaţie, revoltă muncitorească —, a 
fost comentat pe larg, de Radio Europa Liberă. La București, 
Brucan îi cheamă la domiciliul său pe corespondenții BBC 
pentru a face o declaraţie foarte fermă: puterea trebuia să 
aleagă între reprimarea masivă sau satisfacerea revendi- 
cărilor legitime ale populaţiei. Momentul Braşov a fost 
considerat, în studiile de după 1989, un semn premergător 
al căderii regimului. După unii autori, se prefigurează atunci o 
alianță muncitori-studențţi, câțiva studenţi din Braşov şi din 
Sibiu raliindu-se manifestanților, în timp ce la Universitatea 
din Bucureşti ar fi domnit tensiunea. Curge deja sânge în 
România: potrivit cotidianului Liberation din 23 noiembrie 
1987, unii martori vorbesc de sute de răniți şi doi morţi 
dintre forțele de ordine, în timpul manifestaţiilor. Întrebată 
ce amintiri păstrează despre acest moment, Braşov 1987, 
ex-consiliera preşedintelui Emil Constantinescu, Zoe Petre, 
recunoaște că a fost impresionată, că avusese o licărire de 
speranță, dar nimic mai mult. Tulburările de la Braşov nu 

conduc la un proiect alternativ şi sunt departe de a-l 
răsturna pe Ceaușescu. 


Atunci... 


Nu se va întâmpla nimic în România. Din cauza fricii, 
se va explica. Frica de Securitate este bine înrădăcinată: dar 
agenții săi îl lasă pe Silviu Brucan să primească jurnaliştii 
de la BBC în noiembrie 1987, pentru a se exprima despre 
manifestațiile de la Braşov, și nu blochează ciudatul său 
periplu din 1988 de la Bucureşti la Washington, Londra, 
Moscova și Viena. Curios, mulți dintre interlocutorii mei 
români îşi amintesc a fi avut un securist ca vecin de palier. 
Un fel de funcționar de control a cărui prezență devenise 
familiară. 

Dacă nu se întâmplă nimic este pentru că Ceaușescu 
i-ar fi anihilat pe intelectuali şi redus la tăcere încă de la 
începutul anilor 1970, iar aceştia, izolați, se exprimă indi- 
vidual atunci când reușesc să trimită un document presei 
occidentale, prin intermediul vreunei ambasade străine 
binevoitoare. Fără mașini de scris, fără structură alternativă. 
Câteva nume circulă la Paris, Doina Cornea, Ana Blandiana 
sau Mircea Dinescu. Dacă nu se întâmplă nimic, este pentru 
că opozanții potenţiali tac sau sunt arestaţi la domiciliu. 
Este şi pentru că intelectualii nu sunt nişte lideri populari; ei 
apar ca nişte privilegiați, ca nişte trădători atunci când 
încearcă sau reuşesc să ia drumul exilului... 

Congresul se încheie. 

Viaţa îşi urmează cursul. Potrivit rarelor reportaje din 
iama lui 1989, populaţia este indiferentă. Pietonilor le este 
interzis să treacă pe trotuarul din fața Comitetului Central. 
Fosta piață a Palatului Regal e pustie, circulația fluidă. 
Ceauşescu este reales în fruntea partidului, în unanimitate. 
La sfârşitul lui noiembrie, familiile se preocupă deja de 
pregătirile pentru un Crăciun comunist. O doamnă, 
profesoară de literatură, îşi petrece serile făcând prăjituri 

din turtă dulce pentru nepoți. Ceauşescu îşi organizează 
viitoarele deplasări în străinătate: o călătorie în lran, pre- 
văzută pentru a treia săptămână din decembrie. La Praga, 
ambasadorul României, Gheorghe Homoşteanu, vechi 
comunist „ceauşist”, muncitor care a urcat treptele promo- 
vării sociale, este disperat în zilele care urmează căderii 
Zidului Berlinului şi declară, neputincios, că totuşi îi 
atrăsese atenţia tovarăşului Ceaușescu să o ţină în frâu pe 
Elena. Pentru că a o condamna pe Elena și puterea ei 
considerată ca fiind malefică era un mod de a nu-l atinge pe 
Nicolae, șeful, conducătorul. Pot fi văzute scene dintre cele 
mai surprinzătoare ale descompunerii fizice a sistemului 
sovietic: în grădinile ambasadei RFG de la Praga au fost 
montate corturi în timpul verii. Aici se adăpostesc cetățeni 
din RDG, fugiţi din Est şi aşteptând ajutorul şi presiunea 
Bonn-ului pentru a urca în trenuri care să-i conducă spre 
Vest. Acești cetăţeni din RDG își abandonează maşinile 
Trabant, iar Praga devine un cimitir de Trabanturi... 
Veteranul comunist Bârlădeanu îi va mărturisi mult 
mai târziu, în 1997, eseistei Livia Betea că voia să-l 
răstoarne pe Ceauşescu. Că îşi punea întrebări asupra 
valorilor socialismului și urmărea îndeaproape proiectul lui 
Gorbaciov. El mărturisește a fi fost profund frapat de o 
frază a acestuia: valorile umane au mai multă importanță 
decât lupta de clasă. Era, explică Bârlădeanu, o afirmaţie 
mai mult decât revoluționară, care contesta toată politica lui 
Lenin şi Stalin. Deşi urmărea cu interes proiectul de 
reformă a socialismului, Bârlădeanu refuza, în 1988 ca și în 
1997, „să arunce copilul cu apa din copaie”, aşa cum o 
spune el însuşi. Ajuns la bătrâneţe, el meditează acum la 
marea eroare a socialismului de a fi recuzat şi de a fi pretins 
să eradicheze toate valorile anterioare, toată cultura respec- 
tului față de om, rezultat al unor lupte sociale îndelungate și 
dificile. Eroarea comisă după 1989 ar fi — după părerea sa — 
de aceeaşi natură: o abolire radicală a întregii moşteniri 
socialiste, care poartă totuşi în ea aspiraţia către dreptatea 
socială. În această atmosferă de așteptare, marcată de o 

voință de ruptură, implicând răsturnarea lui Ceauşescu, şi 
de reflecţie asupra unui proiect posibil de societate socia- 
listă umanistă, Bârlădeanu se plimba prin Bucureşti, în 
1988-1989, conversând cu vechiul său tovarăș Apostol. 
Aceste întrebări nu ajung însă până la Ceauşescu, ferm 
atașat de trecutul său stalinist. Ceauşescu, cel care declara şi 
credea că „pentru Omul Comunist nimic nu este imposibil”. 

Decalajul între aceste vorbe murmurate aproape în 
secret la Bucureşti, vorbe pline de teamă şi speranță de 
schimbare, şi calendarul celor Mari, G. Bush și M. 
Gorbaciov, care se străduiesc să mențină un echilibru inter- 
național, este frapant, în timp ce Europa sovietică se mişcă. 
Semnalele venite din România rămân puțin vizibile: astfel, 
se aude la New York, pe 2 decembrie, că fosta tânără glorie 
a gimnasticii româneşti, Nadia Comăneci, triplă campioană 
olimpică în 1976, a sosit la bordul unui avion al companiei 
Panam, declarând că fugise din România lui Ceauşescu din 
dorinţa de libertate... În aceeaşi zi, Nicolae Ceuaşescu, într- 
un discurs rostit cu ocazia şedinţei Comitetului politic al 
Partidului, critică sever activitatea guvernului şi a ministe- 
relor, cere ordine şi disciplină, precum și întărirea contro- 
lului Marii Adunări Naţionale asupra activității guvernului. 
Prin aceasta, el face apel la un fel de legitimare populară. El 
îşi anunţă intenția de a convoca o conferinţă internațională a 
țărilor socialiste, a mișcării comuniste, pentru a dezbate 
chestiunile prezente. În fața derapajului pe care îl repre- 
zintă în ochii săi căderea Zidului Berlinului, luările de 
poziţie ale cancelarului Kohl, procesul de reunificare ger- 
mană care se profilează, Ceaușescu vrea să reunească forțele. 

Acest discurs, acest anunţ au loc concomitent cu întâl- 
nirea americano-sovietică de la Malta, de pe 2 şi 3 decem- 
brie. Fractura este frapantă între, pe de o parte, dialogul 
Ist/Vest care se produce prin întâlnirea lui Bush cu 
Gorbaciov şi, pe de altă parte, lupta liderului român. 

La Malta — poate pentru a confirma poziţia lui 
Ceaușescu, cu certitudinile sale şi voinţa sa de a rezista cu 
orice preţ —, Mihail Gorbaciov apare într-o poziţie slăbită 

față de Bush, încurajat de evenimentele din ultimele săptă- 
mâni şi susținut de hotărârea cancelarului german, care 
doreşte reunificarea Germaniei şi integrarea în structurile de 
apărare occidentale. Dacă obiectivul cancelarului este 
evident, demersul rămâne prudent. Bush, ca şi Kohl de 
altfel, nu doreşte să neliniștească Parisul şi Londra, pentru 
care Istoria avansează puțin prea repede. 

Întâlnirea dorită de președinția Statelor Unite încă din 
iulie 1989 a fost remarcabil pregătită de Departamentul de 
Stat şi CIA. Informaţiile care emană de la CIA şi Depar- 
tamentul de Stat începând din septembrie 1989, şi care vor 
aduce lămuriri asupra întâlnirii bilaterale de la Malta, 
subliniază riscul iminent al unei destabilizări a blocului 
țărilor din Est şi al unei „supremaţii” sovietice, ceea ce ar fi 
antrenat o nemulțumire generală la adresa Moscovei și a 
țărilor învecinate. Cu alte cuvinte, CIA constată faptul că 
direcţia politică sovietică este zdruncinată, încolțită. Vulne- 
rabilă, la Malta, ea va fi atacată mai ales asupra unei chestiuni: 
respectul drepturilor omului, cu o atenţie deosebită asupra 
dreptului de emigrare a evreilor din URSS. Clamând un 
discurs occidental de tipul „Drepturile Omului”, preşedintele 
Bush refuză implicit poziția lui Gorbaciov, umanist 
socialist împărtăşind valori universale. Bush îi aminteşte lui 
Gorbaciov că locul său e în lagărul socialist, care nu mai 
este denunţat în mod explicit ca fiind un imperiu al Răului, 
deşi ideea rămâne în subtext. Arhivele National Security se 
situează în 1989 în continuitatea expertizelor din vara lui 
1988: este categoric respinsă ideea de a ceda unei solicitări 
de cooperare ideologică din partea lui Gorbaciov. În ceea ce 
priveşte drepturile omului, este important să se rămână la 
starea de confruntare a războiului rece. În ceea ce priveşte 
raportul de forțe militar, pentru Departamentul de Stat este 
clar că URSS, cheltuind o şesime din resursele sale, 
ajunsese la limită. Pe aceste baze, se conturează tactica 
Washingtonului: încercarea de a întări legăturile cu Europa 
Orientală, dar în aşa fel încât securitatea URSS să nu pară 
ameninţată. Un memorandum de pregătire a conferinţei de 

la Malta, datat 17 noiembrie 1989, provenit de la 
Departamentul de Stat, explică foarte concis: conferința de 
la Malta este o excelentă ocazie de a accelera schimbările 
politice care se prefigurează în Europa Orientală. Trebuie 
deci subliniat faptul că intensificarea reformelor și a 
schimbărilor în Europa de Est servește interesele celor două 
părți; trebuie interpelat Gorbaciov asupra celorlalte pro- 
bleme regionale, să i se atragă atenţia asupra fondurilor 
sovietice care  destabilizează regimurile în America 
Centrală, în Afganistan, în Etiopia, în Cambodgia, în Libia 
şi în Coreea de Nord şi minează relațiile dintre Statele 
Unite și URSS. În sfârșit, și mai ales, trebuie blocat 
Gorbaciov în privinţa unui posibil proiect de neutralizare a 
unei Mari Germanii unite. Memorandumul din 17 noiem- 
brie explică sec: „Gorbaciov poate să propună din nou 
desființarea Pactului de la Varşovia şi a NATO. Legăturile 
existente între membrii NATO sunt mult mai puternice şi 
diverse decât interesele de securitate militară. O astfel de 
propunere trebuie respinsă cu un simplu gest al mâinii... 
Gorbaciov ar putea de asemenea să avanseze ideea că este 
momentul să se acţioneze pentru formarea unei Germanii 
neutre şi unite. Este prematur și inoportun să se deschidă 
această discuţie”. 

Reuniunea Pactului de la Varşovia are loc pe 4 
decembrie la Moscova, imediat după întâlnirea de la Malta. 
Ceaușescu este prezent. Elena îl însoțește. Cum percepe el 
bilanţul întâlnirii de la Malta, expus membrilor Pactului de 
către Gorbaciov? Vede un învins sau un om politic slab în 
persoana şefului de la Kremlin? Reprezentantul AFP 
transmite că Ceauşescu nu şi-ar fi ascuns opoziția față de 
reformele în curs în Europa de Est. Presa românească 
rămâne foarte discretă asupra acestei întâlniri la vârf a 
Pactului. Potrivit agenţiei TASS, preşedintele român ar fi 
avut un schimb de vederi „franc” cu Gorbaciov. Cotidianul 
Scânteia din 5 decembrie publică pe prima pagină o 
fotografie a cuplului Ceauşescu întors de la Moscova, 
anunţă vizita de prietenie în Republica Islamică Iran a 

cuplului şi expediază în două rânduri informaţia privind 
conferința de la Malta: „Mihail Gorbaciov a prezentat o 
amplă informare privind rezultatele întâlnirii sale cu G. 
Bush, care a avut loc pe 2 şi 3 decembrie. Întâlnirea s-a 
desfășurat într-o atmosferă amicală”. 

Malta 2 şi 3 decembrie, Moscova pe 5. Întoarcerea 
soților Ceaușescu la Bucureşti într-o lume ce pare, în chip 
înșelător, adormită şi închisă. La Paris, câţiva reprezentanți 
ai exilului românesc se neliniştesc: cei doi mari, Bush și 
Gorbaciov, au împărţit lumea la Malta? Amintirea fosilizată 
şi falsă a conferinţei de la Ialta revine odată cu spaima de a 
vedea o Românie exclusă. Exclusă din mișcarea de 
cooperare Est-Vest, exclusă din perestroika lui Gorbaciov, 
exclusă din lupta lui Bush pentru respectarea drepturilor 
omului. 

Nu se va întâmpla nimic în România. 

Zoe Petre 


Noiembrie, ultimul bal... 


La sfârșitul lui octombrie 1989, premiera unui nou 
(ilm românesc, Noiembrie, ultimul bal, a provocat multe 
șoapte şi surâsuri cu subînţeles. Îmi amintesc cum explicam 
unor prieteni ce însemna, în imaginarul antic, cledono- 
mania: acea practică divinatorie care descifra spusele câte 
unui personaj care nu pricepea el însuși sensul propriilor 
enunțuri — de pildă, Oedip, care promite solemn că-l va 
pedepsi pe ucigaşul lui Laios cu propria mână —, dar care se 
vădesc de rău augur pentru cine știe să le interpreteze. Avea 
şi pedanteria hazul ei pe-atunci... 

În România, ultimele luni ale lui 1989 au fost mai 
bizare, mai contradictorii, mai obositoare decât tot sfertul 
de veac în care ţara fusese condusă — aproape invadată, la 
drept vorbind — de Ceauşescu. Apropierea unei noi ierni, 
mai glaciale în casă decât afară, se adăuga noilor restricții 
alimentare, care ajunseseră să îi scoată din minți nu numai 
pe cumpărători, ci şi pe vânzătoare. Până atunci, chiar dacă 
bombăneau, ele erau de fapt satisfăcute de penuria care le 
deschidea căi nebănuite de îmbogăţire prin vânzarea cu 
suprapreț a puţinelor mărfuri care mai ajungeau la 
magazine. Or, noile reguli le obligau acum să vândă doar 
„pe buletin”, exclusiv clienților arondați magazinului şi în 
cantități foarte precis limitate: o jumătate de litru de ulei pe 
lună, 200 grame de mezeluri de cap de om, cu condiția ca 
muşteriul să se prezinte personal, indiferent dacă era 
bolnav, bătrân, plecat din oraş. Personalul „unităților 

comerciale de stat” era acum nevoit să ajungă la 6 dimi- 
neaţa la lucru pentru a felia din timp porţiile minuscule la 
care aveam dreptul. Mai multă muncă, mai puţine învârteli 
— cum să nu se înfurie? 

În tot acest timp, se ştia, sau cel puţin se simțea, cum 
în jur totul se clătina. România imobilă era parcă încercuită 
de o lume în mişcare — la răsărit prin perestroika şi 
glasnost, proclamate de Gorbaciov, la vest prin Ungaria, de 
unde veneau informaţii năucitoare despre deschiderea 
graniţei cu Austria, ceva mai departe, dar nu prea mult, din 
Cehoslovacia, cu volumul de eseuri al unui scriitor pe nume 
Václav Havel, ale cărui cuvinte simple şi cutremurătoare 
erau rostite în româneşte de vocea superbă a lui Alain 
Paruit, care le citea în foileton de la Paris la Europa Liberă; 
mai departe încă, Polonia, unde Solidarnosc, devenită 
celebră, organiza Masa Rotundă cu comuniştii şi alegeri 
libere... Chiar şi Bulgaria se cutremura, şi cum televiziunea 
bulgară fusese adoptată de toată partea de sud, centru și est 
a României, de când televiziunea română îşi redusese emi- 
siunile la două ore pe zi din ordinul expres al lui Ceauşescu, 
ca să se economisească energie electrică, se puteau vedea în 
direct — chiar în culori, în vreme ce la TVR doar o mică 
parte din emisiuni erau transmise în culori, tot pentru 
economie — manifestaţiile ecologiştilor care îl sfidau pe 
Jivkov. În partea de vest a ţării era încă şi mai bine: acolo 
se prindea televiziunea de la Belgrad, pe atunci mult mai 
liberală decât toate celelalte. Dar până şi emisiunile de la 
Chişinău, care erau recepționate în Moldova, aveau ceva 
vag subversiv şi incitant. Numărul, şi mai ales diversitatea 
celor care ascultau emisiunile în limba română ale radiou- 
rilor străine — Europa Liberă, Deutsche Welle sau BBC — 
par azi incredibile: un amic arheolog îmi povestea că, în 
plină vară a lui 1989, traversa în fiecare dimineaţă pe la 6 
satul de la un cap la altul ca să ajungă la săpătură, şi putea 
astfel auzi întreaga emisiune matinală de ştiri de la Europa 
Liberă prin ferestrele deschise ale tuturor caselor pe lângă 
care trecea. 

Se putea chiar crede că toată lumea se săturase de 
Ceauşescu și de aiurelile lui, din ce în ce mai staliniste, din 
ce în ce mai zgomotoase, mai ales în clamarea temelor na- 
ționaliste care îi aduseseră cândva popularitatea. La înce- 
putul lui noiembrie, în Piaţa Amzei, la Gara de Nord, în 
Piaţa Matache, apărea un manifest, intitulat Luneta, şi 
revendicat de Frontul Democrat Român, o organizaţie până 
atunci necunoscută. Autorul acţiunii era tipograful Valentin 
Hurduc, de la Casa Scânteii. Acelaşi Valentin Hurduc dă- 
duse foc, în aprilie 1987, la ora 05:40 dimineaţa, „Arcului 
de Triumf” din placaj ridicat la intrarea în Complexul 
Expozitional din Piaţa Scânteii în cinstea lui Ceauşescu. 

Complexul Târgului Intemaţional Bucureşti — actualul 
ansamblu Romexpo — are o istorie absolut emblematică 
pentru anii aceia: construit la începutul anilor '60 pentru a 
celebra încheierea colectivizării agriculturii, corpul central 
avea capacitatea simbolică de 11000 de persoane, cifra 
mitologică a țăranilor ucişi la reprimarea marii răscoale 
ţărăneşti din 1907. Cifra era rodul fanteziei propagandistice 
a marelui publicist socialist N.D. Cocea, în realitate fiind 
vorba de cel mult 600 de victime, dar fusese atât de in- 
sistent popularizată, mai ales în 1957, cu prilejul apăsă- 
toarelor celebrări ale celor 50 de ani, încât aproape nimeni 
nu o mai punea la îndoială. Arhitectul Ascanio Damian, 
mulţi ani rector al Institutului de Arhitectură din București, 
fusese şeful proiectului şi autorul marii construcții centrale, 
care, dincolo de simbolistica luptei de clasă, era un dom de 
sticlă foarte modern şi cât se poate de îndrăzneţ, cu o 
impresionantă structură metalică de susținere a cnormei 
cupole cu diametrul de 96 de metri, de un purism bine 
temperat, care o înscrie în curentul modernist care anima 
Europa în acei ani. Vechi simpatizant comunist, Damian 
demisionează în 1987 din PCR în semn de protest față de 
mutilarea neavenită a ansamblului prin aşa-zisul Arc de 
Triumf cu motive populare — unul dintre cele mai oribile 
exemple de kitsch ceauşist. Valentin Hurduc fusese mai 
radical, dându-i foc. Şi tot el, în 4 decembrie 1987, tot la 

05:40 dimineaţa, a incendiat — cu mai puţină eficacitate 
reală, dar poate cu și mai multă eficacitate simbolică — 
statuia lui Lenin din Piaţa Scânteii. 

În 1968, când URSS era încremenită în stagnarea 
brejneviană, toți românii — sau aproape — erau antisovietici. 
Zece ani mai târziu însă, când era vorba de Gorbaciov şi de 
perestroika (ferestruica, cum era ea alintată, uşor ironic, în 
românește), chiar dacă nu aveam îndeobște nicio brumă de 
încredere în buna credință a Moscovei, parcă am fi vrut și 
noi să avem parte măcar de un pic de glasnost. 


La capătul puterilor 


Cei mai mulți români înțeleseseră de fapt în 1977 că 
Nicolae Ceauşescu nu avea de gând să-şi respecte făgă- 
duielile inaugurale. Sigur, închisori și lagăre politice nu mai 
existau ca atare, şi asta încă din ultimul an al lui Dej, 1964. 
România anticomunistă, care fusese terorizată de un regim 
stalinist dintre cele mai dure, cu aproape 1 milion de deţi- 
nuţi politici la o populaţie pe atunci de cca 16 milioane, şi 
cu mai mult de 25% din cetăţenii săi cu studii universitare 
închişi, dispăruți sau emigraţi, cu marile gulaguri de tip 
sovietic, în frunte cu sinistrul Canal Dunăre-Marea Neagră, 
şi chiar cu închisori practicând spălarea creierelor prin 
„reeducarea” în manieră extrem-orientală, ca sinistra puş- 
cărie de la Piteşti — această Românie, chinuită și terorizată, 
era la capătul puterilor în 1965. Ultimele nuclee de 
rezistență din munți fuseseră lichidate după mai bine de 
zece ani de gherilă, mişcările studenţeşti din 1956 fuseseră 
zdrobite şi, preventiv, represiunea se extinsese din nou în 
anii imediat următori. Majoritatea liderilor politici din 
vremea aproape uitată a României democratice nu putuseră 
rezista tratamentelor inumane din închisori și muriseră, 
răpușşi de boli şi de mizerie, ca luliu Maniu şi atâţia alții, 
sau uciși de-a dreptul, ca Gheorghe Brătianu. Dar și cei care 
izbutiseră să reziste vegetau încă în închisori sau, în cel mai 

bun caz, exilați în sate aproape pustii din Bărăgan, copleșiți 
de absenţa oricărei speranțe. Aşa că regimul putea să-și 
permită să cumpere un început de recunoaștere interna- 
țională renunțând la represiunea fățișă şi eliberând, în 1964, 
marea majoritate a deţinuţilor politici. Un an mai târziu, 
când Ceaușescu îi lua locul mentorului său Gheorghiu-Dej, 
mort în urma unui cancer galopant, el avea şi un interes 
personal urgent şi decisiv — acela de a lichida vechea gardă 
pentru a prelua personal controlul poliției politice, 
Securitatea, „braţul înarmat” al Partidului Comunist. 
Mimând o liberalizare strict controlată, care îi aducea și un 
spor masiv de popularitate, el a reuşit, între 1965 şi 1968, 
să-și subordoneze integral serviciile de securitate şi să le 
pună sub controlul activiştilor mai mult sau mai puţin civili. 

Acesta a fost un complicat proces prin care teroarea 
anilor '50 a fost înlocuită de controlul difuz, generalizat — și 
întru câtva consimțit — al societăţii în întregul ei. Insidios, 
acest control se va exercita prin cele mai variate instru- 
mente, de la numărul disproporționat de mare de ofițeri de 
informaţii şi de informatori la creşterea monstruoasă a 
numărului membrilor de partid şi UTC, care ajunsese, în 
1989, să depășească o treime din populaţia activă a țării. 
Două exemple mi se par elocvente sub acest aspect: pe de-o 
parte, politica aşa-numit demografică, dar care era în 
realitate cu mult mai mult, anume un instrument de control 
polițienesc al celor mai intime componente ale vieții 
private’. Decretul din 1966 nu se limita la a interzice 
avorturile, ci incrimina pe oricine ar fi putut avea de-a face 
cu operaţia, începând cu femeia care renunţa la sarcină şi cu 
persoana, calificată sau nu, care efectua întreruperea, dar 
continuând cu partenerul, legitim sau nu, al femeii și cu toţi 
cei vinovaţi de omisiune de denunț — părinţi, prieteni, 
personal medical auxiliar. Se instituiau controale periodice 


' Zoe Petre, în L. Boia (ed.), Mitologiile comunismului românesc, 
Humanitas, Bucureşti 1994; Gail Kligman, The Politics of 
Duplicity: Controlling Reproduction in Ceausescu's Romania, 
University of California Press, Los Angeles 1998. 

obligatorii la internarea în orice spital, precum şi în 
întreprinderile cu personal majoritar feminin, și chiar în 
licee. Nicio intervenţie de chirurgie obstetrică nu se putea 
face decât în prezența unui miliţian sau procuror, şi orice 
avort spontan devenea suspect în ochii legii. Documentare 
îndrăzneţe, ca Decrefeii lui Florin lepan, sau atât de 
impresionantul film al lui Cristian Mungiu 4 luni, 3 
săptămâni, 2 zile, evocă cu o forță remarcabilă efectele 
devastatoare ale acestei interdicții şi complicitatea de-a 
dreptul sinistră dintre Procuratură, corpul medical și 
întregul aparat represiv în pângărirea oricărei demnități a 
persoanei umane pe care politicile nataliste au generat-o. Ar 
mai fi de adăugat doar un fapt: ştiu din sursă directă că 
legea nu se aplica atunci când tatăl (nelegitim) al copilului 
era cetățean străin, tinerelor propunându-li-se avortul pentru 
a împiedica o eventuală expatriere prin căsătorie; mai mult, 
am auzit — fără a putea controla — că aceeaşi discretă 
„îngăduință” opera şi în cazul femeilor rome şi maghiare. 

Într-un registru foarte diferit, aş da drept exemplu 
problema cenzurii: la sfârşitul anilor '60, Ceaușescu desfi- 
ințase cu oarecare pompă Direcţia Presei — instituţia oficial 
însărcinată cu cenzura textelor tipărite—, pretinzând că redă 
autorilor, fie ei literați, ziarişti sau cercetători ştiinţifici, 
libertatea de expresie. În realitate, povara cenzurii trecea 
asupra editurilor, pe de-o parte, și asupra autorilor înşişi, pe 
de alta: fiecare director, fiecare redactor de carte decreta 
propria listă de tabuuri, sporind temerile autorilor înşişi, 
adesea într-un mod mult mai greu de anticipat decât în 
vremea când interdicțiile erau enunțate de o singură 
autoritate. La Direcţia Presei existau liste de cuvinte, teme 
şi subiecte interzise; acum fiecare îşi inventa propria listă. 
Am auzit destui autori regretând, doar pe sfert în glumă, 
„vremurile bune de odinioară”, când știai dinainte de ce 
vorbe sau subiecte să te ferești. 

În ambele cazuri putem constata în ce mod 
represiunea clar definită din epoca stalinistă nu a fost în 
realitate niciodată evacuată dintr-o societate care ar fi 

devenit cumva mai liberă. Dimpotrivă, represiunea a fost 
interiorizată; ea s-a diluat, desigur, dar a pătruns astfel în 
toate cotloanele și a devenit cotidiană. Mai mult, atunci 
când „ordinea socialistă de stat” se simțea cât de cât ame- 
nințată, poliția politică intervenea la fel de brutal, doar că şi 
intervenţia ei putea îmbrăca forme mai variate decât în anii 
de început ai regimului: internare psihiatrică, de exemplu, 
sau false infracțiuni economice. Tot așa cum Partidul 
Comunist Român, cu cei aproape 4 milioane de membri, se 
transformase dintr-un detaşament de comando într-o orga- 
nizaţie de tip sindical, un fel de informă armată de pifani 
care se târăşte alene prin praf, tot astfel şi represiunea 
devenea o realitate interiorizată, asimilată la nivelul întregii 
societăți. Conceptele „revoluţionare” lansate de Ceauşescu 
— „societatea socialistă multilateral dezvoltată” şi mai ales 
„partidul — centru vital al întregii societăți” — exprimau prea 
bine, dincolo de pompozitatea vacuă a vorbelor, această 
realitate a unei societăți invadate din interior de dictatură. 
La începuturile sale, regimul Ceauşescu propusese de 
fapt societății româneşti un New Deal, un nou contract, prin 
care modalităţile brutale şi fățişe de exercitare a puterii din 
deceniile precedente erau înlocuite cu o putere mai soft, 
acceptată de societate ca legitimă în schimbul unei răscum- 
părări simbolice — cea a discursului naționalist — şi al unei 
foarte modeste prosperități efective, însoțită de câteva 
minime libertăți foarte atent dozate. Aşa se explică, în 
opinia mea, absența unei disidențe substanţiale care să 
depășească protestele izolate, adesea mai vizibile de la 
Miinchen sau de la Paris decât de la Cluj sau de la Brașov. 
Personalizate în exces şi adesea fără nicio legătură unul cu 
celălalt, gesturile eroice şi solitare de protest din partea dr. 
lon Vianu, a Doinei Cornea sau Dorin Tudoran, manifestele 
lui Radu Filipescu, poemele Anei Blandiana sau ale lui 
Mircea Dinescu puteau suscita admiraţia, dar în prea mică 
măsură adeziunea în masă. Proiectul de sindicat liber al lui 
Paul Goma era singurul care avea oarecare șanse de a 
depăşi această regulă a protestului izolat, și de aceea a şi 


69 


ROMÂNIA POST 1989 


fost atât de brutal sufocat. Pe de altă parte, nu e mai puțin 
adevărat că, în 1977, când Goma şi-a inițiat acţiunea, 
sistemul ceauşist funcţiona încă la nivel de mase, cu aliajul 
lui de retorică naționalistă şi de făgăduieli de prosperitate 
minimală. Intelectualii, şi mai ales scriitorii, simțeau deja 
suflul rece al opresiunii, dar se legănau cu iluzia că ar fi 
accidental şi trecător, iar marea majoritate a populaţiei era 
încă preocupată de perspective foarte concrete, cum ar fi 
cumpărarea unui modest apartament la bloc sau, luxul 
suprem, al unei Dacii. 

Desigur, semne proaste apăreau deja ici şi colo. După 
ce, în martie 1977, cutremurul devastator care lovise tot 
sudul țării, începând cu Bucureştii, vădise pentru un ochi 
atent tot felul de falii ascunse până atunci nu doar în 
subsolul, ci și în administrarea ţării, în vară apăruseră 
tensiuni sociale grave în marile exploatații din Valea Jiului, 
unde minerii se revoltaseră fiindcă erau pe cale să-şi piardă 
sporurile de muncă grea, ajungând să-l sechestreze pe 
primul ministru Verdeț. Dar un cocktail bine dozat de 
concesii şi represiune restabilise calmul. În anul următor, 
1978, survine alt seism bine ocultat — defectarea generalului 
Pacepa, care a provocat o panică generalizată, de la nivelul 
Ceauşeştilor înşişi în jos, a bulversat întreaga Securitate şi a 
modificat radical politica de recrutare nu doar în „servicii”, 
ci Şi în activul de partid și UTC, unde criteriile de dosar 
sănătos — părinți muncitori sau țărani — şi de devotament 
orb au reînceput să prevaleze fără excepție asupra celor de 
competenţă. 

Cu toate acestea, marile programe de construcţii, noile 
platforme industriale, mai ales cele chimice, aspirau încă o 
mare parte din forța de muncă subcalificată, căreia îi 
ofereau o cale rapidă de promovare socială. Ceauşescu 
continua să fie onorat de marile puteri occidentale ca un 
maverick util în confruntarea cu Rusia. Pe scurt, șansele 
unei susțineri de masă a mişcării Goma sau a oricărei alte 
forme de protest erau încă foarte reduse la finele anilor *70. 

E cazul de altfel să recunoaştem că o istorie a 
regimurilor comuniste care s-ar limita la istoria represiunii, 
oricât ar fi fost ea de brutală şi de generalizată, ar fi o istorie 
unilaterală. E cât se poate de adevărat că această dimen- 
siune a istoriei și a memoriei comunismului ca dictatură 
represivă totalitară a fost sistematic ocultată vreme de 50 de 
ani şi că trebuie neapărat integrată în țesutul oricărei 
investigaţii referitoare la jumătatea de secol dominată de 
regimul comunist în România şi în întregul Est al Europei. 
Dar, atât în producţia de bunuri materiale, cât şi în pro- 
ducţia de discursuri, această componentă secretă a proce- 
selor sociale și istorice — rezistenţa şi reprimarea rezistenţei 
- se articulează în diferite moduri cu o realitate mult mai 
complexă. Textul de față nu are nicidecum pretenţia deşartă 
de a răspunde unui proiect atât de ambițios, dar, dacă 
încearcă să dea seama de România prezentului, trebuie să 
puncteze măcar câteva fapte. 

De pildă, dinamicile sociale generate de instaurarea 
regimului şi revizuite apoi de politica ceauşistă. Chiar 
înainte de naţionalizarea din 1948, şi masiv după asta, ideo- 
logia industrializării în masă, coroborată cu imperativul 
„revoluţionar” al înlocuirii vechilor elite cu altele noi, fidele 
noului regim, deschisese calea unei rapide și masive ascen- 
siuni sociale a multor muncitori şi chiar țărani, prefăcuţi 
peste noapte în activişti de partid, dar şi, după o sumară 
şcolarizare, în profesori, ingineri, militari de carieră. 
Securitatea „poporului” a înghiţit singură câteva mii de 
asemenea inşi, armata — alte mii. Proletarizarea funcţiei 
publice, de la primăriile de sat la aparatul guvernului, este 
perfect ilustrată de modul în care Ana Pauker a evacuat 
într-o bună dimineață întregul personal din Ministerul 
Afacerilor Externe, arestându-i pe unii şi înlocuindu-i, cu 
câteva rare excepții, pe toți ceilalți prin persoane de 
încredere, multe provenite din muncitori fără vreo calificare 
şcolară, ca să nu mai vorbim de cea diplomatică. Această 
operaţie s-a realizat, chiar dacă nu la fel de instantaneu, în 

întregul aparat al guvemului, în toate ministerele, în 
administraţia centrală şi în cea locală. 

Or, dacă aceste operaţii aveau nenumărate victime, ele 
aveau măcar tot atâţia beneficiari. Valurile succesive de 
epurări pe criterii fățiş politice alternau cu valuri de angajări 
ale unor produse de încredere ale filierelor accelerate de 
formare, de tipul „facultăţilor muncitoreşti” care ofereau 
studii liceale în doi ani. Uneori chiar și aceste filiere cu 
termen redus erau ocolite, prin intermediul şcolilor şi 
„universităţilor” serale de partid, în frunte cu Universitatea 
serală de marxism-leninism A.A. Jdanov, predecesoarea 
patrioticei academii Ștefan Gheorghiu. Aşa se explică în ce 
mod la Universitatea din București am avut ani de zile un 
prorector şi câţiva profesori fără bacalaureat, mulți fără 
licenţă şi încă şi mai mulți fără doctorat. La Facultatea de 
Istorie, în anii '50, cel puţin şapte profesori şi conferențiari 
nu aveau studiile universitare complete, şi funcționa un 
lector — temutul aventurier Saşa Mușat, omul lui Roller, 
participant apoi la enigmaticul hold-up din 1959 — care nu- 
şi terminase niciodată liceul. 

Desigur, acolo unde greşelile puteau fi fatale — în 
chirurgie, de pildă, sau în construcții — adevărații specialiști 
erau păstraţi în posturi, dacă nu făcuseră politică înainte de 
23 august şi nu proveneau din familii prea avute; ei erau 
însă bine încadraţi de „tovarăşi de încredere”, chiar dacă 
erau şi bine plătiți, cu privilegii şi onoruri substanţiale. 
Același sistem funcţiona în parte chiar şi în disciplinele 
umaniste: profesorii care îşi manifestaseră adeziunea față de 
noul regim — sau care măcar nu făcuseră niciun gest ostil la 
adresa acestuia — erau păstraţi în funcţie, însă sub 
amenințarea constantă a înlocuirii: în ciuda oricărui drept 
câştigat prin concurs, în fiecare toamnă se alcătuiau 
sinistrele Fişe 2B, care repartizau obligaţiile didactice 
pentru anul academic viitor, şi exista oricând riscul ca un 
profesor indezirabil să constate subit că nu mai are ce 
preda, drept care era pe loc dat afară. Şi oricum, de 
încredere erau totdeauna „ceilalți”, beneficiarii promovării 

profesionale şi sociale accelerate, cu atât mai recunoscători 
regimului cu cât erau mai slab pregătiți pentru o carieră 
universitară, pe care o priveau pe bună dreptate ca pe o 
favoare şi un privilegiu datorate Partidului. 


O liberalizare bine temperată 


Ceaușescu declanşase, imediat după instalarea în 
fruntea PCR, un nou val de industrializare, care silise 
vechea generaţie de activişti de partid să cedeze locul unui 
contingent mai tânăr şi mai profesionalizat. Aceeaşi 
tendință va reverbera la nivelul întregii societăţi, unde, 
măcar pentru o vreme, criteriile de origine socială şi de 
dosar sunt întrecute de cele de excelenţă profesională, mai 
ales în domeniile tehnice. La admiterea în facultate, şi chiar 
la doctorat, nu se mai penalizează dosarul „nesănătos”. 
Astfel, se schițează o hartă destul de exactă a teritoriilor 
fragmentare de libertate controlată, chiar dacă majoritatea 
populaţiei, în frunte cu intelighenţia tehnică, încă privi- 
legiată de dinamica intensă a dezvoltării industriale, nu e 
atentă la limitele foarte înguste ale bunăvoinţei regimului, 
mulțumindu-se cu gradul (de fapt scăzut) de securitate 
alimentară, cu posibilitatea de a cumpăra în rate o locuință 
tip „la bloc”, de a-şi organiza ceva mai liber vacanţele, care 
nu mai sunt sindicalizate, ba chiar, rară favoare, de a putea 
călători din când în când în străinătate, la care se adaugă 
valorizarea profesională şi accesul liber şi destul de corect 
la educaţie pentru copii, pe care acum părinţii pot spera să-i 
vadă progresând. 

Peste tot, în industrie, dar şi în universităţi, în admi- 
nistrația centrală, dar și în redacţiile revistelor literare, un 
val de persoane mai bine pregătite și mai puțin rudimentare 
părea că aduce cu el un suflu înnoitor. Relaxarea criteriilor 
politice de recrutare coincidea de altfel cu o nesperată 
deschidere față de Occident, şi chiar cu un nou stil şi o nouă 
practică ale discursului public. Ajuns la maturitate, sistemul 

îşi îngăduia acum un anume grad de toleranță față de 
autonomia individuală, fără să se mai teamă de o contestare 
de masă. Acest nou val a fost imediat celebrat, cum se și 
cuvenea, în romane și chiar în filme care exploatau ineditul 
unor situaţii — inginerul care are dreptate acolo unde vechiul 
activist de partid greşeşte —, răspândind pretutindeni un vag 
aer de libertate uşor contestatară şi cât se poate de 
îmbătătoare. 

Un ingredient esenţial al acestei atmosfere inedite este 
noul discurs identitar promovat încă de la Congresul din 
1965, care îl alege pe Ceaușescu în mod oficial drept 
secretar general al partidului, în locul lui Dej. La propu- 
nerea lui Ceaușescu însuşi, partidul renunţă la calificativul 
de „muncitoresc”, sub care funcţiona din 1948, când 
înghiţise micul partid social-democrat, și își reia numele 
originar, de Partid Comunist, pe care îl adoptase încă de la 
înființarea sa din 1921. Marea majoritate a românilor nu s-a 
sinchisit atunci prea mult de aceste modificări, dar ele au 
reprezentat de fapt piatra unghiulară a evoluţiilor ulterioare. 
O nouă versiune a discursului comunist este inaugurată 
acum de Ceaușescu, care își îngroapă astfel simbolic prede- 
cesorul, pe Gheorghiu-Dej, cel ce dominase PRM înainte și 
după moartea lui Stalin. 

Privilegiind tema continuității în istoria Partidului 
Comunist — dar falsificând cu destulă abilitate realitatea 
legăturilor directe dintre mişcarea comunistă din România 
şi Comintern, care provocase de la bun început o poziție 
antinațională radicală a PCR, ducând la interzicerea lui încă 
din 1924 -, Congresul al IX-lea deschidea un nou capitol în 
istoria rescrierii istoriei României. In 1966, reabilitarea lui 
Pătrășcanu inaugura de fapt un proces de lichidare a vechii 
gărzi „bolșevice”, care se va încheia în 1968 cu scoaterea 
din joc a temutului Alexandru Drăghici, eliminat din con- 
ducerea superioară a partidului; în locul lui, Ceauşescu 
propunea alegerea lui Ion Iliescu: în mod absolut semni- 
ficativ, decidentul principal în probleme de poliție politică 

era înlocuit cu un activist din tânăra generaţie, specializat în 
propagandă şi „munca cu tineretul”. 

Complementar, Ceauşescu inovează masiv, creând 
contexte inedite de comunicare politică directă. Marile 
adunări populare pe care le itinerează în întreaga ţară prin 
periodicele „vizite de lucru”, cu corolarul inevitabil al unui 
lung discurs solemn, declină neobosit principalele teme 
politice, şi dezvoltă o scenografie inedită care le transformă 
în mari tablouri vivante: flăcăi şi fete în costum popular 
oferind stereotip pâine cu sare şi flori, covoare de flori în 
calea „înalților oaspeţi”, voievozi călări, spătari şi plăieşi 
predându-i cheile Cetăţii, buciumași, fluierași, bătrâni 
sfătoşi, o horă în care se prind chiar EL şi EA, ilustrând 
caracterul popular (nu democratic, popular) al acestor 
adunări care transced sistematic toate categoriile societății 
reale în beneficiul imaginii ideale a Poporului strâns unit în 
jurul Partidului. O imensă butaforie pseudo-istorică şi 
pseudo-folclorică face din „vizita de lucru” un tablou vivant 
care reprezintă istoria pentru a legitima prezentul. 

Distanţarea față de tradiția stalinistă a liderului 
invizibil, ale cărui rare epifanii semănau cu un grup statuar 
pietrificat la tribuna oficială a manifestaţiilor, e evidentă: 
Ceauşescu circulă în toată țara, televiziunea proiectează la 
nivel naţional fiecare dintre aceste evenimente regionale 
sau sectoriale, așa încât prezența obsesivă a Liderului 
irumpe chiar şi în orizontul domestic, anexând spațiul privat 
celui public. Ceauşescu e ubicuu: azi se întâlneşte cu gene- 
ralii Armatei Române, mâine cu scriitori sau academicieni, 
poimâine cu muncitorii de la uzinele Reşiţa, după care 
pleacă „peste hotare” să se întâlnească cu regina Angliei 
sau cu Mao Tze Dun. Traversează țara şi lumea făcând coti- 
diene băi de mulțime pe care televiziunea, acest nou 
instrument de propagandă pe care îl foloseşte în exces, le 
multiplică la o scară fără precedent. 

Cenușşiul sterp al primilor ani de dictatură a prole- 
iariatului se colorează, generând noi dinamici şi noi com- 
portamente, mai puțin înţepenite, făgăduieli ale unui 


75 


ROMÂNIA POST 1989 


dezgheț niciodată desăvârşit. După anii apăsători în care 
societatea fusese dominată de umbre reci şi asexuate, 
conform modelului de inumană asceză difuzat de Stalin, 
chiar şi apariţia în public a celor doi Ceaușeşti, aşa, stângaci 
Şi ţepeni în hainele lor de duminică, părea un semn de 
normalitate. 

Acest aer surprinzător devine evident şi la nivelul 
discursului, fie el oficial, profesional sau academic şi lite- 
rar. Limba de lemn bolşevică, transplantată şi imitată 
fervent, idiomul oficial începând din anii 1945-1948, se 
caracteriza printr-un grad sporit de airtificialitate şi din 
pricina absenței totale a conceptelor şi produselor di- 
scursive ale marxismului în viaţa intelectuală a României 
interbelice: cei câţiva intelectuali care aderaseră la comu- 
nism nu apucaseră nici măcar să-i asimileze cât de cât 
limbajul şi viziunea, şi cu atât mai puţin să le difuzeze, aşa 
că primii ani ai noului regim au fost marcați de importul 
masiv al discursului stalinist de bază, cu o avalanșă de 
cuvinte noi calchiate strident din limba rusă şi care copiau 
până şi cadenţa rusofonă a vorbirii stăpânilor. O frazeologie 
imuabilă, imediat ritualizată, devine idiolectul unei 
nomenclaturi care trecea direct de la alfabetizare la filozofia 
clasei muncitoare, deschizând o adevărată prăpastie între 
vorbirea naturală, privată, și idiomul „de şedinţă”. 

Ceauşescu personal va rămâne în bună măsură 
prizonierul acestei expresii bolovănoase de tradiţie stali- 
nistă, semn al unei culturi precare şi al unei opacităţi față de 
noțiunile abstracte, pe care se spune că le ura de-a dreptul. 
Dar politica lui de seducţie a intelectualilor din primii ani 
va provoca imediat constituirea unor noi tipuri de discurs, 
mai aproape de limba vorbită, pe de-o parte, şi de limbajul 
academic, pe de alta, exprimând astfel accesul la expresia 
publică al unor noi generaţii care trecuseră prin universitate 
şi care mânuiau cu mai multă ingeniozitate conceptele unui 
marxism mai evoluat decât simplistele rezumate ale lui 
Stalin. Tranziţia de la stalinism la național-comunism e 
însoţită de o de-sovietizare masivă nu doar a temelor, ci şi a 

vocabularului și modalităților oficiale de expresie: începând 
cu „Tezele din aprilie” (documentul plenarei CC a PRM, 
care, în aprilie 1964, oficializa distanţarea echipei Dej- 
Maurer de linia dură sovietică în relaţiile cu China), neolo- 
gismele importate din limba rusă de lemn, tipice pentru 
şedinţele de tip sovietic din primul deceniu, scad vertiginos, 
concomitent cu afirmarea unei noi generații de lideri autoh- 
toni, mai educați, cu reformarea şcolilor de partid, începând 
cu Academia „Ștefan Gheorghiu”, și cu o temporară deschi- 
dere către Occident, de unde se importă idei, expresii şi 
teme politice mai sofisticate, dezvoltându-se un limbaj mai 
nuanţat și mai puţin distant față de diferitele forme de 
discurs academic sau chiar privat. 

Inserţii din zona limbajului academic sau literar, dar şi 
din proza comunicării private, colorează brusc modalităţile 
de expresie oficială, care se particularizează astfel printr-o 
ilexibilizare spectaculoasă a codurilor, corespunzător cu 
pretenția renunțării la formalism şi dogmatism. Mai mult 
chiar, idiomul public şi chiar şi cel academic dobândesc 
repede o pletoră de neologisme proaspete şi o sofisticare 
tinzând către încifrare: aşa cum observa un distins lingvist, 
Alexandru Niculescu, de vreme ce le era interzis să inoveze 
mesajul, locutorii inovează în exces la nivelul codului. 

Anii inaugurali ai lui Ceaușescu generează chiar, 
dincolo de simpla inovare a discursului public, un discurs 
intermediar între formalismul oficial — care rămâne, 
indiferent de gradul de reformare, rigid în formularea 
stereotipă a temelor și concepţiilor — şi vorbirea privată. 
Acum apare o sferă inedită a comunicării politice, domeniul 
pe care eu îl numesc oficios. Parţial concident cu opoziția 
scris/oral, acest tip nou de discurs public împrumută din 
comunicarea privată o lectură critică a trecutului recent şi 
din idiomul politic — concluzia optimistă a acestei critici. În 
mare parte, acest discurs întâlnește temele majore ale 
șoaptelor protestatare, mai ales în legătură cu abuzurile 
dominaţiei sovietice, cu atentatul la identitatea naţională a 
românilor, strivită de ocupant, dar şi cu închisorile politice 

şi cu brutala represiune a anilor lui Dej, tot mai des 
desemnaţi cu formula „obsedantul deceniu”. Viziunea 
critică e însă limitată exclusiv la trecut şi complementară 
unei credințe exprimate deocamdată sobru, dar fără şovăire, 
în prezentul corectat şi promiţător, precum şi în viitorul 
neapărat luminos, chiar dacă dificil de atins. 

Punctul de pornire al acestui discurs oficios este 
intervenţia orală a responsabililor politici de vârf în aşa- 
numitele „dezbateri” organizate acum pe scară foarte largă 
cu diferite categorii — numeroase, dar relativ privilegiate: 
activ de partid şi UTC de rang inferior, ziarişti, dar şi 
profesori, scriitori, oameni de cultură şi specialişti din 
domeniul tehnic, medical etc; aşa au fost, de pildă, încă din 
1966-1967, dezbaterile pregătitoare ale operaţiei, niciodată 
terminate, de de-stalinizare, care dezvăluiau ilegalităţi în 
cascadă, înfierau politica lui Gheorghiu-Dej şi obediența 
față de Moscova, enormele pagube materiale şi umane ale 
celor 15 ani de început ai regimului, denunțau falși ilegalişti 
şi reabilitau adevăraţi comunişti patrioţi, în frunte cu 
Pătrășcanu, recunoscându-i calitatea de victimă a luptelor 
acerbe pentru putere la vârful partidului după moartea lui 
Stalin. Se inventa astfel un spaţiu de libertate controlată, 
care evita atent punctele prea sensibile ale trecutului recent, 
dar genera totuşi o puternică emoție a adevărului în fine 
spus cu voce tare. 

După ce s-a încheiat — în coadă de pește — operaţia de 
damnare a memoriei lui Dej şi a primelor echipe aflate la 
putere după 1945, șirul acestor dezbateri a continuat cu cele 
organizate în 1968 după invadarea Cehoslovaciei de trupele 
Tratatului de la Varşovia sau cu cele, periodice, pe 
probleme de politică externă. Scenariul acestor întruniri 
prevedea un auditoriu relativ bine informat şi cel puţin un 
vorbitor coborât din cele mai înalte sfere ale conducerii de 
partid, al cărui rol esenţial era acela de a încălca cu mare 
ingeniozitate şi prudență tabu-urile. El dezvăluia parti- 
cipanţilor fața nevăzută a lucrurilor: secretele procesului 
Pătrăşcanu, arcanele relaţiilor cu URSS, manevrele din 

cadrul CAER şi dejucarea iscusită a acestora, dedesubturile 
neştiute ale organizării unor reuniuni internaționale, culisele 
Consiliului de Securitate al ONU, şi aşa mai departe. 
Succesul durabil al acestor modalități specifice de comu- 
nicare politică se baza pe reacția euforică a participanţilor, 
șocați de transgresiunea programată şi complicizaţi prin 
faptul că li se conferea privilegiul şi încrederea de a 
întrevedea arcanele puterii. 

Ceaușescu însuși se întâlneşte intermitent cu grupuri 
specializate: ingineri, istorici, medici, scriitori etc., asimilați 
în acest mod simbolic unui activ de partid de rang mediu. 
Corelativ, vârfurile vieţii academice şi universitare își pierd 
însă toate privilegiile materiale din primul deceniu 
(indemnizaţii pentru doctorat sau ca membri ai Academiei, 
accesul la utilități cu circuit închis, drepturi de autor, care 
scad vertiginos, dispărând cu totul în anii '70 pentru 
publicaţiile ştiinţifice), ei plătind astfel prin nivelare în plan 
real inflaţia simbolică a dialogului direct cu Conducătorul. 

Adresându-se unor persoane în genere educate, astfel 
de operaţii le creau satisfacția de a înțelege evenimente şi 
procese care altminteri erau cu totul opace. Măguliți de 
cooptarea lor în sfera „celor ce ştiu”, ei erau fidelizați 
sistematic şi deveneau la rându-le vectorii unei comunicări 
orale pozitive, eficace şi credibile în opinia publică, pe care 
„telefonul fără fir” al zvonurilor o multiplica la infinit. În 
raport cu mijloacele de comunicare oficială, demonetizate și 
discreditate de falsul flagrant pe care îl practicau de două 
decenii şi de stereotipia vacuă care răspundea, pe plan 
formal, acestei propagande rudimentare, acest mecanism de 
comunicare predominant orală prin zvon, prin secrete 
dezvăluite în cascadă, traducea într-un limbaj privat temele 
politice oficiale şi acapara de fapt în beneficiul discursului 
politic oficial mecanisme esenţiale ale comunicării private. 

O îngăduință până atunci nesperată scoate la suprafață 
acest nou tip de discurs, caracterizat prin echilibristica 
inedită între adevăruri niciodată spuse până la capăt şi min- 
ciuna propagandistică. De aici derivă, în ultimă instanță, o 

întreagă producţie culturală de mare succes: seria de ro- 
mane dezvăluind fața întunecată a „obsedantului deceniu”, 
spectacole de teatru aluzive, filme „de epocă” cu trimiteri 
eliptice la prezent etc. La limita între permis şi interzis, 
aceste creaţii tipice ale ceauşismului inaugural erau de fapt 
controlate şi chiar stimulate de puterea politică (câţiva 
dintre autorii de vârf ai acestui nou val ajung repede 
membri ai Comitetelor de partid, până şi ai celui central), 
dar produsul finit păstra totuşi un vag aer de libertate şi 
chiar de frondă, care îi asigura o popularitate fără precedent 
— foarte repede, un asemenea roman semidisident devenise 
cel mai căutat cadou când trebuia să mergi la medic — și 
lăsa să adie speranţa unei şi mai mari liberalizări în viitorul 
apropiat. 

Chiar dacă Ceauşescu însuși rămăsese captiv al celui 
mai rudimentar discurs politic, el inova totuși înlocuind 
lozincile staliniste ale luptei de clasă cu formulele tot mai 
insistente ale unui naționalism revitalizat. După mai bine de 
15 ani de opresiune care viza eradicarea tradiţiei, folosind 
pentru asta toate mijloacele statului totalitar, de la poliția 
politică și distrugerea fizică la cenzură şi la falsificarea 
sistematică a istoriei recente (şi nu numai), survine acum 
redescoperirea temelor și imaginarului identităţii naționale, 
recuperate oficial de aparatul de partid. Încă de la primul 
congres organizat de Ceauşescu în 1965, temele conti- 
nuității anunță o reevaluare masivă a istoriei naționale, iar 
în anii imediat următori, vizitele „de lucru” în judeţe, marile 
spectacole de butaforie istorică, primele romane și filme ale 
noului val își unesc forţele pentru o recuperare — selectivă, 
dar pentru mulţi exaltantă — a unei istorii recente până de 
curând ocultate, pe care Programul PCR lansat la 
Congresul al XI-lea o va anexa de fapt ca prolog al epocii 
ceaușiste. În 1976, istoria „patriei și partidului” înlocuiește 
oficial marxism-leninismul (rebotezat „socialism ştiinţific”) 
în programa tuturor formelor de învățământ, devenind 
materie obligatorie şi în instituţiile universitare. 

În acest context, resurgența interbelicului, care unea 
farmecul fructului oprit până mai ieri cu exaltarea 
oficializării, a creat impresia unei eliberări autentice. În 
subsidiar, anexarea selectivă a tradiţiei interbelice a neu- 
tralizat în mare măsură discursul de opoziție, destructurat 
de preluarea unor teme până atunci definitorii — antiso- 
vietismul, antibolșevismul, discursul naţional — în reperto- 
riul oficial. Aceasta cu atât mai mult cu cât îngăduința de a 
călători în Occident — o nouă libertate absolut îmbătătoare — 
ducea la redescoperirea lumii libere contemporane printr-un 
contact direct, aparent liber, chiar dacă era în realitate foarte 
atent monitorizat, între persoane şi idei. Mai mult, Occidentul 
devine, din patron imaginar al opozanților, susținătorul 
efectiv al elitei politice ceauşiste: „vin americanii” devine o 
realitate, doar că Nixon vine de dragul lui Ceauşescu, și nu 
împotriva lui. Tot acest complex eviscerează ideea însăşi de 
opoziţie şi o privează de orice proiect, creând, pentru prima 
dată de la instaurarea dictaturii comuniste, un acord 
identitar majoritar, care îşi găseşte expresia ultimă — ultimă 
în toate sensurile — în solidarizarea majorității covârșitoare 
a românilor cu Ceauşescu din 1968. 

Refuzul lui Ceauşescu de a participa la reprimarea 
„primăverii de la Praga” în august 1968 devine astfel 
corolarul unei politici personale care părea să răspundă 
voinţei şi aspirațiilor majoritare. Mitingul popular de 
condamnare a intervenţiei în Cehoslovacia transformă acest 
refuz într-un mare eveniment mediatic și politic, dovada 
implicită, dar de netăgăduit, a faptului că acel New Deal pe 
care românii îl putuseră intui în discursul şi acțiunea noului 
lider era cu adevărat un nou contract, care conceda 
societății drepturi şi libertăţi reale în schimbul cooperării cu 
puterea politică. Trebuie să recunoaștem azi, indiferent de 
cauzele reale şi de înlănțuirea efectivă de evenimente care 
au culminat cu decizia din august 1968, că primii ani ai 
politicilor ceauşiste au asigurat neobişnuita longevitate a 
regimului: printre istorici avea să circule curând referirea 
încărcată de aluzii la celebrul quinquennium Neronis, primii 

cinci ani de domnie ai împăratului Nero, încă îndrumat de 
filosoful Seneca şi părând că incarnează idealul unei puteri 
imperiale binevoitoare. După acest „cincinal” de aur însă, 
același Nero avea să-și ucidă şi mentorul, și propria mamă, 
dezlănţuind persecuțiile și dând foc Romei. Cutremurul din 
martie 1977 prilejuieşte prima demolare a unei biserici — 
Biserica Enei, din inima Bucureştilor. 

Incă din 1971, acest presupus New Deal se dovedea a 
fi de fapt un înşelător armistițiu, oricând revocabil, între 
dictatură și societate. Sectorial, mai întâi scriitorii, apoi 
întreaga intelectualitate umanistă şi, în fine, dar nu în 
ultimul rând, intelectualitatea tehnică descoperă că toate 
libertăţile care apăreau iniţial ca drepturi recunoscute de 
regim erau de fapt doar favoruri, privilegii oricând 
revocabile şi, unul câte unul, revocate de regimul comunist, 
a cărui esenţă irevocabil stalinistă revenea la suprafață ca 
un blestem". Tezele expuse la Mangalia de Ceaușescu — 
repede poreclite „mini-revoluţia culturală” — atestau o 
voință clară de înghețare a aparentei liberalizări şi de 
înăsprire a controlului politic asupra producţiei culturale. 
Trei ani mai târziu, Codul eticii şi echităţii socialiste 
deschidea calea unor noi ingerințe opresive în viața insti- 
tuţiilor şi chiar a persoanelor: etica noului regim condamna, 
de pildă, celibatul, divorțul (mai ales pentru femei) şi alte 
transgresări ale conformismului pe care insistența asupra 
locului central al familiei şi reproducerii le difuzau în 
prelungirea politicii nataliste. Dincolo de asemenea consi- 
derente mai puţin evidente, Codul eticii a reprezentat un 
nou prilej de înfierări şi chiar de epurări, marcând totodată 
prezenţa stridentă şi apăsătoare a Elenei Ceauşescu — 
exponenta cenzurii tradiţionaliste excesive, ceea ce 
numeam în acea epocă pruderia proletară — în cele mai 
înalte sfere ale deciziei. 

În 1977, atât revolta minerilor din Valea Jiului, cât și 
încercarea lui Paul Goma de a constitui o mişcare sindicală 


'9 VI. Tismăneanu, Stalinism pentru eternitate, laşi, Polirom, 2005. 

independentă, brutal înăbuşite, deschid un nou tip de 
fractură la nivelul societăţii şi inaugurează epoca de 
contestare a regimului ceaușist. 


Naţional-comunismul 


Zece ani mai târziu, în 1987, revolta muncitorilor şi a 
populației de la Braşov deschidea o breșă consistentă în 
baricadele regimului, poate nu atât sub aspectul concret, cât 
sub cel al dispozitivului simbolic al unui regim care nu 
încetase să pretindă că este o formă elaborată de democraţie 
socialistă în care conducerea aparținea în chip esenţial 
„clasei muncitoare”. Or, acum, asemeni muncitorilor de la 
Gdansk şi sindicatului lor, Solidarnosc la începutul anilor 
"80, tocmai clasa muncitoare se dezicea vehement, în plină 
festivitate oficială a (pseudo) alegerilor locale, de politica 
Partidului Comunist. 

Chiar dacă atunci n-a fost nevoie de mai mult de două 
zile pentru ca organele represive să restabilească „ordinea 
socialistă”, mişcarea de la Braşov a provocat o intensificare 
a gesturilor protestatare, mai ales în rândul studenţilor, 
acest mediu atât de volatil şi de periculos pentru orice dicta- 
tură. Supravegherea în universități s-a dublat, devenind 
aproape fățişă, ceea ce nu a împiedicat apariţia unor manifeste. 

În ianuarie 1989, ziariştii Petre Mihai Băcanu, Anton 
Uncu, Mihai Creangă, Ștefan Niculescu Maier şi maistrul 
tipograf Alexandru Chivoiu sunt arestați pentru tentativa de 
a tipări o ediţie clandestină a ziarului România liberă. Tot 
mai multe voci disidente, chiar protestatare, se fac auzite cu 
ajutorul radiourilor libere din Occident, mai ales al Europei 
Libere, astfel că Liviu Cangeopol sau Dan Petrescu la lași, 
Andrei Pleşu şi Mircea Dinescu la București, se alătură 
acum Doinei Cornea sau lui Mihai Botez. Poeziile Anei 
Blandiana continuau să circule, în frunte cu subversivul 
Motan Arpagic, Bujor Nedelcovici publică la Paris /nsula, 
dar se întoarce la Bucureşti ca să înfrunte represaliile. În 

străinătate, Operația „Villages Roumains” prinde contur şi 
amploare, devenind tot mai mult o structură de protest 
general, în vreme ce, în România, voci autoritare, chiar 
dacă destul de izolate încă, şi aparţinând doar mediilor 
laice, se ridicau în apărarea bisericilor și mănăstirilor 
demolate fără milă de furia edilitară a cuplului prezidenţial. 
La 10 martie 1989, emisiunile în limba română ale 
posturilor de radio BBC, Europa Liberă şi Vocea Americii 
fac cunoscută Scrisoarea deschisă prin care şase foşti dem- 
nitari ai PCR (Gheorghe Apostol, Alexandru Bârlădeanu, 
Comeliu Mănescu, Constantin Pârvulescu, Grigore Răceanu, 
Silviu Brucan) îi cereau destul de imperativ lui Ceauşescu 
să renunţe la politicile antipopulare de economie forțată, 
suscitând speranţa unei mişcări din interiorul elitei condu- 
cătoare, care să ducă la eliminarea dinastiei Ceauşescu. 
Făgăduielile aurorale ale lui 1968 erau acum foarte 
departe. Fiindcă nu suporta condiţionarea politică a 
creditelor, şi fiindcă al doilea val de industrializare dădea 
semne clare de epuizare, apropiindu-se tot mai mult de 
falimentul etapei precedente, Ceauşescu a impus un regim 
absurd de economii. Societatea socialistă era oricum o 
societate a penuriei corectate prin privilegii sporadice; 
odată cu decizia feroce de a plăti toate datoriile externe, 
imediat, un nivel superior de penurie s-a instalat în chiar 
inima sistemului, ca politică oficială a Partidului Comunist. 
Raţionalizarea alimentelor de bază şi absenţa oricărui 
produs care putea fi exportat, de la carnea de pasăre la țiței 
şi benzină, au lovit direct în capacitatea de supraviețuire a 
populaţiei urbane mai întâi, apoi însă şi a satelor, împinse la 
soluţii disperate de subzistență. Raţionalizarea căldurii, nu 
numai în locuinţe și instituții, ci până şi în spitale şi creşe, a 
provocat drame de neimaginat, în care copiii produși silnic 
prin politicile nataliste mureau literalmente de frig sau din 
absenţa medicamentelor necesare. Acum apar, tot din cauza 
regimului de economii care provoca dezinfectarea insufi- 
cientă a instrumentarului medical, primele cazuri de SIDA 
la copii, bine mascate în statisticile oficiale, dar care se 

răspândesc fulgerător, mai ales în colectivități, atingând 
repede cifre înspăimântătoare. Nu pot uita cum, în 
întunericul devenit regulă generală, pe peronul gării din 
Craiova, un profesor disperat îmi arăta câteva lumini ale 
spitalului municipal, şuierând furios printre dinţi că şi 
acolo, dar şi la crescătoria de porci din marginea orașului, 
întreruperile frecvente de curent electric duseseră la 
moartea a sute de nou-născuţi, dar că pentru purcei se 
făcuse o anchetă; pentru copii — nu. 

Contactele mediilor intelectuale cu Occidentul erau, 
în acest context, un lux a cărui absenţă afecta nu doar 
oamenii de cultură, ci și întreaga intelectualitate tehnică, 
care ştia că în lumea liberă e pe cale să explodeze o mare 
revoluţie postindustrială, dar nu avea de multe ori nici 
măcar informaţia de bază pentru a încerca să ţină pasul cu 
Occidentul, ca să nu mai vorbim de utilaje, tehnologii sau 
inovaţii. În epoca difuziunii fulgerătoare a calculatoarelor 
personale, România — care fusese iniţial în fruntea statelor 
angajate în marea inovaţie a automaticii — nu dispunea, 
practic, decât de centre de calcul vechi de 20 de ani. În 
acelaşi timp, o presiune uriaşă cerea persoanelor angajate în 
industrie să sporească exponențial productivitatea şi 
economia de energie, fără a le acorda nici măcar 
informaţiile de pornire care le-ar fi permis să progreseze cât 
de cât normal. 

După chipul şi asemănarea acestei crescânde izolări 
care sufoca orice iniţiativă, faraonica siluetă a „Casei 
Poporului” părea un monstru menit să înghită şi ultimele 
fărâme de energie ale națiunii şi să invadeze definitiv 
peisajul urban desfigurat de acest mamut. Bulevardul care 
culmina cu uriașul palat al lui Ceauşescu a fost repede 
botezat de bucureştenii furioși „Victoria Socialismului 
asupra întregului popor”. 

Discursul naţionalist creştea şi el pe măsura gigan- 
ticului palat. Istoria națională nu mai era de mult un răspuns 
la aspiraţiile identitare legitime ale cetăţenilor, devenind 
baza ideologică și propagandistică oficială a regimului 

ceaușist. Pretutindeni, „istoria Patriei şi Partidului” era 
buchisită în formule stereotipe, provenind din Programul 
PCR şi din discursurile lui Ceaușescu, pentru care fiecare 
aniversare era un prilej de a-și „esprima” viziunea istorică, 
adesea inspirată de amintiri din cărțile de citire. 

Pretutindeni — acolo unde profesorii nu-și asumau 
riscul de a preda serios și fără citate politice — versiunea 
oficială asupra istoriei naţionale îmbina dizarmonios dar 
perseverent frazeologia vetustă a discursului patriotard din 
secolul al XIX-lea cu formularistica pseudo-conceptelor 
care exaltau rolul „partidului clasei muncitoare”, astfel încât 
trecutul să pară o bună-vestire a gloriei prezente şi a 
beatitudinii viitoare. Un stereotip verbal în aparenţă absurd, 
care revenea mereu sub pana scribilor specializaţi în această 
retorică istorică „de parastas”, cum admirabil o numea pe 
atunci de la microfonul Europei Libere regretatul Vlad 
Georgescu, consta într-o construcție verbală în trei timpi — 
trecut, prezent, viitor; subiectul acestui construct putea fi 
„poporul” — care a fost, este şi va fi paşnic/eroic/harnic şi 
talentat etc. —, Partidul, națiunea, ș.a.m.d.; verbul putea 
aparține sferei semantice a existenței, a edificării, a 
rezistenței, a creaţiei: orice atribut al excelenţei asociat 
uneia dintre ipostazele Sinelui avea acces la eternitate. 

Îndărătul acestei pompoase triade, al obsesiei impe- 
rative a continuității multimilenare, regăsim o voință 
faustică de încremenire a timpului. Istoriografia oficială 
îmbălsăma astfel poporul român abstractizat într-un regim 
de istoricitate al eternei reîntoarceri, cu o logică de 
taxidermist care confunda trecutul, prezentul și viitorul. Nu 
voi uita stupoarea prietenului meu, marele istoric al 
Antichității Pierre Vidal-Naquet, în vizită la Muzeul 
Naţional de Istorie a României în septembrie 1974, când am 
ajuns în sala consacrată României între 1965 şi 1975 (sic!): 
„lată, a exclamat el, unicul muzeu din lume care expune 
viitorul”! 

În numele continuității neîntrerupte, cruciada menită 
să demonstreze vechimea în cifre absolute a poporului 

român — unicul popor european a cărui identitate era căutată 
(şi nu o dată găsită), dacă nu chiar în momentul antro- 
pogenezei, cum susțineau unii entuziaşti de la Institutul de 
Istoria PCR, măcar în neolitic, sau, în cel mai rău caz, la 
începutul epocii fierului, oricum nu mai târziu de „retra- 
gerea aureliană” din sec. III d.Hr. Teoriile aberante ale lui 
Nicolae Densușeanu, reînviate în cadrul curentului proto- 
cronist, îi exaltau mai ales pe sfertodocţii promovați în 
activul de partid şi în diferite funcţii de propagandă. 

Un nou discurs oficios, încă și mai pervers decât 
precedentele, preia aproape fățiş temele extremei drepte 
naționaliste din perioada interbelică, reeditate acum în 
beneficiul naţional-ceauşismului. Documentele oficiale ale 
plenarelor şi congreselor PCR nu alunecă vizibil până la 
asemenea extreme, dar Analele Institutului de Istorie a 
Partidului Comunist publică din plin când contribuţii ale 
unor diletanți exaltați de rolul geto-dacilor în istoria ome- 
nirii, când apologii ale mareșalului Antonescu, acest 
Quisling român, ale cărui legi rasiale şi pogromuri sunt 
trecute sub tăcere, dar al cărui antisovietism e instru- 
mentalizat cu perseverență. 

Un joc destul de subtil la început, dar care devine tot 
mai brutal, distribuie pe mai multe voci aceste reeditări ale 
fascismului românesc, cele mai agresive teme fiind lăsate în 
seama unor colaboraționiști ai regimului din emigrație — 
prototipul lor fiind Iosif Constantin Drăgan, fost legionar 
refugiat în Italia şi devenit (se spunea că datorită banilor 
care îi fuseseră încredințați de legionari) un multimilionar 
om de afaceri, tracoman fanatic şi admirator al lui 
Ceaușescu —, dar și, pe de altă parte, a unor publicaţii care 
practicau fronda cu voie de la poliţie, ca Săprămâna lui 
Eugen Barbu sau ca Suplimentul Scânteii Tineretului, 
SLAST, urmat îndeaproape de Luceafărul. Dublul discurs 
al oricărei dictaturi se dublează la rândul lui, între lozincile 
oficiale patriotarde şi naționalismul xenofob, agresiv şi 
şovin, pe care regimul nu doar că îl tolerează, îl și încu- 

rajează din plin, astfel încât confuzia și deruta în societate 
sporesc exponențial. 

Un caz extrem al acestui insolit aliaj de contestaţie şi 
propagandă este reprezentat de seria de manifestări iniţiate 
și organizate sub genericul „Cântarea României”. Pornind 
de la intenţia destul de evidentă de a instrumentaliza 
potenţialul subversiv al culturii underground, al rock-ului şi 
al muzicii folk, căreia îi adaugă elemente de folclor autentic 
Şi de poezie patriotică, repede devenită strident naționalistă, 
aceste festivaluri, aparent spontane în primul lor avatar, tind 
să canalizeze potenţialul contestatar al culturii neoficiale 
spre un entuziasm bine dirijat către politicile ceauşismului 
extrem. Până la un punct încurajate de autorităţi — fără 
aprobarea cărora mobilizarea a mii de tineri ar fi fost de 
neimaginat —, ele devin ulterior suspecte tocmai fiindcă 
granița între cultura subversivă şi cea dirijată rămâne 
confuză. În ultimii ani ai regimului, marile adunări populare 
organizate de Adrian Păunescu sunt interzise şi „Cântarea 
României” suferă o mutație semnificativă, devenind un 
concurs naţional de așa-zisă creaţie, obligatoriu şi frag- 
mentat pe segmente nesemnificative numeric, cu scopul 
vizibil de a înlocui orice producţie culturală și artistică 
profesionistă cu o mişcare de amatori, mai uşor și de plătit, 
Şi de instrumentalizat propagandistic. 

Această instrumentalizare fără precedent a temelor 
identității naţionale şi istorice era acceptată, chiar instru- 
mentalizată la rându-i, de o parte a breslei — mai ales de unii 
profesori din învățământul preuniversitar, dar şi de câteva 
vârfuri ale profesiei cum a fost Ștefan Pascu —, precum și de 
o mare parte a activiştilor de partid, în frunte cu cei care 
lucrau la Institutul de Istorie a PCR; din câte ne putem da 
seama acum, cadrele militare din Armată şi Securitate erau 
şi ele îndoctrinate în același sens. O mare parte a arheo- 
logilor şi istoricilor profesionişti încercau însă să reziste pe 
diferite căi acestui curent: nu adoptaseră retorica naţio- 
nalistă oficială, nu publicau decât în reviste serioase de 
specialitate sau în cele câteva publicaţii care îşi păstraseră, 


88 


România, sfârşitul lui 1989 


cu mari dificultăți, ținuta europeană, evitau să participe la 
comemorări şi să publice în volumele omagiale oficiale sau 
să pomenească de Ceauşescu şi de ideile lui istorice în ceea 
ce scriau”. Katherine Verdery are dreptate să descifreze 
aceste confruntări din interiorul comunităților profesionale 
— istorici, literați, cineaşti — ca expresii ale unei lupte pentru 
putere?!: ca de multe alte ori însă, aceste competiții aveau și 
mize care depășeau ambițiile personale ale participanţilor, 
şi pe care nu cred că trebuie să le ignorăm. Ele comportau o 
confruntare între libertatea de cercetare şi creație — promi- 
siunea niciodată împlinită a anilor inaugurali ai dictaturii lui 
Ceauşescu — şi opresiunea ideologică a naţional-comu- 
nismului, tot așa cum se puteau traduce şi prin opoziția 
dintre izolaţionismul egolatru şi deschiderea europeană. 
Impunerea unor teze şi interpretări elaborate de diletanți 
furioşi, adesea tributari imaginarului şovin al naţiona- 
lismului extrem, extindeau câmpul acestei confruntări mult 
dincolo de ambițiile individuale, către lupta pentru 
păstrarea demnităţii profesionale şi chiar personale a celor 
angajați în aceste bătălii neştiute. 

Exasperarea creștea, în condițiile unei agravări 
constante a penuriei în toate domeniile, de la cele invizibile 
— penurie de informaţie, de contacte şi schimb de idei, 
penurie de condiţii materiale şi ideale de creație artistică — 
şi până la cele mai elementare nevoi de încălzire şi hrană. 
Un domeniu prea adesea uitat din analiza acestor erori 
fatale ale regimului este problema sistemului de învățământ 
şi, corelativ, a perspectivelor de promovare socială: şcoala 
devine incapabilă să asigure copiilor pregătirea necesară 
trecerii la un nivel superior de pregătire. Nu numai 
admiterea în universități presupune de regulă o investiţie 


“ Secolul XX, România literară. Viaţa românească, chiar şi 
Contemporanul, cândva o redută a marxismului, cărora li se adău- 
gau revistele studenţeşti Echinox la Cluj şi Opinia studențească la 
laşi. 

K. Verdery, Compromis şi rezistență. Cultura română sub 
Ceaușescu, Humanitas, Bucureşti, 1994. 

masivă în meditații, ci și tranziţiile de la gimnaziu la liceu — 
treptele 1 şi 2 — sau bacalaureatul; şi asta era valabil până și 
pentru elevii buni de la şcolile încă bune. Intrarea la 
facultate devine însă marea problemă, atât a liceelor, a căror 
activitate reală se limitează aproape exclusiv la predarea cât 
mai conformă cu exigenţele examenelor de admitere a 
acelor materii care erau convocate la marea dramă a 
competiţiei pentru un loc în învățământul universitar, cât şi 
a familiilor, care investeau sume incredibile în pregătirea 
suplimentară a copiilor. An de an, în căldura toridă a înce- 
putului de vară, adevărate drame angajează astfel generaţii 
întregi de părinţi, bunici și adolescenţi extenuaţi şi dispe- 
raţi, care se concentrează în inima marilor oraşe, acolo unde 
o competiţie din ce în ce mai absurdă se încheie cu înfrân- 
gerea a mii de candidaţi respinşi şi cu doar câteva sute de 
tineri admişi să urmeze studii superioare, la capătul cărora 
cei mai mulți vor fi obligați să se resemneze cu o repartiție 
obligatorie la ţară. Valurile de promovare socială care 
marcaseră mai întâi primii ani de comunism, apoi începutul 
erei Ceauşescu, păreau definitiv blocate într-o involuţie 
exasperantă şi generatoare de energii negative, cel puţin în 
aceeași măsură cu lipsa de alimente, căldură şi îngrijiri 
medicale. 

La 2 Martie 1989, pictorul Liviu Babeș își dă foc pe o 
pârtie de ski din Poiana Braşov în semn de protest 
împotriva dictaturii comuniste, cu o pancartă pe care scria 
„Stop Mörder! Braşov = Auschwitz”. Martiriul lui Babeș 
inaugurează dramatic o cascadă de gesturi de protest. 
Câteva zile mai târziu, poetul Dan Deşliu îi trimite o 
scrisoare lui Nicolae Ceauşescu, criticându-l dur pentru 
încălcarea Constituţiei, a dreptului de proprietate privată şi 
pentru frica de represalii pe care a inoculat-o populaţiei. 
Protestând pentru faptul că nu a primit niciun răspuns, 
Deșliu declară greva foamei. Alt scriitor, Aurel Dragoş 
Munteanu, demisionează din PCR, motivându-și gestul prin 
imposibilitatea de a renunța la libertatea sa de gândire şi 

prin refuzul de a se lăsa asociat cu politica demolării 
satelor. 

Mircea Dinescu, poetul care, în 1988, fusese nevoit să 
publice în Olanda volumul său Moartea citeşte ziarul, 
respins de cenzura Secţiei de Propagandă, acordă pe 17 
martie 1989 cotidianului Libération un interviu incendiar; 
drept urmare, el e dat afară din redacţia României literare, 
dar, la 9 aprilie, Geo Bogza, Ștefan Augustin Doinaş, Dan 
Hăulică, Octavian Paler, Andrei Pleşu, Alexandru 
Paleologu și Mihai Şora protestează în sprijinul lui Dinescu 
printr-o scrisoare adresată preşedintelui Uniunii Scriitorilor. 
Tot în aprilie, dar la New York, istoricul Dinu Giurescu, 
refugiat politic în SUA, lansează cartea The Razing of 
Romania's Past în care condamnă demolarea monumen- 
telor istorice și de artă în România, menționând şi numele 
celor care s-au pronunțat prin memorii împotriva acestor 
demolări: D.M. Pipidi, Vasile Drăguţ, Radu Popa, Răzvan 
Theodorescu, Virgil Cândea, Andrei Pippidi, Aurelian Trișcu. 
Ei se alătură astfel lui Gabriel Andreescu, Petre Mihai 
Băcanu, Ana Blandiana, Doina Cornea, Radu Filipescu, 
Dorin Tudoran, care nu încetau să protesteze, fiecare în 
felul său, împotriva unui regim tot mai opresiv şi mai 
detestat de cele mai diferite categorii de cetățeni. 


Noiembrie mohorât 


La 9 noiembrie 1989, dărâmarea Zidului Berlinului a 
cutremurat întreaga lume, iar în România a declanşat un 
seism care amesteca iluzii şi disperare. Aflat la Oxford, 
Petru Creţia înregistra acolo la 13 noiembrie un text 
incendiar, Sfârşit de veac în România, în care prevestea nu 
doar sfârşitul regimului personal al lui Ceaușescu, ci şi 
sfârșitul a ceea ce numea el marea criză a speciei care şi-a 
găsit expresia în hitlerism, stalinism şi marxism. După care 
se întoarce în România să se confrunte direct cu crâncena 
lor moştenire. 

Fără să o recunoască, nici măcar în sinea lor câte- 
odată, locuitorii oraşelor, mai ales intelectualii, ceva mai 
informați cu privire la contextul general, au sperat că 
soluția paşnică ar putea veni odată cu Congresul PCR din 
24-27 noiembrie 1989: acesta ar fi putut să fie prilejul unei 
debarcări, mai mult sau mai puţin deghizate, a lui 
Ceaușescu și al desemnării unei conduceri reformiste, „cu 
față umană”. Dezamăgirea cumplită la vederea marelui 
spectacol de fidelitate necondiționată faţă de Cârmaciul 
reales la al 14-lea Congres, cu corolarul marelui miting 
popular care încheia această dezesperantă butaforie într-o 
capitală sufocată de măsurile poliţieneşti fără precedent 
până şi în acest oraş, care văzuse atâtea în ultimii 50 de ani, 
a fost probabil picătura care a umplut paharul. Şi asta cu 
atât mai mult cu cât, sperând să inducă în eroare cele câteva 
delegaţii ale „partidelor frățeşti” care, împreună cu încă și 
mai puţinii ziarişti străini, îşi anunțaseră participarea la 
congres, într-o singură noapte, o vizită-fulger a lui 
Ceaușescu prefăcuse câteva zeci de magazine de confecţii 
sau încălțăminte din centrul Bucureştilor în Alimentare care 
expuneau în vitrine bunuri aproape uitate — munți de 
Şvaiţer, grămezi de pui grăsuţi, de mușchiuleţi şi de antri- 
coate, şuncă și salam de Sibiu — pe scurt, o viziune cvasi- 
paradisiacă. Acest decor nu se vindea, era acolo doar pentru 
a dovedi străinilor că românii se plâng degeaba. Furia unei 
populaţii care stătea nopți întregi la coadă ca să cumpere 
capete şi picioare de porc — faimoşii adidaşi şi calcula- 
toarele —, tacâmuri de pui sau oase afumate, la vederea, ca 
într-un coşmar, a acestor grămezi de alimente intangibile, e 
greu de descris. 

Congresul dovedise oricum că PCR şi conducerea sa 
erau absolut incapabile să soluţioneze în vreun fel problema 
Ceauşescu. Dimpotrivă, congresul supralicitase toate temele 
național-comunismului și ale cultului personalității dicta- 
torului, îl ovaţionase pe dictator mai entuziast ca oricând, în 
vreme ce acesta lansa un atac direct la adresa lui Gorbaciov, 
a perestroicăi şi a URSS îndeobşte, deschizând pentru 

prima dată oficial problema vechilor teritorii româneşti de 
la Est de Prut. Or, această ofensivă contra Pactului 
Ribbentrop-Molotov, exact în momentul în care, în RSS 
Moldovenească, bătălia pentru recunoaşterea limbii 
române, a şcolilor româneşti şi a alfabetului latin trezea din 
amorţire temele unităţii naționale tradiționale, viza nu atât 
obiective externe — un eventual conflict cu Moscova, pe 
care Ceaușescu îl provoca punând parcă la încercare 
limitele refuzului intervenţiei externe, pe care Gorbaciov îl 
formulase destul de clar în ultimele luni —, cât reînvierea 
acelui entuziasm patriotic din 1968, care să-i readucă 
popularitatea. 

Cu toate acestea, şi în pofida faptului că întreaga 
populaţie activă a țării era într-un fel sau altul înregi- 
mentată, fie în partid şi UTC, care, împreună, cuprindeau 
mai bine de un sfert din populaţia țării, fie măcar în sindicat 
şi recent inventatul ODUS (Organizaţia Democraţiei şi 
Unităţii Socialiste), din care făcea parte, fără excepție, 
întreaga populaţie activă a României, furia luase locul 
entuziasmului. 

Poate că e greu de înțeles azi, după două decenii de la 
prăbuşirea lui Ceauşescu, care erau mecanismele prin care 
Partidul Comunist îşi asigurase colaborarea elitelor inte- 
lectuale ale ţării — operație care atinsese punctul ei culmi- 
nant în anii 1965-1970. Atunci, când speranța obsesivă a 
unui „comunism cu față umană” întâlnea autentica popula- 
ritate dobândită de Ceauşescu prin cei trei ani de relativă 
liberalizare şi prin condamnarea intervenţiei sovietice în 
Cehoslovacia, ceva esenţial se schimba atât în raportarea 
intelectualității tradiţionale la PCR”, cât şi în politica de 
recrutări a partidului însuşi: într-un contrast flagrant atât cu 
propriile-i practici de până atunci, cât şi cu uzanţele care 
vor continua să dăinuie în majoritatea ţărilor „socialiste, 


“ Irina Bădescu, „La trahison des clercs: edition revue et augmentée: 
1968”, Caietele Echinox, nr. 1, 2001, http://www. Dacia.ro/ 
echinox.htlm. 

înscrierea în partid va deveni un fenomen de masă. Dacă, 
până în anii lui Ceaușescu, înscrierea în partid era un fel de 
tainică inițiere, dificilă şi cu greu concedată doar unor aleşi, 
foarte curând după 1965, această înscriere devine, dacă nu o 
simplă formalitate automată, ca în cazul UTC, oricum o 
ceremonie rituală golită de sens. La începutul studenției 
mele, în 1956, în Facultatea de Istorie existau trei studenți 
membri de partid; îi ştiam pe toţi şi ne temeam de fiecare, 
iar când numărul lor a crescut la cinci, ne-am mirat de atâta 
larghețe; un deceniu mai târziu, în fiecare an de studii erau 
în medie 10 membri PCR -— practic toți studenţii cu medii 
mari, dacă nu aveau probleme speciale de dosar sau de 
comportare. 

Adeziunea la PCR devenise, în aceste condiţii, pe de-o 
parte o banalitate, pe de alta — o banalitate indispensabilă 
oricărei afirmări profesionale. Sistemul izbutise să trans- 
forme orice drept într-un privilegiu atent drămuit, așa încât 
era foarte greu, dacă nu imposibil, să susţii un doctorat, să 
dai concerte în străinătate sau să ocupi o poziție academică 
oricât de modestă fără această cvasiformalitate, care nu 
dădea în niciun fel sentimentul unei opţiuni majore de viață, 
ci doar pe cel al unui conformism generalizat. Aproape că 
deveneai suspect dacă nu intrai în partid: „face pe nebunul” 
era cel mai banal diagnostic, dar se putea și mai rău, să fii 
bănuit că dai informaţii Securităţii (se şoptea că erau 
preferați informatorii care nu erau membri PCR) sau chiar 
că eşti ofițer sub acoperire. Căci suspiciunea care, în anii lui 
Dej, se îndrepta asupra elitei restrânse și relativ misterioase 
a membrilor de partid era acum concentrată în direcţia 
agenţilor Securității, care moşteniseră toată încărcătura 
ocultă pe care societatea o rezervă în genere grupusculelor 
care par să concentreze puterea. 

Asta nu înseamnă că, în esența sa, adeziunea la PCR 
era mai puțin dezonorantă. Dar ea putea părea banală, într-o 
societate resemnată cu regimul comunist, în care clivajul nu 
mai trecea, ca la începuturile regimului, între „avangarda” 
minoritară de inițiați, membrii de partid, şi marea masă a 

populaţiei, ci între nomenclatura activiştilor — profesionişti 
ai politicului, care renunțaseră la propria pregătire, eventual 
chiar vocaţie, pentru a deveni militanți plătiți sau chiar 
agenți ai poliţiei politice, securiști — şi restul populaţiei. 

Aşa se explică însă și faptul că partidul — la origine un 
instrument organizat pentru cucerirea şi exercitarea puterii 
— se metamorfozase într-un fel de moluscă fără urmă de 
inițiativă. Puterea se concentrase în mâinile unei infime 
minorităţi care manevra atent în jurul cuplului Ceaușescu, 
căruia îi datora şi ascensiunea, şi privilegiile. In rest, 
partidul se reducea de fapt la o imensă birocrație supusă 
orbește, de unde incapacitatea totală a PCR de a reacționa 
contra minusculei clici a lui Ceaușescu, dar și prăbușirea 
instantanee, doar în câteva ceasuri, în decembrie 1989. In 
ultimă instanță, falimentul total al Partidului Comunist ca 
identitate politică asumată şi diferitele conversii pe care cei 
aproape 4 milioane de membri le-au trăit sau măcar le-au 
pus în scenă în lunile şi anii care au urmat sunt de asemeni, 
consecinţa faptului că, în faţa unei situații fără precedent, 
generată de politicile catastrofale şi destructive pentru 
România, puse în practică de clica lui Ceaușescu exact în 
momentul în care sistemul comunist se prăbușea, această 
enormă şi flască entitate politică a fost incapabilă să 
găsească altă soluţie decât aceea sabordării şi imploziei. 

Deocamdată, o disperare surdă apăsa asupra întregii 
Românii, care nu vedea de unde i-ar putea veni salvarea. La 
27 noiembrie, Nadia Comăneci, celebra gimnastă română, 
fuge din România în SUA, stârnind emoția a milioane de 
admiratori. A doua zi, la 28 noiembrie, la Iaşi, pe zidurile 
mai multor imobile apar graffiti: „Jos comunismul!” 
Scriitorul Dan Petrescu anunţă că intră în greva foamei în 
semn de protest împotriva realegerii lui Nicolae Ceaușescu. 
Este reținut în arestul Ministerului de Interne, dar, după ce 
mai mulți intelectuali din laşi şi București, precum și, de la 
Cluj, Doina Cornea, semnează un protest împotriva arestării 
lui, Dan Petrescu este pus în libertate, evident supra- 
vegheată îndeaproape. 

La Uzina Mecanică din Timişoara, cea mai mare 
întreprindere din oraş, peste 10000 de angajaţi protestează 
împotriva realegerii lui Ceauşescu la al XIV-lea Congres al 
PCR. Când muncitorii încearcă să iasă din fabrică și să 
pornească spre centrul oraşului, uşile halelor, păzite de 
secretarii organizațiilor de partid, sunt blocate cu şuruburi şi 
electrozi. Zeci de muncitori, în frunte cu tânărul maistru 
Sabin Poenar, sunt arestaţi, dar pe străzile Timişoarei sunt 
împrăştiate manifeste: „Jos dictatura!”, „Jos tirania 
ceaușşistă!”, „Moarte dictatorului!”. 

O tresărire de speranță însoțise reuniunea de la Malta, 
în primele zile ale lui decembrie, dar se stinsese repede, 
căci rarele informaţii care străbăteau până la Bucureşti nu 
lăsau să se înţeleagă că s-ar fi decis acolo ceva care să 
modifice situaţia din România. Zvonurile referitoare la 
reuniunea de la Moscova a şefilor de stat din Tratatul de la 
Varşovia, la 5 decembrie, ofereau amara satisfacţie a 
disprețului general față de Ceaușescu, dar nicio perspectivă 
a înlăturării lui de la putere. 

Pe 14 decembrie, o foarte serioasă tentativă de revoltă 
la laşi, prea puţin cunoscută până azi de opinia publică, 
deschide seria evenimentelor care vor duce la prăbușirea 
sistemului comunist. Se pierde în această atmosferă de 
descurajare generală, dar, două zile mai târziu, pe 16, 
izbucnea la Timişoara o altă manifestaţie, care va debuta în 
apărarea pastorului Tăkes Laszlo pentru a exploda în zilele 
imediat următoare într-o revoltă generală a oraşului mai 
întâi, a ţării după aceea. 


A fost sau n-a fost? 


Nu voi relua aici discuţia, mult prea maniheistă, cu 
privire la caracterul autentic sau provocat al acestor eveni- 
mente; mă limitez la a preciza două elemente. Pe de-o parte, 
relatările şi memoriile participanţilor la evenimentele din 
16-21 decembrie 1989 vorbesc, fără excepție, de o revoltă 

spontană care s-a maturizat „din mers”, devenind pe alocuri 
insurecție — la Timişoara, de pildă, pe 20 decembrie, mani- 
festanţii încep să captureze TAB-uri, ceea ce explică de fapt 
retragerea trupelor în cazărmi. Pretutindeni unde a izbucnit 
această crescândă revoltă, ea s-a transformat într-o 
adevărată revoluţie, în sensul că a vizat cucerirea puterii 
politice pentru a înlătura nu doar pe Ceauşescu, ci regimul 
comunist în întregul său: de asta, manifestanţii au intrat 
pretutindeni în sediile PCR, inclusiv la București în sediul 
Comitetului Central, au distrus simbolurile puterii comu- 
niste, au scandat „Jos comunismul”. Greu de crezut că o 
provocare a KGB ar fi adoptat acest slogan. 

Pe de altă parte, este evident că aparatul de represiune 
al Securităţii a urmărit direct din stradă desfășurarea 
confruntărilor; or, nicăieri în documentele publicate până 
acum nu se semnalează reținerea unor persoane suspecte de 
a fi aparţinut unor „agenturi” străine. Opinia mea personală, 
urmărind firul relatărilor din acele zile haotice, este că 
ipoteza agenturilor aparţine celor doi Ceaușeşti, lui Nicolae, 
convins că doar duşmanii din exterior l-ar putea contesta, 
dar şi lui Ilie, generalul, marele susținător al doctrinei 
„războiului de apărare al întregului popor”, acesta circulă 
între 18 şi 21 decembrie de la București la Timişoara, de 
acolo la Sibiu şi în alte oraşe, vorbind pretutindeni celor 
inițiați de „agenturi” care încearcă dezmembrarea României, 
pur şi simplu fiindcă îi era cu neputinţă să conceapă faptul 
că nu numai regimul Ceauşescu, ci însuşi sistemul comunist 
deveniseră insuportabile. 

În fine, este evident un crescendo al revoltei provocat 
de represiune: mai întâi la Timişoara, după ce armata 
trăsese în plin în manifestanți pe 18 decembrie, a doua zi, 
pe 19, muncitorii de la toate marile uzine — 6 Martie, Azur, 
ELBA, Banatul, Electromotor, Solventul, Spumotin, Uzina 
Mecanică, ş.a. — se revoltă, organizează greva generală şi 
participă la manifestații în centrul oraşului. Acelaşi lucru se 
petrece la Lugoj, Arad, Oradea, Bistriţa, Cugir, Sebeş, 
Jimbolia, Turda, Alba lulia, Reşiţa, Caransebeş, Cluj, Sibiu, 

Cisnădie, Deva, Târgu-Mureş, Braşov, apoi la Ploieşti şi, în 
dimineața lui 22 decembrie, la Bucureşti şi în multe alte 
oraşe industriale. Între 16 şi 21 decembrie, în Banat şi 
Transilvania au fost ucise 118 persoane, 583 de răniţi şi 
peste 1200 de arestați, ceea ce a provocat în mod firesc o 
mișcare de revoltă care nu are nevoie de explicaţii 
absconse. 

În ultimă instanță, s-a dovedit acum că până şi 
evenimentul care a declanșat la Praga marile mitinguri din 
Piaţa Venceslas — presupusa asasinare a unui student — a 
fost de fapt rodul unui scenariu, ceea ce nu a afectat nici 
realitatea, nici simbolistica „revoluţiei de catifea”. Mani- 
festările de protest din România se deosebesc radical de 
cele de la Praga nu fiindcă ar fi fost înscenate, ci fiindcă 
răspunsul elitelor politice şi militare române la revolta 
spontană a maselor a fost violent și necugetat, pe măsura lui 
Ceauşescu însuși, câtă vreme acesta a continuat să-și 
exercite prerogativele. După fuga cuplului dictatorial, în 
schimb, aceleași elite politico-militare ale regimului 
comunist — care, la Praga, Varșovia sau Budapesta, şi-au 
recunoscut înfrângerea — au izbutit în România să uzurpe nu 
doar puterea, ci revoluţia însăşi, transformând-o într-un 
instrument de promovare a cadrelor exasperate de dictatura 
dinastică care le blocase ascensiunea. 


Timișoara 


La Timişoara, aşadar, un grup de susținători ai 
pastorului reformat Tokes s-a strâns în jurul casei parohiale 
pentru a împiedica evacuarea acestuia. Curând însă, nu- 
mărul lor îl depăşeşte cu mult pe cel al enoriașilor (inclusiv 
datorită agenţilor de securitate şi informatorilor trimişi 
acolo să ia pulsul mulțimii). Primele încercări de dispersare 
eșuează, şi spirala violențelor represive izbucneşte pentru a 
nu se mai opri în zilele care urmează. 

Mai întâi zvonuri difuze suscită agitație în orașele 

învecinate, în primul rând Lugoj şi Arad, apoi însă, din 
noaptea de 17 spre 18 decembrie, când radiourile libere 
încep să anunţe tot mai insistent evenimente și să evoce 
posibile represiuni, o nelinişte tot mai pregnantă se 
răspândește mai ales în zona urbană, mai întâi în Banat şi 
Transilvania, trecând apoi munţii la Braşov, Ploiești, 
Bucureşti. Când, brusc, se anunţă devansarea vacanței stu- 
denților, pe 19 decembrie, proporțiile evenimentelor devin 
evidente pentru toată lumea, chiar dacă, pentru o clipă, 
faptul că Ceaușescu nu-și contramandează vizita în Iran 
reușește să demoralizeze opinia publică. 

În ciuda măsurilor excepționale de embargo asupra 
informaţiei, şuvoiul de veşti dramatice referitoare la marile 
manifestații ale timişorenilor şi la reprimarea lor devine 
imposibil de controlat. Informat mai ales prin intermediul 
agenţiilor de presă iugoslave, postul de radio Europa Liberă 
vorbeşte deja de un masacru pe treptele Catedralei din 
Timişoara. Pe 20 decembrie seara, întors din Iran — cei mai 
optimişti sperau că va cere azil Ayatollahului —, Ceauşescu 
apare la televiziunea publică denunţând acţiunile subversive 
ale agenturilor străine la Timişoara: începând din acest 
moment, nimeni nu s-a mai putut îndoi de gravitatea 
manifestaţiilor. Odată cu instaurarea stării de necesitate în 
întreg judeţul Timiş, se anunțau pentru ziua următoare 
adunări de condamnare a „huliganilor”. 

Era începutul sfârșitului. 

REVOLUȚIA ȘI „REVOLUȚIA 
IN DIRECT” 


Zoe Petre 


Instantaneul unei puteri 
care se prăbușeşte 


Din zorii zilei de 21 decembrie, în toată ţara se orga- 
nizează ședinţe-fulger ale comitetelor PCR care condamnă 
„contrarevoluţia” de la Timişoara şi, la Bucureşti, pregătesc 
marele miting popular care trebuia să afirme solidaritatea 
de nezdruncinat a partidului, strâns unit în jurul secretarului 
său general, cu întregul popor. Cu toate astea, gărzile patri- 
otice care fuseseră trimise de la Craiova să reprime revolta 
populară de la Timişoara fac cale întoarsă după o discuţie 
cu insurgenții, militarii încep să fraternizeze cu mani- 
festanţii (în timp ce, la Cluj, alţi militari trag în mulţime). 

La Bucureşti, mitingul lui Ceauşescu se transformă în 
dezastru. Se ştie azi că un grup de peste 100 de timişoreni 
veniseră în Capitală, conștienți de faptul că, în ciuda ori- 
cărei fraternizări cu armata, dacă nu se prăbuşea sistemul, 
oraşul lor avea să fie zdrobit. Înnoptează în Cişmigiu și, 
aflând de miting, se decid să-l perturbe. Răzbesc cu greu, 
după mai multe încercări, oprindu-se în zona ocupată de 
muncitorii de la Întreprinderea de Panificaţie. Ceauşescu 
începe un nou discurs-fluviu, punctat de aplauze şi urale 
transmise prin amplificatoarele amplasate în piață. Când, 
după un timp, Ceauşescu face semn cu mâna, uralele se 
opresc. În acest moment, un tânăr începe să fluture un steag 
tricolor și să strige „Timişoara! Timişoara! La Timişoara au 

murit copii!”. Valentin Hurduc — acelaşi cu autorul mani- 
festelor „Luneta” — îşi ia soţia de mână, îi îmbrânceşte pe 
cei din jur şi ţipă, creând astfel o diversiune. În faţa hote- 
lului Athense Palace, unul dintre timişoreni detonează o 
petardă, care declanșează un val de agitaţie în mulțime şi de 
panică în balconul Comitetului Central. Ceaușescu, panicat, 
se opreşte şi încearcă să facă linişte, secondat de soţie. 
Panicaţi, cei care transmiteau mitingul în direct opresc 
emisia pentru câteva minute. Locţiitorul șefului Securităţii 
municipiului București (indicativ „515”) este informat prin 
staţia radio de către un subordonat aflat la fața locului 
(indicativ „521”) că, în Piaţă, se aruncă portrete, se strigă 
numele cunoscutei opozante Doina Cornea. „521” primeşte 
ordin „să-i identifice pe huliganii ăștia”??. 

Era pentru prima dată în istoria regimului comunist 
când liderii lui erau confruntaţi cu huiduielile mulţimii. Cei 
care asigurau transmisia în direct a mitingului n-au apucat 
să întrerupă emisia înainte ca strigătele furioase ale 
mulţimii, şi mai ales figurile descompuse de furie și de 
teamă ale celor doi Ceauşești, să devină vizibile în prim- 
plan pe ecranele tuturor televizoarelor. Această apariție a 
unei puteri care se prăbuşeşte brusc a explodat pretutindeni 
în întreprinderi, instituţii, comitete de partid şi în toate 
unităţile militare, unde se viziona în colectiv mitingul de la 
Bucureşti, pentru ca, în cel mai îndepărtat colţ al ţării, să se 
poată urmări marea manifestaţie. Pe loc, desigur, nimeni nu 
a avut răgazul să analizeze la rece ce se întâmpla, dar e clar, 
privind retrospectiv, că acest instantaneu al panicii şi 
neliniştii conducătorilor, confruntaţi brusc cu o realitate pe 
care nu o mai controlează, a avut un rol esenţial în revolta 
care a urmat: a transmis fulgerător dovada faptului că 
regimul era vulnerabil”. 


23 Emil Constantinescu, Adevărul despre revoluție, p. 33. 

24 Dincolo de propria mea experiență, am regăsit aceeaşi idee la R. A. 
Hall, „Theories of Collective Action and Revolution: Evidence 
from the Romanian Transition of December 1989”, Europe-Asia 
Studies, vol. 52, nr. 6, 2000, pp. 1069-1093. 

Întreruperea de câteva minute a transmisiei în direct a 
discursului lui Ceaușescu, urmată de o revenire șovăielnică, 
abandonând înfierarea agenturilor şi huliganilor şi începând 
să promită creșteri salariale şi sporuri ale indemnizaţiei 
pentru creșterea copiilor — e probabil că aceste intempestive 
promisiuni au făcut cu mult mai mult rău regimului, care se 
vădea înfricoșat şi dispus să cumpere bunăvoinţele, decât 
orice formulă stereotipă anterioară -, a transformat subit 
televiziunea într-un actor foarte important al evenimentelor. 

Pentru moment, acest actor mediatic se întoarce grăbit 
la rolul său de crainic oficial al dictaturii. Întreaga după- 
amiază a lui 21 decembrie, atât la radio, cât şi la televi- 
ziune, urmează programul perpetuu omagial prevăzut, în 
ciuda faptului că, pe străzile marilor oraşe, în primul rând în 
Bucureşti, o agitaţie neobișnuită devine tot mai vizibilă. În 
soarele aproape călduţ al amiezii de decembrie, grupuri 
răzlețe de participanţi fugiţi de la mitingul lui Ceauşescu se 
opresc în Piaţa Universității şi, la celălalt capăt al 
bulevardului, în Piaţa Romană. Zeci, apoi câteva sute chiar 
de manifestanți — cei mai mulţi tineri, dar curând şi adulți 
ieşiţi de la birou — li se alătură, formând o masă foarte 
diversificată: elevi din ultimele clase de liceu, grupuri rock 
— primul căzut al acestei tragice după-amiezi, Emil Gâtlan, 
ieşise în stradă împreună cu grupul său de instrumentiști —, 
câțiva muncitori, mulţi intelectuali tineri, studenţi care, în 
ciuda vacanței intempestive, rămăseseră în capitală, membri 
ai cluburilor secrete de bridge (secrete, căci jocul, chiar şi 
rebotezat „Podul”, pentru a induce în eroare autorităţile, era 
interzis ca model al decăderii burgheze). Prieteni ai 
vacanţelor de la 2 Mai şi Vama Veche, acele oaze noncon- 
formiste ale precarei libertăţi estivale, se salută în piaţă şi se 
încurajează reciproc. Alături de ei, micii Gavroche ai 
oricărei mişcări de stradă colorează aceste insule ale unei 
societăţi civile pe cale de dispariţie în masificarea generală 
a ultimilor ani, schiţând un început de arhipelag al revoltei, 

străbătut de tineri care spun tuturor că vin de la Timișoara, 
că acolo armata a fraternizat cu manifestanţii şi s-a retras 
din oraș, că trebuie să reziste. 

În faţă, soldaţii înarmaţi şi cu feţele acoperite de căşti 
îşi strâng, rândurile, parcă temându-se de tinerii intrepizi şi 
vunerabili, cu piepturile şi mâinile goale, care cântă vesel, 
ca la un meci de fotbal, „ole, ol€, Ceaușescu nu mai e”. 
Primele gesturi represive fuseseră vizibile încă din Piaţa 
Palatului, iar imediat după ora 13, lângă Biserica Enei, It. 
colonel Gheorghe Rodeanu35, de la Miliția Sectorului 4- 
București, îl împuşcă în piept fără somaţie pe studentul 
Marcel Roman, primul rănit grav din Bucureşti, şi ucide o 
altă persoană, rămasă neidentificată2. În Piaţa Romană, tot 
pe la 13.30, se fac primele arestări, peste 150 de persoane. 

În ciuda acestor incidente, tinere fete oferă flori 
militarilor, la fel de tineri şi ei, mulțimea scandează din 
când în când, parcă fâră să creadă cu totul, „vom muri şi 
vom fi liberi!”. Intr-un colț, spre Strada Batiştei, de pe o 
mașină, două personaje își împart acelaşi megafon şi strâng 
în jurul lor tot mai mulţi manifestanți: Dan Iosif, care va 
deveni în zilele şi anii următori umbra fidelă a preşedintelui 
Iliescu, şi Dumitru Dincă, a cărui arestare, în aprilie 1990, 
va declanșa marea manifestaţie de protest contra lui Iliescu 
şi a FSN, din Piaţa Universităţii. 


Noaptea 


În decembrie, întunericul se lasă devreme, spre ora 
cinci, cu atât mai dens cu cât economia de electricitate a 
desființat, practic, iluminatul public al străzilor. Tot atunci 
represiunea se abate peste cele două pieţe ale Bucureştilor. 


*5 În 1990, Gheorghe Rodeanu a fost avansat în grad. Ulterior, pe baza 
mărturiilor lui loan Itu, Nica Leon, George Constantinescu şi a unei 
fotografii a crimei, realizate de Sebastian Țarălungă, a fost judecat 
şi condamnat la 5 ani de închisoare. 

Brusc, un camion militar se năpusteşte drept în mulțime și 
striveşte câțiva manifestanți, începe tirul în Piaţa Universităţii, 
în timp ce primele arestări golesc Piaţa Romană şi străzile 
învecinate. Experienţa celor arestați va fi evocată cu un dra- 
matism sobru de eseurile lui Horia Roman Patapievici”, 
care recreează oroarea prea lungii nopți de teroare, de umi- 
linţă şi de maltratări sălbatice care îi epuizează până şi pe 
torționarii sinstrei închisori Jilava, şi care pare să deschidă 
o singură cale, cea înspre moarte. 

Păcănitul sinistru al elicopterelor, șuieratul de gloanțe, 
uruitul blindatelor se aud în întregul oraș, întreaga noapte, 
lăsând să se imagineze un carnagiu. Toată lumea ştie aici 
ceea ce se va confirma şi oficial ulterior: manifestanțţii din 
Bucureşti nu au nicio armă. Dacă se aude chiar şi un singur 
foc de puşcă, acela e tras de forțele armate și are toate 
şansele să ucidă un manifestant. Căci această „insurecție de 
catifea” se va confrunta pretutindeni cu trupe armate 
echipate ca de război şi susţinute de blindate, elicoptere şi 
tancuri, indiferent că e vorba de militari ai armatei române 
sau de tineri recruți din trupele de Securitate. Una sau două 
pietre vor fi lovit câte un soldat; chiar şi la Timişoara, unde 
mulțimea revoltată izbuteşte să captureze câteva tancuri şi 
armament, revoluționarii nu trag în militari, ci se îmbră- 
țişează cu soldaţii. Aceştia se retrag de altfel în cazărmi 
îndată ce răsturnarea de situație devine amenințătoare. Abia 
în seara de 22 decembrie, când de fapt revoluţia triumfase, 
cad primele victime în uniformă ale tragicului remake al 
revoluţiei transmise în direct. 


Un imaginar care aşteaptă să fie descifrat 


Imaginarul evenimentelor revoluționare dintre 16 şi 
21 decembrie nu e mai uşor de descifrat decât realitatea 
acelor zile şi nopți de haos și de tragedie. Avem şansa de a 


% Horia Roman Patapievici, Cerul văzut prin lentilă, Ed. Nemira, 
Bucureşti, 1995; cf. id., Zbor in bătaia săgeţii. Eseu asupra 
formării, Ed. Humanitas, Bucureşti, 1995. 

mai putea reconstitui câteva teme datorită mărturiilor 
participanţilor, precum și grație exemplarei culegeri de 
graffiti a revoluţiei din Bucureşti, realizată cu o vie 
sensibilitate, dar şi cu un remarcabil profesionalism al 
cercetării antropologice de către regretata Irina Nicolau 
împreună cu colegii ei din nucleul care va refonda încă din 
1990 Muzeul Ţăranului Român”. Aceste documente ne 
permit reconstituirea unor programe politice coerente, fie şi 
schematice. Incepând de la 19 decembrie, la Timişoara nu 
se mai scandează doar „Jos Ceauşescu”, ci şi „Libertate”, 
„Democraţie”, „Vrem alegeri libere”, „Jos comunismul”. E 
de la sine înţeles că nu putem şti cine au fost iniţiatorii şi 
autorii acestor lozinci, ori ai inscripţiilor murale — în 
majoritatea lor scrise cu vopsea, dar unele şi cu cretă, pe 
zidurile Universităţii, ale Institutului de Arhitectură, pe 
soclurile de statui şi pe alte clădiri din spaţiul bucureștean 
al revoluţiei, cuprins între Piaţa Universităţii şi Piaţa 
Romană. Despre unele dintre aceste inscripții (de exemplu, 
despre cea din afara spaţiului central, din apropierea 
intersecţiei dintre fostul Bulevard al Republicii, azi Pache, 
şi str. Traian, „Jos ciauşescu”, sic!) s-au emis ipoteze 
variate, inclusiv cea potrivit căreia, avînd în vedere gre- 
şelile de ortografie, ar fi fost opera unor agenți străini. 
Indiferent de atare ipotetice atribuiri, critica internă a 
acestui corpus dovedeşte că, în majoritatea lor predo- 
minantă, aceste graffiti sunt produsul autentic al mani- 
festaţiei spontane din 21 şi 22 decembrie şi al reacțiilor, la 
fel de spontane, din zilele imediat următoare. O analiză 
tematică a acestor inscripții este în măsură să clarifice 
măcar parţial sensul manifestaţiilor din 21-22 decembrie. 
Predominarea cantitativă a lozincilor anti-Ceaușescu 
poate induce la un prim examen opinia după care revolta 


3: 


7? Încă în februarie 1990, Irina Nicolau şi colegii ei publicau prima 
carte despre revoluţia din decembrie, care includea şi reproduceri 
după 141 de graffiti din decembrie-ianuarie 1990; aceste documente 
au făcut apoi şi obiectul unei publicaţii separate, Graffiti, decembrie 
1989-ianuarie 1990, editată de MŢR. 

spontană ar corespunde variantei reducționiste promovate 
ulterior de Iliescu şi de FSN. Din cele 141 de graffiti 
înregistrate, 57 reprezintă variații pe tema ostilității față de 
Ceauşescu, fie singur, fie asociat cu soția. Varietatea 
extremă a expresiei acestei ostilități, de la simplul „Jos 
Ceauşescu” la bancuri şi poezioare satirice („Cine-i mic și 
dă din mână/Şi-are 4 la română” — graffito nr. 2 din 
culegerea Irinei Nicolau; cf. și nr. 32, despre plopii care fac 
pere, aluzie la o celebră frază a lui Ceauşescu despre 
imposibilitatea ca, în România, să aibă loc răsturnări 
politice), trecând prin calificative infamante —  „cri- 
minalul/asasinul” (nr. 22, 24, 36, 37, 71, 94, 97), tiranul” 
(nr. 17, 34, 56, 104), „paranoicul” (nr. 73) — şi culminând, 
în câteva cazuri destul de izolate, cu exprimarea (fără 
excepție doar aluzivă) a dezideratului executării — „Ceaușescu, 
nu uita/Vrem pantaloni din pielea ta” (de două ori, nr. 5 și 
38) sau „Crăciun fără porc” (nr. 138) — răspunde în 
ansamblu caracterului nu doar nonviolent, ci şi oarecum 
jucăuş în tragismul lui, al refrenului „Olė, Ceaușescu nu 
mai e”, scandat încă din după-amiaza zilei de 21, când de 
fapt Ceauşescu ordona represiunea. 

Frecvența extremă a textelor de deriziune — „cizmarul ” — 
nr. 85, 90, 92, 102, 103, 114, 117), „analfabeta” (3, 47, 
102, 103), „savanta” (88, 102), „docenta ” (103) — indică 
deasemenea, alături de exasperarea unei majorități impor- 
tante a românilor față de o dictatură anticulturală prin chiar 
exponenții ei la vârf, şi un anume spirit ludic, incompatibil 
cu adevărata violenţă revoluţionară și dispus mai degrabă la 
acţiuni simbolice decât la represalii. De altfel, lozinca „Fără 
violență”, şi ea scandată cu disperare de manifestanți, apare 
relativ frecvent şi în corpusul de graffiti, alături de tema 
„Timişoara”, care trimite de asemenea la imaginarul marilor 
mitinguri ale revoluțiilor de catifea. „Să fie judecaţi” apare 
de asemenea în cel puțin două cazuri, nr. 8 şi 110, şi chiar, 
într-un caz, „Demisia” (nr. 38). 

Extrem de semnificativ apare dublul graffito nr. 11, 
unde, peste o inscripţie cu creta „Jos Ceauşescu”, o altă 

mână a scris, de data asta cu vopsea, „Jos comunismul”. 
Dintre lozincile revendicative, aceasta e cel mai bine 
reprezentată în corpus, atât în forma ei directă (nr. 10, 11, 
33, 69), cât şi indirectă. Graffiti nr. 70 („Aruncaţi carne- 
tele”), şi 42 — datând din zilele imediat următoare revoluţiei 
Şi asociat cu strângerea de semnături pentru desființarea 
PCR -— cer dizolvarea partidului comunist; nr. 130 exprimă 
folcloric, iar nr. 131 categoric politic, ideea regimului 
comunist criminal. În jurul acestei revendicări radicale, se 
organizează un spectru destul de articulat de exigențe 
politice: „pluralism şi democraţie” (nr. 1, 40, 52, 58, 112), 
„alegeri libere” (48, 72), „libertate” (49, 54, 78, 96, 105, 
123 — cu varianta „România liberă”, nr. 61, 112). Doar 
câteva texte permit o interpretare restrictivă — „libertatea 
culturii” (nr. 18), „jos cenzura” (nr. 68) „vrem medi- 
camente” (nr. 109) şi chiar, izolat, „perestroika” (nr. 28). 

Poate cea mai elocventă expresie a faptului că, în cele 
mai multe cazuri, manifestanţii nu se limitau la a revendica 
sfârşitul dictaturii lui Ceauşescu, şi că acesta simboliza 
întregul sistem comunist, apare în cel puţin două desene 
însoţite de text, care pun semnul egal între efigia comunistă, 
secera şi ciocanul, şi svastică: nr. 137 („La al XV-lea 
congres/4 ani de la deces”) poate fi mai vag ca intenţie, dar 
nr. 41, care însoţeşte aceeași imagine sintetică, egalitatea 
între svastică şi simbolul comunist, de textul „Dacă 
Ceauşescu era mai rău ca Hitler atunci PCR era mai rău ca 
naziştii”, e cât se poate de semnificativ pentru o temă care 
va fi reluată ulterior cu obstinaţie de zona cea mai radicală a 
opoziţiei democratice. 

Dar dimensiunea programatică a revoluţiei din 16-21 
decembrie nu se reduce la lozinci şi graffiti. În dimineaţa de 
20 decembrie, la Timişoara, loan Lorin Fortuna, în fruntea 
unei coloane de manifestanți, se opreşte la Consulatul 
iugoslav, cerând ca oficialii acestuia să informeze opinia 
publică internaţională asupra revoluţiei şi depunând un 
Manifest în cinci puncte, care cerea demisia urgentă, în 
bloc, a preşedintelui Ceaușescu şi a guvernului; deschiderea 

granițelor și liberul acces al presei internaţionale în România; 
organizarea de alegeri libere şi democratice; publicarea 
numelor celor direct răspunzători de deschiderea focului 
asupra manifestanţilor şi pedepsirea acestora?*, 

O zi mai târziu, pe 20 decembrie, același Lorin Fortuna 
iniţiază o Proclamaţie-program a primului partid politic 
independent, format în vâltoarea evenimentelor la Timişoara, 
cu numele de Frontul Democratic Român. Dezbătută și 
completată în cursul nopții de revoluționarii care vegheau 
în Piaţa Operei, proclamația va fi citită pe 21 decembrie de 
la balconul devenit celebru: 

Frontul Democratic Român este o organizație politică, 
constituită la Timişoara, pentru a realiza un dialog cu 
Guvernul Român, în scopul democratizării ţării. Frontul 
Democratic Român condiționează începerea acestui dialog de 
demisionarea preşedintelui Nicolae Ceauşescu. 

Propunem Guvernului Român ca bază de discuţie 
următoarele revendicări: 

1. Organizarea de alegeri libere. 

2. Libertatea cuvântului, a presei, a radioului şi a 
televiziunii. 

3. Deschiderea imediată a granițelor de stat. 

4. Integrarea României în rândul statelor care garantează şi 
respectă drepturile fundamentale ale omului. 

5. Eliberarea neîntârziată a tuturor deţinuţilor şi 
dizidenților politici din România. 

6.  Revitalizarea economiei naţionale. 

7. Reforma învățământului în spirit democrat. 

8. Dreptul de a se manifesta liber. 

9. Libertatea reală a cultelor religioase. 

10. Îmbunătăţirea asistenţei medicale şi a alimentației publice. 

De asemenea, proclamația cerea identificarea şi jude- 
carea celor responsabili de represiune și recunoaşterea 
oficială a Comitetului de acţiune al Frontului Democratic 


2 Mărturia consulului Mirko Atanaskovici, Revoluția a făcut-o 
poporul român, în volumul O enigmă care împlineşte şapte ani, 
publicat de Fundaţia Academia Civică, Bucureşti, 1997, p. 184. 

Român, înfiinţat la Timişoara, şi iniţierea unui dialog al 
autorităţilor cu acest Comitet. 

În fine, Frontul Democratic se adresa întregii țări, 
cerând întregului Popor Român să i se alăture în lupta 
pentru democratizarea ţării, să constituie Comitete ale 
FDR în toate oraşele, în întreprinderi şi în instituţii, care să 
asigure coordonarea procesului de democratizare naţio- 
nală; să revendice drepturile constituționale în mod paşnic 
şi fără violenţă şi să intre în grevă generală începând de 
azi, 21 decembrie 1989, până la victoria finală, cu excepția 
sectoarelor de bază ce nu pot fi întrerupte”. 

Concluzia extrem de importantă a acestei înlănțuiri de 
fapte este aceea că între 16 şi 22 decembrie, Timişoara a 
parcurs toate etapele răsturnării prin revoluţie a unui regim 
politic totalitar: starea de nemulţumire tăcută care duce la 
solidarizarea pașnică cu victima unui abuz, reacţia puterii 
prin măsuri de intimidare, revolta şi extinderea acesteia, 
represiunea sângeroasă, revolta în masă a muncitorilor, 
organizarea politică spontană, dialogul eşuat cu puterea 
comunistă locală şi centrală, ocuparea sediului puterii de 
partid şi de stat, înfrângerea forțelor de represiune (armată, 
securitate, miliţie), obligate să se retragă în cazărmi, şi a 
reprezentanţilor puterii comuniste centrale, siliți să fugă la 
Bucureşti, transformarea revoltei în revoluţie prin elabo- 
rarea unui program politic şi formarea unui partid politic 
sprijinite de o mare mulțime care proclamă Timișoara oraş 
liber de comunism şi este gata să moară pentru a-l apăra”. 


2? Textul Proclamaţiei Frontului Democratic Român este reprodus la 
p- 97 din volumul lui Emil Constantinescu, Revoluţia din decembrie 
'89: păcatul originar, sacrificiul fondator, partea l, Revoluția 
română aşa cum a fost, Bucureşti, 2009; autorul a utilizat informaţii 
substanțiale oferite de Asociaţia „Timişoara” şi de Lorin Fortuna 
personal. 

* Emil Constantinescu, ibid. 

Jos comunismul! 


Într-adevăr, doar câteva ore mai târziu, la ora 13:20, 
pe 21 decembrie, Timişoara este proclamată primul oraş 
liber de comunism din România. In Piaţa Operei zeci de mii 
de oameni scandează „Libertate! Libertate! Timișoara! 
Timişoara!”. 

În acest timp însă, în noaptea de 21 spre 22 decem- 
brie, în Piaţa Universităţii și în tot centrul orașului, mili- 
țienii îi vânează pe studenţii care încearcă să se adă- 
postească în clădirile propriilor facultăți sau în subsolul 
metroului, iar militarii trag în plin. Se improvizează Baricada de 
la Inter, care va rezista până după miezul nopții. Înainte de 
a se lumina, Vasile Bulucea, viceprimarul oraşului, supra- 
veghează cisternele care toarnă tone de apă pe străzile din 
centru ca să spele sângele de pe caldarâm. 

Cu toate astea, încă de pe la 6 dimineaţa, se aude că 
muncitorii de pe marile platforme industriale din marginea 
orașului au pornit către centru, și curând o mulțime nemai- 
văzută inundă marile bulevarde, enormă, fără precedent, 
fără oprire. În drum, mulți li se alătură după ce dau în grabă 
telefon unei rude sau unui prieten să-i spună ce se întâmplă. 
Oraşul află astfel această incredibilă informaţie, odată cu 
cealaltă, difuzată pe toate posturile oficiale, despre „tră- 
darea” și sinuciderea generalului Milea, imediat după asta — 
instituirea stării de urgență în toată ţara. Obişnuiţi să 
traducă informaţiile venite de la autorități, în care nu mai au 
de mult încredere, românii decid — foarte probabil eronat — 
că Milea a refuzat să ordone armatei să intervină contra 
mulțimii şi a fost împuşcat de Ceauşescu. O insurecție 
generală a armatei contra regimului e concluzia logică a 
acestei recompuneri a faptelor: „Armata e cu noi!” 

Pur și simplu fiindcă armata nu e Securitatea, această 
iluzie, care contrazice flagrant faptele, devine convingerea 
celor mai mulți. De multă vreme se şopteşte că armata, cea 
adevărată, îi urăște pe securiști, aşa că acest iluzoriu erou 
colectiv al revoluţiei e gata de intrarea în scenă. La 

Timişoara — unde în realitate armata fusese cea care trăsese 
în plin, din când în când până şi asupra securiştilor infiltrați 
în mulțime, și unde securiştii erau ocupați mai ales să 
ascundă cadavrele celor împuşcaţi de militari —, mitul 
armatei bune, care se solidarizează cu manifestanţii, devine 
o componentă majoră a imaginarului revoluţiei. La 
București, de asemenea, se vorbeşte de TAB-uri rele, ale 
Securităţii, şi de tancuri bune, ale armatei, se presupune că 
au tras în mulțime securişti deghizați în militari, și tot felul 
de alte legende urbane care rezistă până azi în mintea 
multora. 

Această legendă a dobândit chiar o dimensiune 
internaţională datorită comentatorilor de la radiourile libere. 
Într-un amestec de iluzii, speranțe și wishful thinking, 
aceştia afirmă tot mai apăsat că armata „nu putuse trage în 
oameni” şi că doar „odioasa Securitate” (sau, în cel mai rău 
caz, forţele Ministerului de Interne — adică milițienii alături 
de securiști) era răspunzătoare de represiune. În realitate, 
lucrurile au stat cu totul altfel: probabil că, la vârf, cel 
puţin, acolo unde se concentra maximul de informaţie cu 
privire la gradul de nemulțumire populară, şefii Securităţii 
vor fi decis, pe tăcute, să adopte pe cât posibil politica 
struțului și să lase în seama armatei, eventual a Gărzilor 
Patriotice — această forță paramilitară pe care doctrina 
„războiului de apărare al întregului popor” o sortea unui rol 
depășind cu mult adevărata ei capacitate — sarcina de a se 
sacrifica pentru salvarea regimului ceaușist. 

Cu toate că legenda armatei devotate poporului a fost 
dezmințită masiv de cercetările Comisiei Parlamentare 
constituite în 1993-1994 pentru a încerca o primă elucidare 
politică a evenimentelor din decembrie 1989, precum și de 
anchetele Parchetului şi de procesele generalilor care au 
comandat represiunea la Timişoara şi Cluj, ea continuă să 
fie adânc înrădăcinată în conștiința colectivă şi poate fi 
lesne resuscitată intermitent, mai ales de Ion Iliescu şi de 
apropiații lui. 

Începând cu momentul declarării stării de urgență, 
revolta se extinde fulgerător în întreaga țară. Evenimentele 
care până atunci se succedaseră relativ linear se complică 
brusc și se descompun în factori simultani și aproape auto- 
nomi, pe care naraţiunea nu-i poate desfășura în realitatea 
lor adesea încâlcită şi contradictorie. Această trudă de bene- 
dictin a fost asumată de alţii, şi înainte de toate de ancheta 
Parchetului Militar, desfășurată sub conducerea generalului 
Dan Voinea începând din 1997”. Cercetările în acest dosar 
par a dovedi, de exemplu, că, în ciuda închipuirilor care au 
făcut din Vasile Milea un personaj eroic, demn să dea 
numele unor mari bulevarde, acest general, care comandase 
personal masacrul noctum de la Bucureşti, s-a împușcat 
fiindcă înţelesese că, dacă Ceaușescu scăpa, îl va omori 
fiindcă nu reușise să împiedice ocuparea esplanadei din fața 
CC de către masele de bucureşteni revoltați în dimineaţa de 
22 decembrie, dar şi că, dacă Ceaușescu pierdea partida, el 
însuşi va fi de asemenea condamnat pentru represiunea din 
noaptea precedentă. O altă ipoteză, mai cinică, presupune 
că, dorind să-l impresioneze pe Ceaușescu, şi-ar fi provocat 
din greșeală o rană mult mai gravă decât intenţionase. 

Din aceleaşi cercetări rezultă oricum că, în momentul 
în care afla de moartea lui Milea, un alt general, Victor 
Athanase Stănculescu, rechemat de către Ceaușescu de la 
Timişoara la Bucureşti, ajunge — în cârje și cu piciorul în 
ghips — pe la ora 10 dimineaţa la CC, unde, profitând de 


” Ancheta condusă de generalul Voinea a avut un destin elocvent 
pentru evoluţia politicii românești. Blocată cu totul până în 1997, 
când se deschide efectiv la cererea expresă a preşedintelui 
Constantinescu, ea e din nou suspendată între 2001 şi 2004, reluată 
în 2005, dar devine incertă şi apoi este din nou blocată în 2007, 
când o modificare legislativă anulează practic rezultatele extrem de 
laborioasei cercetări de până atunci și impune reînceperea întregii 
anchete de către Parchetul civil. Mărturii importante la Alex. Mihai 
Stoenescu, Revoluția din decembrie 1989, o tragedie românească. 
Istoria loviturilor de stat în România, vol. IV,1-2, RAO, București, 
2004, şi Din culisele luptei pentru putere, RAO, Bucureşti, 2006. 

haosul general provocat de moartea lui Milea, îi ia acestuia 
locul. 


Armata 


Fără ca nimeni să afle — nici măcar Ceauşescu sau/şi 
Elena, avea să susţină ulterior Stănculescu —, Stănculescu, 
desemnat în grabă ministru al Apărării în locul generalului 
sinucigaș, ar fi reuşit să trimită, din centrul de transmisiuni 
de la Comitetul Central al PCR, puţin după ora 10 dimi- 
neaţa, către toate unităţile, ordinul de retragere imediată şi 
fără nicio ripostă în cazărmi. Același ordin ar fi cerut ca 
militarii să nu se supună decât dispozițiilor noului ministru. 
Generalul Stănculescu susține că, de fapt, Ceauşescu i-ar fi 
ordonat să ceară armatei să tragă în demonstranți şi că el 
singur ar fi inversat acest ordin din proprie iniţiativă. Dacă 
e adevărat că ordinul de retragere în cazărmi a fost emis 
fără ştirea lui Ceaușescu, care era totuși în acel moment 
comandantul suprem al tuturor forțelor militare din 
România, suntem în fața unei meritorii lovituri de stat 
militare în toată regula, care a avut drept efect prăbuşirea 
regimului de dictatură personală a lui Nicolae Ceauşescu 
aşa cum era el consfințit prin Constituţia din 1974. Textul 
acestui ordin ar fi fost înregistrat la 10.07, dar P. Siani- 
Davies se referă la declaraţiile lui Stănculescu în timpul 
anchetei parlamentare şi menţionează ora 10:45 pentru 
transmiterea ordinului şi ora 1! pentru aplicarea lui 
efectivă, formulând ipoteza unei regrupării tactice aprobate 
de Ceaușescu, cu scopul de a întări controlul asupra tru- 
pelor influențate de manifestanți”. 


| Alex. Mihai Stoenescu, Istoria ..., op. cit. IV, 2, pp. 378-379 şi pp. 
386-387, dar cf. P. Siani-Davies, Revoluţia română din decembrie 
1989, Humanitas, Bucureşti, 2006 (The Romanian Revolution of 
December 1989, Cornell University Press, Ithaca, 2005), p. 134 şi 
n. 127. 

Tot Stănculescu afirmă că, după ce Ceaușescu a 
încercat să se adreseze mulțimii din balconul CC, dar, 
primit cu huiduieli şi umilit — cineva a aruncat chiar după el 
cu un pantof —, s-a retras, el, Stănculescu, ar fi fost cel care 
l-ar fi convins să nu încerce evacuarea în forță a pieţei, ci să 
plece cu elicopterul, în aşteptarea restabilirii ordinii. Sin- 
gurul care l-ar mai putea contrazice acum pe Stănculescu 
este Ceaușescu însuşi. 

Puțin înainte de ora 12, când elicopterul îşi ia zborul 
de pe clădirea CC în aclamaţiile și huiduielile mulțimii, 
locul lui Ceauşescu rămăsese gol, sau cel puţin aşa părea. 
Imediat, diferite personaje mai mult sau mai puțin cunoscute, 
începând cu foştii prim-miniştri ai lui Ceaușescu, Verdeț şi 
Dăscălescu, se ițesc la balconul CC oferindu-şi serviciile, 
doar pentru a fi întâmpinați de mulțime cu scandările care 
se generalizaseră în dimineaţa acelei zile: „Fără comunişti” 
Şi „Jos comunismul!”. 

Între numele rostite atunci aproape la întâmplare, cel 
al lui Comeliu Mănescu, fost ministru de Externe și fost 
ambasador al României la Paris, despre care se știa că e 
într-un conflict surd cu Ceauşescu, reţine atenţia, mai ales 
în străinătate; intens vehiculat de agenţiile internaţionale de 
presă occidentale şi apoi chiar de oficiali ai acestor state, 
numele lui va circula o vreme ca şi când acesta ar fi devenit 
efectiv noul conducător al României”. În țară, în schimb, 
nu a avut vreo vizibilitate aparte, nici în timpul eveni- 
mentelor, nici mai târziu. 

Cam la aceeași oră, televiziunea îşi deschide, brusc, 
porţile, în fața unei mulțimi de manifestanți având în frunte 
câteva vedete de mare notorietate, începând cu marele actor 
Ion Caramitru, care se întâlneşte acum cu poetul disident 
Mircea Dinescu, despre care Europa Liberă vorbise atât de 
des în ultimul an. Tot aici vine și regizorul Sergiu Nicolaescu, 


? Excelenta culegere de documente publicată de Societatea Română 
de Radio, E un început în tot sfârşitul, Casa Radio, Bucureşti, 1996, 
înregistrează nu mai puţin de 23 de informaţii din întreaga lume 
care îl anunță pe C. Mănescu drept noul preşedinte al României. 

ale cărui filme erau (şi sunt încă) extrem de populare, fie că 
e vorba de filmele de propagandă istorică, fie de cele, tot de 
propagandă, dar cu tentă polițistă. Ecranele explodează sub 
impactul acestei neaşteptate apariţii, secondată umil de 
crainicii care până mai adineaori citiseră cu o mimică 
sumbră comunicatele despre starea de urgență sau despre 
trădătorul Milea. 

Fluviul de discursuri înflăcărate care se revarsă 
începând din acest moment nu va înceta decât după Anul 
Nou 1990. Eliberate şi eliberatoare, desigur, aceste discur- 
suri, analizate acum la rece, sunt mult mai puțin radicale 
decât păreau atunci, şi oricum cu mult mai puţin radicale 
decât era atunci discursul străzii. Nu se aude practic 
niciodată „Jos comunismul!” — acel strigăt izbucnit spontan, 
pretutindeni în locurile fierbinţi ale revoluţiei: la Braşov şi 
la Ploiești, la Arad, Alba lulia sau Craiova, la Caransebeș, 
Târgu Mureş şi Turda. Doar în Harghita, demonstrația 
pașnică a majoritarilor maghiari de aici se transformă 
treptat în manifestări violente, la sugestia unor localnici, dar 
şi a unor conaţionali din străinătate, care îi îndeamnă să 
scandeze „Moarte valahilor!”, „Horthy -—  Horthy!”, 
„Ardealul la Ungaria!”, „Acum ori niciodată!”. 


Semne 


Fuga lui Ceaușescu deschide o perioadă de mare 
incertitudine. Autoritatea care, cu o clipă mai devreme, 
păruse un monolit indestructibil în faţa maselor revoltate se 
prăbuşise atât de rapid încât nicio alternativă nu părea că ar 
fi avut răgaz să se schițeze. E adevărat că, în afara strigă- 
tului comun „Jos Ceauşescu!”, mulțimea care a invadat în 
ziua de 22 decembrie la prânz sediul puterii politice, 
Comitetul Central al PCR, nu avea nici vreun proiect politic 
comun explicit, niciun şef legitimat prin prezenţa în fruntea 
revoltei. 

Dar nu e adevărat că ar fi vorba pretutindeni şi în 
egală măsură de un vid de proiecte. Pe de-o parte fiindcă, 
asemenea lui Apollon din Delfi, revolta, chiar dacă nu 
spune explicit, dă totuşi semne: dintre cele 141 de grafitti 
identificate pe zidurile Bucureștilor, un dublu înscris relevă 
sensul acestui război de simboluri care inaugurează de fapt 
discursul revoluţiei: peste o primă lozincă scrisă în grabă cu 
creta, „Jos Ceauşescu!”, altcineva scrie, de data asta cu 
vopsea — deci mai elaborat şi mai durabil — „Jos comu- 
nismul!”. Întrezărim astfel o radicalizare semnificativă, care 
urcă de la exasperarea oarbă și de la așteptarea, poate, a 
unei perestroici à la roumaine către nostalgia interbelicului, 
care apărea ca o oază de democraţie și libertate, dar și către 
speranţa unei normalități de tip occidental. 

Cum să înțelegem altfel simbolul tricolorului găurit? 
Reproduce el drapelele fără embleme comuniste din țările 
vecine, memoria steagului fără stemă din revoluția ma- 
ghiară din 1956, vechiul drapel al României, cu stema 
regală în centru? Trebuie oare să alegem? La 22 decembrie, 
când fiii mei şi cu mine ne pregăteam să ieşim din nou în 
stradă, unchiul meu, pe atunci de 80 de ani, a scos dintr-un 
dulap vechiul drapel cu coroană, pe care îl ţinuse ascuns 
vreme de 45 de ani, şi l-a înmânat solemn tinerei generații. 
Unchiul meu nu era un monarhist fervent, era doar un domn 
în vârstă care nu renunţase, vreme de jumătate de secol, la 
speranţa de a vedea sfârşitul dictaturii comuniste. 

E greu de negat faptul că, în Occident — în Europa 
Occidentală mai cu seamă — comunismul a păstrat multă 
vreme (mult prea multă, pentru cine privea spre Vest de la 
Praga, Bucureşti sau Varşovia) un statut de vis/utopie, în 
ciuda negării violente a acestei idealități în ciocnirea ei cu 
realitatea comunismului din Estul Europei. Opium pentru 
intelectuali, teoria comunistă va fi fost, la începuturile ei, 
făgăduiala unei lumi răsturnate, care va fi adus cu ea 
speranța sinceră a unui plus de justiție socială, laolaltă cu 
multe speranțe înșelătoare și cu ostilitatea, mai mult sau 
mai puţin fățișă, a celor pe care comunismul se grăbea să-i 

deposedeze brutal de bunuri şi de identitate, nu o dată chiar 
de libertate și de viaţă. Asupra celor mai mulți, instaurarea 
comunismului a căzut însă ca un trăsnet: nu se aşteptau, nu 
aveau instrumentarul mental ca să prevadă ori măcar să 
priceapă ce li se întâmpla. Drept care societatea aproape în 
întregul ei a fost stupefiată în cel mai radical sens al 
cuvântului, ca în faţa unei catastrofe naturale. 

Cu timpul, comunismul s-a banalizat, devenind cronic și 
suscitând complicate tehnici de supravieţuire. După eşecul 
repetat al revoltelor din Ungaria, Cehoslovacia, Polonia, 
sistemul părea cel puțin la fel de durabil ca opusul său din 
lumea liberă. Nimeni nu-și mai imagina că va trăi în această 
lume liberă în afara deciziei dureroase de a emigra acolo. 
Să ne mirăm că marea majoritate a românilor nu a formulat 
atunci, pe loc, un proiect politic? 

Cum spuneam însă mai sus, nu e vorba de o absență 
efectivă de proiect. La Timişoara, manifestul Frontului 
Democratic exprimă esenţialul: democraţie, libertate de 
exprimare şi de asociere, de circulaţie şi de credinţă, alegeri 
libere. „Libertate” scandează tinerii din Piaţa Universităţii. 
„Jos comunismul!” vor scrie manifestanţii cu litere roşii de- 
o şchioapă, pe hotelul Intercontinental. Timişoara se 
proclamă pe 21 decembrie primul oraş liber de comunism, 
iar în ziua următoare, la ora 15:35, în vreme ce Ion Iliescu 
se punca de acord cu Victor Stănculescu, dr. Florin Filipoiu, 
participant la ridicarea baricadei de la Intercontinental, 
prezintă în numele grupului Dreptate socială un program 
coerent privind desfiinţarea tuturor reglementărilor antide- 
mocratice ale regimului comunist, anchetarea abuzurilor 
nomenclaturii, stoparea acţiunilor de poliție politică ale 
Securităţii, alte măsuri pentru democratizarea țării; la ora 
17:03, un alt grup, de şapte-opt persoane, incluzând foşti 
deținuți politici, redactează o ctre e către fară în 12 
puncte, cu caracter anticomunist” 


`! Radu Ciuceanu, „Securitatea în ultimele ei zile”, în Caietele 
Revoluţiei, nr. 1 (20) din 2009, p. 23, precizează: „Prima 

În stradă, aceste proiecte se traduc foarte simplu: gata 
cu comunismul, e nevoie de democraţie, libertate şi alegeri 
libere. Cum, cu cine, pentru cine? Astea sunt întrebări 
pentru mai târziu, deocamdată trebuie răsturnat edificiul 
opresiv al Partidului/Stat şi produsul său cel mai toxic, 
Ceauşescu. Constituţiile succesive ale României „socia- 
liste” proclamau partidul drept forța conducătoare a statului 
român, aşa încât masele revoltate procedează în consecință, 
ocupând locurile simbolice și locurile puterii exercitate de 
PCR: nu clădirea guvernului sau a Consiliului de Stat, pe 
drept cuvânt considerate secundare, ci, în fiecare oraş, 
sediile Comitetelor Judeţene de partid şi, la Bucureşti, 
Comitetul Central. Voința politică de răsturnare a regimului 
comunist nu putea fi exprimată mai clar decât atât. 

Probabil că diferite grupuscule conspirative puneau 
tot atunci la cale proiecte moderate, care declinau în 
românește rămăşiţe ale Primăverii pragheze, iluzia unui 
comunism cu față umană şi fragmente de perestroikă. Dar 
aceşti conspiratori nu erau în stradă. Adevărul este că de 
aici provine senzaţia de fals şi de rău repede sezisată şi în 
România, şi în străinătate. Provine din încâlcirea de fapte şi 
ficțiuni, de adevăr parţial și de minciună tenace, menite, în 
ultimă instanță, să ascundă dubla natură a revoluţiei 
române: o revoluţie adevărată, care vrea despărțirea 
definitivă de comunism, şi o revoluţie mimată — un tigru de 
hârtie, cum spunea cândva Mao — care urmărea doar 
reformarea comunismului. Provine din faptul că echipa care 
a pus mâna până la urmă pe putere s-a proclamat „emanația 
revoluţiei” — tocmai ea, care nu participase în niciun fel la 
revoluţie — şi că, pentru a masca această definitorie absenţă, 
a pus în scenă spectacolul televizat al „revoluţiei în direct”, 
unde a putut interpreta rolul principal fără prea multe 
riscuri. 


proclamaţie (cea în 12 puncte) am fâcut-o noi, cei mici, cei umili, 
de jos...”. 

Revoluţia în direct şi protagoniştii acesteia 


Odată cu fuga lui Ceauşescu, două centre vizibile ale 
Puterii vor coexista în imaginile — și în imaginarul — 
revoluţiei române: sediul CC şi Televiziunea Română, care 
devin, parte în conjuncție, parte în opoziție unul față de 
celălalt, sursa de legitimare a noii puteri politice. Aceste 
două centre lasă în umbră cel mai puternic şi mai puțin 
vizibil dintre sediile unde acţionează echipa care va prelua 
puterea după fuga lui Ceaușescu — Ministerul Apărării”. 
Mai mult, ele vor eclipsa şi locurile simbolice ale adevă- 
ratei revoluţii, Piaţa Operei de la Timişoara şi Piaţa 
Universităţii de la Bucureşti: în mod semnificativ, niciunul 
dintre aceste spaţii, şi nici Piaţa Romană, nu au primit 
ulterior numele de Piaţă a Revoluţiei, alocat esplanadei din 
fața Comitetului Central ~ acolo unde se încheiase de fapt 
revoluţia şi începuse spectacolul revoluţiei televizate. 

Spre prânz, Ion Iliescu, încă la biroul său de director 
al Editurii Tehnice, se lasă convins de câţiva dintre cola- 
boratorii apropiaţi să iasă din expectativă. Unul din primele 
sale gesturi este, după ce telefonează Suzanei Gîdea, atunci 
ministru al Culturii, pentru a-i cere permisiunea să meargă 
la televiziune“, să se îndrepte într-acolo, dar să-l întâl- 
nească și pe generalul Stănculescu. Acesta îi propune să 
preia puterea, asigurându-l de întregul său concurs şi de cel 
al armatei, invitându-l să vină la Ministerul Apărării, unde 
vor fi în siguranță”. Mai sensibil la problemele de imagine, 
Iliescu preferă să meargă totuși mai întâi la televiziune, 
unde se referă între altele și la o convorbire cu generalul 
Stănculescu; de acolo însă se duce la MApN, unde îl 
trimisese şi pe Petre Roman, întâlnit întâmplător în aceste 
prime peregrinări revoluționare. 


35 y, P. Siani-Davies, op. cit., pp. 174-191. 

5 În ciuda faptului că i-a dat imediat, pe cât se pare, acordul ei, 
Suzana Gidea a fost totuşi condamnată la închisoare în calitate de 
fost membru al CPEx. 

Aici şi acum se instaurează fundamentele noului 
regim, pentru care armata devine sursa invizibilă, dar 
efectivă a puterii, fără nicio legătură cu revoluția populară 
care îi netezise drumul, aliată, dimpotrivă, cu cei care până 
cu câteva ceasuri înainte încercaseră să înăbușe în sânge 
această revoluţie, departe de privirea mulțimii, încă masate 
în faţa Comitetului Central și a maşinii de imagini a 
acestuia, televiziunea, cele două centre care apar în prim- 
planul revoluţiei imanginate. Câteva ceasuri mai târziu, 
aceste două centre simbolice, înconjurate de mulţimi entu- 
ziaste, devin subit țintele unui atac pe cât de spectaculos, pe 
atât de enigmatic, care va fi transmis în direct nu doar în 
toată ţara, ci în întreaga lume. 

Începea astfel revoluția în direct, care punea capăt 
revoluţiei anticomuniste şi arunca întreaga Românie într-o 
lume virtuală. În ciuda faptului că nu participaseră efectiv, 
în stradă, la răsturnarea regimului, marea majoritate a 
românilor — ca şi liderii care se instalau la putere în acele 
momente — nu s-au perceput niciodată în afara Eveni- 
mentului Fondator: valul de transmisii în direct care a 
inundat conştiinţa colectivă începând de la 22 decembrie la 
prânz, 24 de ore din 24, i-a înghiţit și i-a învestit în 
asemenea măsură încât au reacționat de parcă ar fi fost cu 
toţii prezenţi şi activi la revoluţie, când era de fapt vorba 
doar de proiecția tuburilor catodice ale televizoarelor. Ar fi 
poate interesant încă şi azi să confruntăm reprezentările 
despre revoluţie ale celor care, în decembrie 1989, erau în 
stradă cu cele ale compatrioților care aveau acces la tele- 
viziunea în culori, comparate cu cele ale majorităţii, care 
vedea doar imagini în alb-negru, ori cu amintirile celor care 
nu aveau decât un aparat de radio: pariul meu este că 
simplul cuvânt „revoluţie” are o mulțime de sensuri diferite, 
nu doar în funcţie de statutul social şi cultural, de gradul de 
maturitate politică al fiecăruia şi de poziţia sa, în interiorul 
sau în marginea evenimentelor, în stradă sau acasă, ci şi în 
funcţie de vectorii de informare la care fiecare a avut acces 
- inclusiv la zvonuri şi la schimbul direct de rumori şi de 

opinii. Mereu esenţială în România, această istorie orală a 
faptelor, supraîncărcată de tensiuni în circumstanţele unei 
răsturnări majore, a explodat atunci în mii şi mii de vulgate 
care se excludeau reciproc, și care continuă să se confrunte 
şi azi, douăzeci de ani mai târziu, cu o violență greu de 
înțeles pentru ceilalți. 

S-a dovedit că, încă de la amiaza zilei de 22 decem- 
brie, niciun fel de contestare reală a răsturnării lui 
Ceaușescu nu a prezentat vreun risc pentru starea de fapt: 
armata, trupele de miliţie și de securitate se retrăseseră în 
cazărmi. Incidente locale au mai izbucnit doar în câteva 
puncte, mai ales la Sibiu, unde excesul de măsuri de 
protecție destinate să-l apere pe fiul dictatorului, combinat 
cu paranoia unor subordonați, a dus la o dramă sângeroasă, 
chiar dacă izolată. În ansamblu, forțele armate au recu- 
noscut toate, peste tot, legitimitatea revoluţiei. Mai mult, 
generalul Stănculescu afirmă acum că era la curent, minut 
cu minut, cu rătăcirile dictatorului fugar şi că nu aştepta 
decât un moment propice pentru a-l aresta, ceea ce s-a și 
întâmplat încă din seara de 22 decembrie, deşi de anunțat 
public nu s-a anunţat decât două zile mai târziu. 

Începând cu după-amiaza zilei de 22 decembrie se 
constituie consilii judeţene și locale ale FSN în toată țara, 
de multe ori conduse de generali sau ofițeri superiori: loan 
Florea (Braşov), Marin Pancea (Brăila), Dimitrie Popa 
(Ploiești), Dumitru Roşu (Dolj), contraamiralul Constantin 
Iordache (Constanţa), colonelul Toader Mănăilă (Sălaj), 
colonelul Gheorghe Badea (Dâmboviţa), maiorul Hie 
Plătică  Vidovici (Galaţi), generalul lon Dândăreanu 
(Buzău), colonelul Andrei Kemenici (Dâmboviţa), colo- 
nelul Aurel Dragomir (Sibiu), generalul Ştefan Toader 
(Caraş-Severin), colonelul Constantin Sava (lalomiţa), 
precum şi alţi ofițeri superiori (în județele Teleorman, 
Vâlcea, Suceava, Alba-lulia). De altfel, pe 23 decembrie 
dimineaţa, ziarul La datorie, săptămânal al armatei, publică 
Comunicatul către ţară al CFSN, difuzat la televizor și radio 
târziu în noaptea de 22. La alineatul 5, în varianta destinată 

forţelor armate, se precizează: „Din acest moment se 
dizolvă toate structurile de putere ale clanului Ceauşescu. 
Guvernul se demite. Consiliul de Stat şi instituțiile sale își 
încetează activitatea. Întreaga putere în stat este preluată de 
Consiliul Militar Superior”. Această frază modifica, fără 
doar şi poate deliberat, prevederea din comunicatul CFSN 
prezentat public de Ion Iliescu şi publicat apoi în Monitorul 
Oficial, prin care se anunţa că „întreaga putere în stat este 
preluată de Consiliul Frontului Salvării Naţionale. Lui i se 
va subordona Consiliul Militar Superior care coordonează 
întreaga activitate a Armatei și a unităților Ministerului de 
Interne”. 

Dincolo de aceste posibile manevre subterane, nu mai 
există nicio bază pentru rezistenţa contra revoluţiei. Totuşi, 
în plină euforie generală, la lăsarea întunericului, nişte 
trăgători misterioşi au declanșat un tir haotic în Bucureşti, 
exact acolo unde mulțimea era mai densă — pe esplanada 
din faţa CC, în faţa Televiziunii și, ceva mai târziu, pe 
străzile de acces la clădirea radioului. Imediat, oratorii care 
se adresau mulțimii din balconul CC, dar și posturile de 
radio și televiziune care transmiteau în direct din piață au 
început să vorbească de „terorişti” fideli fostului dictator. 
Se face apel la armată și la populaţia capitalei să vină să 
apere revoluţia, se distribuie în stradă arme oricui le cere, 
fără nicio precauţie, şi începe astfel o dramă care se va 
solda cu mii de victime. O simplă comparaţie — adesea 
făcută de mulţi dintre cei ce s-au ocupat de evenimentele 
din decembrie 1989 — dovedeşte că, din 16 decembrie până 
în 22 decembrie, ora 12:00, când Ceuaşescu părăseşte 
clădirea CC, au fost ucise 172 persoane, dintre care 70 la 
Timişoara, 54 la Bucureşti şi 48 în alte localități din ţară. 
Au fost grav rănite 1187 persoane (368 la Timişoara, 604 la 
București şi 215 în alte localități). Au fost lipsite de 
libertate și supuse unor tratamente inumane 1623 persoane, 
dintre care 900 numai la Timişoara. 


38 Emil Constantinescu, op. cit. 

Din 22 decembrie, ora 12:09 (după fuga lui 
Ceaușescu), până pe 31 decembrie 1989, au fost ucise 1032 
persoane, dintre care 543 la Bucureşti, 94 la Sibiu, 39 la 
Brașov, 32 la Constanţa, 19 la Arad, 24 la Craiova, 40 la 
Buzău, 41 la Brăila, 11 la Reșița, 4 la Hunedoara, 7 
laTurda, 2 la Târgovişte, 7 în judeţul Harghita. Au fost 
rănite, în general prin împușcare, 2245 persoane, dintre care 
1275 la Bucureşti, 249 la Sibiu, 83 la Braşov, 93 la 
Constanţa, 38 la Arad, 100 la Craiova, 57 la Buzău, 98 la 
Brăila, 10 la Reşiţa, 3 la Turda, 9 la Hunedoara, 7 la 
Târgovişte, 26 în judeţul Harghita. Au fost lipsite de 
libertate în mod ilegal şi supuse unor tratamente inumane 
1779 persoane. Anchetele penale care au analizat eveni- 
mentele din perioada 22-25 decembrie au stabilit că printre 
victime s-au aflat persoane din toate categoriile sociale. 
Printre ele, însă, nu s-a numărat nici măcar un singur 
activist al partidului comunist”. 

Toate documentele cercetate până acum de Parchet — 
în mod deosebit jurnalele marilor unităţi militare — 
dovedesc că ne aflăm în fața unei enorme diversiuni, 
declanşată din momentul în care, într-un nou ordin de zi 
emis de generalul Stănculescu imediat după prima sa 
discuție cu Ion Iliescu, pe 22 decembrie la 3 după-amiază, 
când, revenind asupra ordinelor anterioare, Ministrul 
Apărării din acel moment cere unităţilor militare să iasă din 
cazărmi şi să „apere instituţiile publice” în întreaga ţară. 
Asta însemna de fapt evacuarea civililor revoluționari din 
spaţiul public. 

Desigur, o parte deloc neînsemnată a dramelor care au 
urmat a fost rezultatul spontan şi haotic al panicii, al 
ordinelor contradictorii, al confuziei între diferite centre de 
comandă. Pe de altă parte, ciocnirea — reală sau doar 
presupusă, n-are a face — între grupul lui Iliescu, cel mai 
aproape de putere, și alți aspiranţi la putere din aceste ore 
fierbinţi s-a putut întâlni atunci cu planurile unor personaje 


Emil Constantinescu, op. cit. 

destul de suspecte, cum a fost generalul Militaru, interesat 
direct în lichidarea ofiţerilor de informaţii care îi supra- 
vegheaseră ca suspecți de legături cu GRU sau KGB. 

Dincolo însă de aceste interese personale, destul de 
obscure, prea multe interese comune celor care acaparaseră 
atunci puterea ne împiedică să reducem evenimentele la o 
simplă înlănțuire de accidente tragice. Dispersarea mulțimii 
revoltate a fost, fără niciun dubiu, un obiectiv major al noii 
puteri, cu atât mai mult cu cât mulțimea striga tot mai 
răspicat „Jos comunismul!” în fața unei autorităţi interesate 
prioritar în a-i lua locul lui Ceauşescu şi nomenclaturii de 
prim rang care i se subordonase acestuia. Spectacolul tele- 
vizat al revoluţiei răspundea totodată şi altor obiective, 
înzestrând noua putere cu o aureolă eroică și revoluţionară, 
cu atât mai utilă cu cât liderii ei, în frunte cu lon Iliescu 
însuşi, se ţinuseră cu prudenţă departe de revoltă, când nu 
comandaseră, ca Stănculescu, Chiţac sau Guşe, reprimarea 
în sânge a acesteia. Acest spectacol masca rolul represiv al 
armatei în întregul ei, singularizând şi demonizând exclusiv 
Securitatea. El deschidea calea unei eventuale intervenții 
sovietice legitime, intens evocată în zilele de 23 şi 24 
decembrie, atât în emisiunile de radio interne (ciudat, însă, 
practic niciodată în cele TV), cât şi în afara României, în 
schimburile diplomatice la nivel internaţional. Escalada de 
neliniște şi de panică provocată de virulenţa acestui bizar 
episod al „teroriştilor” a putut servi, în fine, și drept 
justificare pentru lichidarea Ceauşeştilor la 25 decembrie, 
cum a servit fără niciun dubiu difuziunii unui sentiment 
popular exaltant, de participare colectivă la o glorioasă 
faptă istorică. 

Procesul care se petrece în România în decembrie 
1989 nu poate fi înțeles, de aceea, în afara recunoașterii 
modului în care dubla sa realitate, cea a revoltei spontane şi 
cea a loviturii de stat, cea a revoltei anticomuniste şi a 
anticeaușismului limitat, se conjugă în alternanţa vizibil/ 
invizibil şi aparent/real, condiționată de spectacolul în 
direct al revoluţiei. Elementul-cheie de la care trebuie să 

pornească orice analiză a evenimentelor din decembrie 
1989 este faptul că gruparea care se proclamă/este procla- 
mată drept „emanaţie a revoluţiei”, în frunte cu Ion Iliescu, 
are drept principală caracteristică tocmai faptul de a NU fi o 
emanaţie a revoluţiei, ci doar un produs al „revoluţiei în 
direct”. Televiziunea, secondată de radio, pune în scenă, 
începând cu seara de 22 decembrie, un reality show care 
oferă o versiune revăzută și corijată a prăbuşirii 
comunismului în România. Această prăbuşire nu se mai 
datorează curajului civic al unor anonimi care scandează 
„Jos comunismul!” înfruntând gloanţele, ci unui grup de 
activişti de partid luminaţi, comunişti de omenie, care 
înlătură dictatura clanului Ceauşescu şi dăruiesc poporului 
român libertatea și democraţia. Tragica realitate a unor 
figuranţi inocenți, ucişi sau răniți în acest spectacol de 
„sânge şi lumină”, e atent instrumentalizată, pentru a pune 
în scenă rezistenţa eroică a noii puteri în faţa inumanei 
agresivități a acestor imaginari susținători ai dictaturii. 
Mass media şi rumoarea publică răspândesc zvonuri sinistre 
despre apa sau sângele infestate, imaginea de sălbăticie a 
„teroriştilor” e întărită de distrugerea emblematică a valo- 
rilor culturii universale şi naţionale — Muzeul de Artă, 
Biblioteca Universitară, ca o Walhalla sacrificată într-o 
conflagrație care îşi revarsă sinistra strălucire pe toate 
ecranele lumii. 

Apoteoza acestor imagini de Epinal este atinsă atunci 
când televiziunea şi radioul se pun în scenă pe ele însele, nu 
doar ca decor, ci şi ca actor important al acestei supreme 
confruntări între Bine şi Rău: asediate, ambele instituţii 
lansează în eter apeluri disperate care cheamă cetăţenii, 
Armata, pe oricine, „veniți să ne apăraţi!”. Răspunsul 
generos al civililor la acest SOS disperat a dus la infirmitate 
şi moarte zeci de naivi care nu s-au mai gândit că, masaţi 
de-a valma cu militarii în preajma celor două clădiri, riscau 
Şi să stânjenească eventualele operaţii de apărare, şi să fie 
prinşi, aşa cum au fost, între două focuri. 

Pe acest fundal, la ora 23:00, alături de generalul 
Nicolae Militaru, reactivat, de Silviu Brucan, Petre Roman, 
Dumitru Mazilu, Dan Marțian, ș.a., Ion Iliescu citeşte la 
televiziune Comunicatul Frontului Salvării Naţionale către 
ţară, care anunţă atât demiterea guvernului şi desființarea 
Consiliului de Stat, cât şi înființarea Consiliului Frontului 
Salvării Naţionale, care preia întreaga putere în stat, şi a 
Consiliului Militar Superior, subordonat CFSN“. Se 
adaugă, esenţial, abandonarea rolului conducător al parti- 
dului unic, un sistem democratic pluralist şi organizarea de 
alegeri libere, separarea puterilor — legislativă, executivă și 
judecătorească — şi alegerea tuturor conducătorilor politici 
pentru unu sau cel mult două mandate, propunerea ca țara 
să se numească România, restructurarea economiei. 

La preluarea puterii de către Ion Iliescu, CFSN 
exprimă așadar o dublă identitate a revoluţiei: pe de-o parte, 
noua putere răspunde direct şi fără ezitare lozincii „Jos 
Ceaușescu”, în vreme ce proclamarea oficială a pluralismul 
politic şi pregătirea alegerilor democratice, reinstituirea 
libertăţii cuvântului şi a presei, deschiderea graniţelor și 
aparenta libertate a televiziunii şi radioului răspund efectiv 
unei părți importante a revendicărilor politice ale revoluţiei. 
Pe de altă parte însă, ignorarea deliberată a componentei 
anticomuniste a revoluției amputează aceste libertăți de 
însăși esenţa lor, înscriind de la bun început democraţia 
postdecembristă în spațiul îngust al comunismului „cu față 
umană” şi al unei timide perestroici. Semnificativ, acest 
document care putea părea mult mai radical decât altele, 
prevede respectarea angajamentelor internaţionale ale 
României şi, în primul rând, a celor privitoare la Tratatul 
de la Varşovia. 

A doua zi, pe 23 decembrie la ora 14:00, Iliescu apare 
din nou la televizor, anunță (cu o întârziere de 21 ore) captu- 
rarea soților Ceauşescu şi oficializează isteria „amenințării 
teroriste”, descriindu-i pe teroriști drept „indivizi fanatici, 


“ V, supra, pp. 174-191. 

care acționează cu o cruzime fără precedent, trăgând în 
locuințe, în cetăţeni, provocând victime în rândul mili- 
tarilor”. În noaptea de 23-24 decembrie, un grup de ofiţeri 
de securitate în frunte cu colonelul Trosca, cel care multă 
vreme avusese misiunea de a-i supraveghea pe Nicolae 
Militaru şi pe alţi ofițeri superiori, suspecți (pe bună 
dreptate probabil) de legături cu GRU, este chemat în faţa 
MApN, unde membrii săi sunt masacrați ca teroriști. Alte 
ordine criminale trimit grupări succesive de militari în str. 
Nuferilor (Berthelot), cerând fiecăruia să apere radioul de 
„teroriști”: rezultatul e că militarii se împușcă între ei. La 
Otopeni, în plină zi de data asta, autobuzul cu militari în 
termen trimis să apere aeroportul e ciuruit de militarii din 
clădirea aerogării, cărora li se comunicase că un autobuz cu 
teroriști se îndreaptă spre ei pentru a-i ataca. Gelu Voican 
Voiculescu, acest sumbru personaj care de douăzeci de ani 
gravitează în preajma lui Ion Iliescu“, a destăinuit public 
un fapt confirmat şi de ancheta Parchetului, anume că i s-a 
propus în acele zile lui Iliescu un scenariu cumplit, anume 
ca pe Stadionul Ghencea să fie trimise câteva sute de 
securişti înarmați, care ar fi urmat să vâneze presupuși 
terorişti, şi în acelaşi timp să fie trimise tot acolo efective 
ale armatei, anunţate că teroriștii au ocupat stadionul. 
Iliescu ar fi refuzat să provoace această baie de sânge. 
Nobil din parte-i, dar mărturisirea dlui Voican dovedește 
mai clar decât multe altele că și Iliescu, și cei din preajma 
lui, civili şi militari deopotrivă, știau prea bine că „tero- 
riştii” sunt o ficţiune criminală și un spectacol regizat. 
Această violentă parturiție a revoluţiei oficiale va 
culmina la 25 decembrie cu procesul şi executarea cuplului 
Ceauşescu. S-a dezbătut în fel şi chip acest episod prea 
puţin edificator al evenimentelor din România lui 1989, 
chiar şi în zilele în care traduc şi revăd acest text, și când 


iy, şi C . Durandin, Ceausescu: vie et mort d'un roi communiste, 
Paris, Albin Michel, 1990. 

deshumarea zadarnică a celor doi a răscolit memorii, senti- 
mente şi reflexii amare. Nu voi relua aceste consideraţii. 
Îmi menţin totuşi părerea că trebuie să luăm în seamă 
observaţiile unor personaje dintre cele mai bine informate, 
în frunte cu Comel Burtică şi Ştefan Andrei, cândva 
apropiaţi ai lui Ceaușescu, marginalizaţi ulterior, asemenea 
lui Iliescu, ca potenţiali competitori ai dictatorului pe care îl 
slujiseră. Ambii au declarat că luna decembrie a fiecărui an 
era perioada în care agenții care desfășurau operațiile 
secrete în valută forte — acelea de care se ocupa la 
Ministerul de Finanţe Theodor Stolojan, şeful Direcţiei 
Aport Valutar Special — erau aşteptaţi la București cu 
câştigurile pe anul care se încheia. Acest trafic era controlat 
mai ales de Securitate, dar armata se ocupa direct de 
vânzările de armament, aflate în responsabilitatea directă a 
generalului Stănculescu. Or, pentru anul 1989, nu s-a mai 
ştiut nimic despre aceste sume. 


Cele nespuse 


Primul efect al disjuncţiei dintre realitatea revoluției şi 
spectacolul televizat al acesteia a constat într-o insolită 
realocare a puterii. In mod normal, o răsturnare radicală 
care porneşte din stradă provoacă o redistribuire a puterii ai 
cărei principali beneficiari sunt liderii mulțimii care a 
provocat răsturnarea. În decembrie 1989 însă, mulțimea — 
adunată spontan, lipsită de lideri reali și mai ales aproape 
invizibilă prin cenzura oricăror mijloace de informare 
interne — provoacă prăbuşirea lui Ceauşescu, însă puterea 
nu e preluată de persoane care au fost în stradă, ci de cele 
care au apărut (doar) la televizor. Episodul sângeros al 
teroriştilor are în acest context nu doar funcţia — care 
rămâne esenţială — de a legitima această substituire, ci şi pe 
cea, derivată, de a provoca retragerea mulțimii din stradă, 
transformând-o din protagonist al revoluţiei în simplu 
spectator al acesteia. 

Gestul simbolic al revoluţiei — distrugerea frenetică a 
portretelor lui Ceauşescu — este interpretat ad litteram şi 
restrictiv de puterea autoproclamată la 22 decembrie, care 
decretează „desfiinţarea structurilor de putere ale clanului 
ceaușist” şi continuă apoi să orienteze revoluţia exclusiv 
către obiectivul său imediat, eliberarea de dictatura 
personală a lui Ceauşescu, realizată în fapt prin eliminarea 
lui fizică şi în efigie — prin invariabila lui calificare ca tiran. 
Figura lui Ceauşescu este izolată, inclusiv prin grafia 
ceauşescu, fără majusculă, ca semn al degradării ireme- 
diabile la care e supus. Împreună cu tiranul/dictator, 
„odioasa lui soţie” e şi ea obiectul eliminării directe, ca şi al 
unei demonizări în efigie, prin cele câteva epitete formulare 
şi stereotipe recurente. Corolarul acestei deminutio capitis 
simbolice este imaginea uciderii reale, proiectată pe toate 
ecranele televizoarelor, după o îndelungă, obositoare și 
suspectă aşteptare, în zorii zilei de 26 decembrie. Se 
cristaliza astfel simbolistica „ţapului ispăşitor”, care limita 
obiectivul revoluţiei la eliminarea „clanului Ceauşescu” din 
câmpul politic, așa cum îl formula şi Proclamaţia CFSN din 
22 decembrie. Curând întregită prin procesul public 
televizat al câtorva rude şi colaboratori apropiați ai cuplului 
dictatorial, această operaţie era menită să transmită 
încheierea episodului revoluţionar şi intrarea în normalitate 
şi ordine. Un ultim graffito al revoluției din decembrie 
înscrie pe soclul părăginit din Piața Romană sentința finală 
a sărbătorii revoluţionare încheiate: De Crăciun ne-am luat 
rația de libertate. Cine poate spune dacă, la sfârşitul acestei 
lapidare sentinţe, trebuie să punem semnul întrebării sau 
punct? 

Fără îndoială, imediat după încetarea episoadelor 
violente, o parte a opiniei publice, începând cu participanţii 
direcţi la manifestațiile de stradă care provocaseră efectiv 
prăbuşirea regimului, percepe sau intuieşte măcar că a 
devenit un actor involuntar într-un spectacol a cărui regie 
nu le aparținea, şi încearcă să descâlcească ițele. Senti- 
mentul difuz al unei (unor) realităţi paralele, între care cele 

vizibile sunt factice şi cele reale sunt invizibile, contrastul 
dintre confuzia realităţii și ordinea artificială a spectacolului 
se încrustează durabil în mintea segmentelor active ale 
societății — intelectuali, studenți, medii urbane în genere — 
care aveau încă din perioada anterioară reflexul de a căuta 
adevărul îndărătul discursului încifrat al puterii politice. 
Alimentat masiv de o presă necenzurată, produsă și citită de 
persoane cu experienţa aproape exclusivă a dublului limbaj, 
înclinate adesea în mod firesc să crediteze orice zvon, oricât 
de fantezist, de preferință față de declaraţiile publice 
oficiale — ceea ce le face uneori victime consimţitoare ale 
celor mai absurde teorii ale conspirației, la care aderă 
fervent şi fără nicio detaşare critică -, sentimentul fraudei şi 
frustrarea de a nu o putea proba devin extrem de acute în 
lunile și anii care urmează evenimentelor din decembrie 
1989. Sindromul revoluției furate şi revendicarea adevă- 
rului despre revoluţie devin astfel temele de raliere ale 
tuturor nemulțumiţilor noului regim și expresia marii 
frustrări — inițial mai degrabă intuitive, ulterior formulate 
explicit în termeni politici — față de înghețarea subită a 
procesului revoluţionar ia 22 decembrie 1989. 

În fapt, încă din ianuarie 1990, România are a opta 
între două proiecte politice ireconciliabile: un proiect 
reformist, al FSN-ului, şi un proiect radical al opoziţiei 
anticomuniste, care a devenit prin forța lucrurilor şi anti- 
fesenistă. Proiectul politic al acestei opoziții, al cărui teatru 
de manifestare a fost iniţial strada din zilele de 16-22 
decembrie, și abia ulterior, așa cum vom vedea imediat, 
Consiliul Provizoriu de Uniune Naţională, CPUN, propunea 
realizarea neîntârziată a unei democraţii de tip occidental, a 
unei economii libere de piață, urmând modelul vestic și 
opunându-se modelului sovietic de perestroika, încă activ 
atunci în fosta URSS. 

Revoluţia română a fost adesea comparată cu „revo- 
luţiile de catifea” din Europa Centrală, subliniindu-se 
violența represiunii (şi deci, măcar câteodată, eroismul). 
Adesea a fost subliniat contrastul dintre ritmul alert al 

reformelor — economice, politice, instituționale; din aceeaşi 
Europă Centrală şi stagnarea sincopată a primilor şapte ani 
din viaţa societății româneşti după revoluţie. S-a observat 
mai puţin conjuncţia paradoxală a acestor două realităţi care 
ar fi trebuit, în buna logică a revoluțiilor, să se excludă 
reciproc: faptul că răsturnarea de regim a fost mai puțin 
radicală tocmai acolo unde violenţa a fost mai intensă, 
faptul că nu negocierea — tipică pentru „revoluțiile de 
catifea” —, ci, dimpotrivă, violenţa a dus la o simplă redistri- 
buire a puterii în interiorul aceleiași elite politice care 
iniţiase şi realizase reprimarea însângerată a revoltei antico- 
muniste, faptul, în fine, că această revoltă a fost instru- 
mentalizată exact de cei care au încercat inițial să o înăbuşe 
— aceste fapte contrazic orice logică tradiţională a 
răsturnărilor politice. Masele revoltate din 16-21 decembrie 
înfățișau — la Timişoara ca şi la Bucureşti, la Arad sau la 
Cluj, la Braşov sau la Ploiești — un caz particular al 
revoluțiilor de catifea din toate țările Europei de Est: acelaşi 
gen de adunări populare scandând „fără violență”, acelaşi 
drapel găurit, acelaşi semn moştenit de la Churchill, acel 
„V” cu două degete, „Victorie!”. In faţa lor însă, nego- 
ciatorii au strălucit prin absenţă, în timp ce forțele de 
represiune au încercat până foarte târziu să apere regimul 
comunist. După un misterios masacru, manifestanții — şi 
întreaga Românie împreună cu ei — se trezeau, la începutul 
lui 1990, foarte aproape de statutul cetăţenilor fostelor 
republici sovietice un an mai târziu: independente formal, 
desprinzându-se imperceptibil şi indecis de tradiţia comu- 
nistă, dominate de foştii prim-secretari locali ai partidului 
bolşevic care le indică timid calea spre o democraţie bine 
temperată”... 


“4 V. Alina Mungiu Pippidi, „Cât de revoluționară a fost Revoluţia 
română?”, Revista 22, XV, 881, 26-31 ianuarie 2007 (recenzie la 
Alex. Mihai Stoenescu, cit supra, n. şi la P. Siani-Davies, The 
Romanian Revolution of December 1989 (Cornell University Press, 
Ithaca, 2005), trad. rom. 2006. 

Amorf, diluat până la dispariţie, Partidul Comunist 
Român se dovedise absolut incompetent să pună capăt 
dictaturii personale a lui Ceauşescu: atât la congresul din 
noiembrie, cât şi în cele două şedinţe succesive ale 
Comitetului Politic Executiv al Comitetului Central PCR 
din 17, respectiv 20 decembrie, când revoluţia izbucnise 
deja, „conducerea superioară” se dovedise complet înfeu- 
dată politicii nesăbuite a lui Ceauşescu, susținând fără 
rezerve represiunea, într-un moment în care ar fi putut-o 
stopa. Nomenclatura PCR a transferat atunci respon- 
sabilitatea eliminării unui regim care se dovedise criminal 
asupra victimelor înseși ale acestei crime (așteptând, în 
subsidiar, „ajutorul frățesc” al URSS, fără să se sinchi- 
sească de consecințele previzibile ale acestei intervenții 
pentru România). Dar, după nesperata victorie a acestei 
revolte fără lider, aceeași nomenclatură a ieșit din expecta- 
tiva prudentă în care se refugiase şi s-a grăbit să se 
proclame tocmai drept lider al noului regim, erou fără 
glorie al revoluţiei „de mâna a doua” pe care a înscenat-o 
de pe 22 decembrie seara. 

Aşa se face că violența revoluționară nu şi-a găsit 
răspunsul în realitatea politică, ci doar într-o succesiune de 
operaţii de imagine, substituind, în bună tradiţie comunistă, 
realitățile invizibile prin falsul vizibil. Un model al acestei 
prestidigitații este chiar dispariția Partidului Comunist 
Român: în proclamația din 22 decembrie, acesta nu e numit 
ca atare, se vorbește doar de renunțarea la rolul conducător 
al „partidului unic”. Această tăcere asurzitoare, ca să spun 
aşa, maschează faptul că, în afară de câteva figuri menite să 
dea sentimentul unei schimbări radicale, noua echipă e 
compusă din vechi cadre civile și militare ale PCR. Ei vor 
guverna, desigur, mult mai rațional și mai puţin abuziv 
decât Ceauşescu, dar nu vor transforma radical nici 
economia, nici societatea. 

Un alt caz semnificativ al acestui joc între prezenţă şi 
absență este acela al reorientării, radicale în aparență, a 
opțiunilor de politică externă imediat după revoluţie. Istoria 

începuse în plină perioadă de ascensiune a lui Gorbaciov, 
când peste tot se şoptea că acesta ar fi fost coleg de 
studenţie şi prieten cu Ion Iliescu. Afirmația lui Ion Iliescu 
din Proclamație, conform căreia România revoluţionară îşi 
va respecta integral angajamentele ca membru al Pactului 
de la Varşovia, ca şi semnificaţia vizitei sale inaugurale la 
Ambasada URSS, sunt ignorate de cea mai mare parte a 
unei societăţi încă euforice, asupra căreia se revarsă de 
altfel încă din primele zile o adevărată avalanșă de imagini 
televizate care afirmă emfatic prezența emisarilor Occiden- 
tului în miezul situaţiei postrevoluţionare: ziariştii occiden- 
tali sunt întâlniți la fiecare colț de stradă şi sunt filmaţi pe 
teren, se organizează transmisii duplex cu televiziunile 
occidentale, moartea lui Jean-Louis Calderon e celebrată 
masiv, botezându-se cu numele lui străzi şi şcoli, prezența 
militarilor francezi, ajutorul economic german, teletonul din 
Olanda, vizitele lui Hans Dietrich Genscher, ministrul de 
Externe al RFG, şi James Baker, secretar de stat SUA, 
evocarea entuziastă a Europei, ş.a.m.d. In schimb, referirile 
la URSS abia dacă sunt perceptibile. Vizita din 6 ianuarie 
1990 a lui Eduard Şevarnadze, atunci ministru de Externe al 
URSS, e mult mai discretă, fiind urmată de o perioadă în 
care relațiile româno-sovietice dispar din planul vizibilului. 

Or, azi se ştie cât se poate de clar că relaţia cu URSS a 
reprezentat un element constitutiv esenţial în eliminarea lui 
Ceauşescu. Prezenţa echipei Iliescu, cu generalul Militaru 
ca ministru al Apărării și cu pletora de colaboratori şi 
consilieri devotați Moscovei“, marca în realitate reinte- 


1 Desemnarea g-ralului Militaru, reactivat împreună cu mai mulți 
ofițeri superiori pe care Ceauşescu îi suspecta de simpatii 
prosovietice avea să provoace mari nemulțumiri, susținute şi de 
apropiații lui Ştefan Guşe, cel care comunicase Moscovei că 
România nu solicită şi nu acceptă ajutor militar. La începutul lui 
ianuarie, două reprize de dialog, mai întâi cu Virgil Măgureanu şi 
apoi chiar cu lon Iliescu, nu izbutesc să calmeze durabil 
spiritele (stenogramele — Arhivele Militare, fond Cabinetul 
Ministrului, dosar 32/1990, file 10-90 — au fost publicate de 

grarea României în sfera de influență sovietică şi disci- 
plinarea tendinţelor autonomiste dezvoltate de Ceaușescu“. 
Faptul că exact acest element-pivot al noului regim e 
aproape invizibil, prin contrast cu semnele vizibile ale unei 
apropieri de Occident — care răspundea dezideratelor marii 
majorități a cetăţenilor României —. dovedeşte din nou 
controlul exercitat asupra percepţiei publice prin jocul 
dintre planul vizibil şi cel ocultat. În asemenea măsură 
încât, în 1991, când Iliescu semna la Moscova un nou tratat 
politic cu URSS, informaţia a explodat ca o bombă, provo- 
când un val enorm de proteste şi împiedicând ratificarea 
ulterioară a tratatului; în iarnă, după puci, implozia URSS a 
lăsat tratatul fără obiect, dar încheierea acestuia cu Rusia 
succesoare s-a tot amânat până în 2003. 

Ar fi ispititor să personalizăm această relaţie contra- 
dictorie între vizibilitatea orientărilor prooccidentale şi 
taina care învăluie orientarea promoscovită a guvernării 
FSN într-o opoziție complementară între Ion Iliescu şi Petre 
Roman — cele două personaje care beneficiază de un 
maximum de notorietate internă și externă la această dată. 
Cooptarea lui Roman în grupul care redacta, în după- 
amiaza zilei de 22 decembrie, Proclamaţia FSN către ţară 
are raţiuni încă destul de obscure. Indiferent de cauzele ei 
reale, asupra cărora s-au formulat cele mai variate supoziții 
— de la versiunea acreditată de Petre Roman însuşi, a revo- 
luţionarului venit din mulțime și acceptat aproape întâm- 
plător, la contrariul ostil al acesteia —, sub aspectul imaginii, 


Cezar Mâţă, în /storie şi societate, vol. 11), Bucureşti, Editura Mica 
Valahie, 2006, p. 589 si urm). O nouă revoltă a ofiţerilor care 
constituiseră Comitetul pentru Democratizarea Armatei, CADA, 
duce la înlocuirea lui Militaru, la 16 februarie 1990, cu V.A. 
Stănculescu. Acesta îşi trece din nou în rezervă pe cei suspectaţi de 
relaţii cu GRU, dar Iliescu îi cooptează imediat în propria echipă de 
la preşedinţie. 

“ V. Anneli Ute Gabanyi, Revoluția neterminată, Bucureşti, Ed. 
Fundaţiei Culturale Române, 1999. 

operaţia era excelentă, generând un cuplu complementar de 
o forță de persuasiune remarcabilă. 

Disjuncţia bine controlată dintre puterea reală şi ima- 
ginarul puterii — alimentată masiv de continuitatea stero- 
tipurilor, de credulitatea inocentă şi de statutul de spectator 
al imensei majorităţi a societăţii — inaugurează astfel o eră 
nouă a reprezentărilor sociale şi a imaginarului puterii 
politice, ambele dominate de spectacolul televizat. Conse- 
cințele acestui proces pot fi urmărite până azi: caracterul 
precumpănitor mimetic, de punere în scenă ca spectacol a 
restructurărilor care ar trebui să afecteze fondul raporturilor 
şi structurilor sociale, dar rămân prea adesea pur formale, 
contrabalansate în planul invizibil al faptelor de o îndârjită 
sabotare a inovației, se regăseşte in nuce în aceste episoade 
originare ale revoluţiei la televizor. 

Drept consecință, constatăm că, încă din primele luni 
ale anului 1990, una dintre marile bătălii dintre putere şi 
opoziţie are drept obiect accesul la televiziunea încă unică 
şi strict controlată de FSN. Dacă n-ar fi decât să amintesc 
episodul din 28 ianuarie 1990, când televiziunea e asaltată 
de manifestanţii veniţi din Piaţa Victoriei pentru a cere ca 
mitingul partidelor istorice să fie transmis în direct, și 
televiziunea refuză cu încăpățânare sub pretextul ridicol că 
ar fi ceaţă; sau provocarea care a făcut din Petre Mihai 
Băcanu, directorul României libere, un fel de Cato cel 
Bătrân, solicitând zi de zi lui lon Iliescu un interviu tele- 
vizat în direct şi la o oră de maximă audienţă — evident, 
nici azi realizat. 

În subsidiar, trebuie să remarcăm că acest moment 
inaugural îşi află ecoul până azi în comportamentul unei 
bune părți a spectatorilor şi chiar al actorilor dramei politice 
în curs. Valorizarea cvasi-rituală a apariţiei „la televizor”, 
în mare parte independentă de mesajul — fie deliberat, fie 
involuntar — pe care aceste apariții îl transmit; apetitul 
insațiabil al politicienilor, indiferent de propriile înzestrări, 
pentru a apărea în emisiuni televizate, chiar dacă prezenţa 
lor acolo e lipsită de eficacitate şi uneori de-a dreptul 

păgubitoare pentru propria imagine şi pentru cea a forma- 
țiunii pe care o reprezintă; neglijarea tuturor celorlalte 
forme de transmitere a mesajului propriu, inclusiv prin 
radio, ca să nu mai vorbim de contactul direct, informal și 
personal, cu cetățenii — forma de comunicare politică de 
departe cel mai rar și inabil practicată de aproape toți actorii 
politici ai României postdecembriste“ —, dar și faptul, 
corelativ, că în sondajele de opinie cel puţin 60% dintre 
subiecţi declară că se informează exclusiv sau prioritar de la 
posturile TV — toate acestea creează un cerc vicios care 
prelungeşte până azi, la mai bine de 20 de ani de la 
evenimentele din 1989, statutul de sursă imaginară a 
legitimității puterii pe care l-a cucerit televiziunea odată cu 
revoluţia. În timpul campaniei din 1996, un ţăran i-a spus 
lui Emil Constantinescu următoarea frază: „Eu votez cu 
Iliescu, că pe el l-am văzut la televizor la Revoluţie; când o 
să te văd pe tine la televizor la revoluţie, o să votez cu 
tine”: dincolo de aparenta ei iraționalitate naivă, această 
frază exprimă perfect efectul pervers al spectacolului 
televizat al revoluţiei, devenit astfel sursa prin excelenţă a 
legitimităţii politice în România postdecembristă. 


15 Se pare că o excepție notabilă a fost până de curând UDMR; dintre 
actorii politici, Emil Constantinescu l-a învins pe lon Iliescu și 
fiindcă a înlocuit stilul propagandistului experimentat cu o 
adevărată comunicare empatică cu cetățenii; în cu totul alt registru, 


comunicarea directă cu „poporul”. 

Zoe Petre 


România — o excepţie? 


Nu cunosc niciun străin venit în România la începutul 
anilor '90 care, revenind în ultima vreme, să nu fie de-a 
dreptul uluit de transformările pe care le poate observa, 
mult mai izbitoare decât reminiscenţele acelei ere inau- 
gurale. E drept, cei 17 ani care au despărțit prăbuşirea regi- 
mului comunist de aderarea României la Uniunea Europeană 
au fost jalonați de multe transformări în profunzime, ale 
instituţiilor, ale societăţii şi ale oamenilor — transformări 
fără de care, de altfel, aderarea României la NATO, şi mai 
ales la UE, ar fi fost imposibilă. Cu toate acestea, obsesia 
românilor care repetă că „nu s-a schimbat nimic” merită 
măcar tot atâta atenție cât şi constanta referire a 
Occidentului la „excepţia românească” — şi la decalajul care 
nu a încetat să despartă România de țările Europei Centrale 
în procesul de integrare euroatlantică şi europeană. 

Acest decalaj nu este însă neapărat atât de „istoric” pe 
cât se obişnuieşte să se considere. Departe de a fi, în esența 
ei măcar, rodul unei fatalități înrădăcinate în trecutul 
îndepărtat, această veşnică întârziere — a cărei percepţie 
grevează masiv şi asupra românilor, şi asupra acceptării 
României atât în mediile politice, cât şi în opinia publică 
internațională — reprezintă rezultatul unor opțiuni politice 
deliberate ale echipelor care s-au succedat la putere în 
ultima jumătate a secolului XX: opțiunea pentru un regim 

stalinist niciodată reformat, susținerea unei dictaturi primi- 
tive şi izolaţioniste, incapabilă de o minimă ajustare, şi, 
poate mai gravă decât toate, voinţa politică încăpăţânată de 
a oculta, după revoluţia din 1989, caracterul anti-comunist 
al acestei revoluţii. Mai gravă, măcar pentru faptul că, 
atunci, în 1990, exista cu adevărat şi alternativa. 

Aceste alegeri — care aveau, desigur, şi raţiuni isto- 
rice, dar nu reprezentau o fatalitate — au exercitat o presiune 
enormă asupra tuturor domeniilor vieţii sociale, favorizând 
pretutindeni prelungirea artificială şi profund dăunătoare a 
unui habitus rezidual în gândire şi în practică, a tehnicilor 
de supravieţuire în dauna comportamentelor de progres şi a 
unei modernități mimate, nu asumate cu adevărat la nivel 
societal. 

Mantra occidentală — fie că e vorba de NATO sau de 
UE, de Consiliul Europei sau de multitudinea de ONG-uri 
care inundă Estul Europei începând cu primele luni ale lui 
1990, pentru a susţine aici dificila construcție democratică — 
conjugă neobosit motivul respectării drepturilor omului şi al 
alegerilor libere, de-o parte, tema economiei libere de piaţă, 
de partea cealaltă. Fără îndoială, acest binom fundamental 
al democraţiei e esenţial. Ceea ce însă nu apare cu evidență 
în ochii acestor generoşi promotori veniți din lumea liberă 
este faptul că acțiunea acestor principii — acțiunea princi- 
piilor îndeobște — nu este automată. Economia de piaţă nu 
generează de la sine democraţia, „zi de zi, ceas de ceas şi în 
proporție de masă”, ca să-l parafrazăm pe Lenin. Demo- 
craţia poate fi incipientă, şovăielnică, poate fi chiar mimată: 
instituirea la nivel formal a legilor şi mecanismelor pluri- 
partidismului, chiar a statului de drept şi a legislaţiei care îl 
exprimă, nu le garantează în esență şi funcționarea corectă. 

Acest punct de vedere explică de ce, în paginile care 
urmează, am privilegiat analiza evoluţiilor politice. Există, 
desigur, un spaţiu foarte vast de analiză economică, cum 
există, în aceşti ultimi 20 de ani, nenumărate fenomene de 
mutație socială sau de stagnare. Toate merită întreaga 

atenţie a cercetătorilor, tot aşa cum și o mulțime de date și 
fapte din domeniul culturii merită din plin o analiză atentă a 
metamorfozelor acesteia sub dublul impact al revoluției 
politice şi al revoluției informatice. În opinia mea însă, 
Politicul determină, în mult mai mare măsură decât logica 
autonomă proprie fiecăruia dintre aceste domenii, drumul 
pe care aceste realități sectoriale au pornit în ultimele două 
decenii. De aceea voi acorda o atenţie sporită factorului 
politic, tot așa cum o voi face în ce priveşte primii ani care 
au urmat revoluţiei din 1989, atunci când principalii actori 
ai dramei românești postcomuniste intră în scenă. Acest 
prolog trasează de fapt principalele direcţii ale procesului 
de integrare a României în lumea de valori a Occidentului 
democratic, cu succesele şi cu sincopele lui, și de aceea 
trebuie să fie scrutat cu toată atenţia. 


Cei 20 de ani ai lui Silviu Brucan 


„Fenomenul de «continuitate» a reprezentat o frână 

majoră în eforturile de a întemeia o comunitate 
politică democratică. Vechile reflexe leniniste au 
continuat să inspire, din partea noilor diriguitori, 
comportamente intolerante,  paternaliste şi 
autoritariste”. 


Raport Final al Comisiei Prezidențiale 
pentru analiza regimului comunist în România, 
decembrie 2006, p. 627% 


În Polonia, apoi în Cehoslovacia și Ungaria, primele 
alegeri cu adevărat libere, chiar dacă negociate, au fost 
dovada incontestabilă a voinţei majoritare, de la dreapta la 
stânga spectrului politic, de a rupe orice legătură cu comu- 
nismul şi de a regăsi, pe cât posibil, vechiul cadru al 


“ Ediţie electronică, Raport CPADCR, http://epcader.presidency.ro 

democraţiei parlamentare antebelice şi al unei societăți 
burgheze, mai mult sau mai puţin modernizate. În România 
— acea Românie care îşi cucerise libertatea printr-o revoltă 
populară reprimată în sânge —, prăbuşirea regimului lui 
Ceauşescu nu a adus cu sine o soluţie de continuitate clară 
şi radicală şi nu a deschis o perspectivă lipsită de echivoc 
pentru viitorul societății româneşti. 

Şterpând cu buretele sloganul revoluţiei, „Jos comu- 
nismul!”, noua putere care se instalează în fruntea țării la 22 
decembrie aduce aici un munte de contradicții, de agende 
secrete, de falsuri, dar nu poate să nu proclame pluripar- 
tidismul și să nu se angajeze în organizarea de alegeri 
libere. Cadrul internațional în care aceste promisiuni se 
inserau rămânea totuşi — spre deosebire de ce se întâmpla în 
celelalte state eliberate — cel al Tratatului de la Varşovia, 
căruia noul regim se grăbise să-i jure credință. Asta 
presupunea de fapt o legătură ombilicală decisivă cu 
Moscova şi interpretarea instituţiilor şi valorilor democra- 
tice în limitele pe care Moscova le accepta. Aceste incerti- 
tudini au iscat nu puține pulsiuni vindicative şi iredentisme 
nedigerate. Se vorbea de democraţie evocând tradiţia, cvasi- 
mitică, a României interbelice, în timp ce televiziunea 
unică, zisă liberă, difuza un fluviu de satire antiparla- 
mentare ale aceleiași perioade interbelice. Pluteau, ici şi 
colo, schițe ale unei „a treia căi”, ale unei „democraţii 
originale”, chiar ale unei „despoţii luminate”: pe scurt, 
orice părea posibil, nimic nu era însă cert. 

O nouă corectitudine politică se instalează la nivelul 
discursului încă din primele zile ale lui 1990, cu atât mai 
lesne cu cât ea rămâne adesea un simplu /latus vocis lipsit 
de consecinţe. Primele zile de după revoluţie au provocat o 
explozie de nume înnoite, începând cu cel ale ziarelor, 
devenite pentru câteva zile „ale poporului” (ca Scânteia 
poporului, Tineretul Liber), pentru ca între timp să-și 
schimbe mai radical identitatea (Adevărul, Tinerama). 


A 


Altele îşi adaugă epitetul „liber”, în frunte cu Televiziunea 

Română, proclamată Liberă (nu însă România liberă, 
probabil singurul cotidian care şi-a păstrat numele anterior), 
dar exemplul TVRL dă repede naștere unei onomastici 
incongrue, ca în cazul cooperativei de frizeri „Higiena 
liberă”. Rapizi în a sezisa umorul unor situații, românii 
decid că şi Securitatea se numeşte acum „Securitatea 
română liberă”. 

Nici în plan internaţional, soarta românilor nu era mai 
clar definită. Aproape instinctiv, Occidentul regăsise, la 
Malta, termenii originari ai acordului de la Ialta: orga- 
nizarea de alegeri — cu adevărat libere de această dată — în 
toate țările lagărului socialist din Europa, cu o puternică 
influență occidentală în Europa Centrală și o puternică 
influență sovietică în România şi în Balcani. Sfârşitul lui 
1989 era dominat pentru ambele tabere de marea problemă 
a reunificării germane, astfel că administraţia Bush face tot 
ce poate pentru a nu-i brusca pe sovietici. La 22 decembrie 
1989, James Baker, atunci secretar de stat al SUA, declară 
că o eventuală intervenţie sovietică în sprijinul revoluţiei 
române nu va fi considerată de administraţia SUA drept un 
act de agresiune. Această intervenție nu a existat, nu atât 
fiindcă un general român sau altul ar fi refuzat-o, ci fiindcă 
noua echipă instalată la putere în 22 decembrie era perfect 
convenabilă pentru Moscova. 

În realitate, nici partenerii occidentali nu se simțeau în 
vreun fel obligați față de România (cum se simțeau față de 
Polonia sau de Ungaria: au declarat-o explicit în mai multe 
împrejurări). Americanii şi mai ales britanicii nu puteau uita 
că România fusese aliată a Germaniei naziste până în 
august 1944, după care îl alungase pe adevăratul erou al 
întoarcerii armelor, regele Mihai. Dinspre partea germană, 
România era văzută ca statul care trădase de două ori 
Germania, în cele două războaie mondiale, și care se 
tocmise la sânge vânzând viața cetățenilor ei de origine 
germană: încă în 1997, cancelarul Kohl evoca cu dezgust 
vizita lui la Ceauşescu, şi nu-i cruța nici pe succesorii 


143 


ROMÂNIA POST 1989 


imediaţi ai acestuia. Pe de altă parte, privind de departe la 
România sub ocupație sovietică, occidentalii nu luaseră în 
seamă niciodată cu adevărat mişcările foarte active de 
rezistență anticomunistă: țăranii, care au fost majoritari în 
aceste mişcări, nu sunt niciodată luaţi în seamă suficient de 
către politologi, care au ajuns grăbit la concluzia că românii 
s-au lăsat cuceriți de comunism fără să-i reziste. Când şi-au 
dat seama — foarte târziu, în realitate — că Ceauşescu i-a 
păcălit cu pretinsa lui independenţă şi i-a cam făcut de râs 
în faţa propriilor concetățeni“, nu mai aveau niciun motiv 
pentru a nu lăsa rușilor controlul acestui maverick colectiv, 
imprevizibil, duplicitar, şi pe deasupra francofil prin 
tradiție, pe care îl disprețuiau cordial. 

Cât despre Franţa, e foarte probabil că preşedintele 
Mitterrand, încurajat de desemnarea ca prim-ministru a lui 
Petre Roman — fiul unui fost combatant în Spania, cu multe 
relaţii în mediile comuniste şi comunizante din Franţa, el 
însuși absolvent al unei mari universități franceze — se 
pregătea să exercite în România o influență masivă, econo- 
mică şi culturală, fără să perturbe relaţiile cu URSS şi fără 
vreo concurență serioasă din partea americanilor sau a 
Germaniei. 

Nimeni nu a uitat, probabil, că, în primăvara lui 1990, 
bătrânul stalinist Silviu Brucan, (co)autor al Scrisorii celor 
6, care devenise vicepreședinte al CFSN şi un fel de guru al 
noului regim, declara unei ziariste străine, cu un 
imp(r)udent cinism, că românii sunt proşti, stupid people, 
aşa că vor avea nevoie de cel puțin 20 de ani ca să învețe 
regulile democraţiei. 

Dincolo de cantitatea incredibilă de dispreţ pe care o 
conţine această afirmaţie — care poate duce şi la concluzii 
neplăcute pentru emitent, el însuşi lipsit de orice reflex 


Exemplul cel mai flagrant e cel al Departamentului de Stat: v. 
David B. Funderburk, Un ambasador american între Departa- 
mentul de Stat şi dictatura comunistă din România, 1981-1985, 
Constanţa, Ed. Dacon, 1994. 

democratic —, ideea pe care Brucan o exprima făcea din 
încetineala procesului de construcție democratică în 
România o „necesitate obiectivă” cum se spunea la 
cursurile de marxism, un dat fatal şi inevitabil. De bună 
seamă, aşa cum am mai spus, în țesutul intim al societății 
românești şi în istoria acesteia existau — există încă — factori 
care îi frânează progresul rapid în termenii unei democrații 
pe deplin asumate“?. Tradiţia istorică a unui stat hipercen- 
tralizat şi urbanizat doar superficial nu a favorizat niciodată 
afirmarea unei societăți civile structurate. Harta electorală a 
lui 1992 punea încă în lumină clivaje politice între centrul 
României — regiunea care odinioară a făcut parte din 
Imperiul Roman — şi provinciile răsăritene şi meridionale 
ale țării”. La acestea se adăugau, mai vizibile, decalajele 
datorate prezenței Imperiului austriac sau, dimpotrivă, a 
celui otoman. Dar aceste date tradiționale ar fi putut foarte 
bine să fie limitate şi chiar depășite, mai ales în lunile 
imediat următoare marelui şoc al revoluţiei, când opinia 
publică era încă extrem de maleabilă în căutarea unei 
identități politice și când ar fi fost foarte dispusă să asume 
fără rezerve valorile democrației moderne, europene, cu 
singura condiţie ca acestea să-i fie explicate, simplu şi clar, 
de o voce legitimă. 

Or, această voce — noua putere, prin mijloacele de 
informare pe care le controla — a făcut cu totul altceva: pe 
de-o parte, a încurajat orice formă de deriziune la adresa 
democraţiei reprezentative, a parlamentarismului și a noilor 
partide politice; pe de alta, a deversat fără încetare un fluviu 
de noțiuni cu totul noi, prefăcându-se că toată lumea le 
înțelege de la sine: democraţie, alegeri libere, libertate, 
drepturile omului, Dumnezeu, parlament, partid politic, stat 


“ L. Boia, Mitologiile comunismului românesc, Humanitas, București, 
1994. 

® V, şi Violette Rey, Atlas de la Roumanie, Documentation française, 
Collection Dynamiques du territoire, Paris 2000. 

de drept, societate civilă — de parcă aceste concepte, ca și 
valorile care le întemeiau, ar fi fost familiare tuturor româ- 
nilor. Niciun dicționar, nicio explicaţie, ci o nouă limbă de 
lemn, imediat ritualizată, întemeia astfel un conformism de 
stil nou care se instala în locul lăsat liber de sfârșitul 
„odiosului tiran şi al sinistrei sale soţii”. Odată cu libertatea 
apăreau şi soboarele de preoţi, cu liturghiile celebrate în 
cele mai neaşteptate decoruri, în stradă sau în instituții 
oficiale, şi mai ales la televizor, în direct. Credinţa autentică 
nu va fi lipsit, poate, din aceste spectacole liturgice, dar 
difuziunea lor nelimitată, străvechiul formalism ritualistic 
par că ţin mai degrabă de oroarea de vid; substituindu-se 
riturilor propagandei comuniste, ortodoxismul de fațadă 
aduce o contribuție entuziastă noii limbi de lemn a 
democraţiei în construcţie. 


x e 


Manipulări 


De bună seamă, noii „stăpânitori ai adevărului” nu 
propuneau întoarcerea la comunismul purificat la care 
visase pentru o clipă lon Iliescu pe 22 decembrie, când îl 
acuza pe Ceaușescu de „întinarea” valorilor comunismului: 
reacția spontană a maselor revoltate, de la Timişoara la 
Cluj, Braşov, Bucureşti, blocase definitiv această reîntoar- 
cere. Dar, având dinaintea ochilor experiența Europei 
Centrale, unde restaurarea unei societăţi libere începuse 
deja, demolând bucată cu bucată, ca pe un alt Zid al 
Berlinului, structurile de putere ale vechiului regim, echipa 
CFSN a mizat fără ezitare pe continuitate. Noul regim de la 
Bucureşti putea crede că fusese acceptat cu o asemenea 
incredibilă viteză, ba chiar susținut, şi de către sovietici, şi, 
în interior, de către aparatul de putere al regimului comunist 
— activişti, ofiţeri ai Armatei şi Securităţii, directori ai 
marilor centrale industriale, reprezentanţi ai înaltului cler 
ortodox, ba chiar şi poeţi de curte ori membri ai diferitelor 

academii — tocmai fiindcă promitea să evite orice ruptură 
radicală cu esența comunismului, exact aceea pe care 
Ceauşescu, vezi bine, o întinase. 

Pe acest fond, cei 20 de ani ai lui Brucan erau un 
adevărat program politic. Manevrând cu iscusință între 
dorința de înnoire a societăţii şi imperativele unei recon- 
fortante continuități, lon Iliescu devine repede epitoma 
acestei revoluţii pe jumătate avortate“”. El pronunță adesea 
cuvintele magice democrație şi libertate, cărora le conferă 
însă sensul dorit de el însuşi şi de ai săi. Implozia spontană 
a PCR îi ajută să ascundă tot ce înseamnă continuitate sub 
masca revoluţiei și să se înfățişeze ca unici purtători ai 
adevăratelor valori democratice, în fine regăsite. 

Pe 27 decembrie 1989, preşedintele Iliescu îl primește 
pentru prima dată pe ambasadorul URSS la Bucureşti, E. 
Tiajelnikov, și îi transmite nu doar veşti bune, ci şi via sa 
nelinişte cu privire la riscurile, „deja evidente în alte ţări 
socialiste”, de „alunecare spre dreapta” — ceea ce, spune el, 
ar fi „o explozie periculoasă pentru partid”, care n-ar mai 
putea să-şi exercite rolul conducător în noul context al 
pluripartidismului şi al alegerilor libere. De aceea, se 
grăbeşte el să precizeze, „noi am proclamat ideea de plu- 
ralism politic, dar nu am confundat pluralismul cu pluripar- 
tidismul . Nu excludem apariţia de partide şi de tot felul de 
organizaţii, mai mult, din punctul nostru de vedere, cu cât 
mai multe, cu atât mai bine, e mai puţin periculos pentru 
unitate decât dacă s-ar forma o singură forță. Îi lăsăm să se 
răspândească şi pe urmă acceptăm dialogul în interiorul 
Frontului $!, 


sv. şi Nestor Ratesh, Romania. The Entangled Revolution, 
Washington, D.C. Center for Strategic and International Studies, 
1991. 

“1 Arhiva MAE, Cabinetul Ministrului, Stenograma convorbirii [lui 1. 
Iliescu] cu Ambasadorul URSS la Bucureşti, 27 dec. 1989, ap. 
Alex. Mihai Stoenescu, Viața politico-economică a României post- 
decembriste.  Guvernările Petre Roman, decembrie 1989- 

Câteva zile mai târziu, pe 7 ianuarie 1990, într-o 
întâlnire cu ofițerii de rang înalt care îi cereau înlocuirea lui 
N. Militaru, Iliescu reia această temă și explică pentru 
prima oară public noțiunea sa de „democraţie originală” 
care controlează, în interiorul unui front constituit prin 
juxtapunerea unei pletore de minuscule partide, sindicate, 
asociaţii etc., — toate dominate de forțele politice „TEVo- 
luţionare”, adică de Partidul nenumit şi omniprezent”. Încă 
de pe 31 decembrie, unul dintre primele decrete ale CFSN 
semnate de lon Iliescu proclamase legalitatea tuturor 
partidelor politice, care puteau prezenta o listă de 251 de 
membri — şi care aveau astfel dreptul, fiecare, la sedii și la 
subvenţii de stat, ceea ce le-a sporit atractivitatea, dar 
înainte de toate le-a sporit numărul. 

Vocabularul strict leninist pe care Ion Iliescu îl 
utilizează în aceste împrejurări este la fel de grăitor ca şi 
echivocul acestor evenimente care preced imediat reinsti- 
tuirea efectivă a pluralismului politic, tratat în mod evident 
ca o manevră dolosivă. Necesitatea reinstituirii rapide a 
partidelor politice putea justifica foarte bine exigenţele 
minimale referitoare la numărul aderenților, dar, recitind 
faptele în lumina îngrijorărilor lui Ion Iliescu cu privire la 
soarta „Partidului”, ghicim şi că proliferarea nesănătoasă şi 
adesea ridicolă de veleitarisme, cupiditate și trufie, bine 
exploatate de mass-media încă pe deplin controlată de 
putere, servea perfect agenda secretă a noului preşedinte. 
După mai bine de 60 de ani de experienţă a partidelor 
unice, deficitul general de legitimitate al formațiilor politice 
tradiționale întâlnea ostilitatea față de Partid în sensul său 
de partid comunist, dar şi iluzia că Frontul e „altceva”: 
suntem aici la originea neîncrederii în „clasa politică” pe 
care azi o vedem pretutindeni. 


septembrie 1991, teză de doctorat, pp. 101-103. Îi mulțumesc dlui 
Stoenescu pentru faptul că mi-a comunicat acest document esenţial. 

* Cezar Mâtă, Istorie şi societate, vol. II, Ed. Mica Valahie, 
Bucureşti, 2006, p. 589 şi urm. 

Amnistia din 1964 îi scosese din închisori pe supra- 
vieţuitorii opoziției comuniste, după aproape două decenii 
de represiune feroce după modelul gulagurilor staliniste”. 
În 1990, din această generație martirizată mai trăiau câțiva 
bătrâni domni anonimi, care supraviețuiseră, exilați fie în 
propria țară, fie în câteva capitale ale lumii libere, în 
marginea societăţii. Mutilate de cinci decenii de manipulare 
a istoriei, de ignorarea deliberată şi de îmbătrânirea inevi- 
tabilă a reprezentanţilor partidelor istorice, de neîncrederea 
invidioasă față de emigraţi, imaginea şi mai ales legiti- 
mitatea partidelor tradiționale („burgheze”, în vocabularul 
stereotip comunist, chiar atunci când era vorba de social- 
democrați) erau foarte îndoielnice la începutul acestui an 
1990. Cu rare excepții, primii lor aderenţi erau mai ales 
foşti militanţi ai acestor partide şi descendenți ai acestora, 
persecutați de comunişti și ținuți cât mai departe de spațiul 
public; să mai amintesc că, multă vreme opriţi de la a studia 
şi condamnaţi la munci manuale, toți aceştia nu au încetat 
să poarte stigmatul „dosarului nesănătos” — o piedică de 
netrecut pentru orice promovare profesională? 

Mass-media oficială îi amestecă deliberat printre 
dezaxaţii şi escrocii acestei vârste inaugurale, care își fac 
partide în bucătărie cu nevasta şi soacra. Faţă de toți 
aceştia, Iliescu şi ai lui par a fi singurii care ştiu despre ce e 
vorba. Cu aplombul anilor interminabili în care stătuseră 
prin prezidii şi conduseseră tot felul de ședințe, de ministere 
şi de comisii, ei arătau, se mișcau, se îmbrăcau asemenea 
activiştilor (în costum sobru de oraș, cu canadiană şi şapcă 
pe teren) — şi mai ales ştiau să vorbească asemenea 
activiştilor. Limba de lemn fisese idiomul puterii vreme de 


5 Volumul editat de Stephane Courtois, Cartea neagră a comu- 
nismului, Humanitas, Bucureşti 1997, conţine o prețioasă anexă 
referitoare la rezistența anticomunistă şi represiune în România, 
datorată Anei Blandiana şi lui Romulus Rusan. De asemenea, 
Raportul final al Comisiei prezidenţiale conţine un amplu capitol 
bibliografic. 

aproape 50 de ani, şi doar cine o vorbea putea să încarneze 
Autoritatea, Partidul. Această entitate, care înlocuise, de 
fapt, vreme de jumătate de secol, Statul, nu avea de-a face 
cu partidele” mai mult decât aveau foştii tovarăşi de la judeţ 
cu un fost ministru liberal. 

Totul poate părea aşadar, dacă nu inocent, măcar 
explicabil. Doar că lecţia de teorie şi practică a construcţiei 
de partid pe care Ion Iliescu i-o ţinea lui Tiajelnikov în 
decembrie 1989 este proba incontestabilă a premeditării. 

In același sens, trebuie să menţionăm o abilă operaţie 
de dedublare, purtând numele de cod partidele în oglindă: 
ea consta în inventarea unor partide de laborator cu nume 
cât mai apropiate de cele ale partidelor reale, pentru a 
deruta electoratul. Aşa se face că, în afara adevăratului 
partid succesor al PNȚ condus cândva de Maniu şi 
Mihalache, PNŢCD-ul condus de Corneliu Coposu, mai 
apar încă două partide țărăniste”, unul chiar din decembrie 
1989. Şansa face ca pe piața politică să apară şi un Brătianu 
— veritabil, dar controlat de putere — care izbutește fără 
vreun efort special să arunce acest nume istoric în 
deriziune. 

Vastul spectacol televizat al acestor partide-fantomă a 
adăugat propriul efect nociv unei mari operații de deturnare 
a regulilor democratice în favoarea unei clici experte în 
crearea unui profitabil haos. Dacă pomim de la aceste 
considerații, putem identifica două componente distincte ale 
rămânerii în urmă care pare a fi fost destinul României în 
ultimele secole, manifest atât prin actele, hotărârile și 
comportamentul elitelor sale politice, cât şi prin atitudinea 
cetățenilor săi îndeobşte: una este, desigur, consecința unor 
condiţii istorice, în parte moştenite dintr-un trecut destul de 
îndepărtat, în parte însă decurgând din calitatea cu totul 
precară şi lipsită de orice viziune proprie a elitelor comu- 
niste, rezultat al unei contra-selecţii de jumătate de secol 
care nu a încetat să greveze până azi exercițiul puterii în 
România. La acestea s-au adăugat rămâneri în urmă pro- 

vocate deliberat de regimul instaurat la 22 decembrie 1989, 
pentru a oferi aceleiaşi elite comuniste şi succesorilor ei 
răgazul indispensabil adaptării lor la noile reguli ale jocului 
— şi chiar deturnării acestor reguli în beneficiul propriu. 


Sfera politicii 


Încă de pe 22 decembrie 1989, partidele istorice” ale 
României interbelice, decimate şi aproape distruse de 
regimul comunist încă din 1946-1948, se regrupează. 
Partidul Naţional "Țărănesc, care nu se dizolvase formal 
niciodată, şi care, printr-un act secret de aderare, devenise 
partid creştin-democrat, membru al Internaționalei Creştin- 
Democrate încă din 1987, îşi reia existența legală; Partidul 
Naţional Liberal şi Partidul Social-Democrat din România 
(fracțiunea  social-demcraţilor care refuzaseră în 1948 
fuziunea cu comuniștii) se reconstituie rapid. Câteva perso- 
nalități foarte diferite, dacă nu contradictorii, își fac acum 
intrarea pe scena publică. Dinspre PNŢCD, Corneliu 
Coposu, preşedintele partidului renăscut, şi Ion Raţiu, care 
revine în patrie după un exil de patru decenii. Chiar dacă se 
deosebesc radical și ca fire, şi ca imagine, ambii reprezintă 
tradiția transilvană a Partidului Naţional, pivotul luptei 
pentru drepturile românilor şi pentru Marea Unire. Raţiu se 
refugiase la Londra, unde devenise un om de afaceri 
respectat şi prosper, cu legături strânse cu restul exilului 
românesc din Occident. Coposu împărtăşise soarta majo- 
rității liderilor PNȚ, cu nu mai puţin de 17 ani de temniță 
grea, dintre care doi ani la carceră, la capătul cărora a 
trebuit să reînveţe să vorbească. Amnistiat în 1964, 
menţinuse cu prudenţă și cu tenacitate legăturile cu vechii 
colegi de partid, astfel încât, în 1987, intuind mai devreme 
decât mulți alţii răsturnările viitoare, înscrie PNȚ în 
Internaționala Creştin-Democrată, iar din 22 decembrie 
1989 se dedică fără rezerve refacerii partidului. 

De o calmă, dar adamantină intransigență, Coposu a 
încarnat în asemenea măsură ideea de rezistență antico- 
munistă, încât avea să devină foarte repede un simbol 
pentru unii şi inamicul public nr. | pentru ceilalți. Un vast 
folclor ostil venerabilului preşedinte al PNŢCD, ale cărui 
teme sunt încă vii în memoria noastră — de la „Coposu 
roade osu'” la sutele de minciuni sfruntate despre averile, 
complicitățile, trădările acestuia (inclusiv cea mai dureroasă 
pentru un descendent politic al Memorandiştilor, că ar fi 
vândut Transilvania ungurilor) —, nu s-au stins decât după 
moartea acestuia, în toamna lui 1995, când a început de 
altfel o nouă rundă de falsuri propagandistice prin care toți 
cei care îi otrăviseră ultimii ani de viață încercau să se 
împărtășească din autentica lui glorie postumă. 

Cum Seniorul avea mult umor şi foarte multă înțe- 
lepciune, și-a dat repede seama că stilul său ascetic, noblețea şi 
inflexibilitatea sa nu erau sortite unei popularităţi media- 
tice, de care partidul avea atâta nevoie, aşa că l-a lăsat pe 
lon Raţiu să apară în prim-plan: jovial, fără inhibiţii, acesta 
îşi expunea fără ezitare papionul şi uşorul accent britanic, 
pregătindu-și candidatura pentru poziţia de șef de stat — un 
vis la care nu va renunţa niciodată. Incă din aceste luni 
inaugurale însă, atât competiţia subterană între susținătorii 
fiecăruia dintre aceşti doi lideri, cât şi cea dintre diferitele 
grupuri care supravieţuiseră celor 45 de ani de persecuții — 
fără îndoială stimulate şi de mulți falși partizani infiltrați de 
serviciile secrete la toate nivelurile întrețineau un climat de 
suspiciune care avea să mineze constant temelia acestui 
respectabil partid istoric. 

Cu toate acestea, o privire retrospectivă asupra acestei 
perioade de început este datoare să sublinieze, dincolo de 
orice alt considerent, un fapt esenţial: Coposu şi partidul pe 
care l-a condus au jucat un rol decisiv în eşecul progra- 
mului de subvertire a pluripartidismului pe care lon Iliescu 
îl punea la cale în decembrie 1989. Fără fermitatea 
intransigentă a liderului PNȚCD, capcanele şi ispitele unei 

participări — strict simbolice şi decorative — a partidelor 
istorice la spectacolul unei puteri efectiv exercitate de FSN 
nu ar fi putut să fie evitate. 

De partea liberalilor, iniţiatorii reconstruirii PNL erau 
de asemenea vechi militanţi, cândva ai Tineretului Liberal 
din ultimii ani de viață democratică şi parlamentară de după 
sfârșitul războiului, cu un parcurs similar — închisoare, 
amnistie, domiciliu forțat, supraviețuire. Prim-planul va fi 
însă foarte curând ocupat de Radu Câmpeanu, revenit din 
exilul parizian unde fusese extrem de activ în structurarea 
unei identități politice. Ultimii reprezentanţi ai ilustrei 
dinastii a Brătienilor, fondatorii partidului, s-au întors şi ei 
în țară pentru a se alătura acestui efort, dar Radu Câmpeanu, 
cu prestanța vocii sale baritonale şi a blazerelor pe care le 
purta cu multă distincţie, este cel ce devine președintele 
PNL refondat. 

PSDR, în fruntea căruia este ales Sergiu Cunescu, e 
mult mai puţin vizibil, dar beneficiază totuși de un avantaj 
foarte important, căci e singurul partid românesc recunoscut 
în exterior de puternica Internaţională Socialistă, care îl va 
susține constant. Rămâne totuși, pe plan intern, un partener 
minor, plătind pe de o parte prețul prăbuşirii tuturor parti- 
delor și ideologiilor de stânga -— într-o ţară ca România, 
unde stânga anticomunistă, îndeobşte puţin consistentă, 
fusese complet anihilată de comunişti în 1948 — şi, pe de 
altă parte, confruntându-se cu acapararea rapidă a „bran- 
dului” stângii — o stângă strict declarativă, în realitate — de 
către Iliescu și Roman, aflați în căutarea unei identități 
acceptabile pentru FSN. 

Cele trei partide „istorice”, așadar, îşi dobândesc 
statutul legal încă din ianuarie 1990, fără să suscite, din 
păcate, un val de adeziuni comparabil cu cel de care a 
beneficiat în Polonia Solidarnosc sau Forumul Civic 


* După publicarea decretului din 31 decembrie 1989, la 8 


ianuarie!990, PNŢCD se înscrie la Tribunal, urmat de PNL la 15 
ianuarie. 

cehoslovac. Într-o primă instanţă, toate trei se bucură mai 
ales de susținerea vechilor lor membri şi simpatizanți şi a 
urmaşilor acestora; doar PNL pare, în aceste luni de 
început, să atragă grupuri de aderenţi noi, mai ales din 
mediile urbane educate, dar istoria ulterioară, destul de 
accidentată, a liberalismului a provocat multe sciziuni și 
regrupări care nu au consolidat această tendință într-o 
măsură suficientă. 

in această situaţie, e relativ lesne de înţeles de ce, sub 
aspect programatic, cele trei partide îşi regăsesc în mare 
măsură prioritățile tradiționale din anii premergători celui 
de-al Doilea Război Mondial: pe 10 ianuarie 1990, prima 
declarație publică a lui Corneliu Coposu trimite la 
Proclamaţia de la Alba Iulia din 1918 pentru drepturile 
minorităţilor şi la Constituţia din 1923 pentru drepturile 
cetățenilor, situând în centrul proiectului său proprietatea 
țărănească de utilitate socială, în descendența directă a 
tezelor lui Ion Mihalache, revăzute cu prilejul reformei 
agrare din 194555. Trebuie însă să observăm neîntârziat că, 
în lunile imediat următoare, şi mai ales în pregătirea ale- 
gerilor din 1992, confruntate cu refuzul constant al regi- 
mului Iliescu de a reforma în profunzime sistemul, cele trei 
partide, care la acea dată se situau în opoziție deschisă față 
de FSN/FDSN, adoptă un program foarte diferit de cele 
interbelice, de transformare rapidă a economiei, societății şi 
instituțiilor şi de integrare a României în structurile 
euroatlantice și europene, după exemplul țărilor din Europa 
Centrală. 

Destul de repede se constituie şi primele mari sin- 
dicate libere“, dar o parte importantă a acestora intră sub 
controlul FSN şi al oamenilor preşedintelui. Preocuparea de 
a anexa masa lucrărorilor industriali ca bază ellectorală 
apare încă din primele zile ale noului regim, când privilegii 


55 Adevărul, 10 ianuarie 1990. 
5 La 25 ianuarie se constituie prima confederație, „Frăţia”, susținută 
de AFL-CIO, urmată de CNSLR şi Cartel Alfa. 

materiale importante sunt concedate unor categorii 
semnificative, începând cu minerii, a căror rezistenţă contra 
lui Ceauşescu din 1977 este ridicată în slăvi. 

Dincolo de acestă memorie a rezistenței, pe care FSN 
nu putea accepta să o lase doar pe seama partidelor de opo- 
ziție, e clar că, până în 1996, politica FSN şi a succesorilor 
săi politici a fost cea a subvenţiilor de stat pentru industriile 
de stat. Guvernele succesive au deturnat o mare parte a 
bugetului naţional pentru a-l aloca preferenţial marii 
industrii — proprietate de stat —, nu ca să o redreseze efectiv, 
ci ca să-i prelungească cu price preț păguboasa agonie. Nu 
era vorba doar de cumpărarea fidelității electorale a acestei 
mase, care depindea exclusiv, pentru a supravieţui, de 
subsidiile de stat şi de menţinerea mecanismelor protec- 
ționiste care falsificau jocul economic. Cei 20 de ani ai lui 
Brucan rămâneau subtextul obligat al acestui ritm lent, 
inegal şi spasmodic al tuturor reformelor între 1990 şi 1997, 
căci noua elită tehnică — şi politică — a României, cea care a 
fost numită directocratura, dorea să participe activ și 
privilegiat la privatizări şi să-şi adjudece partea leului din 
beneficiile viitoarei economii capitaliste profitabile. 
Deocamdată însă nu avea capitalul necesar pentru acest joc, 
drept care trebuia să ţină în loc reformele şi să elimine 
concurenţa. 

Ca să câştige timp, o propagandă neruşinată și acţiuni 
politice, unele foarte brutale, ca repetatele invazii ale 
minerilor, vor pune pe fugă orice investitor străin, în timp 
ce agonia marilor întreprinderi de stat era prelungită 
artificial, până când directocratura avea să îşi apropieze prin 
cele mai variate metode substanţa acestora. În schimbul 
subsidiilor care sărăceau sistematic bugetul şi distrugeau 
bruma de infrastructură bancară a ţării, noua clasă condu- 
cătoare a devenit agentul unei spolieri sălbatice a proprie- 
tăţii de stat, exploatând fără milă sectoarele profitabile. 

În 1996, alegerile vor bloca acest sistem. În acord cu 
organismele financiare internaționale, cu sprijinul unor 


155 


ROMÂNIA POST 1989 


consultanţi polonezi şi americani, guvernul condus de 
Victor Ciorbea va demara un program intens — și dureros — 
de reforme reale, care vor aşeza în fine economia, după o 
jumătate de secol de ficțiuni planificate, pe o bază sănă- 
toasă. Dar primele mari averi aparțineau deja privilegiaţilor 
regimului Iliescu; cei aproape şapte ani de stagnare le 
permiteau acum să participe în primele rânduri la 
beneficiile unei reforme economice ale cărei costuri politice 
nu le asumau ei, ci dușmanii lor din fosta opoziție. Ei erau 
acum destul de putemnici pentru a se opune chiar marelui 
capital din Occident, totdeauna reticent în faţa rețelei foarte 
solide de complicități româno-române. În timp ce partidul 
lui Iliescu era în opoziție, între 1996 şi 2000, doi dintre 
susținătorii acestui partid au cumpărat zeci de mii de 
hectare de pământ arabil de cea mai bună calitate, un altul — 
toate rafinăriile din Moldova, un al treilea — întreaga zonă 
balneară din vestul țării, cu ape termale celebre încă din 
epoca romană; omniprezența foştilor ofiţeri de securitate în 
bănci și în fondurile de investiţii, care apar acum, nu a 
încetat să susțină practici oculte în marginea legii şi chiar 
mai grav decât atât“. După 2000, revenit la putere, PSD — 
cel mai recent avatar al partidului creat și condus de lon 
Iliescu — s-a străduit să consolideze acest statut de oligarhie 
privilegiată a vârfurilor sale, amenințând să sufoce 
România sub dominaţia activiştilor reciclați pe care îi 
promovase şi în afaceri, şi în politică. Alegerile din 2004 au 
spart acest monopol apăsător și au deschis şi altor forţe 
politice câmpul acţiunilor economice, politice și mediatice, 
dar, câștigate sub sigla luptei împotriva corupției, au repre- 
zentat, mai ales după noile alegeri din 2008 și 2009, ascen- 
siunea unei noi oligarhii, de o rapacitate şi cinică nepăsare 
față de binele comun care par a depăși cu mult toate 
experienţele anterioare. 


5 V, Marius Oprea, Moștenitorii Securităţii, Polirom, laşi, 2003. 

Din nou începutul: societatea civilă 


Întorcându-ne la începutul acestei istorii, trebuie să 
observăm că, dacă partidele tradiționale nu sunt cruțate de 
neîncrederea generală în partide, fiind dimpotrivă, primele 
ei victime, dacă sindicatele au ecou mai ales în marile 
concentrări industriale, noile forme de organizare ale 
societăţii civile — un concept descoperit în acele zile cu un 
entuziasm de neofit — generează o efervescenţă până atunci 
necunoscută, mai ales în mediile cultivate ale societății. Ar 
fi de refăcut odată, cu migală, istoria renaşterii spiritului 
asociativ în România, de la organizațiile de boy-scours şi 
girl-scours la Jockey Club şi la lojile masonice. Nu este 
locul aici pentru o astfel de întreprindere de istorie socială, 
aşa că mă voi limita să amintesc că, încă de la 22 decembrie 
1989, un grup de intelectuali disidenți”* înființează Grupul 
pentru Dialog Social şi revista acestuia, 22. Ambele vor 
dobândi imediat o notorietate excepțională: nu atât prin 
dialogul social, pe care acest grup relativ închis nu-l va 
asuma niciodată cu adevărat, cât prin cristalizarea unui pol 
de reflecţie critică al elitelor intelectuale angajate în lupta 
pentru democraţie. Dincolo de calitatea remarcabilă a 
multora dintre intervențiile publice ale membrilor GDS, e 
clar că acesta răspundea unei așteptări intense în mediile 
cultivate și că interesul pasionat pe care Grupul și revista 
lui le suscită, şi pe care partidele nu-l vor egala, conferă 
Grupului, în primii ani după revoluție, calitatea de reper 
identitar pentru o întreagă categorie de persoane preocupate 
de progresul democraţiei. 

Alte organizaţii ale societăţii civile, ca Societatea 
Timişoara, grupând intelectualitatea timişoreană partici- 
pantă la evenimentele revoluţionare din acest mare oraș, 
Liga Pro Europa, de la Târgu-Mureş, care militează pentru 


58 Lista fondatorilor la Dan Pavel şi Iulia Huiu, ,. Nu putem reuși decât 
împreună”. O istorie analitică a Convenţiei Democratice, 1989- 
2000, Polirom, laşi, 2003, p. 41. 

un dialog fără prejudecăţi între români şi maghiari, Liga 
Studenţilor, care se organizează în mai toate universităţile 
din ţară, atestă un nou mod de angajare în dezbaterea civică. 
Se constituie şi Asociaţia Foştilor Deținuți Politici, care e 
adusă foarte repede să militeze nu doar pentru drepturile 
materiale şi compensaţiile așteptate de foştii prizonieri ai 
gulagului românesc, ci şi în favoarea unui anticomunism cât 
se poate de radical, care apropie AFDPR de partidele 
istorice şi cu deosebire de PNȚCD. 

Apariţia unei organizaţii deopotrivă politice şi civice a 
minorității maghiare, Uniunea Democrată a Maghiarilor din 
România, UDMR, inaugurează o problematică dintre cele 
mai dinamice în noua configurare politică pe care aceste 
prime luni de absenţă a dictaturii o schițează. 


Putere versus opoziţie 


Iliescu, secondat mai ales de Brucan, nu încetează să 
denunțe caracterul „depăşit” al partidelor politice, pledând 
pentru o mişcare de masă generată de un proces revo- 
luționar, fără structuri rigide de partid, citând drept 
exemple, în devălmăşie, mişcarea ecologistă din Germania 
(Verzii), Solidarnost din Polonia, forumurile civice din 
Cehoslovacia şi Ungaria”. Între două declaraţii de acest fel, 
pe 23 ianuarie, FSN îşi anunţa însă decizia de a se constitui 
ca partid şi de a participa la alegeri. 

Structurat pe osatura guvernării provizorii şi imaginat 
ca formaţie politică de largă concentrare eterogenă, contro- 
lând de la bun început toate pârghiile puterii executive şi 
legislative, FSN intra în jocul electoral cu toate datele 
falsificării acestuia. O lună fusese de-ajuns pentru ca FSN 
să ia locul vechiului partid-stat: Comitete ale Frontului 
Salvării se înfiinţaseră, pe ruinele organizaţiilor de bază, în 


® Lon iliescu, discurs rostit la TVR în seara zilei de 25 ianuarie 1990, 
în id., Revoluţie şi reformă, Bucureşti, 1995, p. 85. 

toate instituţiile şi întreprinderile, în unități militare, dar şi 
la nivel teritorial, de la comune la judeţe: FSN reuşise să 
pătrundă, deseori cu aceiaşi oameni, în toate structurile 
puterii, la toate nivelele, controlând ministerele, bugetul, 
economia, dar şi poliția, forțele armate îndeobşte, inclusiv 
serviciile de informaţii înghițite aparent de armată. Alături 
de acestea, sistemele de educaţie, de sănătate, şi mai ales 
justiţia, în toate componentele ei, erau sub controlul guver- 
nului provizoriu, la rândul lui controlat de CFSN. Abia 
dacă, în marile universități şi în instituţiile academice de 
cercetare, sau în Uniunile de creaţie, se putuse realiza un 
climat de libertate politică pe măsura aspirațiilor din 
decembrie 1989. 

În ciuda faptului că FSN era constituit și mai ales 
condus la toate nivelele de supraviețuitorii elitelor comu- 
niste, noua formaţiune politică este crezută pe cuvânt de 
mulți concetățeni atunci când pretinde că e nu continu- 
atoarea, ci opusul Partidului Comunist. Întemeiat de 
„emanaţii revoluţiei”, păstrând numele care explodase în 
conştiinţa publică, cu toate conotațiile lui salvatoare, în 
seara de 22 decembrie, FSN își atribuie meritul, complet 
nejustificat, al imploziei spontane care dusese la dispariția 
PCR și se legitimează prin revoluţia la care participase de 
fapt — cu câteva excepţii pitorești, ca Dan Iosif — doar prin 
spectacolul televizat. 

Reacţia acelei părți din societate care se situează 
începând din acest moment în opoziţie față de FSN intuieşte 
foarte precis această dublă realitate, denunţând atât conti- 
nuitatea dintre FSN şi PCR, cât şi acapararea nejustificată a 
temelor revoluţiei de către noii guvernanţi. Cu toate 
acestea, ar fi incorect să se afirme că Iliescu şi FSN se 
situează, doctrinar şi politic, în continuitatea partidului 
comunist de tradiţie leninistă. Ceea ce nu e înțeles decât în 
parte de opoziţia politică și civică, şi asta până azi, este 
faptul că, abandonând pe cât s-a putut doctrina comunistă, 
FSN a utilizat structurile şi reţelele de influență de tip 

leninist pentru a păstra, dincolo de orice ideologie, contro- 
lul asupra resurselor. În iarna lui 1990, FSN îi înregimen- 
tează sistematic pe toți exponenții administraţiei în funcție, 
de la miniştri şi secretari de stat la directorii întreprinderilor 
de stat, preşedinţi de cooperative şi primari, precum şi o 
parte importantă a aparatului de justiție şi ordine publică, 
astfel încât devine, dacă nu un partid-stat, măcar un partid 
„de stat”. Acest fapt conferă FSN un statut de o natură cu 
totul diferită de cea a unui partid politic obişnuit. 

Anexarea administraţiei publice la toate nivelele de 
către FSN închide calea unei construcţii instituționale a 
statului însuși şi a instituţiilor sale ca entitate distinctă, 
independentă în esenţa ei de interesele partizane. Absorbite 
de o formaţie politică ce reinventa lupta de clasă ca prin- 
cipiu subiacent al noii configurări a politicului şi promova 
explicit intoleranța față de opoziţie, instituţiile statului — de 
la funcţionarii ministerelor la procurori şi magistrați şi de la 
cadrele superioare din armată la serviciile secrete —, care se 
situau oricum într-un regim de continuitate, sunt inevitabil 
aduse, după abia câteva săptămâni de la revoluție, să 
regăsească reflexele dominării de către un singur partid şi 
să intemalizeze imediat teza caracterului subversiv al 
opoziţiei politice, procedând în consecință. 

Așa se explică de altfel şi faptul că, în ciuda câștigării 
alegerilor în 1996 şi în parte chiar a celor din 2004, fosta 
opoziţie n-a putut exercita integral puterea politică şi nu a 
fost recunoscută decât superficial şi incomplet de către 
aparatul de stat ca deținător legitim al acesteia. Forma 
clasică de reacţie a aparatului administrativ — oportunismul 
„de bine” al unui complex de instituţii care servesc orice 
guvern legitim — nu s-a manifestat decât superficial, victoria 
electorală suscitând mai degrabă reacţii mai mult sau mai 
puţin explicite de rezistenţă şi chiar de sabotaj. Cazul cel 
mai flagrant este cel al aparatului justiției, obedient faţă de 
deţinătorii tradiționali ai puterii politice — elita reciclată a 
regimului comunist —, ostil însă într-o proporție importantă 

faţă de forţele politice care i-au înlocuit în 1996: e de-ajuns 
să constatăm că, după victoria CDR în alegeri, procurorul 
general N. Cochinescu a accelerat recursurile în anulare 
împotriva proprietarilor care își redobândiseră casele prin 
justiţie şi că abia înlocuirea sa a sistat această practică, ce 
şubrezea actul de justiție şi contrazicea flagrant decizia 
politică a noii majorități guvernamentale și parlamentare. 

Pe scurt, dezechilibrul de forțe dintre FSN şi oricare 
altă formațiune existentă era atât de izbitor, încât decizia 
FSN de a renunţa la fațada pe care o arborase iniţial, de 
gestionar neutru al statului, cu un mandat limitat de data 
alegerilor, şi de a asuma calitatea de forță politică încă de 
pe acum dominantă a provocat revolta deschisă a unei mari 
părți din opinia publică care aspira la o adevărată demo- 
cratizare a ţării. 

Imediat după anunțarea participării FSN la alegeri, 
câteva din personalităţile autentic disidente care fuseseră 
decorativ cooptate în CFSN, în frunte cu Doina Cornea şi 
Ana Blandiana, demisionează în semn de protest. Cele trei 
partide istorice, PNŢCD, PNL şi PSDR, organizează prima 
lor acţiune politică comună, publicând pe 26 ianuarie un 
comunicat comun şi convocând un miting de protest pentru 
ziua de 28 ianuarie, iar CFSN răspunde convocând la 
rându-i o contramanifestaţie, la aceeaşi oră, dar în alt loc, 
cu obiectivul tradițional și destul de transparent de a 
provoca o ciocnire între cele două tabere. 

Cele trei partide îşi legitimau acţiunea prin ideea că 
revoluţia din decembrie fusese o superbă victorie a 
întregului popor — deci nu meritul exclusiv al „emanaţilor 
revoluţiei” — şi cereau înlocuirea CFSN şi a guvernului 
provizoriu cu un alt guvern, cu atribuţii executive și 
legislative, format din reprezentanți ai partidelor politice 
active şi personalități afirmate în lupta împotriva dictaturii 
comuniste timp de 45 de ani“. În ipoteza că aceste cereri ar 
fi fost acceptate, baza puterii instalate la 22 decembrie 1989 


% România Liberă, 26 ianuarie 1990. 

ar fi devenit caducă. Comunicatul lansa tema revoluției 
confiscate; preluată imediat de mulțimea manifestanților 
anti-FSN din 28 ianuarie, această temă va avea o 
importantă carieră până azi. 

Contramanifestaţia organizată de CFSN nu reușește să 
ocupe spațiul din fața guvernului, în contrast cu marele 
succes al mitingului opoziţiei, care mobilizează o mulțime 
impresionantă în Piaţa Victoriei. Acest prim eşec provoacă 
două consecințe de mare importanță: constituirea CPUN şi 
prima „mineriadă”. Copleşit de proporţiile manifestaţiei, 
spre seară, Iliescu acceptă, de nevoie mai mult decât de 
voie, să-i întâlnească — pentru prima dată oficial — pe cei 
trei reprezentanţi ai partidelor istorice. Această aparentă 
conciliere, transmisă în direct de TVR, este violent negată 
în orele imediat următoare, când CFSN dezlănţuie invazia 
unor grupuri muncitoreşti aduse din afara Bucureştilor — 
mineri din Valea Jiului şi Moldova, muncitori din centre 
industriale situate în sudul țării —, bine aprovizionate cu 
băuturi alcoolice și îndemnate energic la violență. 

Cum scria în zilele următoare oficiosul FSN, „frontul 
cărbunelui s-a îngemănat cu Frontul Salvării Naţionale”. În 
seara de 28 ianuarie și mai ales în ziua următoare, aceste 
grupuri ocupă, practic, capitala, devastând localul Institu- 
tului de Arhitectură și sediul central al PNȚCD, unde 
provoacă importante pagube materiale şi oferă prilejul unei 
scene mediatice cu un impact excepţional: primul ministru 
al guvernului provizoriu, Petre Roman, ajunge însoțit de 
armată la sediul PNŢCD, de unde se adresează maselor 
furioase cu un discurs incitator pe tema „S-au demascat!” 
(se înţelege, ca duşmani ai poporului) şi, sub pretextul 
salvării de furia legitimă a maselor, îl evacuează de acolo 
pe Corneliu Coposu, înghesuit într-un TAB, ceea ce 
difuzează în toată ţara o copie conformă a scenei în care 
Ceauşescu era înghesuit într-un vehicul similar. 

În ciuda şocului pe care această neașteptată manevră 
l-a suscitat, e foarte probabil că efectul primei mineriade nu 

a răspuns aşteptărilor, de vreme ce acordul politic încheiat 
în seara zilei de 28 ianuarie nu a fost anulat (cum se 
întâmplase după 12 ianuarie, când interzicerea Partidului 
Comunist fusese retractată). Elementul esenţial al acestui 
acord era constituirea unui mini-parlament provizoriu de 
100 de membri, CPUN (Consiliul Provizoriu al Unităţii 
Naţionale), unde să fie reprezentate toate partidele politice 
înscrise oficial până la 31 ianuarie 1990. Această aparentă 
deschidere democratică era compensată de faptul că FSN îşi 
aroga dintru început 51 de locuri, în vreme ce toate celelalte 
partide, asociaţii, ca şi reprezentanţi ai Academiei Române 
şi ai marilor universităţi îşi împărțeau celelalte 49 de locuri. 
Cum existau multe asociaţii şi partide care gravitau deja în 
jurul FSN, şi cum, aflat la guvernare, acesta putea cumpăra 
şi multe alte voturi, Frontul detinea de fapt controlul în 
CPUN. 

Acţiunea de masă din 28 ianuarie obligă totuşi echipa 
lui Iliescu să ia în considerare revendicările opoziției, chiar 
dacă raportul real de putere îi permite să limiteze efectele 
acestora. Acum, Iliescu acceptă implicit prima formă post- 
decembristă efectivă de separare între puterea legislativă, 
încredințată CPUN, şi puterea executivă: CFSN renunță la 
monopolul legislativ — care, secundar şi formal în viziunea 
de sorginte bolşevică a liderilor Frontului, devine terenul 
predilect al manevrelor indirecte —, dar se luptă până la 
capăt pentru monopolul asupra pârghiilor executive, pe care 
le consideră singurele cu adevărat importante“!. 

FSN cedează așadar o parte a resurselor normative 
simbolice, dar îşi rezervă în continuare libera dispoziţie a 
tuturor resurselor materiale. Astfel, în contrast cu definiția 
democratică a echilibrului puterilor, se accentuează caracte- 
rul limitat și formal al legislativului şi supradimensionarea 
independenţei executivului, integral controlat de FSN atât 


é! Abia după alegerile din 2004, când pierde puterea executivă, PSD se 
va resemna să definească propria participare la legislativ ca pe 
ultima redută a puterii. 

prin guvernul provizoriu — unde, cu excepția ministerelor 
decorative, Învățământ şi Cultură, majoritatea poziţiilor de 
decizie erau ocupate de foştii miniştri adjuncți din guvernul 
Dăscălescu —, cât și prin conducerile CFSN la nivel central 
Şi local. Această disjuncţie originară exprimă public şi 
încurajează în întreaga societate disprețul față de parlament, 
în contrast cu guvernul şi cu președintele țării, ca şi 
disprețul față de produsul esențial al parlamentului — legile, 
pe care noua guvernare le tratează ca pe elemente formale, 
disjunse de puterea exercitată în sine şi pentru sine. 

Cu toate acestea, ziua de 28 ianuarie 1990 rămâne 
data primei mari înfrângeri a lui Ion Iliescu și a echipei 
sale. Eșecul propriului proiect de Front Naţional, faptul că a 
fost obligat să recunoască existența și legitimitatea 
partidelor de opoziţie, care se deosebesc de FSN doar prin 
numărul de locuri pe care le controlează — deocamdată — în 
CPUN, şi nu fiindcă ar fi cumva forțe politice subordonate 
sau de mâna a doua, se traduce prin faptul că FSN se 
resemnează să cedeze partidelor de opoziție o participare, 
fie ea şi simbolică, la exercitarea puterii. Apoi fiindcă, fără 
vreo referire directă la acordul din 28 ianuarie, comitetele 
FSN din întreprinderi și instituţii se dizolvă pe tăcute, aşa 
cum ceruse PNL, permiţând o depolitizare parţială a 
economiei şi chiar a statului. 

Pe de altă parte, solidarizarea societății civile în jurul 
partidelor politice tradiționale era departe de a reprezenta o 
certitudine înainte de 28 ianuarie. Exista chiar riscul unei 
mișcări de sens contrar, căci decidenţii acestor partide nu 
aveau experienţa unor asemenea alianțe, în vreme ce 
societatea în ansamblu era mai degrabă atrasă de formule de 
asociere liberă: intuiţia lui Ion Iliescu în legătură cu 
succesul unor asocieri flexibile, fără structuri rigide de 
partid, era cel puţin la fel de corectă ca și intuiţia opoziției 
în legătură cu caracterul manipulator şi duplicitar al acestor 
propuneri ale FSN, care urmărea de fapt să-şi subordoneze 

orice forță politică doar pentru a o împiedica să devină 
contestatară. 

Or, decizia FSN de a folosi forța „detaşamentelor 
proletare”, după exemplul lui Lenin, care îi asmuţise pe 
muncitorii uzinelor Putilov contra marinarilor baltici, 
precipită irevocabil o mare mişcare de solidaritate civică în 
sprijinul partidelor istorice. De aici se va naște Convenţia 
Democrată din România. Constituirea opoziției democratice 
în jurul partidelor istorice — principalul oponent tradițional 
al partidului comunist — e resimţită de Ion Iliescu şi de 
echipa lui ca un act ostil, cu atât mai mult cu cât, destul de 
repede, atât partidele, cât și organizaţiile civice identifică 
responsabilitatea personală a lui Ion Iliescu în asigurarea 
continuității cu trecutul comunist și se coalizează înainte de 
toate în jurul lozincii „Jos Iliescu”. 

Din această perspectivă, transformarea FSN în partid 
politic şi înscrierea sa într-o confruntare acerbă cu partidele 
tradiționale refondate inaugurează, cum spuneam, primul 
mare eşec al proiectului politic Iliescu. Incapabil să suscite 
o adeziune spontană semnificativă la varianta sa de Front 
Popular restaurat, el e silit să se bazeze pe structurile rigide 
ale partidului succesor al PCR, în vreme ce partidele 
„burgheze” pe care le detesta vor izbuti să răstoarne prin 
alegeri regimul Iliescu, cu sprijinul unei mişcări de masă 
generate de un proces revoluţionar, fără structuri rigide de 
partid. 


Stalinism cu față umană 


Prima reacţie a puterii în fața acestei solidarizări a 
opoziţiei este recurgerea la metodele şi la propaganda de 
sorginte stalinistă, din arsenalul cuceririi puterii de către 
comuniști imediat după război. FSN a declanșat astfel 
divizarea profundă şi iremediabilă a societăţii în două 
facţiuni ostile, una dominantă, cealaltă abia tolerată, care 

îmbracă vreme de peste un deceniu forma unei ireductibile 
opoziții, /liescu vs. Jos Iliescu, personalizând în exces până 
azi confruntarea politică. 

Pe fondul violențelor efective, violența simbolică şi 
demonizarea partidelor istorice, dar și a segmentelor celor 
mai active ale societăţii civile, devenite subit paradigmă a 
duşmanului intern, au toate datele unei vaste operaţii de 
dezinformare. Interzicerea de facto a punctelor de vedere 
divergente în raport cu discursul promovat de noua 
guvernare, în special la televiziune — şi cu mai mare 
abilitate la radio — e acompaniată de o zvonistică abilă, în 
buna tradiţie a tehnicilor Securităţii, care asigură difuzarea 
masivă de poveşti tendenţioase şi de o rea-credință 
stridentă, referitoare la opozanţii regimului postdecembrist. 
Aceste campanii bine structurate ale rumorii publice sunt 
apoi preluate în presa scrisă şi de televiziune, coroborându- 
se reciproc. 

Aparatul de propagandă al FSN lansa încă de la 
contramanifestaţia din 28 ianuarie tema cupidității duşma- 
nilor politici, partidele „burgheze” care râvnesc la ciolan şi 
urmăresc cucerirea puterii exclusiv pentru a se îmbogăţi: 
Coposu roade osu` e o lozincă de mare succes, iar Doina 
Cornea — o modestă profesoară de franceză de la Cluj, de o 
ținută cu adevărat ascetică — e denunţată că ar intenţiona să 
acapareze industrii întregi şi să le ducă, nu se ştie cum, în 
străinătate. Manifestanţii pro-FSN scandează energic Noi 
nu ne vindem țara!, demonizând reforma economică și 
privatizarea, coroborând tema egalitară cu cea naționalistă — 
Jos străinii! — şi cu violența denunțării duşmanilor 
poporului — Jos cu fiii de chiaburi şi de legionari! Fără 
moşieri! 

Trebuie să recunoaștem însă că această contestare 
dirijată a legitimității opoziţiei îşi găseşte un ecou masiv în 
habitus-ul mental al „majorităţii tăcute”, supusă decenii de- 
a rândul propagandei sistematice împotriva „democrației 
burgheze”. In acest mediu, imagistica primilor ani de 

dictatură comunistă, care păruse definitiv obliterată de 
spectacolul naţional-comunist al unităţii întregului popor, 
vădeşte o surprinzătoare reziliență. Spontan sau provocat, 
segmentele conservatoare ale societății regăsesc în memoria 
lor latentă teme pe care educaţia elementară din anii 
copilăriei le sădise mai durabil decât se putea imagina: 
poncife şi falsuri propagandistice despre „partidele 
burgheze” care spoliaseră poporul și înăbuşiseră, invariabil 
„în sânge”, revolta maselor. 

Un caz clasic este cel al mitologiei referitoare la 
răscoala din 1907: imaginea dramatică inventată de Zaharia 
Stancu în romanul Desculţ — intens studiat la şcoală —, în 
episodul, absolut fictiv, al țăranilor care culeg via cu 
botniță, se bucură de o resurgenţă cu totul neaşteptată: 
cifrele, de mult falsificate deja de propaganda socialistă — 
cei „11000 de țărani împuşcaţi”, în realitate câteva sute —, 
sunt repetate cu o convingere de nezdruncinat, dar toată 
răspunderea acestor crime în bună măsură imaginare e 
atribuită folcloric „țărăniștilor” — adică unui partid care se 
va constitui abia cu două decenii după marea răscoală. 

Această reziliență a imaginarului produs de propa- 
ganda epocii staliniste e dublată, de altfel, de continuitatea 
temelor dominante ale naţionalismului de tip ceaușist, doar 
parţial „de-ceauşizat”: tezele anti-maghiare reînvie cu forță 
sporită, izolaționismul și suspectarea străinilor sunt foarte 
active, legendele excelenţei politicii exteme şi ale 
antisovietismului lui Ceaușescu reapar — deocamdată timid 
Şi intermitent —. fără a fi contestate public de putere. 
Discursul oficial al FSN despre epoca lui Ceauşescu se 
nuanțează semnificativ, ieşind din mecanismele radicale ale 
revoluţiei, când numele odios al tiranului era scris cu literă 
mică. Tot mai mult, recuperarea pactului originar din primii 
ani ai regimului ceaușist devine, din obiectiv nemărturisit, 
un model al noii guvernări; însuşi Ion Iliescu, direct 
interesat în această operaţie, susține tema foarte populară a 
contrastului dintre „anii buni” de început ai epocii 

Ceauşescu — anii propriei ascensiuni politice — și criza 
anilor *80. 

Declanșarea marii mişcări de propagandă îndreptate 
contra oponenților Frontului, care reînvie temele clasice ale 
luptei de clasă din anii 1945-1948, în conjuncţie cu 
naționalismul şi antioccidentalismul elaborat de regimul 
Ceauşescu — în felul lui tot un avatar al stalinismului deca- 
dent — lasă loc presupunerii că, în replică la începuturile de 
coagulare a opoziţiei, echipa Iliescu a fost adusă să 
conceadă poziţii importante în noile structuri de putere 
celor mai reacționare forțe moştenite din epoca Ceaușescu. 
Domesticite şi înspăimântate o vreme de revoluție, aceste 
forțe profită acum de panica noilor guvernanți în faţa 
opoziției democratice pentru a-şi negocia concursul în noul 
context de la sfârșitul lui ianuarie 1990. 

Singura probă vizibilă a acestei alianţe este incitarea 
maselor de muncitori industriali în frunte cu minerii, de 
pură tradiţie bolşevică; dar, în spatele acesteia, avem tot 
dreptul să bănuim o mobilizare de forțe politice şi 
publicistice, precum şi cea a unor grupuri importante din 
fosta Securitate. Semnele acestui pact nu lipsesc: încă de la 
începutul lui februarie 1990, escaladarea de agresivitate 
efectivă şi simbolică îndreptată contra opoziţiei răspunde 
probabil reactivării rețelelor de informatori, atestată în 
câteva cazuri denunţate presei exact în lunile februarie și 
martie ale lui 1990. Faptul că teme şi reacţii identice apar 
simultan în discursul — public, dar şi privat — al unor 
persoane fără vreo legătură aparentă între ele nu se poate 
explica decât prin faptul că aceşti informatori reactivaţi 
deveniseră subit susținători fervenţi şi bine instruiți ai 
propagandei FSN. 

Concomitent, se declanșează campaniile sistematice 
de zvonuri, ascultări telefonice sau telefoane şi scrisori de 
amenințare; apar subit organizaţii de tradiție național- 
comunistă, ca „Vatra Românească”, la constituirea căreia 
contribuie rețele întregi de foşti ofiţeri şi informatori ai 

Securității. Apariţia revistei România Mare şi a constelaţiei 
de publicaţii-satelit, Politica și Europa, reprezintă epitoma 
simbolică a acestui pact dintre forţele cele mai reacționare 
din societate şi regimul Iliescu. Servită de verva polemică 
incontestabilă a celor doi scriitori care devin patronii 
României Mari — Eugen Barbu şi Corneliu Vadim Tudor —, 
revista legitimează în câmpul imaginarului politic teme și 
expresii provenite din idiolectul pegrei urbane. 

Prin romanul Groapa, Eugen Barbu mai făcuse o 
încercare de dezvoltare a programului estetic enunțat 
cândva de Arghezi în Flori de mucigai, de recuperare a 
zonelor ocultate ale obscenităţii verbale necenzurate, ale 
înjurăturii groase şi ale celei mai vulgare satire. Asumând 
acest program stilistic, căruia îi conferă acum un sens 
politic precis, România Mare se afirmă din primul moment 
drept expresia obscenității politice, anulând orice barieră 
între limbajul public şi trivialitatea cea mai stridentă a 
limbajului privat, pentru a denigra sistematic opoziţia 
democratică — principalul dușman al regimului Iliescu. 
Această colorată violență asigură nu numai succesul 
imediat al publicaţiei în zonele cele mai resentimentare ale 
societăţii postdecembriste, ci şi o degradare de ansamblu a 
stilului şi limbajului polemic, legitimând scatologicul, 
invectiva rasistă şi calomnia cea mai stridentă — în mod 
normal interzise în dezbaterea politică — drept forme licite 
de expresie publică. 

Treptat, violența de limbaj şi exprimarea deliberat 
obscenă vor cuprinde sfere din ce în ce mai largi ale expre- 
siei publice, pe care o eliberează de convențiile uzuale. 
Mulţi dintre moştenitorii direcți ai FSN se dezic violent de 
propria obârşie politică, dar aspiră asimptotic nu numai la 
naționalismul strident, ci și la trivialitatea României Mari 
pe care încearcă să o copieze pentru a seduce un public cât 
mai larg”. 


% Am auzit de nenumărate ori, în cele mai diverse medii de opoziţie, 
regretul de a nu avea „un Vadim al nostru”. În 1996, George 

Complicitatea durabilă a grupului constituit în jurul 
României Mari cu autorii succesivelor tentative de contra- 
revoluţie care au fost mineriadele va fi formalizată în anii 
1996-2000 prin desemnarea liderului minerilor, Miron 
Cozma, drept vicepreşedinte al PRM și, în ultimă instanţă, 
prin participarea explicită a militanţilor și liderilor PRM la 
încercarea de lovitură de stat declanșată de minerii lui 
Cozma în ianuarie-februarie 1999. Senatorul Corneliu 
Vadim Tudor propunea atunci demiterea prin forță a 
președintelui Constantinescu şi a guvernului și înlocuirea 
lor cu un Consiliu Revoluționar. Faptul că a eşuat nu 
impietează asupra tentativei ca atare. 

Dacă FSN se abţine să angajeze fățiş în represiune 
aparatul coercitiv al statului — Securitate şi Armată —, care 
intervine doar punctual’, el profită acum din plin de alianţa 
asimetrică dintre gruparea Iliescu şi fostele cadre ale 
instituţiilor represive, pe care le absoarbe în sfera licită a 
politicului. Ar fi interesant de studiat lista aderenţilor la 
FSN din februarie şi martie 1990, dar, chiar şi fără a o 
cunoaşte, e clar că noul partid acceptă fără ezitare să dea o 
nouă identitate torționarilor vechiului regim comunist, pe 
care nu va înceta să-i utilizeze, dar şi să-i protejeze până 
azi. 


Pruteanu a câștigat susținerea PNŢCD pentru Senat promițând 
exact acest lucru (și trecând apoi în tabăra lui Vadim). Vulgaritatea 
artificioasă a exprimării lui Adrian Năstase, flagrantă între 2000 şi 
2004, a fost probabil stimulată de succesul aceluiaşi „model”. 
Cazul cel mai interesant e reprezentat de succesul mediatic şi 
electoral al lui Traian Băsescu în calitate de candidat al dreptei: 
acesta nu se exprimă trivial decât extrem de rar în mass-media, dar 
provoacă fiori de plăcere auditoriului prin simpla sugestie a ce ar 
putea spune dacă nu s-ar cenzura. 

De pildă, la 22 aprilie 1990, când intervenţia „scutierilor” 
declanșează marea mișcare de protest din Piaţa Universităţii, sau în 
colaborarea forțelor din Armată, servicii secrete și Procuratură cu 
minerii, în iunie 1990. 

Dacă opoziţia aspiră la „ciolan”, se subînţelege, în 
schimb, că puterea instalată e complet dezinteresată şi nu 
urmăreşte decât binele poporului, sacrificându-se pe sine în 
beneficiul interesului majoritar. „Frontul e poporul” scan- 
dau manifestanţii pro-FSN la 28 ianuarie. Susținută activ de 
lon Iliescu, care se proclamă „sărac şi cinstit”, ca și de 
intermitentele pulsiuni populiste ale succesivelor guvernări 
FSN-FDSN, apoi chiar PSD, tema guvernării dezinteresate 
a echipei Iliescu s-a prăbușit în conștiința publică abia în 
anii 2000-2004, când nu a mai putut rezista în fața 
ostentaţiei acaparatoare a PSD, a guvernului Năstase şi a 
clientelei acestora. Chiar și în aceste condiţii, Iliescu 
personal a izbutit să-şi salveze imaginea de preşedinte sărac 
al celor săraci, atât prin reiterarea temelor egalitare, cât și 
prin faptul că, fără ca opinia populară să o intuiască exact, 
obiectivul său esențial a rămas în tot acest timp exclusiv 
puterea politică, ceea ce se traduce într-un soi de asceză 
indiferentă la cele lumești, dar care instrumentalizează 
căpătuiala celor din jur prin spolierea avuţiei naţionale fără 
a participa direct și vizibil la aceasta. 

Începând din 28 ianuarie 1990, idila revoluției 
întregului popor dispare pentru totdeauna din discursul 
oficial al FSN. Ea e reluată într-un alt registru doar de 
forţele politice şi civice care se opun Frontului şi elaborează 
tema revoluţiei confiscate, parte integrantă a încrâncenatei 
confruntări care desparte şi antagonizează pe termen foarte 
îndelungat nu doar clasa politică incipientă, ci şi societatea 
în întregul ei. Scandările manifestaţiei anti-FSN reluau 
temele revoluţiei, acum împotriva Frontului — „Ole, ole, 
ole/Frontul ăsta ce mai e?/PCR”; „FSN=PCR”; „leri 
Ceaușescu, azi Iliescu”; „Nu vrem neocomunism!” — şi 
deschideau tema antisovietică, cu adresă precisă la Ion 
iliescu. „Cine-a stat cinci ani la ruși/Nu poate gândi ca 
Bush”. Intervenţia minerilor la Institutul de Arhitectură, 
motivată de faptul că acolo se afişase o fotografie a lui Ion 

Iliescu împreună cu Ceaușescu“, lansează lozincile care vor 
căpăta imediat o tristă celebritate: „Noi muncim, nu 
gândim!” şi „Moarte intelectualilor!” — epitomă a violen- 
tului antiintelectualism căruia FSN îi îngăduie să se dezlăn- 
țuie și pe care va continua să-l stimuleze fără scrupul. 


Iliescu: fenomen sau sindrom? 


Fenomenul, poate chiar sindromul Iliescu, apare ca o 
componentă esenţială, dar şi paradoxală, a acestor primi ani 
de postcomunism. Desigur, după aproape o jumătate de 
secol de dictatură, după delirul Ceaușescu, zâmbetul 
perpetuu al lui Iliescu are un aer bonom și patern — cel puţin 
când nu i se vede privirea. Desigur, România socialistă ar fi 
arătat cu totul altfel dacă în fruntea PCR ar fi fost nu 
Ceauşescu, ci lon Iliescu. Desigur, în fine, o majoritate 
traumatizată şi dezinformată a putut vedea în Iliescu 
făgăduiala unor schimbări fără dureri şi a unei discrete, 
avantajoase continuități. Nu e totuşi mai puţin surprinzător 
să constatăm că, pentru o mare parte dintre români, efigia 
noului regim democratic rămâne profilul acestui vechi 
activist de nădejde al Partidului Comunist. Autoritatea lui 
dovedeşte nu atât că românii ar fi naivi, cât că, fără a adera 
la ideologia comunistă, ei sfârşiseră prin a accepta regimul 
comunist ca legitim şi întru câtva firesc. 

Asta explică şi una dintre caracteristicile cele mai 
singulare ale personajului Iliescu, şi anume faptul că 
discursul său, examinat în sine, este caracterizat de absenţa 
oricărei inovaţii ideatice sau măcar verbale, a oricărei 
tentative de a da formă unor idei și formulări generoase sau 
îndrăzneţe. Este un discurs incolor, excelând prin mono- 
tonie și redundanţă. Spre deosebire de toţi cei cu care s-a 
confruntat de-a lungul celor 20 de ani de la revoluție, 


é Al. Andrieş, „Am văzut cu ochii mei”, 22, 1.3, 2 februarie 1990. 

singurele fraze memorabile rostite de Iliescu sunt cele care 
îl incriminează, de la „sula-n coaste” şi „golanii” din 1990 
la „măi animalule!” din 1992 şi la „proprietatea privată e un 
moft” sau la „tovarășul Năstase” din ultimii ani. Toate 
aceste scăpări, revelatoare ale unei firi şi ale unui limbaj 
foarte diferite de calmul lenifiant al intervențiilor pregătite 
şi bine controlate ale aceluiaşi Iliescu, terne, chiar sopo- 
rifice, vădesc faptul că opțiunea sa pentru un anume tip de 
discurs „de aparat”, în descendența directă a discursului 
oficial de plenară, nu e rezultatul unei simple inerţii. 

În ultimă instanță, tocmai absenţa oricărei inven- 
tivităţi şi extraordinara banalitate a discursului i-au asigurat 
un electorat fidel, chiar captiv. Capacitatea lui lon Iliescu 
de a adapta unui nou context stereotipurile limbii de lemn — 
care, vreme de patru decenii, fusese limba oficială a puterii 
politice — a generat un discurs extrem de adecvat unui 
electorat puțin educat, pe care această tradițională 
monotonie îl reconfortează, asigurându-l în subtext că 
rupturile nu sunt atât de grave pe cât par, că traumele sunt 
trecătoare, şi că noul de care se tem atât de tare e doar o 
aparenţă. 

Utilizarea acestui stil formular tipic pentru şedinţe, 
care pare inteligibil şi simplu, dar e foarte adesea vid, 
înşiruind o sumă de poncife fără miez, reunite nu prin 
logică, ci prin alunecări retorice, construieşte constant un 
discurs vacuu ce nu solicită atenţia auditoriului, dar traduce 
într-un limbaj aparent familiar și patern un mesaj de putere 
imuabilă şi sigură de sine al cărui efect aproape hipnotic era 
extrem de eficient în contextul mediatic din 1990. Mai 
mult, acest idiom din sfera puterii, practicat până azi cu 
constanță şi spontaneitate de locutor — aşa cum se vede 
până şi din proza confesivă, uniformizată de aceleaşi 
formulări caracteristice —, face ca discursul lui Ion Iliescu 
să-și păstreze întru câtva și în prezent capacitatea per- 
suasivă, spre exasperarea adversarilor şi chiar a unora dintre 
colaboratori. 

De partea sa, guvemul provizoriu, cu un prim- 
ministru a cărui imagine pare sudată de cea a lui Ion Iliescu, 
gestionează cucerirea electoratului cu o avalanșă de 
avantaje materiale cât se poate de populiste: abundență 
subită de alimente, inclusiv din import, vânzare la un preţ 
infim a apartamentelor închiriate de la stat în blocurile 
construite în ultimele decenii, pensii pentru colectivişti 
(care nu cotizaseră niciodată la fondul de pensii), restituire 
în bani a „părţilor sociale” — contribuţiile obligatorii la 
diferitele întreprinderi socialiste: cam 2 miliarde de dolari 
cheltuiţi în patru luni de către FSN pentru aceste măsuri, la 
care se vor fi adăugat, nici azi cunoscute, primele mari 
spolieri din avuţia națională. E suficient să amintim că, în 
aceste luni inaugurale, se privatizează în beneficiul pro- 
priilor salariaţi toate întreprinderile de comerț exterior — ai 
căror noi stăpâni primesc inclusiv creanţele datorate de 
clientela acestor foarte active instrumente de produs valută 
forte —, ca şi fosta Scânteia, devenită Adevărul S.A., sau 
Editura Politică, transformată brusc în editura privată 
Humanitas. 

Frontul Salvator devine astfel dispensatorul de 
abundență alimentară şi de bani, dar şi de bunuri simbolice 
— libertatea de a călători peste hotare, libertatea cuvântului 
sau a credinței, dar şi libertatea, mai modestă, dar 
fascinantă, de a avea un televizor în culori care emite 24 de 
ore din 24, difuzând seriale lacrimogene, lambade şi rock 
„la liber”... Toate astea sunt patronate de figura încărcată de 
valoare simbolică a Părintelui zâmbitor — Iliescu — și, cel 
puţin deocamdată, a Fiului, Petre Roman, impetuos şi 
occidentalizat: cum să nu speri într-o lume mai bună? 

Pe fondul unei violenţe concrete care se manifestă 
brutal, chiar dacă intermitent, violența simbolică a propa- 
gandei negative declanşate de FSN face să reînvie pentru 
mulți amintirea terorii din primii ani ai regimului comunist. 
Chiar dacă această spaimă rămâne simbolică, eficacitatea ei 
nu poate fi negată, mai ales că dezinformarea merge mână 

în mână cu brutalitatea efectivă: un anonim ucis în propriul 
său sat fiindcă seamănă cu lon Raţiu, bătăi organizate, mai 
ales la țară, pentru a-i intimida pe susținătorii partidelor de 
opoziție dovedesc că oricine ridică glasul contra lui Iliescu 
şi a echipei sale e înghițit de paradigma Duşmanului intern. 

Binomul violenţei fizice alternând cu defăimarea și 
calomnia va avea consecințe grave atât pe termen scurt, cât 
şi de durată: una dintre cele mai importante este aceea a 
transformării confruntărilor politice în opoziții etice ire- 
ductibile: angajamentul politic în opoziţie se transfigurează, 
devenind o înaltă asceză morală. Or, când va veni rândul 
opoziţiei să exercite puterea, ea va fi repede sufocată de un 
val de dezîncântare, proproţional cu iluzia etică datorită 
căreia cîștigase victoria. 


Opoziţie versus Putere 


După 29 ianuarie, un lanţ de evenimente — consti- 
tuirea şi activitatea CPUN, Proclamaţia de la Timişoara şi 
reacţiile contrare, conflictul de la Târgu-Mureş şi soluțiile 
alternative propuse de opoziție pentru rezolvarea 
neînțelegerilor interetnice, prima campanie electorală din 
istoria postcomunistă a României şi manifestația-maraton 
din Piaţa Universităţii, alegerile din 20 mai și mineriada din 
13-15 iunie, cu urmările ei imediate, având drept corolar 
mitingul de constituire a Alianţei Civice la 15 noiembrie 
1990 — modelează pe termen lung practicile şi imaginarul 
politic ale României actuale. 

Numitorul comun al acestor evenimente este falia, tot 
mai profundă, dintre proiectul de reformă lentă susținut de 
echipa aflată la putere — pe care l-am numit „cei 20 de ani ai 
lui Silviu Brucan” — şi voinţa acelui segment din societate 
care participase activ la răsturnarea regimului ceaușist în 
numele unei despărțiri radicale de comunism şi al racordării 
României la valorile de democraţie şi libertate ale 

Occidentului. În primăvara lui 1990, acest clivaj atingea 
chiar corpul de ofițeri ai Armatei române: un grup reformist 
devine, sub acronimul CADA, foarte vizibil — doar pentru a 
dispărea cu totul după alegeri, CADA îşi asumă riscul de a 
cere o reformă reală în armată. Protestele lor au drept 
rezultat demisia generalului Militaru — înlocuit de V.A. 
Stănculescu — și a mai multor generali din generaţia formată 
în URSS. După care, destul de repede, ofițerii participanţi 
la acţiune sunt în marea lor majoritate sancționaţi și siliți ei 
înşişi să părăsească armata. 

Timișoara, oraşul liber de comunism din decembrie 
1989, percepe mai acut decât altele deriva continuității 
preconizate de CFSN: la 11 martie, o mare adunare 
populară răspunde chemării lansate de Societatea Timişoara 
și ovaţionează o Proclamaţie care e primul program politic 
autentic al construcţiei democratice din România. Procla- 
maţia enunţă principiile fundamentale ale libertăţii civice 
neîngrădite, ale descentralizării şi controlului reciproc al 
puterilor independente ale statului, direcţiile de reformare 
radicală a instituţiilor, care se alătură unui proiect de deco- 
munizare în profunzime a societății prin lustraţie. Împru- 
mutat din experiența democraţiilor care renasc pretutindeni 
în Europa Centrală, şi în particular din Cehoslovacia, acest 
proiect presupune interdicţia temporară de a ocupa funcţii 
de demnitate publică pentru foştii activişti salariați din 
aparatul Partidului Comunist şi pentru ofiţerii de Securitate. 

Această interdicţie, limitată în timp, era încă şi mai 
limitată în sfera ei de aplicare, vizând doar câteva mii de 
persoane, care îşi făcuseră deliberat o profesie din aplicarea 
politicii partidului comunist, inclusiv a represiunii pe care 
această politică nu încetase să se întemeieze. E adevărat că 
astfel lustraţia lovea drept în inima noului regim, care era 
expresia politică a continuității cadrelor în noul context 
postcomunist. De aceea, FSN, în frunte cu lon Iliescu, care 
se simţea pe bună dreptate vizat personal, va reacţiona cu o 
violență extremă, atât față de tezele Proclamaţiei de la 

Timişoara, cât şi împotriva tuturor acțiunilor, ideilor şi 
entităților politice care şi le vor asuma ulterior. Imediat, 
televiziunea şi ziarele FSN se străduiesc să treacă sub tăcere 
evenimentul, sau măcar să-i altereze substanța, difuzând 
interpretarea cu totul falsă că ar fi vorba de o mişcare 
secesionistă care atentează la unitatea şi integritatea 
României. Reacţia oficială împotriva Proclamaţiei de la 
Timişoara marchează momentul în care regimul Iliescu își 
asumă deschis imaginarul naţionalist de tradiție ceaușistă. 
FSN încearcă de altfel o contra-manevră printr-o procla- 
maţie concurentă, Proclamaţia de ta Podul Înalt, azi aproape 
uitată, şi care nici în acel moment nu s-a bucurat decât de 
un succes cu totul mediocru. Cu toate acestea, Proclamația 
FSN are particularitatea de a institui implicit o dublă 
opoziție — Moldova vs. Banar-Transilvania şi rural vs. 
urban —, accentuând diferenţierile reale de structură şi de 
percepţie dintre vestul şi estul țării până la a le transforma 
într-un clivaj politic şi imaginar cât se poate de durabil. 

Dacă urmărim acest fir în discursul politic al FSN - în 
bună măsură chiar în acțiunea politică a acestui partid şi a 
succesorilor săi — vom constata că principalul agent al 
exasperării primejdioaselor clivaje conflictuale regionale — 
recurent denunţate ca pericole puse la cale de opoziţie, care 
ar ameninţa astfel integritatea teritoriului naţional — a fost 
tocmai FSN. Liderii acestui partid, în frunte cu Ion Iliescu, 
alături însă de care participă activ nu numai personaje de 
rangul al doilea, ci chiar Petre Roman înainte de divorțul de 
Iliescu, se dovedesc interesaţi exclusiv de conservarea cu 
orice preț a unui electorat captiv, majoritar concentrat în 
zonele mono-industriale şi rurale din Moldova, Muntenia şi 
Oltenia®’. 


6 La i decembrie 1990, când se sărbătoreşte la Alba lulia pentru 
prima dată noua zi națională, primul ministru încurajează fâţiş şi în 
direct huiduielile suporterilor veniți din toate judeţele contra 
ardeleanului Coposu, succesorul legitim al Partidei Naţionale — 
factor esenţial al Marii Uniri — şi chiar contra lui Sergiu Cunescu, 

O lectură retrospectivă a evenimentelor ne poate 
îndemna să ne întrebăm dacă violențele care izbucnesc după 
nu mai mult de o săptămână la Târgu-Mureș nu vor fi fost, 
dacă nu provocate, măcar precipitate de explozia simbolică 
a Proclamaţiei de la Timişoara. Există acum dovezi incon- 
testabile ale faptului că violenta confruntare între români şi 
maghiari în inima unui oraş pe care aceste două compo- 
nente etnoculturale şi-l împart aproape egal se pregătea încă 
din februarie. Dar ea ar fi putut să fie grăbită pentru a pune 
în scenă ameninţarea pe care noile forțe politice ar fi 
reprezentat-o pentru statul român. 

Era de așteptat de altfel ca tensiunile româno- 
maghiare, prost gestionate sau chiar stimulate, să atingă 
punctul de fierbere în apropiere de 15 martie: această zi 
comemorativă a revoluției maghiare din 1848 fusese recent 
declarată sărbătoare naţională în Ungaria, pe care și 
maghiarii din România se pregăteau să o celebreze. Or, cum 
bine se ştie, evenimentele din 1848, departe de a-i fi 
apropiat pe revoluționarii români şi pe cei maghiari, i-au 
adus să se înfrunte dramatic în numele propriilor naţiuni, 
într-un război local sângeros a cărui cruzime bântuie şi azi 
imaginarul istoric al ambelor popoare, provocând adesea 
neîncredere şi, nu o dată, chiar ură retrospectivă. 

Violenţele de la Târgu-Mureș nu au avut nimic 
spontan. Pulsiunile iredentiste ale guvernului Antal de la 
Budapesta le vor fi stimulat, dar nici de partea română nu se 


care amintea de rolul social-democraţiei în construcţia statului 
național. Cu câteva excepții — de pildă, în 1996, imediat după 
victoria CDR în alegeri —, | decembrie şi locul său istoric, Alba 
lulia, au reprezentat constant nu un simbol al Unirii, ci unul al 
diviziunii. Atunci când, în iarna lui 2004, Adrian Năstase îi acuza 
amenințător pe bucureşteni, pe care îi separa de restul ţării, 
atribuindu-le responsabilitatea exclusivă a câştigării alegerilor 
prezidenţiale de către candidatul opoziţiei, el nu făcea altceva decât 
să continue un discurs bazat pe logica segregării şi a luptei de clasă, 
discurs inaugurat de FSN şi lon Iliescu în primele luni ale anului 
1990. 

poate nega faptul că mijloace materiale şi umane consi- 
derabile au fost mobilizate, pregătite şi instrumentalizate 
deliberat. Sute de țărani români, hipnotizaţi de propaganda 
unor agenți ai național-comunismului reactivaţi, au fost 
aduşi cu autobuze şi camioane, uneori de la câteva sute de 
kilometri, ca o masă de manevră ignorantă şi isterizată 
dinadins. Dacă dăm de o parte elementul etnic din ecuație, 
observăm repede similitudinea acestei năvăliri cu cele ale 
minerilor la Bucureşti: acelaşi modus operandi ne face să 
deducem că e vorba de același autor. 

Percepem, pe de altă parte, şi schița unui război civil 
în manieră transnistreană sau iugoslavă în această confrun- 
tare în care fiecare dintre tabere pune în joc şi mijloace 
materiale, şi mijloace de propagandă şi dezinformare: de 
partea românească, televiziunea, care, departe de a calma 
spiritele, le incită, în continuitate perfectă cu propaganda 
național-ceauşistă; de partea maghiară, reporteri care, 
ciudat, se găseau la Târgu-Mureş în mare număr pe 19 
martie, şi care îi demonizează sistematic şi exclusiv pe 
români, la nevoie chiar fabulând fără ezitare“€. 

Din fericire, experienţa a eşuat în esenţa ei: oricare 
vor fi fost crizele cu care s-a confruntat România în acei ani 
de început ai democraţiei, Transilvania nu a devenit o 
Transnistrie; e drept că ne-am putea întreba dacă nu cumva 
separatismul de la est de Nistru nu a fost, măcar în parte, un 
răspuns la eşecul provocărilor de la Târgu-Mureş. Dar asta 
e o altă istorie. În martie 1990, datorită înțelepciunii cu care 
a reacționat opinia publică, atât în România, cât și în 
Ungaria, violențele s-au calmat după doar două zile. Asta 
nu înseamnă însă că nu au existat consecinţe de altă natură 
şi la altă scară. Pe de-o parte, forțele de opoziţie majoritare 
din România inaugurează acum un dialog structurat și o 


% Cazul Cofariu şi exploatarea mediatică, în Occident, a falsului după 
care ar fi fost vorba de un ungur bătut de români, şi nu invers, au 
căpătat între timp o tristă celebritate, alimentând din plin folclorul 
complotului universal antiromânesc. 

cooperare politică, nu doar civică, cu minoritatea maghiară 
şi reprezentantul său, UDMR. Această cooperare nu făcea 
parte din tradiţia partidelor istorice, poate cu excepția 
PSDR, cum nu intra nici în vederile iniţiale ale minorității 
maghiare, mai degrabă ostilă lumii politice româneşti între 
cele două războaie. Ea va deveni în anii imediat următori un 
element decisiv pentru evoluţia democratică a României, cu 
corolarul participării UDMR la guvermare începând din 
1996, pentru prima dată de la Marea Unire din 1918. 

Din direcţia puterii, Târgu-Mureş a pecetluit durabil 
alianța dintre FSN-Iliescu şi grupurile cele mai reacționare 
ale fidelilor naţional-comunismului, cu deosebire ale celor 
din fosta Securitate. Aceştia se supuseseră, de voie sau de 
nevoie, noii puteri încă din 22 decembrie 1989. Odată însă 
cu evenimentele de la Timişoara şi Târgu-Mureș, din supuşi 
resemnațţi, ei devin partenerii puternici ai regimului Iliescu. 
Acest pact marchează profund retorica şi comportamentul 
politic al FSN. 

Evenimentele lunii martie 1990, de la Timişoara la 
Târgu Mureş, marchează momentul în care regimul Iliescu 
îşi asumă deschis tezele național-comunismului. Până la 
această dată, într-adevăr, sloganurile naţionaliste fuseseră 
repuse în circulaţie de diferite grupuri și asociaţii non- 
guvernamentale, constituite în marginea conglomeratului 
FSN, mai ales la inițiativa unor nuclee ale fostei Securităţi, 
cu aportul entuziast al unor intelectuali proveniţi din 
aparatul de propagandă ceauşistă. Liderii FSN păstrau încă 
aparențele unei viziuni politice mai deschise, fie şi formal, 
dialogului cu minoritățile — chiar dacă o anumită ostlitate se 
manifesta deja față de UDMR, incomod prin precizia şi 
perseverenţa revendicărilor, şi mai ales în raport cu 
Ungaria, unde prăbuşirea sistemului comunist adusese la 
putere o guvernare de dreapta cu unele accente iredentiste. 
Odată însă cu reacția puterii față de Proclamaţia de la 
Timişoara, complicitatea vârfurilor FSN cu aceste cercuri 


x a 


care se raliaseră în jurul unor sloganuri agresiv naţionaliste, 

antimaghiare şi xenofobe devine patentă, explodând la 19 
martie în evenimentele sângeroase de la Târgu-Mureş. 
Această reacţie lansează o nouă temă a dezbaterii 
politice post-decembriste — integritate vs. dezmembrare —, 
derivată direct din imaginarul ceauşist al Patriei asediate. 
Nu mai e vorba doar de fabrici şi uzine care ar face obiectul 
rapacității forțelor de opoziţie în complicitate cu un 
Occident generic ostil, ci de-a dreptul de Țară, din trupul 
căreia forțe obscure vor să smulgă provincii întregi, 
ameninţându-i identitatea (sau, mai exact, ceea ce în 
vocabularul păşunist revalorificat de propaganda național- 
comunistă se cheamă Ființa Naţională). În contrast, 
pseudo-emanaţii revoluţiei veghează la păstrarea integrității 
reale și simbolice amenințate. E important de remarcat însă 
că, în vreme ce aceste amenințări erau denunțate de 
propaganda ceauşistă ca venind din toate zările — din vest 
cel mai adesea, supralicitând iredentismul maghiar, dar şi, 
episodic, dinspre Bulgaria, şi, în subtext, dar tocmai de 
aceea cu o forță cu atât mai mare, dinspre răsărit —, acum 
singura direcţie incriminată este Occidentul, Ungaria și 
prietenii ei occidentali, ceea ce dezvăluie dintru început 
fondul chestiunii — faptul că ostilitatea FSN se îndrepta în 
bloc contra unui Occident liber, capitalist şi democratic, al 
cărui agent maghiar risca să aducă în discuţie statutul 
minorității maghiare ca parte integrantă a deficitului de 
democraţie din România mai degrabă decât ca revendicare 
iredentistă ca atare, cât și instituţiile statului, noul lor statut 
fiind legitimat public, imediat după tulburările de la Târgu- 
Mureș, prin crearea SRI; legea de constituire a Serviciului 
prevedea interdicția de încadrare a foştilor ofiţeri superiori 
de Securitate, dar un şir de anchete ulterioare va dovedi că, 
departe de a respecta această interdicție, nucleul dur al 
Serviciului Român de Informaţii a fost multă vreme 
compus exclusiv din cadre superioare ale fostei Securități. 
Eşecul parțial ai diversiunii naționaliste ridică noi 
probleme echipei Iliescu, pe care proximitatea alegerilor o 

confruntă tot mai deschis cu adversarii săi politici 
principali, partidele istorice, care câştigă teren în societatea 
civilă. Incă de la începutul lui aprilie, o mare manifestaţie 
sindicală organizată la Bucureşti de Confederaţia Sindicală 
„Frăţia” adoptă lozincile lansate în martie la Timişoara, 
scandând „La vremuri noi, oameni noi!”, Proclamaţia de la 
Timișoara/Trezeşte, Doamne, Ţara!”, „FSN — agentură KGB”, 
„Veniţi cu noi/Ca pe 22!” şi, evident, „Jos Iliescu!”. 

Spre sfârşitul aceleiaşi luni, tinerii din Bucureşti, mai 
ales din Liga Studenţilor, răspund în număr mare apelului 
unei organizaţii civice mai puțin cunoscute, Grupul 
Independent pentru Democraţie, GID, la un miting în spri- 
jinul partidelor de opoziţie, în Piaţa Universităţii. Aici, 
autoritățile comit o eroare considerabilă, arestându-i sub un 
palid pretext pe organizatori, şi când o nouă manifestaţie 
protestează în sprijinul lui Dumitru Dincă şi lulian 
Comănescu, trimite trupe echipate cu căşti şi puşti, exact ca 
în decembrie 1989, pentru a-i intimida pe participanți. 
Departe de a reuși, această tentativă a provocat cea mai 
mare manifestaţie politică din România postcomunistă. 

Fără îndoială, Piaţa Universităţii este înainte de toate 
un mare miting politic şi electoral. Declaraţia elaborată de 
asociaţiile organizatoare — Liga Studenţilor, Alianţa 
Poporului, Asociația 16-21 decembrie, Asociaţia 21 
decembrie, Grupul Independent pentru Democraţie, Frontul 
Antitotalitar Român -— reia temele proclamaţiei de la 
Timişoara, cu un accent mai pregnant pe responsabilitatea 
lui Ion Iliescu. Participarea directă la manifestaţie a 
partidelor aflate în competiţia electorală este însă discretă în 
ambele sensuri — de intermitență şi de estompare 
sistematică —, şi nici discursurile sau lozincile Pieței nu sunt 
explicit electorale, decât în măsura în care exprimă în cele 
mai variate moduri opoziţia față de Iliescu şi de FSN. 

În marginea Pieței, pe peluza Teatrului Naţional, îşi 
instalează corturile un grup de grevişti ai foamei, care 
protestează astfel contra falsificării climatului electoral prin 

acapararea spațiului mediatic și politic de către FSN. 
Imediat după episodul inaugural, la care participă mai ales 
tineri, se adună în Piaţă, seară de seară, un mare număr de 
adulți, „piața? devenind un mare ritual recuperator: 
generația care lipsise, în genere, la 21 decembrie participa 
acum din plin la re-punerea în scenă a actului fondator al 
revoltei anticomuniste“. Această recuperare simbolică a 
participării a avut o funcţie eliberatoare şi deculpabilizantă, 
revelându-se ca ritual eficace, solidarizant şi productiv. Un 
spaţiu devenit simbolic — cel al „zonei libere de (neo) 
comunism” —, un timp anume — cel al înserării, liber de 
obligațiile cotidiene — consolidează recuperarea libertăților 
cetățenești — libertatea cuvântului, libertatea credinței, 
libertatea presei, libertatea opțiunii politice — şi redimen- 
sionează revolta din decembrie, care a devenit astfel abia 
retroactiv o revoluție în sensul deplin al cuvântului. 
Generaţia adultă a recuperat atunci sensul propriei sale forțe 
de actor, şi nu de victimă a istoriei“? 

Un ritm aparte scandează timpul celor 50 de zile și 
nopți de manifestaţie: pichete ale participanților şi greviştii 
foamei stau permanent de strajă în piața unde se strâng în 
fiecare seară mulțimi tot mai mari de simpatizanți; oratori, 
mulţi dintre ei celebri, se adresează mulțimii din Balconul 
Universităţii, deschis la solicitarea Ligii Studenţilor de către 
prorectorul de atunci, Emil Constantinescu. Grupuri rock şi 
folk montează adevărate happening-uri și spectacole, lan- 


67 O bună parte a nedumeririlor puterii instalate derivă şi de aici: citind 
21 decembrie exclusiv ca pe un fenomen anticeauşist, Iliescu nu 
putea înțelege ce vor, de fapt, cei din Piaţa Universităţii. 

% În mai mic, de altminteri, aceeaşi experiență se regăseşte şi în alte 
medii odată cu primul mare miting de opoziţie, pretutindeni unde 
asemenea acţiuni s-au organizat şi indiferent de data acestora. 
Fiecare dintre aceste evenimente reprezintă, deopotrivă, repetarea 
simbolică a „mitingului originar” din decembrie şi o experienţă 
eliberatoare pentru o întreagă colectivitate. O experienţă cu totul 
nouă: aceea de a spune „nu” puterii, fățis şi laolaltă, într-o 
sărbătoare comună a ierarhiilor suspendate şi a libertăţii regăsite. 

sează cântece politice imediat fredonate de toți cei prezenți. 
Aceştia improvizează torţe din ziarele obediente puterii, se 
roagă, scandează, cer aplicarea Proclamaţiei de la Timişoara, 
se îmbrățişează cu prietenii şi îi aplaudă în derâdere pe rarii 
trecători care îşi permit să-i apostrofeze, născocesc stri- 
gături anti-lliescu: pe scurt, trăiesc o adevărată sărbătoare 
revoluționară. 

Oficial, partidele de opoziţie se țin departe de Piaţă, 
cu atât mai mult cu cât una dintre lozincile cele mai 
populare este „Noi nu suntem partide!”, atestând neîncre- 
derea celor mai mulți în politica militantă. Niciun partid nu 
poate însă să interzică membrilor săi să participe la acest 
imens festival politic. 

Opoziția spontană a grupurilor active ale societăţii, 
mai ales din mediile urbane şi educate, a dobândit astfel 
coerenţă şi legitimitate politică în raport cu evenimentul 
fondator al Pieţii Universităţii ca reeditare amplificată a 
revoluţiei din decembrie. Replici ale replicii se organizează 
la Constanţa, Cluj, Iaşi, Timișoara, în aceeași atmosferă de 
creativitate spontană, care instituie şi generalizează nu 
numai temele majore ale luptelor politice ulterioare — de la 
Simplul „Jos Iliescu” la „16-22, cine-a tras în noi?” —, ci şi 
un stil care va dura până azi, folosind din plin umorul, 
ironia, caricatura, satira ca insolență sfidătoare și juvenilă la 
adresa puterii, alături de gestica solemnă a rugăciunilor și 
de comemorarea victimelor represiunii. 

Efortul sistematic de instituire a sensului anticomunist 
şi eliberator al Pieței a fost însă imediat deformat de 
mediile politice şi de informare pro-FSN, prin împingerea 
„la margine” a unui ansamblu de manifestări pe care marea 
majoritate a românilor nu-l cunoştea direct, ci doar în va- 
rianta peiorativă şi denigratoare pe care mediile controlate 
de putere au difuzat-o. Fotografii mai mult sau mai puțin 
trucate ale oratorilor, prezentați caricatural, dar şi ale 
participanţilor — mai ales cei de la corturile greviştilor 
foamei — sau pretinse reportaje despre traficul cu țigări sau 

despre promiscuitatea nocturnă de la corturi răspund cali- 
ficării spontane ca huligani şi golani pe care o produsese 
Ion Iliescu încă din prima zi de manifestaţie. Răsturnând 
sensul peiorativ și insultător al termenului „golan”, 
manifestanții — cărora li se alătură mari personalități cul- 
turale, cum a fost Eugen Ionescu, de pildă — îl transformă, 
prin insigne, tricouri, cântece şi discursuri, într-un titlu de 
glorie, revendicând marginalitatea ca pe un loc al noncon- 
formismului în raport cu puterea neocomunistă și negând 
fără drept de apel imaginea de „Noapte a Walpurgiei”, de 
desfrîu şi viol colectiv pe care şi televiziunea, şi ziarele pro- 
FSN, în frunte cu Adevărul şi Azi, amplificate de telefonul 
arab al zvonurilor, s-au străduit să o acrediteze. 

Dimpotrivă, mulțimea care se strângea în Piaţă zi de 
zi a reuşit să-și impună o ținută cu totul remarcabilă, dacă 
luăm în calcul numărul manifestanţilor şi durata mani- 
festaţiei. Confruntată cu popularitatea crescândă a mitin- 
gului, noua Securitate face mari eforturi de a-l infiltra” nu 
doar cu informatori, ci și cu hoți de buzunare şi vânzători 
ambulanți de ţigări de contrabandă, în vreme ce televi- 
ziunea, care nu a filmat nici măcar unul dintre discursurile, 
adesea superbe, ale oratorilor din balcon, are grijă să difu- 
zeze fără încetare cadre bine alese ale pitoreştilor 
reprezentanți ai pegrei bucureştene. 

Această instrumentalizare a imaginii desăvârșește 
ruptura din societate: de-o parte, manifestanţii, veniți din 
toate colțurile României şi care adesea reinventau, întorşi 
acasă, acelaşi tip de miting protestatar; de cealaltă parte, cei 
ce se tem de Piaţă fiindcă aşa au văzut la televizor. 
Alegerile de la 20 mai vor pune în lumină exact această 
falie. FSN şi Iliescu sunt marii cîștigători ai acestor alegeri, 
cu peste 66% de voturi pentru partid şi un copleșitor 
procent de 85% pentru Iliescu. Partidele de opoziţie nu 
arată prea încurajator, cu puţin peste 10% pentru PNL şi 


“ Se cunosc astăzi detaliile operaţiunii „Dunărea”, organizată de 
serviciile secrete pentru a compromite manifestația. 

doar 3% pentru PNŢCD. În aceste condiţii, riscurile pe care 
guvernarea FSN le avea de înfruntat erau practic nule. Cu 
toate acestea, la doar trei săptămâni după acest triumf 
electoral, puterea reinstalată decide să reprime cu brutalitate 
orice urmă de opoziţie, făcând apel din nou la mineri”. 

Drama începe pe 12 iunie, când CFSN se întrunește 
pentru a pregăti şedinţa solemnă a Parlamentului în care 
preşedintele ales urma să depună jurământul. Cu această 
ocazie se decide evacuarea forțată a ultimelor vestigii ale 
marii manifestații din Piaţa Universităţii. Organizatorii 
marii manifestații din mai se retrăseseră cu toţii pe 21 mai, 
când rezultatul votului devenise clar, dar mai zăboveau 
acolo pâlcuri răzlețe de nostalgici ai zonei libere, precum și 
grevişti ai foamei care își găsiseră cu greu un rost după 20 
mai, cerând o televiziune independentă. 

Iliescu ar fi vrut ca muncitorii din Capitală să-și 
asume această sarcină, dar află că nu poate conta pe aceștia 
şi se decide să facă apel la mineri — la cei din Valea Jiului, 
dar şi, ceea ce se uită prea adesea, la cei din alte bazine 
carbonifere, de la Comăneşti, din Moldova, de pildă. În 
zorii zilei de 13 iunie, sute de polițiști năvălesc în Piaţă, 
unde nu găsesc decât doi sau trei grevişti ai foamei, epuizați 
şi năuciţi, aşa că se reped și în clădirea Universităţii de 
Arhitectură, unde arestează de-a valma studenţi ca să iasă la 
număr. În mai puţin de o jumătate de oră, oraşul e în 
fibrilaţie, trecătorii se opresc în piață, studenţii vin de 
pretutindeni. Spre ora 12, coloane compacte de la IMGB 
sosesc şi ele, scandând „IMGB/Face ordine”, şi se 
năpustesc în clădirea Universităţii „loan Mincu” unde se 
încaieră cu studenții. Un miting al Ligii Studenţilor e con- 
vocat în grabă, şi liderii acestei organizații cer cu fermitate 
colegilor lor să nu se lase provocaţi de autorităţi. Un auto- 


7 Este totuși posibil ca rezultatele oficiale să nu fi fost cele reale, cel 
puţin la Bucureşti (unde, de altfel, rezultatie votului n-au fost 
niciodată făcute publice), ceea ce ar putea explica decizia de a relua 
prin forță controlul asupra Capitalei. 


186 


Marşul cel lung 


buz gol, care stătea, nu se știe de ce, în Piaţa Universităţii, 
este subit incendiat (ulterior, o înregistrare audio va dovedi 
că poliția îi dăduse foc invocând ordine „de sus”). Ion 
Iliescu începe să dea telefoane ca să îi „informeze” pe 
comandanții unităților militare din Capitală în legătură cu 
tot felul de riscuri. Consemnate cu grijă în jurnalele de 
unitate, aceste mesaje prezidenţiale au fost scoase la lumină 
în anii 2005-2006, în cadrul anchetei Parchetului Militar, și 
se dovedesc dintre cele mai ciudate: de pildă, la orele 17, 
Iliescu telefonează pentru a-i anunța pe comandanții 
armatei că sediul Prefecturii de Poliție căzuse în mâinile 
unor insurgenți misterioşi care ar fi arborat pe clădire 
„steagul verde legionar”. In afară de faptul că niciun fel de 
insurgenți nu ocupaseră Prefectura şi că niciun fel de steag, 
nici verde, nici de vreo altă culoare, nu înlocuise tricolorul, 
trebuie să observăm că nu a existat alt steag verde decât cel 
al armatei otomane şi că legionarii nu aveau steag verde, ci 
doar cămăși verzi. 

Povestea „steagului verde legionar”, coroborată de 
câteva alte fraze revelatoare din zilele imediat următoare, 
dovedește un singur lucru, anume că puterea recent legi- 
timată prin alegeri a încercat să pună în scenă la 13-15 iunie 
un remake stângaci al rebeliunii legionare din ianuarie 1941 
și al reprimării acesteia de către Antonescu: aceeași topo- 
grafie, aceleaşi metode, cu două diferenţe majore: întâi, că, 
în ianuarie 1941, chiar se petrecuse o reglare de conturi 
între legionari şi Antonescu, în al doilea rând că, în 1990, 
nu armata, ci minerii mânaţi de forțe de securitate şi diver- 
siune au încercat zdrobirea opoziţiei. Obiectivul esenţial al 
acestui nou spectacol revoluţionar era acela de a legitima în 
ochii Occidentului democratic cea mai nedemocratică 
acțiune a regimului Iliescu: acesta spera că, dacă va fi 
crezut că se confruntă cu o încercare de lovitură de stat a 
extremei drepte, năvala minerilor va fi acceptată ca un rău 
necesar și peste hotare, şi chiar şi în țară. 

În Valea Jiului, ziarele locale anunțau încă din dimi- 
neaţa de 13 iunie că la Bucureşti noua putere era asediată de 
forțe contrarevoluționare. Minerii se agită, iar seara, când, 
imediat după încheierea unui meci de fotbal (!), televi- 
ziunea îşi opreşte emisia, anunțând că e invadată de 
huligani, nu se mai controlează şi se precipită către trenurile 
speciale care îi aşteaptă, pregătite să se năpustească asupra 
Capitalei. 

La jumătate de drum însă, un inginer din Craiova, 
loan Mâănucu, deşi nu era de serviciu în noaptea de 13-14 
iunie 1990, se prezintă la direcția CFR şi opreşte trenurile 
de mineri să treacă spre București, cerând să e respecte 
legea care nu admitea trenuri speciale care nu fuseseră 
anunțate cu cel puţin 12 ore înainte, spre a putea preveni 
accidentele. La ora 2.00 dimineaţa, din ordinul său, insta- 
lația electrică a căii ferate între punctele Lainici — Valea 
Sadului a fost decuplată, iar trenurile care mergeau pe 
direcția Petroşani — Craiova — Piaţa Universităţii au rămas 
fără curent”!. Până ce şefii lui au încercat — fără succes — să-l 


7! lată ce declara directorul regionalei CFR-Craiova, Gh. Dobre, 


ziarului Adevărul din 16 iunie 1990, motivând de ce fusese dat 
afară ingineriul Mănucu: „[...] În ziua de 13. VI. 1990, ora 20.30, 
inginerul Mănucu loan, şeful Secţiei Instalaţii Fixe de Tracţiune 
Electrică Craiova, care nu era în timpul serviciului, s-a prezentat la 
dispecerul energetic feroviar şi a procedat abuziv la întreruperea 
alimentării cu energie electrică a reţelei de tracţiune feroviară pe 
distanța Valea Sadului — Lainici. [...] Acţiunea sa, care contravine 
reglementărilor specifice şi disciplinei feroviare, a fost determinată, 
aşa după cum a declarat, de convingeri personale, în scopul 
împiedicării circulaţiei trenurilor cu mineri care se deplasau din 
Valea Jiului spre București. [...] Considerând abaterea deosebit de 
gravă, săvârșită abuziv, în timpul când, legal, Mănucu Ioan nu era 
de serviciu, cu mijloacele tehnice ale statului, ci nu cu mijloace 
personale!... şi luând în considerare faptul că nu a respectat 
disciplina de muncă și atribuţiile de serviciu cuprinse în 
regulamentul de funcţionare a instituţiei, Consiliul de Administraţie 
[n.r. — al Regionalei CFR Craiova], cu acordul liderilor sindicali, a 
hotărât desfacerea disciplinară a contractului de muncă al 

convingă să renunţe, până ce, în disperare de cauză, au 
înlocuit locomotivele electrice cu locomotive Diesel, o 
întârziere de peste două ore îi aduce pe mineri nu într-un 
Bucureşti incendiat şi haotic, ci într-un oraş în care calmul 
se restabilise încă de pe la miezul nopţii. Dacă ar fi ajuns 
mai devreme, poate că intervenţia lor ar fi putut să pară 
justificată, dacă nu și legitimă; aşa, caracterul absolut ilegal 
al acţiunii lor sare în ochi, compromiţând pentru totdeauna 
figura lui Ion Iliescu, cel care, în două discursuri devenite 
între timp celebre, îi saluta pe mineri îndrumându-i să facă 
ordine în Piaţa Universităţii şi apoi, după toate nenorocirile 
pe care aceştia le provocaseră, le mulțumea pentru curajul 
cu care apăraseră democraţia cu bâtele lor. 

Violenţele celor două zile de „maree negră”, 14 şi 15 
iunie, sunt acum cunoscute în întreaga lume. În emoția şi 
dramatismul acelor zile nu era prea mult loc de analiză; azi 
observăm că minerii şi mai ales cei care îi manevrau au 
avut trei ținte principale: decapitarea simbolică a societăţii 
civile — studenți, ziare şi ziarişti, trecători care aveau aerul 
de a fi „golani”, intelectuali îndeobşte —, culminând cu 
tentativa de decapitare efectivă a lui Marian Munteanu; 
partidele politice de opoziție, ale căror sedii sunt devastate, 
spre jubilaţia televiziunii publice şi a ziarelor pro-FSN; în 
fine, cartierele locuite mai ales de rromi, unde minerii se 
defulează comiţând violuri și violențe pe bandă rulantă. 
Acest ultim aspect e prea rar evocat în analizele referitoare 
la mineriada din iunie 1990. 


inginerului Mănucu loan şi sesizarea organelor de urmărire penală. 
[...]”. Gh. Dobre, membru marcant al PD, a fost ministrul 
Transporturilor în 2004-2005. Din 2006 a devenit secretar general 
adjunct în Ministerul Integrării Europene, apoi secretar general la 
Ministerul Dezvoltării Regionale şi Locuinţei, fiind în prezent 
secretar general adjunct la Ministerul Dezvoltării Regionale şi 
Turismului. V. aticolul lui Laurenţiu Ungureanu și Ana-Maria 
Onisei, Adevărul din 11.07.2010. 

Ceea ce caracterizează în cel mai înalt grad însă acest 
episod este complicitatea dintre invadatori şi instituțiile 
statului — forţele de ordine, armată și justiţie. Minerii sunt 
cazaţi în cazărmi ale armatei, ba chiar în parte echipați ca 
ostaşi, în vreme ce hainele lor negre de cărbune servesc 
drept costumaţie unor trupe de diversionişti SRI şi militari; 
în universităţi, redacții de ziare sau chiar pe stradă, minerii 
arestează ilegal pe cine cred ei de cuviință, cu sprijinul şi cu 
acordul deplin al poliției, care îi secondează fără murmur; 
„suspecţii”, culeşi din stradă sau căutaţi, cu fotografiile în 
mână, la sediile partidelor sau în redacţii de presă, sunt 
închiși în două unităţi ale armatei, la Măgurele şi la 
Băneasa — ceea ce contravine flagrant tuturor legilor şi 
regulamentelor militare în vigoare; în ciuda acestui fapt, 
procurorii nu ezită să organizeze aici interogatorii de masă, 
a căror imagine e difuzată prin televiziune în toată țara'?. La 
mai puţin de o lună după primele alegeri libere, statul 
român calcă în picioare statul de drept. 

Aruncaţi de-a valma la marginea societăţii, oponenții 
regimului ar fi trebuit să se resemneze şi să se supună. N-a 
fost aşa: încă în dimineaţa de 15 iunie, o coadă impre- 
sionantă aştepta să se înscrie în PNŢCD. Exact la o lună 
după invazia minerilor, pe 13 iulie 1990, o mare mani- 
festaţie, a „bluzelor albe”, strângea pe străzile Bucureştilor 
mai bine de 100000 de participanţi care, cu garoafe albe în 
mâini, îşi exprimau astfel voința fermă de a rezista în fața 
represiunii şi de a-şi afirma deschis angajamentul democratic. 


Un parcurs inițiatic 


Dacă privim retrospectiv anii de dureroasă gestație 
care despart România de azi de începuturile echivoce şi 


"2 Niciunul dintre aceşti procurori nu a fost sancţionat pentru 
încălcarea grosolană a legii. Dimpotrivă, mulți au avansat 
spectaculos în carieră. 

contradictorii pe care abia ce le-am invocat, am putea lesne 
aluneca într-un confortabil şi banal gradualism: România ar 
fi pornit „cu stângul” în procesul de tranziție, dar, dincolo 
de decalajele şi de sincopele care au provocat un ritm atât 
de nesigur al progreselor către democraţie şi către statul de 
drept, societatea românească a urmat totuşi, cu hopuri, 
acelaşi drum ca și vecinii ei din Europa centrală, și țara s-a 
conformat până la urmă modelului european. 

Dacă îl ascultăm prea des pe Fukuyama și al său 
Sfârşit al istoriei, nu mai observăm cât de aproape a fost 
România de riscul de a rămâne înafara istoriei democraţiilor 
reinventate la sfârşitul Războiului Rece — dacă nu chiar al 
Istoriei ca atare, precum o deplângea cândva celebrul ei fiu 
risipitor, Mircea Eliade, care atribuia patriei sale de origine 
destinul acestei rătăciri în lumea paralelă unde comunitatea 
internațională îşi exilează fantomele, inclusiv fantomele din 
Balcani. 

Adevărata cotitură în această istorie recentă, punctul 
de ruptură în soarta României postdecembriste nu ar fi 
existat probabil niciodată fără conjuncţia dintre factorul 
intern — reprezentat de prima alternanță la putere, în 1996, 
când nomenclatura cât de cât convertită la retorica demo- 
crației a pierdut definitiv monopolul absolut asupra puterii 
— şi de factorul extern a cărui ipostază vizibilă a fost 
desmembrarea tragică a fostei Iugoslavii între 1995, anul 
acordurilor de la Dayton, şi 1999-2000. 

Din pricina dramei iugoslave, marii decidenți interna- 
ționali au fost nevoiți să ia cunoştinţă, în fine, de noile 
imperative ale securității europene după căderea Zidului 
Berlinului. Într-adevăr, înainte de 1989, securitatea Europei 
Occidentale nu depindea de loc de securitatea celeilalte 
jumătăți de continent; dimpotrivă, Europa Occidentală se 
simţea cu atât mai în siguranță cu cât insecuritatea blocului 
răsăritean interzicea Pactului de la Varşovia orice gest 
brusc contra vestului. După prăbuşirea Pactului însă, orice 
zonă de insecuritate, oricât de distantă față de marile centre 

ale Occidentului, devenea o zonă de risc pentru întregul 
continent european. Riscuri de contagiune directă, amenin- 
țarea marilor migrații dinspre est spre vest, exportul 
elementelor şi tehnicilor criminale, riscurile de proliferare 
haotică a armamentului nuclear — toate acestea au repre- 
zentat preţul pentru libertatea redobândită de Europa 
Centrală și de Est. În 1998-1999, când izbucnește din nou 
conflictul în Balcanii de vest cum e numit acum cu pudoare 
spaţiul sfâşiat al fostei Federaţii Iugoslave, importanța 
strategică a României, prea puţin luată în seamă până 
atunci, s-a aflat subit într-o lumină orbitoare. 

Acestei noi conjuncturi i se adaugă și faptul că Rusia 
lui Elţân nu-și poate permite să opună o rezistenţă reală nici 
măcar acţiunilor NATO în Balcani, şi cu atât mai puţin 
orientării pro-occidentale a României și Bulgariei începând 
cu alegerile din toamna anului 1996. Reales preşedinte al 
Federaţiei Ruse cu un important sprijin al Occidentului — 
atât de înspăimântat de posibila victorie a comuniștilor 
încât a ajuns să pună în scenă o reuniune la vârf a G7 + 1, la 
Sankt Petersburg — Boris Elţân e obligat de fapt ca, în 1999, 
să nu se opună în fond celor care îl susținuseră. 

Istoricii nu sunt de obicei înclinați către jocurile con- 
trafactuale, dar putem, de astă dată, să încercăm să ima- 
ginăm cum ar fi evoluat situația din sud-estul Europei în 
ultimii ani ai secolului trecut funcţie de câteva variabile: 
putem, de pildă, să ne închipuim ce s-ar fi întâmplat în 1998 
şi 1999 dacă alegerile din 1996 nu ar fi fost câştigate de 
CDR şi de candidatul acestei alianțe, Emil Constantinescu, 
ci din nou de lon Hiescu şi de partidul acestuia, PDSR. 
Iliescu patronase cu eternul său zâmbet benevolent nu 
numai un nou tratat politic încheiat cu lugoslavia lui 
Miloşevici a doua zi după Dayton, ci și transporturi ilegale 
de petrol şi armament în Serbia și direct în Republica 
Srpska a lui Karadzic, încălcând fără ezitare embargoul 
ONU. Tot Iliescu a insistat cu o perseverență demnă de o 
cauză mai bună în favoarea tratatului politic cu Moscova, 

mai întâi în 1991, apoi în 1995-1996: un tratat care lăsa 
orice politică de alianțe a României la cheremul Federaţiei 
Ruse, de vreme ce prevedea că niciuna dintre părţile 
contractante nu putea adera la alianțe fără acordul celeilalte 
părţi. E limpede azi ca lumina zilei că, dacă ar fi avut un 
asemenea președinte şi o majoritate de acest tip, România 
nu ar fi susținut niciodată acțiunea NATO şi UE în Balcani. 
lată de ce, între altele, discreta complicitate a echipei 
Iliescu cu acţiunea minerilor din 1999, vizând eliminarea 
preşedintelui Constantinescu şi a coaliției majoritare printr-o 
lovitură de stat, la care senatorul Vadim Tudor şi partidul 
lui au aderat zgomotos, nu poate fi interpretată excusiv în 
termeni de politică internă. 

O Românie reticentă sau chiar ostilă războiului din 
Balcani pentru Kosovo ar fi impus cu certitudine ameri- 
canilor şi aliaților lor o lungă campanie terestră. O Românie 
aliată cu Milosevici ar fi provocat, dacă nu o înfrângere a 
NATO, în orice caz o prelungire costisitoare, dureroasă și 
tragică a războiului. Am văzut de curând ce poate însemna 
o asemenea stagnare în Afganistan, dar aici ea ar fi adus 
drama războiului la granița fiecărui stat european, fără 
excepţie. Or, fiindcă, în 1998, de doi ani deja, puterea 
politică de la Bucureşti își manifesta fără răgaz dorința de 
integrare cât mai rapidă în structurile europene şi euro- 
atlantice, istoria a fost foarte diferită. Poziţia explicit favo- 
rabilă intervenţiei aliate şi punerea la dispoziție a spaţiului 
aerian, cu toate facilitățile care îi asigurau funcţionalitatea, 
au jucat un rol foarte important în succesul operaţiilor 
militare exclusiv aeriene. În ciuda animozităţilor cotidiene, 
partidele din arcul guvernamental, guvernul şi majoritatea 
parlamentară au susținut poziția fermă a preşedintelui 
Constantinescu, care, în preziua lansării bombardamentelor 
în Serbia, şi-a declarat acordul cu intervenția NATO și UE, 
pe care a calificat-o drept legitimă şi necesară. 

România a susţinut activ campania NATO în timpul 
desfășurării conflictului, iar imediat după încheierea acestuia, 

când Rusia a încercat să profite de victoria occidentală 
pentru a instala la Pristina trupe care să-i asigure o prezenţă 
militară semnificativă în fosta Iugoslavie, România s-a opus 
cu succes acestui plan. La sfârşitul lui aprilie 1999, când se 
încheiau bombardamentele, Federaţia Rusă transferase în 
grabă trupele sale din Bosnia în Kosovo, ajungând astfel 
înaintea celorlalte state participante la forța de menţinere a 
păcii la Pristina, unde exista pericolul fraternizării cu 
armata sârbă. Imediat după asta, Rusia a încercat și să 
devanseze orarul convenit cu NATO pentru transferul de 
trupe suplimentare către Pristina. In acest moment, 
preşedintele României a dat ordinul de ridicare de la sol a 
avioanelor românești, care au escortat avioanele ruse, 
obligându-le să facă cale întoarsă şi să respecte orarul 
convenit. Două luni mai târziu, la Salzburg, unde avea loc o 
reuniune internațională, primul ministru rus de atunci, 
Serghei Stepaşin, a solicitat în mod special o întrevedere 
preşedintelui Constantinescu pentru a-i cere scuze în legă- 
tură cu acest incident. Nu ştiu să fi existat în istoria recentă 
alte împrejurări în care un reprezentant de rang înalt al 
Rusiei să ceară scuze României, indiferent pentru ce motiv. 
Mai mult, exemplul României a fost decisiv pentru poziția 
Bulgariei, permanent coordonată cu cea a autorităților de la 
București. Pe scurt, evenimentele au dovedit că România 
continuă să fie o cheie esenţială a sud-estului Europei. 
Acesta este contextul care a determinat modificarea 
radicală a poziţiei NATO în privința invitării României în 
Alianţă, precum şi a UE prin deschiderea negocierilor de 
aderare cu România. Aceste decizii, inexistente până în 
1996 şi ezitante în anii imediat următori, s-au luat ferm la 
Washington, în marginea Summit-ului jubiliar al NATO de 
la sfârșitul lui aprilie, astfel încât, la 4 mai 1999, Tony 
Blair, adresându-se Parlamentului României anunţa pentru 
prima dată susținerea Regatului Unit pentru ambele procese 
de integrare a României. Trei zile mai târziu, la 7 mai 1999, 
laborios pregătita vizită a Papei loan Paul al II-lea în 

România — prima ţară majoritar ortodoxă care a primit 
vizita unui Suveran Pontif după mai bine de un mileniu de 
schismă — conferea o dimensiune înalt spirituală voinţei de 
integrare cu care Latinitatea Orientală, marginală vreme de 
secole, își legitima apartenența la marea familie a statelor 
democratice din Europa. La 11 decembrie 1999, la 
Helsinki, reuniunea şefilor de state şi de guverne ale UE 
decidea începerea negocierilor de aderare cu România și 
Bulgaria. 


O constituție ambiguă 


România adoptase încă din 1991 o nouă constituţie, 
care consacra principiile fundamentale ale democraţiei. 
Dezbaterile în jurul acestui text elaborat de o comisie de 
jurişti români, susținuți de specialişti occidentali, mai ales 
francezi, au pus în evidenţă dintru început câteva puncte 
importante a căror formulare era în cel mai bun caz 
discutabilă: încă din articolul 2, a cărui revizuire era 
interzisă printr-un alt articol, dubla definire a României ca 
republică şi ca Stat național, suscita atât protestele 
monarhiștilor, care sperau într-o restauraţie, cât și pe cele 
ale reprezentanţilor minorităților, cu deosebire ai celei ma- 
ghiare, dar şi a acelora dintre majoritari care militau pentru 
o formulă mai nuanţată şi mai integratoare. Pe de altă parte, 
noua constituție declara formal legitimitatea proprietății 
private, dar se limita să o ocrotească, fără să o garanteze. 
Majoritatea fesenistă din parlament şi preşedintele Iliescu 
însuşi găseau tot felul de pretexte pentru a evita o formulare 
clară, ca şi în privința separării puterilor în stat, pe care o 
considerau învechită, preferând formule de „colaborare” 
între autorităţile statului (ceea ce le permitea în fapt să 
continue fără piedici legale controlul executivului asupra 
legislativului şi mai ales a puterii judecătorești). 

În plin proces de elaborare constituțională, în septem- 
brie 1991, o nouă invazie a minerilor din Valea Jiului a 
inundat Bucureştii. De data asta, furia lor nu i-a mai avut pe 
studenţi sau pe trecători drept ţintă, ca în iunie 1990, ci 
instituţiile statului. Minerii au invadat Palatul Victoria, 
sediul guvernului Roman, sala Teatrului Naţional, unde se 
ținea Congresul PNŢCD, şi chiar Parlamentul României. 
Obiectivele acestei noi expediţii păreau dintre cele mai 
confuze; se spunea chiar că minerii vor să asedieze şi 
Palatul Cotroceni. Dar, când preşedintele Iliescu a anunţat 
demisia lui Petre Roman, lucrurile s-au calmat subit şi 
minerii au plecat din Bucureşti. 

Interpretarea acestui lanț de evenimente a rămas 
contradictorie, chiar dacă, în 1999, Curtea Supremă de 
Justiţie (Fostul Tribuna Suprem, azi numit Înalta Curte de 
Casaţie şi Justiţie) l-a condamnat pe conducătorul 
minerilor, Miron Cozma, pentru tentativă de subminare a 
instituțiilor statului. Versiunea cea mai informată asupra 
acestui episod rămâne probabil cea a lui Petre Roman, care 
a susținut mereu că nu şi-a dat niciodată demisia şi că ar fi 
aflat de la radio că ar fi „demisionat”: minerii ar fi venit, în 
această versiune, la chemarea preşedintelui Iliescu pentru a 
forța demisia guvernului, prea reformist în opinia grupului 
de veterani ai nomenclaturii comuniste, în frunte cu 
Alexadru Bârlădeanu și Dan Marțian. 

Mai mult, în august 1991, Petre Roman reacționase 
extrem de energic condamnând puciul de la Moscova 
contra lui Gorbaciov, în vreme ce Iliescu ezitase îndelung, 
se izolase departe de presă şi apoi dăduse o declarație încă 
şi mai ambiguă decât cea a lui Mitterrand în Franţa. 
Riscurile unui puci conservator care să blocheze procesul 
de retragere a URSS din sistem erau cu atât mai mari în 
România, cu cât forțele reacționare erau foarte puternice ca 
urmare a politicii echivoce a lui Iliescu. Încurajați de 
poziţia fermă a primului ministru, o parte a reprezentanţilor 
Opoziţiei — în primul rând conducerea PAC, N. Manolescu, 

Stelian Tănase şi colaboratorii lor — fac publică ideea unei 
alianțe cu FSN reprezentat de Petre Roman, pentru 
apărarea democrației. 

Aşa s-ar fi consumat în fapt ruptura definitivă a 
cuplului care, cu doar un an înainte, câştiga împreună ale- 
gerile. În noiembrie, Petre Roman anunță că FSN i-a retras 
susținerea politică lui Ion Iliescu, iar în primăvara lui 1992, 
această ruptură e pe deplin formalizată prin scindarea FSN, 
a cărui conducere fusese câştigată la Convenţia din 27-29 
martie de facțiunea Roman. Susţinătorii lui Iliescu constituie 
un nou partid, Frontul Democrat al Salvării Naţionale, 
FDSN, care rămâne majoritar în parlament şi la guvernare. 

Dincolo de aceste schisme, se observă ceea ce am 
putea considera ca matricea subvertirii statului de drept în 
toate aceste confruntări: în ajunul instalării primului parla- 
ment ales democratic, în 1990, minerii răvăşeau Capitala; în 
ajunul adoptării primei constituții postcomuniste, minerii 
provoacă din nou o criză extrem de gravă a instituţiilor 
statului. Ca şi când, de fiecare dată, devenea vizibilă voința 
de a semnala unde se află de fapt adevărata putere. 

Dezbaterile în jurul noii constituții devin atât de acute 
în 1991 încât împing partidele de opoziție, şi mai ales 
PNȚCD, să cheme la boicotarea referendumului, fără alt 
rezultat decât acela de a da credit acuzațiilor de monarhism 
şi/sau de secesiune transilvană în favoarea Ungariei. Aceste 
teme dăinuie cu tenacitate în imaginarul ostil partidelor 
istorice: în 1996, candidatul CDR la preşedinţie nu ar fi 
izbutit să adune suficiente voturi dacă nu ar fi promis 
solemn că, odată ales, nu va accepta organizarea vreunui 
referendum de modificare a Constituţiei. 

După adoptarea constituției în decembrie 1991, nici 
măcar acest text, adesea deliberat ambiguu, nu a fost 
scrupulos respectat de cei care îl susținuseră. Obișnuiţi încă 
din perioada comunistă cu enorma distanță care despărțea 
drepturile formal înscrise în lege de practica instituțiilor 
statului totalitar, reprezentanții noii puteri nu se sfiesc să 

abiliteze serviciile de informaţii pentru a asculta telefoanele 
liderilor Opoziţiei, dar și ale ziariştilor, sau pentru a 
organiza campanii de ameninţări telefonice sau prin 
corespondență, în vreme ce președintele Iliescu își număra 
destul de ciudat mandatele prezidenţiale: în noiembrie 
1996, când candida din nou pentru alți patru ani, el 
exercitase fără întrerupere cea mai înaltă magistratură în 
stat din 22 decembrie 1989, adică de 7 ani. Mai grav decât 
acest sofism care alunecă pe lângă constituţie, același 
președinte o încalcă fățiș când îi mustră atât de sever pe 
judecătorii care restituiseră imobile confiscate abuziv de 
regimul comunist în anii '50, încât Parchetul va înainta un 
adevărat fluviu de recursuri în anulare, făcând ca 
nenumărați foşti proprietari să-şi piardă a doua oară 
proprietățile (ceea ce până la urmă i-a obligat pe contri- 
buabilii români să plătească sume enorme ca despăgubire 
pentru cei deposedaţi, în urma proceselor câştigate de 
aceștia la Curtea Europeană a Drepturilor Omului, CEDO, 
de la Strasbourg). In 1995, o încercare de suspendare a 
preşedintelui României, declanșată de opoziţie pentru 
imixtiunea acestuia în treburile Justiţiei, era cât pe-aci să 
reușească în Parlament. 


Către o alternativă 


Experienţa alegerilor din mai 1990, dar mai ales cea a 
invaziei minerilor, au demonstrat clar că orice alternanță la 
putere trecea obligatoriu prin unificarea forțelor de opoziție. 
Din toamna lui 1990, o organizaţie de universitari și inte- 
lectuali, solidarizați de mareea neagră din iunie, Solidaritatea 
Universitară, inaugura aceste mișcări centripete. Răspun- 
zând chemării unui grup impresionant de fondatori — între 
care şi membrii Solidarităţii Universitare — se constituie 
Alianţa Civică, la 15 noiembrie 1990, când o manifestaţie 
care comemora evenimentele de la Braşov din 1987 se 

transforma într-o uriaşă acțiune inaugurală: au participat, 
după cele mai severe estimări, cel puțin 500000 de persoane. 

Lista membrilor Grupului de Inițiativă pentru consti- 
tuirea AC are o compoziție semnificativă sub aspectul 
comunicării: lista reuneşte multe dintre cele mai sonore 
nume ale vieţii culturale şi intelectuale a României, dar, 
fiind publicată în ordine strict alfabetică, alternează nume 
celebre și nume perfect anonime ale unor persoane cu 
profesii emblematice — strungar, mecanic, inginer, arhitect, 
medic, preot — sau care pot impresiona prin funcţie (rector, 
decan, redactor-şef). Acest tip de mesaj implicit avea să fie 
frecvent utilizat şi mai târziu ca instrument de comunicare, 
mai ales în campaniile electorale ale CDR. Încercările FSN 
şi ale succesorilor acestuia de a imita procedeul nu au lipsit, 
dar, lipsite fiind de aura de celebritate și de curaj civic a 
principalilor semnatari ai apelurilor Opoziţiei, aceste liste 
de susținători PSD nu au avut niciodată eficacitatea 
mediatică a modelului AC. 

Constituirea Alianţei Civice a reprezentat o cotitură 
decisivă în viața politică de după 1989, atât prin capacitatea 
de mobilizare efectivă — pe care a probat-o din prima clipă 
prin marele miting din 15 noiembrie, urmat de alte zeci de 
adunări în toate orașele României, şi care nu s-a dezmințit 
până după alegerile din 1996 — cât şi prin impactul pe 
termen lung pe care l-a avut în cristalizarea unui imaginar 
politic distinct, exprimat într-un discurs radical diferit de 
stereotipele moştenite de partidele de opoziţie din propria 
cultură politică interbelică, şi mai ales de retorica formală, 
patriotardă şi redundantă, cultivată de liderii FSN. AC a 
oferit partidelor de opoziţie nu atât un simplu vector de 
transmitere a propriilor idei, cât o transpunere a acestor idei 
într-un cod acceptabil şi accesibil unei mari părți a 
societății, cu deosebire elitelor urbane educate. Înnobilate 
ca sacrificiu pentru binele comun, şi ca ipostază locală a 
valorilor de libertate ale Occidentului, militantismul 
dezinteresat şi participarea civică directă la lupta pentru 

democraţie câştigă tot mai mulți aderenţi, ceea ce se va 
dovedi decisiv pentru progresul Opoziţiei politice. 

La 13 decembrie 1990 se reunește la Ateneul Român 
Congresul de constituire oficială a Alianţei Civice, a cărei 
personalitate dominantă şi emblematică este încă de pe 
acum Ana Blandiana. Tot atunci este expusă public şi Carta 
Alianţei Civice, care definea AC drept „organism repre- 
zentativ al societății civile româneşti... care își propune să 
influenţeze pozitiv, democratic, decizia politică în stat”, 
având ca fundament „tradițiile spirituale româneşti şi ideile 
cuprinse în Declaraţia Universală a Drepturilor Omului” şi 
acţionând „pentru punerea în aplicare a principiului 
Democraţiei participative, spre a oferi fiecărui cetățean 
posibilitatea de a controla deciziile care-i pot afecta viaţa”. 
În 25 de puncte, Carta definea principalele principii ale 
reformei morale, juridice, economice, de protecție socială şi 
de reformă spirituală. Tonul general al acestei manifestări 
era sintetizat de finalul Cartei, unde se deciara că „Alianţa 
Civică nu aşteaptă legitimitate din partea nimănui, 
dimpotrivă, ea este cea care conferă legitimitate. Şi nu o 
conferă decât celor cărora le suntstrăine minciuna, ura, 
corupția şi violența”. Aceste fraze finale trimiteau la senti- 
mentul larg răspândit de revoltă față de regimul Iliescu, pe 
care textul nu-l ataca direct, dar pe care subtextul 
documentului îl indica, în continuarea „celor 45 de ani de 
comunism”, drept marele responsabil pentru criza societății 
româneşti. 

In ciuda tonului moderat și aluziv, AC e percepută 
instantaneu de regim şi de mediile de informare fidele 
acestuia ca un mare pericol de destabilizare şi subversie. In 
zilele Congresului de fondare a AC, s-a putut constata, pe 
străzile din spatele Ateneului, o mobilizare excepțională de 
trupe, gata să intervină pentru reprimarea unei manifestații 
de stradă, în timp ce presa pro-FSN publica articole denun- 
țătoare şi apeluri incendiare contra „forțelor antinaţionale 
care urmăreau destabilizarea ţării”. Singurul rezultat al 

acestor bătălii în mare măsură imaginare a fost revolta 
crescândă a opozanților regimului Iliescu, a cărui capacitate 
şi apetit pentru represiune erau în mod firesc absolutizate. 

Majoritatea iniţiatorilor Alianţei Civice şi-a asumat 
neîncrederea societății față de partidele politice şi față de 
lupta pentru putere politică, interiorizând fără mari ezitări 
imaginarul puterii celor fără de putere dezvoltat de Havel 
în eseurile sale contestatare din ultima perioadă a comu- 
nismului, fâră să țină seama de faptul că tezele lui Havel nu 
aveau cum fi translatate ca atare într-un context politic 
foarte diferit. Repetate declaraţii publice reiterează ideea că 
puterea — oricare ar fi ea — corupe, cu corolarul conform 
căruia AC refuză orice participare la exercițiul acesteia, 
prelungind mult dincolo de cezura din decembrie 1989 un 
imaginar pe care l-am putea califica drept metaforă a 
subversiei în raport cu instituţiile puterii, care nu pot fi 
imaginate decât ca duşman al societăţii. 

Acest discurs a suscitat în rândul membrilor şi 
simpatizanților AC o atitudine destul de ambiguă față de 
partidele politice de opoziţie, pe care simțeau nevoia să le 
tuteleze şi să le îndrume — la limită chiar să le controleze — 
din exterior. Idealizate ca paradigme ale luptei contra 
dictaturii, dar mustrate cu o exasperare afectuoasă în 
măsura în care propria lor voință de putere era considerată 
blamabilă în realitatea ei cotidiană, partidele nu sunt, în 
viziunea Alianţei Civice, parteneri egali. Liderii Alianţei 
Civice erau în genere intelectuali convinși că nu şi-ar fi 
dorit altceva decât să-şi continue opera, dacă nu s-ar fi 
confruntat cu „confiscarea revoluţiei” de către neoco- 
muniștii simbolizați de Ion Iliescu. Sinceritatea acestei 
identități asumate nu poate fi evaluată aici, şi nici nu e 
relevantă pentru discuţia noastră. Relevant e faptul că 
această imagine a organizaţiilor civice, şi cu deosebire a 
AC, răspundea spontan pretenției guvernanților, care 
susțineau constant ideea că doar responsabilitatea față de 
revoluţia care îi emanase şi de poporul pe care îl reprezintă 

îi îndemna să exercite puterea. În fața acestei pretenţii, AC 
nu-i neagă premisa, ci proiectează un imaginar de sens 
contrar pe care l-aş numi angelic. Liderii FSN revendică 
pentru ei înşişi puterea în numele responsabilității față de 
cetățeni, hic er nunc, AC refuză pentru sine puterea în 
numele responsabilității față de istorie, de valorile perene 
ale democraţiei şi de idealul moral. Acest discurs a asigurat 
fără îndoială o parte importantă a succesului AC şi al 
opoziţiei în general, dar a şi prelungit o seamă de echi- 
vocuri care, pe termen lung, se vor dovedi la fel de păgubi- 
toare ca şi discursul politic declinat în termeni morali al 
PNȚCD. 

Pe de altă parte, pe cât părea de simplă dinafara 
partidelor ideea unității Opoziţiei, pe atât era ea de dificil de 
realizat în logica de partid — mai ales a unor partide perse- 
cutate vreme de decenii, şi care îşi regăseau cu febrilitate şi 
mândrie identitatea. Moştenitoare ale unei culturi politice 
tradițional dominate de acerba concurență care le mobi- 
lizase înainte de război, conducerile celor două partide 
istorice importante, PNŢCD şi PNL, erau cu mult mai 
preocupate de propria identitate în raport unul cu celălalt 
decât de tema unificării. Singur Corneliu Coposu a înţeles 
cu adevărat că partidul său, pe care îl cunoştea în realitatea 
lui cea mai concretă, are nevoie de umbrela societății civile 
pentru a putea progresa. El a devenit un susținător activ, 
chiar dacă până la un punct din umbră, al unei formule 
politice care să potențeze acțiunea și obiectivele PNȚCD 
prin intermediul societăţii civile, şi a cultivat deliberat 
forme de acţiune politică în care rolul vizibil era concedat 
reprezentanților acestei societăți. 

În ciuda tuturor acestor rezerve şi obstacole, era atât 
de evident că regimul Iliescu, lăsat să acționeze după 
propria-i voie, nu ar fi deschis niciodată calea către o 
adevărată democraţie, şi că, pentru a se putea impune, 
rezistența democratică avea neapărat nevoie de unitatea 
unor largi categorii de cetățeni, încât ideea de unificare a 

forțelor politice şi civice de opoziție câştiga tot mai mulți 
aderenţi. Alianța Civică s-a constituit înainte de toate ca un 
catalizator al acestui proces, obiectiv căruia îi răspunde 
sloganul AC — Nu putem reuşi decât împreună! 

Cel mai important instrument de comunicare politică 
pe care îl generalizează Alianţa Civică este mitingul politic, 
spontan şi benevol, prin contrast cu adunările electorale ale 
FSN, care utilizează instrumente etatizate de organizare şi 
control de care celelalte partide nu au beneficiat niciodată. 
Inaugurate de experienţele din 1990, de la mitingul din 28 
ianuarie la cel de la Timișoara şi mai ales de Piaţa 
Universităţii, urmată de mitingul din 13 iulie și de cascada 
de mitinguri de la 15 noiembrie 1990, mitingurile Opoziţiei 
unite reluau simbolic elemente ale Revoluţiei, prefigurând 
în stradă unitatea politică structurată a forțelor anti-FSN. 
Tot aşa cum marile mitinguri anticomuniste din țările 
Europei Centrale au provocat prăbuşirea regimurilor 
totalitare, putem afirma fără dubiu că, fără mitingurile din 
1990 — 1996, alternanţa la putere nu ar fi fost posibilă în 
România. Cazul Moscovei în 1991 şi mai ales al Serbiei în 
2000 — sau cele din 2004 ale Georgiei și Ucrainei — 
confirmă această concluzie. Or, după 28 ianuarie 1990, 
partidele istorice nu au mai vădit capacitatea — sau voinţa — 
de a suscita direct asemenea manifestări, în vreme ce 
Alianţa Civică a excelat în a le provoca şi organiza, elibe- 
rând energii latente şi mobilizând efectiv mase importante 
de cetățeni în lupta politică. 

Mitingurile AC au impus în conştiinţa publică temele 
esenţiale ale acestei etape: forța solidarității, necesitatea 
unei rupturi clare față de trecut, afirmarea Opoziţiei demo- 
crate ca succesoare legitimă şi fidelă a Revoluţiei şi refuzul 
compromisului cu tradiția comunistă, ideea responsabilității 
guvermnanților față de cetățeni. Ele au creat participanților 
convingerea că reprezintă o forță invincibilă. Asumate în 
comun, prin efectul reverberat al reacţiilor specifice marilor 
mulțimi adunate laolaltă, sentimentul de eliberare şi curajul 

civic de a spune NU puterii instalate oferă suportul ima- 
ginar indispensabil voinţei de schimbare. Ca nouă formă de 
sociabilitate, mitingurile permit identificarea susținătorilor 
opoziţiei, fac să se întâlnească de aceeaşi parte a baricadei 
grupuri foarte diverse, dar şi consolidează solidaritatea 
fiecărui grup, care se recunoaște şi se regăseşte în mulțime, 
permiţând fiecărui participant să constate că nu era izolat. 

Mitingul scoate opoziţia din zona comunicării pru- 
dente, şoptite şi subversive, şi o situează în zona libertății 
asumate în comun. Imposibil de ocolit de către mass-media, 
inclusiv de către televiziune, mitingurile se auto-propagă ca 
o undă de şoc, dinspre Timişoara şi București în toate 
marile centre urbane, apoi și în orașe mai mici, repre- 
zentând principala formă de comunicare politică a Opoziţiei 
în acești ani. 

Exploatând pervers această caracteristică, purtătorul 
de cuvânt al guvernului FSN, Bogdan Balthazar, lansează 
formula „Arhanghelii străzii”, care insinua filiaţia dintre 
mișcarea legionară şi Alianţa Civică. Până şi ambasadorul 
SUA, Alan Green jr., cade în această capcană, prezentând 
în persoană organizatorilor congresului de constituire a AC, 
în decembrie 1990, o scrisoare a Departamentului de Stat 
care recomanda moderație și nonviolență”. 

E interesant de observat că, a doua zi după Congresul 
de constituire al AC, partidele aflate atunci în opoziție — 
PNȚCD, PNL, MER, PER, PSDR şi UDMR - se grupează 
într-o primă formă de alianţă politică, Convenţia Naţională 


73 în genere, trebuie remarcat faptul că propaganda regimului Iliescu 
cu privire la caracterul extremist de sorginte legionară al opoziţiei a 
beneficiat de un neaşteptat credit în mediile politice internaţionale, 
şi cu precădere în SUA. În 1997, într-o discuţie pregătitoare pentru 
vizita preşedintelui SUA la Bucureşti, ambasadorul SUA Alfred 
Moses a afirmat că Piaţa Universităţii era un loc tradițional de 
adunare a legionarilor, şi a fost foarte nedumerit cînd i-am replicat 
că a fost prost informat, şi că locul tradiţional al manifestărilor 
extremei drepte interbelice era în zona Facultăţii de Medicină şi a 
Bisericilor Sf. Ilie Gorgani şi Sf. Elefterie. 

pentru Instaurarea Democraţiei, CNID. Sub aspectul 
imaginii publice, această „proto-convenţie” a avut un ecou 
mai redus decât inaugurarea Alianţei Civice, dar a repre- 
zentat o experienţă deschizătoare de drumuri în colaborarea 
dintre partidele politice. Participarea UDMR la această 
alianță a reprezentat şi un mesaj politic imediat, care se 
opunea radical discursului de tradiție național-comunistă 
cultivat tot mai strident de FSN, aşa cum se putuse vedea în 
direct odată cu prima celebrare a noii Zile Naţionale, 1 
decembrie, la Alba Iulia: acolo, membri ai diferitelor 
organizaţii judeţene ale Verrei Româneşti, aduşi în mod 
organizat la sărbătorire din întreaga țară, declanșaseră o 
adevărată orgie de lozinci şovine şi îi huiduiseră copios pe 
reprezentanții partidelor de opoziție, cu participarea entu- 
ziastă a primului ministru Petre Roman și sub privirea 
zâmbitoare şi indulgentă a preşedintelui Ion Iliescu. Faptul 
că tocmai aceste partide — PNL, PSDR şi viitorul nucleu 
transilvan al PNŢCD, Partidul Naţional Român, condus 
atunci de Iuliu Maniu — fuseseră forța politică decisivă în 
procesul Marii Uniri nu părea să fie cunoscut nici măcar 
istoricilor de casă ai lui Ion Iliescu, şi cu atât mai puţin 
susținătorilor FSN. 

În anul care a urmat, experimentarea diferitelor forme 
de cooperare în Convenţia Naţională pentru Instaurarea 
Democraţiei, apoi în Forumul Antitotalitar, culminează cu 
constituirea Convenţiei Democrate Române (ulterior rede- 
numită Convenţia Democratică din România) — CDR, la 26 
noiembrie 1991. Această alianță de 16/17 partide şi 
organizaţii civice se definea formal drept alianță electorală, 
chiar dacă era de fapt mult mai mult decât atât şi, mai ales, 
era percepută în termeni mult mai ampli de susținătorii săi, 
care o vedeau drept o adevărată uniune politică”. Or, 
această imagine a CDR, ca organizație mai solidară decât 


1 Dan Pavel și Iulia Huiu, „Nu putem reuşi decât împreună”. O 
istorie analitică a Convenţiei Democratice, 1989-2000, Polirom, 
laşi, 2003. 

orice partid, masca realitatea unui organism politic 
compozit, în care fiecare partid şi chiar organizaţiile civice 
îşi păstrau propriile agende specifice și propria viziune 
asupra viitorului țării. Imaginea de bloc compact a jucat un 
rol esenţial în victoriile CDR, pe care electoratul o premia 
generos pentru efortul de unitate, doar că acelaşi electorat o 
va penaliza drastic atunci când, ajungând la guvernare, 
caracterul imperfect al coeziunii sale interne va deveni 
evident. 

Succesul imediat al acestei formule a devenit oricum 
vizibil la alegerile locale din 1992, când Convenţia câştigă 
spectaculos primăriile marilor oraşe, în frunte cu Bucureştii. 
In consecință, CDR prezintă liste comune pentru alegerile 
parlamentare şi un candidat unic pentru alegerea de 
preşedinte, chiar dacă PNL, în mod surprinzător, se retrage 
din CDR imediat după alegerile locale; o aripă disidentă 
constituie imediat PNL-CD, care rămâne fidelă construcției 
comune. 

În iunie 1992, un consiliu de Mari Electori ai tuturor 
organizaţiilor membre ale CDR dezbate toate posibilele 
candidaturi — se înscriseseră în competiție Emil Constantinescu 
(Alianţa Civică), Sergiu Cunescu (PSDR), Nicolae Manolescu 
(PAC), lon Raţiu (PNȚCD), Nicu Stăncescu (PUD) — şi îl 
desemnează drept candidat unic al Convenţiei pe Emil 
Constantinescu, profesor de mineralogie, rectorul recent 
ales al Universităţii din Bucureşti, unul dintre cei mai activi 
inițiatori ai Solidarităţii Universitare şi ai Alianţei Civice. 

Jurist prin formaţia sa iniţială, Constantinescu renun- 
tase repede la exerciţiul unei profesii subordonate în ase- 
menea măsură politicului încât îşi pierduse orice demnitate, 
Şi se consacrase geologiei, ilustrându-se prin publicaţii şi 
cercetări de cel mai înalt nivel în domeniul mineralogiei. 
Desemnarea lui drept candidat unic al Opoziţiei în alegerile 
prezidenţiale a marcat un moment de maturitate în strategia 
CDR şi în particular a PNŢCD. Această opțiune era în 
același timp recunoaşterea capacității mediilor academice 

de a furniza personalităţi politice la vârf, ca şi a rolului 
esenţial al asociaţiilor civice — Constantinescu nu făcea 
parte din niciun partid, provenea din Alianţa Civică — cum 
reprezenta şi un refuz implicit al oricărui program revan- 
şard, câtă vreme candidatul Convenţiei fusese unul dintre 
cei aproape 4 milioane de simpli membri ai PCR (asemeni 
celor mai mulți universitari înainte de 1989). 

În ciuda a tot ce au afirmat detractorii săi, în frunte cu 
lon Iliescu, care a minţit și în acest punct în repetate 
rânduri, cu o obstinaţie demnă de o cauză mai bună, 
Constantinescu nu fusese însă niciodată activist al acestui 
partid şi nu jucase niciun rol în politicile universitare 
dinainte de revoluţie. Tocmai de aceea, încă din ianuarie 
1990, colegii şi studenţii îl vor alege prorector şi, în 1992, 
rector al Universităţii din Bucureşti. Susținerea pe care atât 
autorii Proclamaţiei de la Timişoara, conducerea Alianţei 
Civice și a Solidarităţii Universitare, cât şi Corneliu 
Coposu, cel care simboliza refuzul oricărei tranzacții cu 
regimul comunist, i-au acordat-o lui Emil Constantinescu a 
contribuit într-o măsură importantă la scoaterea Opoziţiei 
din ghetoul politic în care risca să fie îngrădită. 

De altfel, desemnarea rectorului celei mai importante 
universități din România drept candidat al Opoziţiei unite a 
adăugat prestigiului politic crescând al CDR şi prestigiul 
intelectual şi instituțional al mediului academic. Sub acest 
aspect, Emil Constantinescu nu era singurul candidat 
interesant. Reputatul critic literar Nicolae Manolescu, 
devenit din 1991 preşedinte al unui partid nou creat pe baza 
structurilor Alianţei Civice — Partidul Alianţei Civice 
(PAC) — îşi exprimase de timpuriu dorința de a fi desemnat 
drept candidat unic al Convenţiei, dar se grăbise să o facă 
fără a se asigura de susținerea celorlalte formaţii din CDR, 
şi în mod special a PNŢCD. Beneficiar al unei remarcabile 
notorietăţi mai ales ca redactor şef al celei mai reputate 
reviste de cultură din ultimii 20 de ani, „România Literară”, 
Manolescu era, în ciuda inteligenţei şi talentului său incon- 

testabil, destul de naiv sub aspect politic. Afişa manierisme 
literare uneori păgubitoare — ca atunci când declarase că, şi 
dacă va fi ales, îşi va continua opera de istoric literar 
dispărând din spaţiul public în fiecare week-end — şi părea 
că ignoră faptul că preşedinţia unui partid politic de mare 
succes, creat prin scindarea Alianţei Civice, reprezenta nu 
numai un motiv de neîncredere din partea AC, ci și un risc 
pentru celelalte partide, care erau astfel aduse să se opună 
candidaturii sale pentru preşedinţia țării. 

În competiţia din iunie 1992, majoritatea Marilor 
Electori ai CDR l-a desemnat, după dezbateri intense, pe 
Emil Constantinescu. Dar o anumită formă, latentă sau 
patentă, de neîncredere din partea celor care puteau părea la 
prima vedere aliații săi naturali, intelectualii, avea să 
rămână activă, ca şi neîncrederea militanţilor din partidele 
membre ale CDR, care nu-l percepeau ca „de-al lor”. 

Cu toate acestea, în cursul campaniei care a urmat, ca 
şi în anii următori, Constantinescu a dovedit că alegerea din 
1992 a fost judicioasă. A înfruntat cu energie și inteligență 
constrângerile unei campanii electorale dificile, la care 
participa pentru prima dată; a dobândit o statură politică tot 
mai solidă, atât în polemica cu adversarii cât şi în lărgirea 
considerabilă a contactelor în străinătate, şi mai ales în 
definirea unei strategii politice clare şi coerente a CDR. 

Spre surprinderea lui Ion Iliescu, Constantinescu a 
izbutit după doar două luni de campanie să spargă majori- 
tatea absolută, de 85%, de care beneficiase preşedintele ales 
în 1990, obligat acum să intre în turul doi, la care candi- 
datul CDR obținea 38% din voturi. Ales preşedinte al 
Convenţiei la finele anului 1992, Constantinescu a reușit să 
sporească semnificativ coerenţa și forţa de reacţie a CDR în 
cei patru ani de opoziţie, depășind convulsiile inerente ale 
acestei compozite alianțe cu geometrie variabilă, mai ales 
după dispariţia lui Corneliu Coposu în octombrie 1995. 

La începutul lui 1995, una dintre aceste decizii 
marchează depăşirea unui nou prag politic de către CDR. 

După alegerile din 1992, partidul lui Ion Iliescu nu mai 
dispunea de o majoritate absolută în Parlament. Imediat 
după încheierea alegerilor, Iliescu i-ar fi propus lui Coposu 
şi PNŢCD participarea la guvernare, dar, când venerabilul 
lider al PNŢCD a răspuns cerând pentru partidul său Justiţia 
şi Internele, Iliescu a întrerupt brusc negocierile, dovedind 
că nu avea în vedere decât o alianță formală cu țărănișştii şi 
mai ales spargerea CDR. Astfel, FDSN formase singur 
guvernul, condus de Nicolae Văcăroiu, un funcționar de 
rang înalt al Ministerului de Finanţe, apropiat al lui 
Corneliu Vadim Tudor. În schimbul unor poziţii oficiale nu 
foarte vizibile, cele două partide naţionaliste, PUNR şi 
PRM, ca şi minusculul Partid Socialist condus de Ilie 
Verdeț, fostul Prim Ministru al lui Ceaușescu, au acordat 
susținere parlamentară guvernului FDSN. 

Doi ani mai târziu însă, această colaborare parla- 
mentară s-a dovedit insuficientă şi au început să se 
vehiculeze ştiri despre o coaliție formalizată de guvernare 
între partidul lui Iliescu şi cele trei partide nostalgice. 
Atunci, în numele CDR, Constantinescu i-a propus preşe- 
dintelui Iliescu o recompunere radicală a majorităţii parla- 
mentare: CDR se angaja să susţină un nou guvern FDSN, 
cu singura condiţie a renunțării la colaborarea cu partidele 
național-comuniste. Constant în ura sa față de partidele 
istorice, Iliescu refuză, şi prezidează, dimpotrivă, consti- 
tuirea alianței de guvernare dintre propriul lui partid, 
FDSN, partidele naţionaliste, PUNR şi PRM, şi PS Verdeț 
— o coaliţie repede denumită de presă „patrulaterul roşu”. 

Această decizie politică evidenția natura profund 
reacționară a regimului Iliescu și anula practic orice demers 
de apropiere între România şi democraţiile occidentale. 
Multiplicarea semnelor exterioare ale dorinţei de integrare 
europeană — cum a fost Declaraţia de la Snagov din 1995 — 
sau chiar euro-atlantică, aparent manifestă în precipitarea 
României de a semna înaintea tuturor celorlalte state Parte- 

neriatul pentru Pace, își vădeau astfel lipsa de substanţă, şi 
puneau în lumină caracterul duplicitar al politicii interna- 
tionale a regimului Iliescu. 

Iniţiativa CDR nu a avut urmări directe. Ea a pozi- 
ționat însă pentru prima dată Convenţia ca actor politic 
major şi ca alternativă politică substanțială în faţa alianţei 
dintre partidul prezidenţial şi naţional-comunişti. În acest 
context, „patrulaterul roşu” nu mai putea fi prezentat drept 
o necesitate politică inevitabilă, şi apărea în adevărata sa 
esenţă, de alegere deliberată a preşedintelui Iliescu şi a 
liderilor FDSN, care au preferat unei alianțe cu partidele 
democratice din Opoziţie colaborarea cu forțele politice 
reziduale ale regimului comunist. Atât în perspectiva 
alegerilor din 1996, cât şi în raport cu opinia internațională, 
acestă clarificare a poziţiilor se va dovedi foarte importantă. 

Un alt episod cu consecinţe importante a fost cel legat 
de protestul CDR, pe care o mare parte a opiniei publice l-a 
susţinut cu vehemenţă, în legătură cu tentativa de parafare a 
tratatului politic cu Federaţia Rusă, din primăvara lui 1996. 
Negocierile se desfăşuraseră cu o discreţie mai mult decât 
suspectă, astfel că românii le-au descoperit abia când s-a 
anunţat vizita la Bucureşti a lui Evghenii Primakov, atunci 
Ministru de Externe al Federaţiei Ruse. Atunci s-a aflat și 
că tratatul reproducea aproape identic textul din 1991, 
semnat de Iliescu la Moscova dar niciodată ratificat”. Nici 
textul din 1996 nu conţinea vreo referire critică la raptul 
teritorial din 1940 sau la confiscarea tezaurului României 
de către autoritățile Rusiei sovietice; el conţinea în schimb 


75 Acest tratat relua de fapt aproape fără modificări prevederile 
tratatelor anterioare, din vremea lui Dej şi apoi Ceaușescu; semnat 
la Moscova în 1991 de Gorbaciov şi Iliescu, tratatul a întîrziat să fie 
ratificat în Parlamentul României, iar implozia URSS după puciul 
din august 1991 a făcut ca tratatul să fie caduc; diplomaţii ruși au 
refuzat însă tot timpul, pînă în 2003, cînd în fine s-a încheiat un nou 
tratat, să ia măcar în discuţie o altă formă a documentului înafara 
celei pe care Primakov nu izbutise să o parafeze. 

acel articol care obliga ca fiecare dintre părțile contractante 
să ceară aprobarea celeilalte pentru orice alianţă politică sau 
militară pe care ar proiecta-o, ceea ce însemna, în fapt, că 
România nu ar fi putut adera nici măcar la UE, ca să nu mai 
vorbim de NATO, fără acordul Federaţiei Ruse. Într-o 
declaraţie de presă extrem de severă, președintele CDR a 
denunțat termenii tratatului, care escamota întregul con- 
tencios istoric al raporturilor României cu Rusia şi lua ca 
ostatec politica de alianțe a statului român. Reacţia 
societății româneşti a fost atât de promptă, încât Iliescu, în 
prag de alegeri, nu a îndrăznit să o înfrunte, astfel că 
Primakov a plecat fără să fi parafat nimic. 

Această victorie a CDR, în preajma unei perioade 
electorale decisive, a deschis calea înfrângerii lui Ion 
Iliescu. La 3 noiembrie 1996, CDR câştiga o fragilă majo- 
ritate în parlament (30,17% din voturi la Cameră şi 30,70 % 
la Senat), dar, la 17 noiembrie, la al doilea tur de scrutin, 
Emil Constantinescu devenea Preşedinte al României, cu 
7.057.906 (54%) voturi. După mai bine de 60 de ani, se 
realiza astfel prima alternanță democratică la putere. 
Victoria în alegerile prezidenţiale consolida rezultatul de la 
parlament, permiţând CDR să devină partenerul principal al 
unei coaliţii politice care regrupa toate forțele opoziţiei 
anti-lliescu: Uniunea Social-Democrată -— formată din 
Partidul Democrat-FSN ai lui Petre Roman şi PSDR condus 
de Sergiu Cunescu — şi UDMR, cu susţinerea grupului de 
deputați ai minorităților altele decât maghiarii. 

Această coaliție a izbutit să rămână la guvernare în 
toți cei patru ani de mandat, supraviețuind unor crize 
majore — două crize guvernamentale, din care au rezultat 
trei guverne succesive: În 1996-1997 Victor Ciorbea a fost 
prim ministru; în 1998-1999 i-a urmat Radu Vasile — ambii 
din PNŢCD; în ultimele zile ale lui 1999 o nouă criză de 
guvern îl aduce ca premier pe Mugur Isarescu, Guver- 
natorul Băncii Naţionale, un economist fără afiliere de 
partid, dar care conduce un guvern politic al aceleiaşi 

coaliţii formate în 1996, până la alegerile din toamna lui 
2000. Mai mult, coaliția a rezistat chiar şi în fața marilor 
confruntări politice care au culminat cu o nouă tentativă de 
mineriadă în ianuarie/februarie 1999. 


Norocul şi nenorocul 
Convenţiei Democratice din România 


Pe calea dobândirii unei identități democratice a 
României, anii 1996-2000 se dovedesc a fi fost decisivi. 
Acest fapt, evident la orice analiză lucidă, este recunoscut 
de cei mai importanți actori politici internaţionali ai acelei 
perioade: Preşedintele SUA, Bill Clinton, ca şi dna Albright 
sau Papa loan Paul II, Tony Blair sau Jacques Chirac şi 
Helmuth Kohl, Vaclav Havel, Viktor Orban sau Mihail 
Gorbaciov, ca să nu-i cităm decât pe cei mai vizibili, au 
exprimat în diferite forme această convingere în cei 10 ani 
care s-au scurs de la încheierea acestei etape. Aceeaşi idee a 
fost afirmată de actori colectivi de mare importanţă, în 
frunte cu Comisia Europeană şi rapoartele anuale ale 
acesteia, care subliniau explicit ideea că reforma reală în 
România a început odată cu instalarea unor noi forțe 
politice în fruntea ţării, în 1996. Cu toate acestea, în opinia 
publică, şi chiar în zonele cele mai active ale militanţilor 
CDR, acest episod este perceput ca un eşec dureros. O 
asemenea contradicție impune explicaţii. 

Aşa cum am mai spus, binomul violență fizică/ 
dezinformare, pe care FSN îl pusese în funcţie încă din 
1990, mai ales contra partidelor istorice, dar şi contra 
tuturor aliaţilor acestora, a avut drept urmare transformarea 
luptei politice în opoziţie etică ireductibilă. Angajamentul 
politic de partea Opoziţiei devenise astfel expresia unei 
adevărate asceze morale, la care trimitea şi discursul anti- 
comunist al PNȚCD, cât şi ideologia Alianţei Civice, care 
nu încetează să susțină că membrii săi nu acceptă să 

participe la exercițiul puterii, oricât de democratic ar fi 
acesta, dar care îşi arogă dreptul de a cauţiona sau, 
dimpotrivă, de a condamna moral orice putere în exercițiu. 

Pe de altă parte, opinia publică vedea în CDR, cum 
spuneam, un bloc politic a cărui unitate o măsura prin 
prisma monolitismului afişat decenii de-a rândul de partidul 
unic; mai mult, această exigență irealizabilă s-a transferat în 
parte măcar asupra tuturor componentelor coaliției de 
guvernare instalate la putere în 1996. Or, partidele compo- 
nente ale CDR nu acceptaseră altă formulă înafara alianţei 
electorale tocmai fiindcă nu renunțaseră nicio clipă la 
autonomia, adesea centrifugă, a propriilor lor agende. Încă 
şi mai mult, alianța constituită în vederea turului doi al 
alegerilor prezidenţiale, și care devenise coaliție de guver- 
nare după victoria lui Emil Constantinescu şi datorită 
acesteia, grupa formaţii politice foarte diferite: pentru a da 
un Singur exemplu, USD susţinea atât programele de 
reformă economică, cât şi principiile integrării europene și 
euro-atlantice, dar refuza explicit orice măsuri reparatorii, 
de la restituirea proprietăților abuziv confiscate de regimul 
comunist la Legea lustraţiei. UDMR promova restituirile 
doar în măsura în care acestea îi puteau avantaja pe 
maghiari (încercând, de exemplu, să urce în timp până în 
perioada interbelică), dar nu se grăbea să susțină lustraţia, 
fiindcă se constituise de la bun început ca uniune a tuturor 
maghiarilor, şi deci avea lustrabilii săi. 

Cumulate, iluziile care prezidaseă victoria CDR în 
alegeri au provocat o dezamăgire pe măsură în clipa în care 
Convenţia a ajuns la putere. Visul unei victorii zdrobitoare 
nu voia să ia în considerare faptul că, în Parlament, CDR în 
întregul său nu controla decît ceva mai multe voturi decât 
PDSR, noul nume pe care îl adoptase partidul lui Iliescu, și 
că, fără voturile aliaților din turul doi al prezidenţialelor, 
guvernul nu putea promova nici măcar o lege ordinară, ca 
să nu mai vorbim de cele organice. Încă din primele 
săptămâni după instalarea noului guvern, nucleul dur al 

electoratului CDR -— avid de schimbări radicale, instantanee 
şi spectaculoase, dar din principiu neîncrezător față de 
statul cu care se înfruntaseră atâta vreme — refuză să creadă 
că mai e ceva de negociat cu partidele aflate acum în 
opoziţie, sau chiar cu partenerii de coaliție, şi îşi clamează 
dezamăgirea cu tot atâta vehemenţă cu câtă se opusese FSN 
până atunci. În clipa chiar în care a constatat că exerciţiul 
puterii nu era o asceză morală, că eroii săi erau cât se poate 
de umani, de fapt, şi că, oricum, lumea nu se schimba în 
jurul lor de azi pe mâine, acest nucleu dur a fost cel dintâi 
care a deschis ostilitățile cu propria guvernare. Evident, 
opoziția nu a pregetat să urmeze aceeaşi cale, dar încă de pe 
acum, o evaluare mai echilibrată a faptelor a devenit foarte 
dificilă. 

Tot mai izolat în efortul său de corectare a deficitului 
de autoritate al legii și instituţiilor, preşedintele Constantinescu 
a pierdut treptat susținerea propriului electorat, în mare 
măsură moştenitor al unei culturi politice a rezistenţei 
contra statului — la limită, o cultură a subversiei — nerăb- 
dător şi dezamăgit de rezerva care părea excesiv de legalistă 
a preşedintelui. În locul eroului salvator, pe alocurea chiar 
un fel de haiduc, pe care îl visau, ei descopereau un jurist 
atent la forme, la echilbrele de putere şi la proceduri: o 
neînțelegere de neiertat, pe care Constantinescu o plăteşte și 
azi. 

Chiar dacă, în primii ani ai mandatului Constantinescu, 
suporterii CDR erau mândri de ecoul internaţional al noii 
administrații, pe plan intern rămâneau câteva puncte 
dureroase în care cei mai mulți doreau o soluţie rapidă şi 
tranşantă, indiferenți la faptul că tocmai în aceste puncte nu 
exista un consens la nivelul coaliției de guvernare. 
Împreună cu problema restituirii proprietăților, tema cea 
mai acut percepută era cea a lustraţiei, aşa cum fusese ea 
legiferată în alte state post-comuniste, şi în special în 
Republica Cehă. Lustraţia fusese cea mai sonoră reven- 
dicare a Proclamaţiei de la Timişoara, reluată de Piaţa 

Universităţii, dar coaliția din 1996 nu îşi asumase acest 
obiectiv, fiindcă și PD, şi UDMR, aveau propriii lustrabili 
în poziţii importante din partidele respective. Proiectul de 
lege depus în numele PNŢCD de George Șerban, unul 
dintre autorii Proclamaţiei de la Timişoara şi cel care o 
citise în Piaţa Operei la 11 martie 1990, nu a ajuns să fie 
dezbătut în Parlament, cu atât mai mult cu cât autorul ei 
principal a fost răpus de o criză cardiacă câteva luni mai 
târziu. 

Indiferent de dificultăţile deseori insurmontabile ale 
legiferării, Preşedintele Constantinescu a fost primul şef de 
stat român care a condamnat comunismul, şi asta încă din 
1997, când a cerut iertare în numele statului pe care acum îl 
reprezenta, tuturor victimelor represiunii anticomuniste, 
într-un mesaj pe care l-a adresat întrunirii foştilor deținuți 
politici de la Memorialul de la Sighet. Cu acest prilej, el 
solicită Parlamentului României să adopte măsurile repa- 
ratorii necesare care decurgeau din această condamnare. 
Din nefericire, în Parlament nu s-a reunit niciodată în acei 
ani o majoritate care să dea curs acestei solicitări a 
Preşedintelui Constantinescu, uitată ulterior cu o deliberare 
demnă de o cauză mai bună. La fel s-a întâmplat de altfel şi 
în cazul victimelor Holocaustului, cărora, simbolic, preşe- 
dintele le-a cerut iarăși ce! dintâi iertare în numele statului 
român, atât în ţară, adresându-se Federației Comunităţilor 
Evreieşti din România, cât şi în context internaţional, la 
Memorialele Holocaustului de la Washington şi Ierusalim, 
dar nici în acest caz Parlamentul nu a dus mai departe 
aceste iniţiative. 

Alături de proiectul de lege a lustraţiei, se depune la 
Parlament şi un alt proiect, inițiat de senatorul PNŢCD 
Constantin Ticu Dumitrescu, pentru deconspirarea Securităţii, 
prevăzând crearea unui Consiliu Naţional pentru studierea 
arhivelor fostei poliţii politice, după modelul instituţiilor 
similare din Germania şi Polonia. Dacă lustraţia a fost 

„uitată” după dispariţia lui George Şerban, legea de 
constituire a Consiliului Naţional pentru Studierea Arhivelor 
fostei Securităţi (CNSAS) şi a Colegiului acestuia a fost 
adoptată, după nesfârşite dezbateri şi cu amendamente care 
i-au îngrădit considerabil efectele, abia în 2000. 

Refuzând să accepte faptul că victoria din 1996 fusese 
decisivă, dar parţială, şi nu un triumf absolut, nucleul dur al 
partizanilor CDR, nerăbdător şi radical, s-a desprins repede 
de realităţile unei puteri care era obligată să negocieze 
fiecare pas spre reformă. De cealaltă parte, electoratul care 
votase mai degrabă conjunctural cu Emil Constantinescu în 
turul 2 din 1996, şi care nu ar fi susținut niciodată măsurile 
radical anti-comuniste pe care le aşteptau susținătorii 
fervenţi al Convenţiei, nu avea cum să aplaude rezerva 
CDR în a îndeplini acele puncte din programul electoral la 
care acest electorat de ultimă oră nu aderase niciodată; în 
schimb, scăderea nivelului de trai şi inflaţia brutală care au 
urmat primelor măsuri radicale de reformă economică, 
tensiunile adesea stridente, masiv puse în scenă de presă, 
din sânul unei coaliții compozite, a cărei funcţionare şoca 
opinia publică, obişnuită cu monolitismul de fațadă al 
partidului unic, destrămau brutal şi cotidian iluzia unei 
puteri solidare, angelice şi pure — imaginea care câștigase 
de fapt alegerile din 1996 şi care avea să le piardă dramatic 
pe cele din 2000. 

Pe de altă parte, unul dintre motivele determinante ale 
votului din noiembrie 1996 fusese dorința de integrare euro- 


76 Una dintre acuzele cele mai tenace aduse preşedintelui 


Constantinescu se bazează, ca şi în alte cazuri, pe o confuzie 
generată şi întreţinută activ de mass media: într-o conferință 
adresată Societăţii Timişoara, în 1997, Constantinescu declara că, 
de vreme ce CDR a reuşit să cîştige alegerile chiar şi fâră o Lege a 
lustraţiei, are acum datoria de a guverna atît de bine încît, și fără 
Justraţie, fosta nomenclatură să fie scoasă din jocul politic. 
interpretată imediat ca o simplă renunțare la lustraţie, această temă 
a devenit un cap de acuzare a preşedintelui în fața celor mai hotăriţi 
susținători ai CDR. 

peană şi euro-atlantică a majorităţii cetățenilor României 
(fără prea mare deosebire între cele două organizații, 
NATO şi UE, în fapt foarte deosebite între ele). Or, din 
acest punct de vedere, episodul summit-ului de la Madrid, 
aşteptat cu o înfrigurare poate excesivă în România, s-a 
tradus în prima atestare oficială a şanselor României de a 
deveni membru NATO într-un viitor previzibil, dar totodată 
în amânarea oricărei decizii majore cu privire la relaţia 
NATO cu sud-estul Europei, de vreme ce şi Slovenia intra — 
după România — pe „lista de așteptare”. Speranţa unei inte- 
grări imediate mobilizase însă în asemenea măsură opinia 
publică încât decizia de la Madrid a provocat o deziluzie 
generală, compensată doar superficial de vizita triumfală a 
preşedintelul Clinton la București şi de lansarea Partene- 
riatului Strategic cu SUA, a cărui semnificaţie nu a fost clar 
sezisată de presă, şi, în consecinţă, nici de opinia publică. 

Dezamăgirea în faţa a ceea ce era perceput ca un eşec, 
mai ales în contrast cu nivelul de aşteptare excesiv care 
precedase decizia din iulie 1997, se instalează subrepticios 
pentru a exploda în 1999. Atunci, declarația preşedintelui 
Constantinescu cu privire la caracterul „necesar şi legitim” 
al intervenţiei NATO şi UE în Balcani și deciziile politice 
care decurgeau de aici au provocat o opoziţie populară 
masivă și o pierdere de popularitate pe măsură: Emil 
Constantinescu a pierdut atunci mai mult de 20 de puncte în 
sondaje, şi nu şi-a mai revenit în anul care a urmat, în ciuda 
succeselor notabile în integrare, şi mai ales a invitării 
României la negocierile de aderare în UE în decembrie 
1999. 

Cu excepţia câtorva, foarte puţini, publicişti și inte- 
lectuali de bine meritat prestigiu, ca Alina Mungiu, mass 
media a minimalizat cu o duşmănoasă deliberare decizia 
UE de la Helsinki, această victorie cu adevărat istorică a 
României, care încheia cu succes un proces de integrare 
început încă în anii Revoluţiilor de la 1848. Conştientă de 
impactul pozitiv pe care această decizie îl va avea asupra 

opiniei publice, mai ales prin consecinţele ei imediate, în 
primul rând prin eliminarea României din lista neagră a 
vizelor de intrare în UE, presa ostilă preşedintelui 
Constantinescu nu numai că nu se referă la acest subiect, 
dar chiar falsifică grosolan faptele, pretinzând că oficialii 
UE ar fi declarat la Helsinki că nu există nicio contradicție 
între negocieri şi prezența României pe această listă neagră, 
când de fapt Bodo Hombach, atunci responsabil cu lărgirea 
Uniunii, declarase exact contrariul. De altfel, peste doar 
câteva luni, Comisia Europeană declară că România nu mai 
figurează printre statele care au nevoie de formalități 
restrictive, şi că românii vor circula liber în UE îndată ce 
rezolvă problema securității la granițe (în special în sud şi 
est). Această declaraţie este și ea sistematic minimizată în 
contextul iminenţei alegerilor din toamna lui 2000. 

De altfel, nerăbdarea societăţii românești, exasperată 
de decalaje pe care nu le considera importante, dar care se 
vădeau a fi piedici importante în calea acceptării României 
în concertul european; nerăbdarea, înainte de toate, a 
electoratului CDR, a fost instrumentalizată cu un remar- 
cabil talent de mediile ostile Convenţiei. Nenumărate 
complicități între mass media şi foştii stăpâni absoluţi ai 
României, vizibile mai ales prin ecourile în presă ale 
evenimentelor din 1999, au adus o contribuţie importantă 
atât la sporirea ostilității opiniei publice ân general, cât și la 
descurajarea dramatică a militanților CDR. Sondaje de 
opinie dirijate — cum au fost, de exemplu, cele din care 
rezulta că Emil Constantinescu ar fi fost cel mai bogat om 
din România, sau şeful de stat care ar fi făcut cel mai mult 
rău ţării sale, cu mult mai mult decât Ceaușescu — îl 
transformă pe preşedinte într-un personaj de-a dreptul 
nociv. PNȚCD, victima a două sciziuni succesive, provo- 
cate de cei doi prim miniştri demisionari, devine teatrul 
unei crize politice din care nici azi nu s-a refăcut. 
Constantinescu, a cărui politică nu o apăraseră niciodată, le 
părea a fi mai degrabă o piedică suplimentară, chiar dacă, 
după alegerile din 2000, au transferat asupra deciziei 

acestuia de a nu mai candida pentru al doilea mandat 
întreaga vină a propriului eşec, şi mai ales a faptului că, 
împreună cu aliaţii săi din CDR 2000, PNȚCD nu a reuşit 
să treacă pragul intrării în parlament. Partidul Naţional 
Liberal încearcă să se salveze pe cont propriu negociind în 
secret cu Adrian Năstase şi dă astfel lovitura de graţie 
Convenţiei Democrate din România: conform cu decla- 
rațiile ulterioare explicite ale lui Valeriu Stoica, conducerea 
PNL şi el personal nu au pregetat să-l trădeze pe Emil 
Constantinescu în schimbul unei relative indulgenţe din 
partea PSD. Liberalii izbutesc să obțină o prezență modestă 
în parlamentul din 2000-2004, dar îşi periclitează identi- 
tatea politică prin susținerea guvernului PSD și prin 
alegerea drept preşedinte al Partidului a unui colaborator 
apropiat al lui Ion Iliescu, Theodor Stolojan. 

În ciuda acestor mari confuzii, care grevează şi azi 
asupra imaginii anilor politici 1996-2000; în ciuda erorilor 
şi imperfecțiunilor pe care nu le-a putut evita o guvernare 
încredințată de electorat pentru prima dată, după mai bine 
de cinci decenii de dictatură comunistă, unei majorități care 
nu avea tarele fostei nomenclaturi, dar nu avea nici 
experienţa acesteia în gestionarea puterii, cei patru ani ai 
mandatului Constantinescu au adus cu ei progrese esenţiale 
pentru România. 

Desigur, pentru cei care visau o nouă ediție, mult 
sporită, a revoluţiei ratate în 1989, pentru cei care aşteptau 
ca victoria CDR în alegeri să producă instantaneu o răstur- 
nare radicală a situaţiei şi să anuleze pe loc consecinţele a 
aproape 60 de ani de dictatură comunistă şi de absenţă a 
democraţiei, prima alternanță la putere de după 1989 poate 
părea un eșec. Într-o perspectivă mai puţin febrilă însă, 
priorităţile programului politic din 1996, aşa cum au fost 
ele adoptate de coaliția de guvernare, au fost nu doar înde- 
plinite, ci şi, în anumite puncte foarte importante, depăşite. 
Administrația Constantinescu a fost cea care a pus bazele 
integrării europene şi euroatlantice a României, atât prin 

fermitatea deciziilor de politică internaţională, prin dovada 
peremptorie a capacităţii de a genera securitate, cât şi prin 
angajamentul autentic şi consecvent în reformarea econo- 
miei şi societăţii româneşti. Procesul de democratizare a 
devenit astfel ireversibil, şi înfrângerea partidelor din fosta 
Convenţie Democratică în alegerile din 2000 nu a mai putut 
să schimbe radical victoriile dobândite în cei patru ani de 
guvernare democratică a României. 


Problema minorităților 


Confruntările violente din 1990 au fost percepute 
diferențiat înafara României: când a fost vorba de Târgu- 
Mureș, a fost aproape unanim incriminat naționalismul 
românilor, în vreme ce, în privinţa invaziei minerilor, o 
explicaţie la fel de comodă lipsea, aşa încât s-a înregistrat 
doar acest ciudat oxymoron al unei „rebeliuni organizate de 
instituţiile statului”, ale cărei mecanisme şi rațiuni nu au 
făcut obiectul unei reflecţii suficient de atente. Prea puţini 
dintre comentatori au înţeles cum a funcţionat, în ambele 
cazuri, național-comunismul. 

În cazul violențelor de la Târgu-Mureş, oricum, 
şabloanele simplificatoare au funcționat ca și în alte cazuri 
contemporane, într-o combinaţie între tema „ciocnirii 
civilizațiilor” lansată de Huntington și ideea conflictelor 
înghețate: naționalismul românesc persecuta o minoritate 
etno-culturală puternic susținută în Occident. Punctul meu 
personal de vedere e mult mai nuanţat, dar, în imaginarul 
politic al acelor ani, aceste clișee sunt atât de bine fixate, 
de-o parte şi de alta, încât nu am cum să explic aici ce cred 
eu că s-a întâmplat de fapt în martie 1990. Fapt este însă că, 
din această simplificată mitologie, a rezultat pe de-o parte 
veşnica insatisfacţie a acelora dintre maghiari care sperau în 
1990 la o soluţie radicală — anularea Tratatului de la 
Versailles — și pe de alta o anume nepăsare a opiniei publice 

majoritare din România față de soluționarea durabilă a 
problemei minorităţilor odată cu cooptarea UDMR la 
guvernare, în noiembrie/decembrie 1996. 

Chiar dacă noua constituție din 1991, ca şi tratatul 
politic de bază între România şi Ungaria, încheiat în sep- 
tembrie 1996, acordau minorității maghiare un statut și 
drepturi conforme cu normele Consiliului Europei, încre- 
derea minoritarilor, şi mai ales a maghiarilor, în FSN şi în 
succesivele sale avataruri era foarte limitată. Ion Iliescu și 
susținătorii lui arborau la suprafaţă un idiom democratic și 
european, dar în discursul intern foloseau din plin retorica 
național-comunistă, şi, mai grav, în raporturile politice con- 
crete cu minoritatea maghiară, refuzau sistematic aplicarea 
cu bună credință a principiilor pe care le acceptaseră de 
formă. Minoritarii maghiari, al căror grad superior de 
structurare politică şi de consecvență în urmărirea propriilor 
scopuri era flagrant, își pierduseră orice încredere în 
FDSN/PDSR, aşa că, în 1995, când acesta oficializase 
alianța cu PUNR şi PRM, campionii invectivei anti-ma- 
ghiare, situația se agravase în asemenea măsură încât 
Consiliul Europei, unde delegația maghiară era foarte 
activă, a făcut din contenciosul româno-maghiar o pro- 
blemă internațională, și din soluționarea acestui contencios 
o condiţie sine qua non a integrării europene şi euro- 
atlantice a României. 

Odată cu alianța lui Constantinescu cu UDMR din 
turul 2 al alegerilor prezidenţiale, cu constituirea coaliţiei 
majoritare şi a guvernului cu participarea UDMR, în 
decembrie 1996, soluţia politică a unui conflict care 
îngrijorase întreaga comunitate internaţională a devenit ope- 
rantă. In momentul în care victoria lui Emil Constantinescu a 
fost anunțată, o declaraţie oficială a autorităţilor de la 
Budapesta anunţa că reconcilierea istorică dintre Ungaria şi 
România s-a realizat. Consiliul Europei a renunțat imediat 
la monitorizarea Românei, şi perspectivele de integrare ale 

țării noastre în structurile europene şi euro-atlantice au 
devenit în fine reale. 

CDR avea încă din 1990-1991 experiența conlucrării 
politice şi civice cu organizaţiile maghiare, un limbaj 
comun și un consens fundamental asupra principiilor de 
bază ale unei democraţii pe care să o construiască împreună 
cu minoritățile. Fără a fi o idilă, colaborarea CDR şi 
UDMR a fost esenţială în limitarea deficitului democratic 
din România. Astăzi, după aproape 15 ani de prezenţă a 
UDMR în sfera puterii, toate acestea pot părea banale, dar 
în 1997, când preşedinţii român şi maghiar, Constantinescu 
şi Göncz, străbăteau împreună Transilvania, unde erau 
primiţi pretutindeni cu un călduros entuziasm „bilingv”, 
importanța acestor gesturi politice era mult mai evidentă. 

Din acel moment, Ungaria a devenit un partizan foarte 
activ şi elocvent al integrării României, atât în NATO, cât 
şi în UE. În plin conflict în Kosovo, președintele SUA cita 
modelul românesc de rezolvare politică a raporturilor dintre 
majoritate și minorităţi, în contrast cu dramatica situaţie din 
Balcanii de Vest: România nu mai era o problemă, 
România era soluţia. 

Ca parte a arcului guvernamental, UDMR a dovedit 
de altfel capacitatea sa de a fi un partener corect al colegilor 
de guvernare, competenţa reprezentanţilor săi şi caracterul 
moderat, cel mai adesea chiar inofensiv, al revendicărilor 
sale, și asta nu doar la nivelul administraţiei centrale, ci şi 
pe plan local. Pe de altă parte, nici majoritarii nu au avut 
motive de protest, şi au acceptat în genere fără resentimente 
atât faimoasele „plăcuţe bilingve” cu numele de străzi şi 
localităţi în ambele limbi, cât și alte semne exterioare ale 
noului statut al minoritarilor. Asta nu i-a împiedicat pe 
reprezentanţii la vârf ai discursului anti-maghiar din PRM 
şi PUNR, dar și pe liderii PDSR, în frunte cu Ion Iliescu şi 
Adrian Năstase, să denunțe cu patos „complotul” Occidentului 
contra integrității României. 

Era pentru prima dată în istorie când cele două state, 
Ungaria şi România — și, încă şi mai important, cele două 
popoare — se regăseau în aceeaşi tabără. Reconcilierea 
istorică între România şi Ungaria, între maghiari şi români, 
a îndepărtat pe termen lung de Europa Centrală riscurile 
„balcanzării”, fără să afecteze în vreun fel nici integritatea 
teritorială sau suveranitatea statelor din regiune, nici 
soliditatea tratatelor internaţionale pertinente. 

Moștenind dividendele acestei operaţii de mare risc 
întreprinse cu temeritate şi consecvență de administrația 
Constantinescu, toate guvemele care i-au urmat au uitat de 
retorica „patriei în pericol” şi şi-au asociat într-o formă sau 
alta UDMR la guvernare, cu unica eclipsă a anului 2009, 
provocată de considerente strict conjuncturale, legate de 
campania pentru alegerile prezidenţiale: în 2010, UDMR a 
revenit în majoritatea guvernamentală. 


România şi contextul regional 


Reconcilierea româno-maghiară se situa de fapt în 
centrul unui proiect strategic de anvergură situat la con- 
fluenţa dintre politicile interne de consolidare a structurilor 
democratice de putere şi acţiunile perseverente de integrare 
europeană și euro-atlantică; un proiect strategic pe care 
președintele Constantinescu personal l-a inaugurat imediat 
după alegeri şi l-a dezvoltat cu consecvență în toţi cei patru 
ani de mandat. Dincolo chiar de voinţa de integrare, politica 
regională a României între 1996 şi 2000 a reuşit să pună 
capăt primejdioasei izolări provocate de administrația 
Iliescu. Răceala, dacă nu şi mai rău, în relaţiile cu Ungaria 
şi lipsa de încredere pe care o inspira echipa Iliescu guver- 
nelor democratice din Polonia şi Cehia se tradusese, din 
partea României, printr-o căutare febrilă a alternativelor în 
raport cu un angajament clar de partea Occidentului, pe care 
puterea de la Bucureşti îl evita de fapt, chiar dacă nu şi 
declarativ. Chiar iniţiative interesante, cum a fost cea a 

cooperării la Marea Neagră, au fost sărăcite de substanță 
prin tratarea lor ca înlocuitor al integrării europene. Tratatul 
politic cu lugoslavia lui Milosevici, încheiat în grabă a doua 
zi după acordurile de la Dayton, sau concertarea — până la 
urmă eşuată — cu Slovacia lui Meciar pentru sabotarea 
planului Balladur, nu aveau cum să consolideze perspecti- 
vele de integrare a României. La est, România recunoscuse 
cu promptitudine independența Republicii Moldova şi a 
Ucrainei, dar, mai ales în privința acesteia din urmă, era 
departe încă de construcția unei veritabile antante. Preşe- 
dintele Iliescu era în prea mare măsură preocupat de 
încheierea tratatului de bază cu Moscova pentru a progresa 
cu adevărat în relaţiile cu fostele republici sovietice. 

Noua administraţie din 1996 avea cu totul altâ viziune 
a spaţiului sud-est și est european: încă din discursul său de 
inaugurare, rostit în Parlament la 29 noiembrie 1996, apoi, 
pe 2 decembrie, prin participarea la reuniunea la vârf a 
OSCE de la Lisabona, Emil Constantinescu a afirmat 
explicit voința României de a construi şi dezvolta o reţea de 
relaţii cordiale cu toate democraţiile noi şi restaurate din 
Europa Centrală şi de Sud-Est, precum şi cu Ucraina. 
Această politică de bună vecinătate, urmărită cu asiduitate 
în tot mandatul preşedintelui Constantinescu, s-a situat din 
primul moment într-o logică a complementarităţii față de 
politicile de integrare europeană şi euro-atlantică. 

Înţelegând prea bine că România trebuia să confirme 
statutul său de furnizor de securitate pentru a putea intra în 
clubui statelor democratice europene, politica regională a 
noii administrații a procedat rapid, ca pandant la recon- 
cilierea cu Ungaria, către normalizarea relațiilor cu Ucraina. 
La începutul lui iulie 1997, depăşind toate rezervele interne 
încă foarte vii în ambele ţări, preşedinţii Constantinescu și 
Kucima semnau la Neptun tratatul politic de bază între 
România și Ucraina. Tot din primele luni de mandat, 
relațiile consolidate cu Polonia puneau bazele unui 
parteneriat menit să ancoreze solid ambele ţări, dar şi 
Ucraina, în structurile europene. Împreună cu intensificarea 

relaţiilor cu Republica Cehă, cu aderarea României la 
acordurile de liber schimb în Europa centrală (CEFTA), cu 
o nouă dinamică a prezenței româneşti la sud de Dunăre şi 
în Balcani, dar şi spre nordul continentului, către statele 
baltice, prezenţa regională a țării noastre devine încă şi mai 
pregnantă prin formula novatoare a acordurilor trilaterale — 
România / Polonia / Ucraina, România / Ucraina / Republica 
Moldova, România / Bulgaria / Grecia, România / Bulgaria / 
Turcia. Trilateralele (la Departamentul de Stat se organiza 
un grup de studiu asupra „triunghiurilor lui Constantinescu”) 
s-au dovedit repede a fi un factor de echilibru şi de coope- 
rare regională, bazat pe o logică a câştigului general, win- 
win game, şi au probat eficacitatea lor în controlul tensiu- 
nilor şi în favorizarea acţiunilor de cooperare într-o 
perioadă dintre cele mai dificile pentru estul Europei în 
ansamblu. 

Administrația Iliescu din 2000-2004 a neglijat dimen- 
siunea regională a politici externe, concentrându-se aproape 
exclusiv asupra raporturilor României cu Occidentul, în 
care România nu poate să fie dect un partener minor. În 
cele două mandate, succesorul acestuia, Traian Băsescu, a 
schiţat câteva direcţii care reluau proiectul regional iniţiat 
de Constantinescu, dar a făcut-o, din păcate, fără o viziune 
strategică. Astfel, adoptarea proiectului american pentru 
Marea Neagră ca spaţiu de securitate şi de cooperare a 
rămas, tocmai de aceea, blocat la nivelui discursului, în 
pofida interesului pe care îl poate prezenta o nouă viziune a 
Spaţiului pontic, atât în sine, ca o zonă de securitate și de 
conlucrare la graniţa de est a NATO și UE, cât şi ca un cap 
de pod pentru politicile ambelor organizaţii în zona caspică 
şi în Orientul Apropiat. 

Tot astfel, relaţiile cu Ucraina au putut părea iniţial 
privilegiate, dar au fost brusc pericilitate de declaraţiile 
preşedintelui României care se dezicea pe neaşteptate, în 
2008, în ajunul summit-ului NATO de la Bucureşti, de 
termenii Tratatului politic de bază dintre ţara noastră şi 

Ucraina. Aceleaşi volte imprevizibile au marcat şi rapor- 
turile României cu Republica Moldova, în vreme ce alte 
proiecte regionale importante au rămas uitate. În ansamblu, 
România nu pare să aibă niciun concept de politică 
internațională post-integrare, şi nici măcar capacitatea de a- 
şi negocia inteligent poziţiile în interiorul UE sau NATO, 
cu toate că statutul său de graniţă a celor două organizații 
impune o viziune care să-i slujească interesul național. 


Dureroasa renaștere a statului 


Din 1990, datorită alegerilor libere (chiar dacă nu prea 
corecte, mai ales din cauza manipulărilor media) şi, din 
1991, datorită Constituţiei, în pofida distorsiilor acesteia, 
construcția statului de drept şi a instituţiilor democratice a 
putut să înceapă. Cu toate acestea, trei tipuri de obstacole 
au continuat să îngreuieze acest proiect al unui stat modern, 
adaptat exigenţelor integrării europene. De bună seamă, una 
dintre aceste piedici provenea din fondul istoric pe care 
orice comentator cât de cât familiar cu tradiția românească 
îl poate intui: personalizarea excesivă a puterii, şi un 
îndelungat trecut în care fiecare voievod instituia propria 
lege, anulând-o pe cea a predecesorilor; o modernizare „cu 
sufletul la gură” în secolul al XIX-lea, de sus în jos, cu o 
elită politică în care se amestecau marile spirite cu ariviştii 
avizi de averi şi de putere; o democraţie parlamentară 
fragilizată de instabilitate și incapabilă să reziste presiunilor 
autoritare şi dictaturii; o clasă de funcționari pentru care 
funcția publică era mai degrabă o prebendă, o cale de acces 
către resursele statului, decât o vocaţie. 

Pe acest fond tradiţional, instituţiile, de la cele mai 
umile la cele mai importante, și mai ales oamenii care le 
reprezentau, purtau inevitabil povara de experienţe cumu- 
late în 60 de ani de dictatură, dintre care mai bine de 45 de 
dictatură castratoare a partidului-stat. Comunismul a distrus 

statul — în fapt, dacă nu formal — aşa cum a distrus și 
fundamentele justiției, înlocuind legile, dreptul, interesul 
național, cu voința unică a Partidului Comunist. Negând 
proprietatea privată, ignorând sistematic cele mai elemen- 
tare drepturi ale omului, transformate în privilegii alocate 
arbitrar şi în favoruri rezervate unei elite de activişti 
remuneraţi ai Partidului Comunist, regimul comunist a 
minat înseşi bazele instituţiilor statului şi ale dreptului care 
le legitimează. Ambiguităţile şi necunoscutele evenimen- 
telor din 1989, cu cortegiul lor de întâmplări dubioase, 
departe de a corecta aceste tare, le-a sporit cu sentimentul 
general că, de fapt, nimic nu s-a schimbat. 

În aceste condiţii, instituţiile existau, e adevărat, dar 
funcționau pe jumătate arbitrar sau chiar deloc. Când a 
dispărut frica apăsătoare şi generală din timpul comu- 
nismului, în locul ei s-a instalat anomia. Îmi amintesc prea 
bine cum, în primele luni ale lui 1990, pietonii circulau 
voios şi ostentativ pe carosabil — doar fusese revoluţie! Ca 
nişte adolescenți scăpaţi de sub supravegherea părinţilor, 
românilor nu le mai păsa de legi. Dar, din păcate, fronda 
adolescentină era doar unul dintre aspectele cele mai 
benigne ale eclipselor legii, care a favorizat atât prin 
neaplicare, cât și prin caracterul deliberat lacunar al multor 
acte normative, un cumul de ilegalităţi. 

Impersonalitatea rece a statului continuă şi azi să fie 
ocultată, de sus în jos, prin fascinația exercitată de persoa- 
nele care dețin puterea, dar şi de jos în sus, prin tocmeli 
mărunte, favoruri reciproce şi bacşişuri. Construcţia statului 
de drept e nevoită să înftunte o masă de obstacole generate 
de practici sociale difuzate la nivelul întregii societăți în 
timpul deceniilor de dictatură: instituții care, odată ce nu 
mai inspiră teamă, nu inspiră niciun fel de respect; legi pe 
care cei iscusiți sau puternici le pot ocoli sau ignora; toate 
acestea se reflectă în evaluările contradictorii și destul de 
ipocrite din sondajele de opinie. O opinie care, cu toate că 
detestă reuşita individuală, își fabrică eroii din materia celor 

care, asemenea haiducilor de odinioară, triumfă nesocotind 
legea. O opinie care disprețuiește statul şi instituţiile lui 
abstracte, şi care nu ţine seama decât de puterea perso- 
nalizată, face ca reforma instituţiilor, a justiţiei şi a legilor 
să mai aibă încă un drum mult prea lung de parcurs. 


* 
* á * 


Punctul nevralgic al acestei reforme a instituțiilor 
rămâne fără îndoială justiția. Legislația adoptată din primii 
ani după revoluție a consacrat inamovobilitatea magistra- 
tilor, esențială pentru a asigura independența acestora; doar 
că, acordat unei profesii prea puțin reformate, acest drept a 
participat nu numai la progresele, ci şi la unele carențe ale 
actului de justiţie, încă vizibile în practica Înaltei Curți sau 
în poziția adoptată de Consiliul Superior al Magistraturii — 
care funcționează mai degrabă ca un sindicat ce apără 
drepturile magistraţilor decât ca o instituţie colegială menită 
să-i responsabilizeze. În alt sens, Ministerul Public se 
dovedeşte mult prea des urmașul direct al Procuraturii, fie 
răspunzând comenzilor politice, fie exercitând pe cont 
propriu presiuni prea puţin atente la respectarea drepturilor 
fundamentale ale cetăţenilor. 

Opinia publică nu a fost îndeajuns de sensibilă față de 
efortul legislativ pe care majoritatea guvernamentală din 
anii 1996-2000 l-a întreprins. Însetată de rezultate imediate 
şi palpabile, destul de indiferentă la legalitatea formală, 
după decenii de abuz legiferat, aceasta îşi pierdea răbdarea 
de cite ori i se spunea că e nevoie mai întâi de parcurgerea 
lungului proces de dezbatere şi adoptare a legilor, de 
întemeiere a instituţiilor, și că abia apoi e posibil ca primele 
rezultate să devină vizibile. Așa s-a întâmplat în multe 
domenii ale vieţii publice, şi mai ales în cel al luptei contra 
corupției. Legislaţia anterioară anului 1996 nu avea în 
vedere nici spălarea de bani, nici delictul de iniţiere, nici 
conflictele de interese; nu sancţiona nici acordarea prefe- 

renţială de credite neperformante, nici jocurile piramidale. 
Abia în 1999 s-a putut adopta o lege a responsabilităţii 
ministeriale. Conjugate cu lipsa încă acută de magistrați 
specializaţi în fraude economice şi corupție, cu o infra- 
structură încă insuficientă, aceste carenţe se resimt până azi 
în funcționarea justiţiei. 

Corupţia este un fapt de netăgăduit în societatea 
românească — aşa cum e un dat constant al societăților post- 
comuniste, urmând un spectru descrescător dinspre est spre 
vest, cu o cotă explozivă în Rusia şi Ucraina, atenuându-se 
apoi cu cât privim către Europa Centrală. Pe această hartă a 
afacerilor ilicite, România şi Bulgaria au devenit mult prea 
vizibile în decursul procesului de integrare europeană. 

De câte ori e vorba de corupţie în România, apar două 
explicaţii care simplifică, fiecare în felul ei, o situaţie foarte 
complicată: fie se evocă îndelunga experiență turco- 
fanariotă a bacşișului şi peşcheșului (de parcă nu ar exista 
în alte civilizații noţiuni ca pourboire sau pot-de-vin), fie se 
evocă experienţa pe termen scurt a privatizărilor post 1989 
şi fatalitățile unui capitalism renăscut. Ceea ce apropie 
aceste două parţiale explicații este eludarea experienţelor 
comuniste, când, de fapt, aceea a fost o perioadă de anomie 
generalizată, în care indicaţiile de partid prevalau asupra 
oricărei legi, şi când, în marginea economiei rigide de stat 
au proliferat tot felul de comportamente pre-contractuale 
mai mult sau mai puţin ascunse. Aceste derivate perverse 
ale unor străvechi uzanțe din economia schimbului de 
daruri (şi nu de mărfuri), purtătoare de bunuri materiale și 
de bunuri de prestigiu, semn ale ierarhiilor de putere, aceste 
practici erau oficial condamnate, ba chiar puteau atrage 
după sine pedeapsa capitală. In fapt însă, ele erau tolerate, 
chiar încurajate, atâta vreme cât nu stârneau invidia sau ura 
la vârf: Ceauşescu însuși se lăuda adesea că el nu are 
salariu, pur şi simplu fiindcă avea toata ţara la dispoziție. 
Miniştrii lui dădeau şi primeau mită constant, în genere în 
obiecte, inclusiv cuplului prezidenţial, iar la scara întregului 

sistem, această faţă ascunsă a economiei și societăţii 
comuniste îşi așteaptă încă exploratorii. 

Pe acest fond de ilegalitate enedemică s-a născut capi- 
talismul predator al anilor *90, creaţia aproape exclusivă a 
nomenclaturii de rang inferior şi a securiștilor reciclaţi. Nu 
pretind că elitele opoziţiei ar fi fost în mod uniform pure și 
dezinteresate, dar reprezentanții lor cu vocaţie de business 
nu dispuneau nici pe departe de know-how-ul și de rețelele 
de influenţă, interne şi externe, pe care le aveau activiștii 
prefăcuţi în parlamentari şi securiştii — întreprinzători. 
Există, desigur, şi întreprinzători autentici, persoane inge- 
nioase, talentate şi oneste, care şi-au început afacerile în 
anii '90, dar mulți dintre cei care au devenit apoi milionari 
în euro au profitat de poziția şi de relaţiile lor din poliţie, 
mai ales din cea politică, sau/şi din înalta ierarhie 
comunistă”” . Ca şi în Rusia, primele privatizări au favorizat 
din plin elitele comuniste convertite la capitalism, și 
corupția de stil nou a explodat repede pe prima pagină a 
ziarelor vremii. 

Tema corupției a dat un nume tuturor frustrărilor, 
fireşti într-o epocă de bulversare economică şi socială: toți 
cei păgubiți sau doar nefavorizaţi de evoluţia imprevizibilă 
a stării de fapt și-au găsit un alibi sau o defulare în 
stereotipele „toți fură”, în invidia amestecată cu admiraţie 
secretă față de cei îmbogăţiţi peste noapte, făcând din tema 
corupției generalizate pivotul unui discurs deopotrivă 
popular şi populist. Nu doar săracii României, ci și elitele 
prospere ale Occidentului au îmbrățișat acest discurs, care 
omite sistematic să implice şi pe corupători, nu doar pe 
corupți, în elanul justiţiar pe care se bazează monitorizarea 
României sau a Bulgariei. 

E evident, corupția este o problemă în România, și 
anume una pe care românii înşişi trebuie să o rezolve cu 
fermitate, fie că e vorba de marea corupție, fie că ne referim 
ia corupţia măruntă şi cotidiană. Pomind de la marile afa- 

ceri dubioase şi încă obscure ale primilor ani de după 
revoluţie, lupta contra corupţiei a devenit o temă politică în 
campania din 1996 a CDR şi a candidatului acesteia la 
Președinția României, transformându-se apoi într-o temă a 
mandatului acestuia de președinte. Încă din 1997 şi 1998, 
s-au obţinut rezultate importante pe care azi aproape nimeni 
nu și le amintește: între 1997 şi 2000, peste 3500 de dosare 
de corupție au ajuns în fața instanţelor, cu 1545 procese 
încheiate cu peste 1000 de condamnări ale unor inculpaţi nu 
odată de rang înalt. În peste 80 dosare ale unor mari afaceri 
de contrabandă, statul a recuperat încă din 1997 peste 1 
miliard de dolari, şi procesul a continuat până în 2000. 

Cu toate astea, devenită pivot al unui discurs populist, 
aceeași temă a mobilizat electoratul în 2000 în favoarea lui 
Vadim Tudor, în timp ce guvernarea PSD din 2000-2004 
şi-a dobândit o tristă faimă din instituționalizarea corupției 
la vârf. Imediat după alegeri, noua guvernare, Iliescu- 
Năstase, a făcut tot ce i-a stat în puteri pentru a anula 
rezultatele proceselor din anii anteriori: parchetul a reluat 
practica nefericită a recursurilor în anulare, iar preşedintele 
Iliescu personal a grațiat contingente întregi de condamnaţi 
pentru fapte de corupţie ai anilor precedenţi. 

Astfel, tema luptei contra corupției a devenit piesa 
centrală şi în campania electorală a lui Traian Băsescu din 
2004, şi în dosarul obiecțiilor faţă de admiterea României în 
UE, în 2007. În primele luni, noua guvernare a obținut, mai 
ales datorită Ministrului Justiţiei, dna Monica Macovei, 
cunoscută activistă pentru drepturile omului din anii ante- 
riori, un credit important în faţa instituţiilor europene. Din 
păcate, modul abrupt şi uneori chiar neconstituțional în care 
au acţionat organismele special create pentru a lupta cu 
corupţia — DNA, ANI, DIICOT etc. —, precum şi încercările 
înalților oficiali, inclusiv ale preşedintelui Băsescu, de a le 
utiliza în lupta politică, au făcut ca soarta procesului însuși 
să devină problematică. Avântul justiţiar al noii puteri a 
convins pe cei care incriminau în bloc „clasa politică”, 

pentru eșecurile unei întregi societăți, dar a suscitat și multe 
neliniști, mai mult sau mai puţin legitime, atât în parlament, 
cât şi în rândul magistraţilor înşişi. Procesul s-a degradat 
treptat, făcînd ca reforma justiției să se reducă, în ultimă 
instanţă, la denigrarea publică a magistraţilor şi, după 2008, 
la încercări de reducere drastică şi insultătoare a drepturilor 
lor salariale. 

Mai grav este faptul că personaje de prim rang — mari 
patroni sau lideri politici — au fost expuşi oprobriului 
public, arestați, acuzaţi chiar de a fi lucrat deliberat contra 
interesului național, înainte ca probe indiscutabile în 
sprijinul acestor grave acuzații să existe cu adevărat. Tot 
aşa cum guvernarea Iliescu-Năstase nu a putut dovedi 
niciun caz de corupție la nivel înalt din perioada 1996- 
2000, şi acum, 6 ani mai târziu, aceste acuzaţii par să se 
topească fără urmă, după ce au eliminat o bună parte dintre 
competitori atât din economie, cât şi din viaţa politică. 

Surprinzător pentru o activistă de frunte în apărarea 
drepturilor şi libertăţilor, dna Macovei a susținut, alături de 
preşedintele Băsescu și de apropiații acestuia, un pachet de 
legi ale Siguranţei naţionale care ar fi reprezentat un regres 
considerabil în ce priveşte libertăţile fundamentale ale 
cetățeanului. La propunerea serviciilor de informaţii, şi cu 
acordul explicit al Preşedintelui Băsescu, proiectele de legi 
ale Siguranţei naţionale acordau din nou servicilor drept de 
anchetă, le lăsau în continuare dreptul de a face afaceri, 
înlesneau urmărirea persoanelor şi ascultarea telefoanelor, 
etc. Opinia publică, încă într-o prelungită „lună de miere” 
cu preşedintele Băsescu, nu i-a imputat acestuia niciodată 
acest episod, şi cu atât mai puțin nu a luat în calcul 
posibilitatea reală ca ruptura între preşedinte şi primul 
ministru liberal Tăriceanu să-și fi avut adevăratul izvor în 
aceste legi, pe care preşedintele a încercat zadarnic să le 
trimeată în parlament direct, fără amestecul guvernului, în 
vreme ce guvernul (exclusiv liberal după ruptura dintre 
PDL şi PNL) a trimis Parlamentului un proiect de semn 

contrar, în care drepturile și libertățile cetăţenilor sunt 
protejate sistematic, iar atribuţiile serviciilor de informații 
suntplasate fără exzitare sub controlul instituţiilor civile ale 
statului. 


Din unghiul reconstrucției instituționale, o compo- 
nentă mult mai importantă decât se percepe deobicei la 
nivelul mass-media, fascinate de spectacolul Capitalei 
politice şi mondene, este cea a administraţiei locale. Temna 
descentralizării, crucială începând cu Proclamaţia de la 
Timişoara, e departe de a fi dintre cele mai simple. In 
timpul administraţiei Constantinescu s-au făcut unele 
progrese importante, cum ar fi de exemplu Legea bugetelor 
locale, sau Ordonanţa de Urgenţă din 1997, referitoare la 
administrația locală, blocată multă vreme de PDSR şi 
PUNR prin acțiuni judiciare şi adoptată totuşi exact de 
aceleași forțe politice în 2001. Prin legea bugetelor locale, 
administraţiile locale, alese liber începând din 1992, 
dobândeau în fine şi resursele materiale necesare acțiunii 
lor; prin legea administraţiei locale, au fost legiferate 
progrese importante în descentralizare și drepturi esenţiale 
ale minorităţilor în administrarea propriei comunități. După 
2000, în pofida caracterului său profund centralist, PSD 
(fost! PDSR) a fost nevoit să accepte aceste progrese, dar 
le-a interpretat în beneficiu propriu, generând fenomenul 
„baronilor locali” — profitori prin mijloace adesea dubioase 
ai puterii sporite a elitelor locale. 

Autonomia locală nu e încă integral consfințită prin 
lege, şi încă şi mai puțin prin habitus, mai ales că 
experienţa istorică, cu precădere cea din Vechiul Regat, e 
foarte departe de experiența comunelor libere dintr-o mare 
parte a Occidentului. O complicaţie suplimentară este cea a 
diversității foarte accentuate a majorităţilor în Consiliile 

locale, atât între judeţe, cât şi între administraţia locală şi 
majoritățile parlamentare şi guvernamentale. În realitate, 
încă din 1992, România a cunoscut cele mai variate forme 
de coabitare politică. In 1996-2000, de exemplu, admi- 
nistrația marilor oraşe era predominant CDR, în vreme ce 
Consiliile judeţene erau dominate de reprezentanţii PDSR, 
care blocau din răsputeri toate încercările de reformă. 

Paradoxul acestei situaţii era accentuat de faptul că 
atât viziunea politică proprie a CDR, cât şi adoptarea tot 
mai accelerată a acquis-ului comunitar sporeau tot mai mult 
aceea, ajuns din nou la guvernare, PSD a declanșat o 
acțiune masivă de racolare a primarilor şi consilierilor 
locali, pe care şi i-a subordonat politic fiindcă nu-i mai 
putea controla administrativ. Această politică a fost 
continuată în ritm exponențial de PDL, tentat în chiar mai 
mare măsură decât PSD de modelul partidului-stat. De la 
alocarea fondurilor de dezvoltare la implementarea refor- 
melor în educaţie şi sănătate, efectele acestor incoerenţe au 
fost cu atât mai neplăcute, cu cât ele s-au tradus în blocarea 
dezvoltării acelor judeţe ale căror aleşi vădeau prea multă 
independenţă. 

Dosarul regiunilor e încă deschis: în 1997-1998 s-au 
înfiinţat 8 regiuni de dezvoltare, dar, concepute fără capa- 
citate administrativă, ca un fel de cooperative de judeţe, ele 
nu suntsufficient de funcţionale, mai ales în condiţiile 
aderării la UE. În acest cadru, în care competiţia pentru 
fondurile structurale se dă între regiuni, coaliţiile de județe 
suntmult prea conjuncturale pentru a avea vreo şansă în fața 
unor regiuni cu tradiţie, ca Lombardia sau Rhâne - Alpes. 
Valorificarea tradiţiilor regionale, care ar putea da cu totul 
altă consistență procesului, suscită temeri legate de 
revendicările de autonomie ale vechilor Ţinuturi Secuieşti. 
În fapt, e vorba din nou de o retorică a patriei în pericol, şi 
adevărata cauză a rezistenţei faţă de o reorganizare de fond 
a structurii administrative moştenite de la Ceaușescu este 

aceea că elitele politice judeţene şi-au consolidat în 
asemenea măsură baza de putere locală, încât se tem că o 
întărire a regiunilor le va scoate din joc. 

O experienţă interesantă şi în mare măsură pozitivă a 
fost cea a euro-regiunilor transfromtaliere din vestul României, 
care au dus la cooperarea fructuoasă a unor departamente şi 
judeţe din Ungaria, România, și chiar Serbia. Administraţia 
Constantinescu a încercat să extindă acest model şi la 
cooperarea pe plan local cu Ucraina şi Republica Moldova, 
dar a întâmpinat o rezistență compactă a autorităților locale, 
mai ales ucrainene, care a făcut ca această experiență să 
eşueze. 

Legea funcţionarului public, în fine votată în 2000, ar 
fi trebuit să pună bazele profesionalizării unei birocrații 
moderne şi eficiente, asigurându-i stabilitatea şi progresul 
în carieră, independent de fluctuațiile opţiunilor politice. 
Din nefericire, lucrurile nu au evoluat de loc în această 
direcţie. Imediat după victoria PSD în alegeri, Primul 
Ministru Adrian Năstase declanşa o vastă campanie de 
epurare a funcţionarilor din ministere şi agenţii guverna- 
mentale, declarând cu cinism că „funcţionarii numiţi de 
CDR mai au de stat o tură pe tușă”. Chiar și companii 
private au primit avertizări amenințătoare din partea 
guvernului când au încercat să angajeze specialiști care 
lucraseră în Administrația prezidențială sau în alte poziţii 
de notorietate între 1996 şi 2000. 

Această politică a devenit extrem de agresivă după 
alegerile din 2008, şi mai ales după ce preşedintele Băsescu 
a fost ales pentru un al doilea mandat. Poziţii modeste, ca 
aceea de director de şcoală elementară sau de dispensar, dar 
şi poziţii care fuseseră declarate non-partizane prin lege, ca 
cea de prefect, suntcondiționate acum fățiş de afilierea la 
PDL. Proiectul noii legi a educației face eforturi importante 
pentru a asigura controlul politic al tuturor funcţiilor de 
conducere din universități şi facultăţi, din şcoli și licee, în 
timp ce anularea de facto a titularizărilor în învățământul de 

toate gradele deschide calea unui control politic al tuturor 
numirilor în sistemul de educaţie. Încă de pe acum, numirile 
de ambasadori, dar şi cele de directori de teatre sau 
filarmonici, au devenit o miză politică: sechelele partidului- 
stat sunt încă foarte active, mai ales în rândul foştilor 
activişti UTC, din care provin mulţi lideri ai PD. 

Povara unei birocraţii al cărei grad de politizare este 
invers proporțional cu gradul ei de competență apasă tot 
mai mult asupra unei administrații centrale și locale hiper- 
trofiate şi cel mai adesea corupte, dar curajul politic al unei 
adevărate reforme în acest domeniu lipseşte tuturor 
decidenţitor politici. Deciziile guvernelor succesiv conduse 
de Emil Boc, reformiste doar în retorică, nu au vizat decât 
să facă cât mai mult loc, în condiţii de aparentă austeritate, 
propriei clientele politice. Incapacitatea totală de reformă a 
guvernării PDL s-a vădit exact prin măsurile politice 
prezentate ca reformiste: în mai 2010, preşedintele Băsescu 
anunța reducerea cu 25% a tuturor salariilor din sistemul 
bugetar, dezvăluind tocmai faptul că, după 18 luni de 
pretinsă reformare, guvernarea pe care o susține necondi- 
ționat nu a fost în stare să regândească ansamblul funcţiei 
publice şi al cheltuielilor acestuia pentru a le conferi 
funcţionalitate şi eficiență. 

Legea accesului la informaţiile de interes public, 
votată în 2002, deschidea o cu totul altă cale de restructu- 
rare a administraţiei publice. Potenţialul exploziv al acestei 
legi, care obligă administraţia la o transparenţă fără prece- 
dent în experienţa statului român, a fost pus la încercare în 
2004. Atunci, Liga Pentru Apărarea Drepturilor Omului, 
LADO, a reușit să oblige Parchetul să comunice public 
numărul solicitărilor de ascultare a convorbirilor telefonice 
şi, dintre acestea, numărul celor care se dovediseră utile în 
justiție. Diferenţa dintre miile de telefoane ascultate, adesea 
pe durata unor ani întregi, și cele mai puţin de 400 de 
ascultări care se dovediseră probe utile în diferite procese 
rămâne o dovadă peremptorie a arbitrariului care domneşte 

încă în structura instituţiilor actuale. O operaţie similară s-a 
întreprins în ultimele luni, vădind, cel puţin statistic, atât 
creşterea exponențială a numărului (și costurilor) intercep- 
tărilor, cât şi intensificarea masivă a acestora în perioadele 
electorale. 

Aceasta e dovada de neocolit a faptului că societatea 
românească trebuie să-şi sporească vigilența şi să-şi apere 
drepturile cu mai multă energie. E în același timp dovada 
posibilităţilor pe care le oferă această lege care, dacă e bine 
şi sistematic utilizată de societate, poate aduce o contribuţie 
majoră la modemizarea statului. Această constatare vădește 
însă și faptul că, în mare parte, instituţiile societăţii civile 
reacționează post factum şi nu investesc suficientă energie 
în proiectarea şi realizarea acestei reforme pe care declară 
atât de ritos că o doresc. 

Uniunea Europeană nu e interesată direct de reforma 
forțelor armate, care reprezintă totuşi un punct esenţial în 
construcția democrației. În primul deceniu de după revo- 
luţie, sintagma „forțele armate” continua să aibă înţelesul 
foarte larg, preluat de la sovietici, care includea, pe lângă 
armata propriu-zisă, şi miliția, şi serviciile secrete, preşe- 
dintele statului fiind, prin Constituţie, comandantul tuturor 
acestora, prerogativă pe care o exercită atât direct, cât și 
prin intermediul Consililui Superior de Apărare a Ţării, 
CSAȚ, al cărui președinte de drept este. Acest bloc de 
competențe a fost parțial diminuat prin demilitarizarea Poliției, 
îndelung dezbătută 1996-2000, şi legiferată în 2002. 

Dezbaterea referitoare la statutul serviciilor de 
informații a izbucnit imediat după 22 decembrie 1989, şi nu 
s-a încheiat nici azi, însuflețind intermitent o opinie publică 
încă traumatizată de anii de dictatură, dar cu mult mai puțin 
numeroasă decât vor să creadă reprezentanţii acestei opinii. 
O primă reformă, după înghiţirea lor de către Armată, în 
decembrie 1989, a divizat prin sciziparitate, ca să spun așa, 
informaţiile interne de cele externe; ulterior au apărut şi 
servicii de Afaceri Interne în cadrul ministerelor de Justiţie 


237 


ROMÂNIA POST 1989 


şi de Interne. Constituţia instituia, în teorie măcar, controlul 
parlamentar asupra SRI şi, cu multe limitări, asupra SIE, 
dar ambiguitățile legislative şi reflexele perpetuate din 
trecutul apropiat au adăugat la aura lor de puteri tainice 
licenţa de a participa — foarte profitabil — la afacerile unui 
capitalism in statu nascendi, unde întâlneau mai mulți foşti 
colegi decât ar fi fost de dorit, și unde informaţiile şi 
influenţa lor reprezentau instrumente ideale pentru falsi- 
ficarea jocului economic în marginea legilor. Prevăzut în 
legile de organizare ale ambelor servicii, dreptul lor legal 
de a desfășura afaceri aducătoare de profit a fost suprimat 
din iniţiativa personală a președintelui Constantinescu, dar, 
încă din ianuarie 2001, guvernul condus de Adrian Năstase 
s-a grăbit să-l reinstituie. În cei peste cinci ani de mandat, 
preşedintele Băsescu nu a făcut niciun gest care să-l 
limiteze, cu toate că e evident faptul că această licenţă de 
amestec între afaceri şi informaţii este o sursă constantă de 
corupție instituționalizată. Guvernul Tăriceanu a încercat să 
promoveze o legislaţie care îngrădea în multe feluri puterea 
serviciilor de informații, inclusiv sub aspectul semnalat aici, 
Şi aceasta este una din sursele majore ale dizgraţiei care l-a 
lovit, atât în relația cu președintele Băsescu, cât şi în genere 
în mass media, unde interesele directe ale serviciilor au fost 
şi au rămas foarte bine reprezentate. 

Experienţa ultimilor 20 de ani ar trebui să ne facă mai 
vigilenţi, cu atât mai mult cu cât tot felul de complicități 
foarte profitabile ale acestor servicii cu rețele de agenţi pro- 
venind deseori din Orientul Mijlociu, de la Zaher Iskandarani 
la Omar Hayssam, cu istoria rocambolescă a răpirii ziariştilor 
români în Irak, ne atrag atenția asupra caracterului mult 
prea dubios al unor atare îndeletniciri pretins economice. 

In 1997, în fruntea ambelor sevicii principale de 
informaţii au fost numite persoane dinafara acestora, iar 
ofiţerii superiori preluaţi de la fosta Securitate au fost 
trecuţi în rezervă cu zecile, în vreme ce se interzicea 
desfăşurarea de operaţii lucrative de către SRI și SIE, astfel 

încât afacerile cele mai scandaloase pe care le patronaseră 
aceste structuri au ajuns în faţa justiției. În câteva cazuri — 
dosarul „Porţelanul”, cel al îngrășămintelor chimice, 
faimosul dosar „Țigareta 2” — procesele s-au încheiat cu 
condamnări definitive; în altele, ancheta și expertizele s-au 
dovedit prea complexe pentru a fi încheiate, aflându-se încă 
în desfăşurare în iama 2000/2001, când Parchetul le-a 
blocat fără excepţie, deoarece implicau complicităţi la un 
nivel prea înalt. 

În cazul „Jimbolia”, de pildă, care a scos la lumină o 
reţea vastă de export de petrol şi arme către Republica 
Sârbă a lui Karadzic, în plin embargo ONU, sub 
supravegherea directă a SRI, plătit cu chitanţe de către 
contrabandişti pentru „prestări servicii de pază” la graniţa 
cu Iugoslavia, preşedintele Iliescu, reales în 2000, avea 
probabil tot interesul de a îngropa întregul dosar, ceea ce s- 
a şi întâmplat. Imediat după alegeri, serviciile de informaţii 
şi-au recăpătat licenţa pentru afaceri, pe care o deţin și azi. 
Poate şi mai grav, în legătură tocmai cu dosarul „Jimbolia”, 
Adrian Năstase, în calitate de Prim Ministru —, dar în pofida 
formaţiei sale de jurist — declara în 2002 că „votul popular” 
a pus capăt acestui proces, ca și când, într-un stat de drept, 
justiţia ar fi supusă la vot. 

O reformă reală a SRI şi SIE, începând cu demili- 
tarizarea acestora, precum și instituirea unor reguli mult 
mai precise în privința serviciilor de informaţii din mi- 
nistere, care şi-au depăşit până acum sistematic atribuţiile 
legale, ar fi trebuit să reprezinte o prioritate zero pentru 
preşedintele Băsescu. Din păcate, aşa cum am arătat ceva 
mai Sus, președintele a încercat să instrumentalizeze acest 
imperativ tocmai pentru a spori capacitatea de control al 
serviciilor asupra situației politice interne, declanșând o 
confruntare care a degenerat într-o luptă oarbă pentru 
putere. E dificil de presupus că, în acest al doilea mandat, 
președintele s-ar putea decide să promoveze o reformă cu 
adevărat democratică a acestor instituţii, şi ar fi foarte 

riscant să reia legile siguranței naționale în termenii man- 
datului precedent, acum când popularitatea sa se prăbuşeşte. 

În fine, Armata: încă de la Războiul de Independenţă, 
Armata Română s-a afirmat atât în acţiunea directă, cât și 
prin generarea unei încrederi consistente, chiar dacă uneori 
poate exagerate, în opinia publică. În ciuda faptului că 
adesea Ministerul de Război avea în frunte un militar de 
carieră, armata nu s-a angrenat în bătăliile interne pentru 
putere, fiind fidelă mnarhiei și principiilor acesteia de 
neutralitate. Cei trei ani de regim autoritar al mareşalului 
Antonescu nu au schimbat situația, dimpotrivă, aşa că, la 23 
august 1944, armata l-a urmat fără şovăire şi fără excepție 
pe Regele Mihai. 

În decembrie 1989, cadrele superioare ale armatei s-au 
supus ordinelor lui Ceauşescu, participând masiv la repre- 
siune, ceea ce şi explică echivocul care a urmat imediat 
fugii cuplului dictatorial, căci Armata avea de travestit rolul 
nefast pe care îl jucase în zilele precedente. Ezitând între 
obedienţă şi guvernare militară mascată, între tradiția de 
independenţă, dorința unei apropieri de Occident şi dezide- 
ratul unei minorități de a apropia ţara de URSS, apoi de 
Federaţia Rusă, asemeni generalului Militaru, vârfurile 
Armatei au provocat mai multe sincope decât se știe 
îndeobşte în mersul României către normalitate: pentru a da 
un singur exemplu, prezența trupelor de diversionişti de la 
Buzău atât la mineriadă, cât și în câteva mari afaceri de 
contrabandă, e deobicei trecută cu vederea. 

Cu toate acestea, a devenit tot mai limpede, încă de la 
alegerile din 1992, că în armată există un puternic curent în 
direcția integrării României în structurile euro-atlantice. 
Dacă participarea la Parteneriatul pentru pace putea să 
însemne și dorința de a ocoli integrarea în NATO, evoluţia 
care a urmat alegerilor din 1996 a fost tot mai decisă în 
această direcţie. De unde, încă în vara 1996, generalul 
Cioflină, atunci Şeful Marelui Stat Major, declara că 

drumul României este spre est, succesorul său, g-ralul 
Degeratu, care se perfecționase în Marea Britanie, adopta 
deschis poziții pro-europene şi pro-atlantice. Parteneriatul 
strategic cu SUA din 1997, înfrățirile de ministere şi unități, 
cu Franţa (jandarmii) și Marea Britanie (MApN), urmate de 
„foaia de parcurs” pentru aderarea la NATO, au deschis 
calea unei reformări profunde a armatei. Reorganizarea şi 
diminuarea drastică a corpului generalilor, compensată de 
întărirea celui al subofiţerilor, renunțarea la serviciul militar 
obligatoriu şi profesionalizarea armatei, au mers mână în 
mână cu modernizarea tehnică şi logistică. 

Trebuie să remarcăm faptul că aceste reforme — 
dureroase şi la nivel material, şi la nivel simbolic nu au 
provocat niciun fel de tensiuni, chiar dacă, în acelaşi timp, 
primele procese ale generalilor de la Cluj și Timişoara 
afectau legenda cea mai tenace a revoluţiei din 1980, 
„armata e cu noi!”. În ianuarie 1999, când încercarea de 
lovitură de stat antrenase nu numai mineri şi activişti de 
partid, ci şi o parte a Poliţiei, armata a avut o atitudine 
exemplară, iar în lunile în care s-a desfășurat ofensiva 
aeriană NATO din fosta Iugoslavie, militarii români au 
cooperat impecabil cu trupele aliate. 

În anii care au urmat, armata reformată şi-a dovedit 
competenţa şi simțul onoarei în diferite zone de conflict 
unde acţionează cu curaj eficiență. Chiar dacă este acum 
profund afectat de măsurile care îi amputează dramatic 
drepturile materiale, atât pe durata serviciului activ, cât și 
după trecerea în rezervă, cum e şi umilită de discursul 
jignitor care le-a însoţit din partea guvernanților actuali, 
corpul ofiţerilor Armatei Române pare încă extrem de 
moderat în reacţiile sale publice. Nu putem decât spera că 
aşa se va manifesta şi în viitor. Poliţia, care nu mai are 
statutul militarizat din vremea comunismului, s-a dovedit a 
fi mult mai vocală în ultimele luni. 

Bătălia pentru reforma economică 


Din punct de vedere al economiei, primele elemente 
de reformă au apărut încă din 1990, dar direcţia lor nu era 
prea clară, ritmul lor s-a dovedit absolut inconstant, dictat 
de interesele nemărturisite ale viitoarei oligarhii şi de obse- 
sia mioapă a puterii politice care dorea să-şi păstreze cât 
mai mult electoratul captiv din marile întreprinderi de stat. 
Subvenţionate de bugetul scheletic și jefuite fără rușine de 
directocratura creatoare a întreprinderilor-căpuşă care sifona în 
interes privat fondurile publice alocate de stat, marile uzine 
cu care se mândrea cândva Ceaușescu agonizau fără 
investiţii, fără nicio modernizare, fără piețe de desfacere — 
fără niciun viitor. Mai ales după 1992, datoriile uriaşe ale 
acestor monștri falimentari către Asigurările Sociale, buget, 
furnizori intemi în lanţ, sunt tolerate tacit, şi sporesc 
exponențial prin îndatorarea fără speranţă a întreprinderilor 
de stat față de băncile de stat, care, din ordinul oficialilor 
guvernului Văcăroiu, finanţează cu credite artificial ieftinite 
procese de producție fără finalitate. De credite similare 
beneficiază şi particulari tot mai prosperi, parlamentari, 
magistrați, înalți funcţionari din Poliţie şi chiar ziarişti, 
transformând infrastructura bancară a ţării într-o enormă 
gaură neagră. În noiembrie 1996, rezerva Băncii Naţionale 
era de doar jumătate de miliard de dolari — cea mai scăzută 
valoare din toată istoria României moderne. 

Cumplita criză economică în care s-a prăbușit 
Bulgaria în iarna 1996/1997 ar fi fost fără îndoială prezentă 
şi în România — această perspectivă încurajase probabil 
echipa lui lon Iliescu să-şi recunoască înfrângerea — dar, în 
aceste condiţii deosebit de dificile, noul guvern a convins 
foarte repede și instituţiile financiare internaționale, și 
guvernele marilor state europene, în frunte cu Germania și 
Franța, că este un partener care merită să fie ajutat. Pe 
fondul unor dificultăţi greu de anticipat înainte de instalarea 
noului guvern — căci regimul Iliescu avea grijă ca opoziţia 

să nu dispună de informaţiile vitale pentru orice proiect — 
primul ministru Victor Ciorbea a anunțat totuşi încă din 
ianuarie 1997 liberalizarea integrală a schimburilor valutare 
şi a tuturor prețurilor care nu fuseseră liberalizate în cei 6 
ani precedenţi, baza indispensabilă a oricărei reforme în 
economie. În vară a urmat una din cele mai dificile 
componente ale reformei — reforma industriei minere, cu 
implicaţii politice foarte puternice. În ciuda așteptărilor abia 
mascate ale opoziţiei de atunci, în frunte cu PDSR şi PRM, 
nu au existat niciun fel de turburări nici măcar în Valea 
Jiului (unde președintele Constantinescu organizase un 
miting de mare amploare pentru a pregăti reforma). Mai 
mult de 80.000 de disponibilizați (e drept, cu compensaţii 
destul de substanţiale) au redus cea mai mare parte a 
cheltuielilor enorme ale acestei industrii tradiționale, dar 
depăşite de ritmurile progresului tehnic. 

Marile privatizări au demarat în 1998 — din păcate, pe 
fondul prea puţin favorabil al crizei din Rusia — cu 
Compania de telefoane, urmată de industria cimentului, de 
Uzinele de automobile Dacia, la care s-au adăugat prmele 
bănci (Banca Română de Dezvoltare, BRD, urmată de 
Bancpost), dar şi sute de companii medii, astfel că sectorul 
privat în industrie va ajunge în 2000 aproape de 60%, 
producând 65,5% din PIB, iar exporturile vor crește an de 
an în medie cu 6,5%. 

Foarte costisitoare, asanarea băncilor a fost însă un 
mare succes. Înafara celor aproape 9 milioane de dolari, 
plătiți pentru serviciul unor datorii externe cumulate, pe 
care guvernul Văcăroiu le negociase neglijent, mai mult de 
2 miliarde de dolari au fost utilizați de guvern pentru a 
acoperi deficitul principalelor bănci de stat, pe care 
guvernarea anterioară le distrusese literalmente prin credite 
neperformante. În acelaşi timp, rezerva Băncii Naţionale a 
sporit de aproape cinci ori în cei patru ani, de la 0,54 
miliarde de dolari în 1996 la 2,5 miliarde de dolari în 2000. 

Fondul Monetar Internaţional, marcat de falimentul 
din Rusia, privea cu multă suspiciune spre datoria României. 
FMI a impus în consecință țării noastre condiţii draconice 
pentru finanțarea datoriei externe, cerând ca această 
finanţare să se facă exclusiv din credite de pe piaţa privată — 
adică, în atmosfera încărcată a anului 1999, cu dobânzi de-a 
dreptul „balcanice”, de 25% şi chiar mai mari decât atât. 
Trebuie să recunoaştem, chiar să omagiem devotamentul şi 
priceperea cu care guvernatorul Mugur Isărescu şi cola- 
boratorii săi de la Banca Naţională au izbutit un adevărat 
miracol, rambursând cele aproape 9 milioane de dolari 
exclusiv din împrumuturi de pe piaţa internă, cu dobânzi 
rezonabile, ceea ce a evitat nu numai încetarea de plăți pe 
care o pregătise FMI pentru „a disciplina” România, ci și 
îndatorarea pe termen lung a statului român. 

Cu toate acestea, economia continua să fie în bună 
măsură decapitalizată, iar investițiile externe nu s-au preci- 
pitat, cum se spera: mai întâi criza de guvern provocată în 
iarna lui 1997 de către PD, şi personal de Traian Băsescu, a 
paralizat o piaţă internațională care abia ce începuse, timid, 
să acorde creditul său României. Acestor incertitudini 
politice li s-a adăugat în vara următoare intrarea Federaţiei 
Ruse în încetare de plăţi, ceea ce a aruncat o umbră de 
îndoială (nejustificată, dar nu mai puţin nocivă) şi asupra 
solvabilităţii României. Doar câteva luni mai târziu, 
tensiunile din fosta lugoslavie au paralizat investiţiile în 
întreaga zonă, şi nici măcar Pactul de Stabilitate din 1999 
nu a reușit să le deblocheze. Chiar dacă, în 2000, investiţiile 
străine erau de 3,5 ori mai mari decât în 1996, acestea vor 
ajunge abia în 2006 la un nivel cu adevărat semnificativ. 

Pe de altă parte, pe o bază în mare măsură asanată, 
economia a demarat în 2000 — primul an de creştere 
economică sănătoasă, chiar dacă modestă — pentru ca să 
atingă o creştere de 8% în 2004 şi de 7% în 2008. În plină 
ascensiune până la începutul lui 2009, economia României 
a suferit totuși o regresie brutală în 2009 şi 2010, din 

pricina foarte proastei gestiuni a efectelor crizei globale, pe 
care cele cinci(!) guverne succesive, susținute cu o constanță 
demnă de o cauză mai bună de preşedintele Băsescu și 
conduse de primul ministru Boc, le-au întâmpinat fără nicio 
măsură pro-activă, ci doar — la îndemnul fățiș al preşe- 
dintelui — cu măsuri brutale de austeritate nediscriminată și 
de creştere a taxelor, care au agravat şi criza de încredere și 
pe cea de lichidităţi. De unde, în 2007 şi chiar 2008, 
România era unul din statele UE cu cea mai înaltă rată de 
creştere, azi, ţara noastră s-a prăbuşit din nou pe ultimele 
locuri din Europa în privinţa indicilor economici şi sociali. 
Poate şi mai grav, pesimismul şi neîncrederea în instituţiile 
democratice au atins cea mai înaltă cotă din ultimii 20 de ani. 


România agrară şi marile ei dificultăți 


În pofida a două valuri de industrializare forțată în 
timpul regimului comunist, România a rămas profund 
ancorată în zona rurală, unde trăiesc aproape 40% dintre 
locuitorii săi. Or, în acest sector, moştenirile din trecut şi 
opțiunile politice ale prezentului şi-au dat mâna blocând — 
poate mai puţin vizibil decât în zona urbană, dar cu mult 
mai dramatic de fapt decât în oraşe — progresul economic și 
social. 

România comunistă distrusese cu furie universul rural 
tradițional, generalizând varianta națională a colhozurilor şi 
sovhozurilor — CAP-urile şi IAS-urile — şi etatizând agri- 
cultura într-un grad care depăşea cu mult situaţia din 
celelalte țări de „democraţie populară”, unde gospodăriile 
ţărăneşti autonome supravieţuiseră într-un procent semni- 
ficativ. Cu toate că profitaseră din plin, sub aspect politic şi 
ca imagine, de reforma agrară din 1945, care lichidase 
marile proprietăţi şi transformase satele României în comu- 
nități de fermieri, cu foarte puţini țărani săraci şi foarte 
mulți „mijlocaşi”, obsesia repetării modelului sovietic i-a 

făcut pe liderii comunişti, în frunte cu Gh. Gheorghiu Dej, 
să declanșeze imediat după preluarea puterii operaţia de 
constituire a Gospodăriilor Agricole Colective, care copiau 
până şi ca nume colhozurile sovietice. Rezultatul imediat a 
fost acela al unei mişcări de rezistență îndârjite a ţăranilor, 
care pierdeau astfel un drept abia câştigat, şi care se aliază 
cu militarii deblocaţi din armată în aceeași vreme, cu tineri 
studenţi şi liceeni care nu se putea împăca cu regimul: așa 
s-au constituit principalele grupări de partizani antico- 
munişti din munţi, a căror mișcare atinge un punct 
culminant la începutul anilor '50, dar care rezistă, în ciuda 
represiunii sălbatice, până după 1960. Pe de altă parte, 
numeroase răscoale locale sunt şi ele înăbușite cu greu: se 
spune că Nicolae Ceauşescu şi-ar fi câştigat un loc printre 
fruntaşii partidului trăgând cu tunul în sate din Vrancea care 
refuzau colectivizarea. 

Valurile de industrializare duseseră la transferuri 
masive de populaţie de la sat la oraş, iar marile gospodării, 
rebotezate de către Ceauşescu Cooperative Agricole de 
Producţie, CAP, ca şi Întreprinderile Agricole de Stat, IAS 
(fostele moşii expropriate din 1945 înainte) reluau de fapt, 
în context comunist, modelul de mult depăşit al marilor 
latifundii de odinioară, dezvoltând un nou propietariat rural 
tot mai sărac și mai lipsit de experienţa unei gestiuni 
independente a fermelor moderne de tip european. Așa se și 
explică, în opinia mea, faptul că, după privatizare, soluţia 
care a predominat a fost cea a marilor suprafeţe agricole tip 
„Culiţă Tărâţă”, în vreme ce micile gospodării ţărăneşti 
supraviețuiesc cu mare dificultate într-o agricultură de 
subzistență. 

Or, aceste proprietăţi minuscule predomină acum în 
lumea satelor. Încă de la începutul anului 1990, o mişcare 
spontană şi foarte destructivă a inundat CAP-urile, ai căror 
membri s-au năpustit să smulgă to ce se putea împărţi din 
avutul cooperativelor, şi a distrus ce nu putea să împartă, 
fară ca autorităţile să schițeze măcar un gest care să 

oprească anarhia. În 1991, o lege agrară, faimoasa Lege 18, 
a răspuns revendicării generale de restituire a dreptului 
integral de proprietate asupra pământului, dar a făcut-o în 
conformitate cu o ideologie de sorginte comunistă, temă- 
toare de noţiunea însăşi de proprietar și de proprietate, și în 
conformitate şi cu jaful legalizat care fusese practicat vreme 
de aproape 50 de ani: restituirile s-au limitat la 10 hectare, 
indiferent de mărimea iniţială a proprietăţii şi de numărul 
de moştenitori, în schimb i-a împroprietărit de-a valma pe 
toţi cei care locuiau la sate, chiar dacă aceştia nu avuseseră 
pământ în vatra satului respectiv: directori de CAP sau 
ingineri ai staţiunilor de tractoare, zilieri şi romi sedenta- 
rizaţi cândva cu forța, veterinari sau activişti de partid, toți 
participă la noua reformă agrară. Evident, cu cât fiecare are 
mai multă influență, cu atât primește un pământ mai bun, 
lăsând vechilor proprietari zonele cele mai aride și mai 
mărginașe. De aici, o dispută la scara întregii ţări, cu 
aproape 2 milioane de procese care au blocat ani de zile şi 
dezvoltarea investiţiilor în agricultură, şi funcționarea 
normală a justiţiei. 

Acestei foarte avantajoase anarhii i s-a adăugat și 
reaua voinţă flagrantă a diferitelor autorități față de ideea 
însăși de restituire: funcţionari ai Arhivelor Statului care 
tărăgănează sau refuză de-a dreptul să emită actele necesare 
împroprietăririi, primari şi prefecţi care amână la infinit 
punerea în posesie, astfel încât abia în 2000 s-a putut 
considera că procesul era în linii generale încheiat. 

Această odisee nu s-a limitat la a epuiza ce mai 
rămăsese din energia lumii rurale, sau la a confirma fata- 
lismul acestei lumi, unde prea puţin din raporturile de 
putere se schimbase după 1989”. Pe un plan mai general, 
legea 18 a ţinut departe de economia de piaţă proprietatea 
funciară, căci legea interzicea vreme de 10 ani vânzarea 


* Alina Mungiu Pippidi şi Gerard Althabe, Secera şi buldozerul, lasi, 
Polirom, 2002. 

proprietăților recuperate; efectele legii au constat mai ales 
în înlocuirea marilor proprietăți controlate de stat cu o 
pletoră de minuscule proprietăți abia supraviețuind la limita 
de jos a rentablităţii (şi adesea a civilizaţiei). După 50 de 
ani, România se întorcea de fapt la fragmentarea rurală 
anterioară reformei din 1945, cu singura deosebire că IAS- 
urile luaseră locul marilor proprietăţi funciare profitabile. 
Incapacitatea cronică a acestor mici exploataţii cu un 
orizont definitiv închis de a participa la progresul societății 
este din nefericire confirmată de faptul că până şi susținerea 
UE le e în genere inaccesibilă. 

În ciuda tuturor acestor enorme dificultăţi, trebuie să 
recunoaştem că Legea 18 a izbutit un lucru foarte impor- 
tant, anume acela de a reda gospodăriilor rurale autosu- 
ficienţa alimentară. Ani îndelungaţi, în vremea regimului 
comunist, țăranii depinseseră de oraş (și de produsele pe 
care le “luau” de la Colectivă) pentru cele mai elementare 
nevoi ale propriei gospodării, începând cu pâinea cea de 
toate zilele. Acum, lucrurile au revenit la normal, mai ales 
că, datorită masivelor importuri, oraşul e departe de a mai 
depinde de sat pentru susbzistența cotidiană. 

In coaliția de guvernare din 1996, Partidul Democrat 
condus de Petre Roman, atunci de stânga, membru al 
Internaționalei Socialiste datorită alianței cu PSDR 
(Cunescu), accepta principiul proprietății private, dar era 
făţiş ostil oricărei restituiri reparatorii. Recuzând ideea că 
respectul proprietăţii private pornea de la recunoașterea 
caracterului ilegal şi predator al naţionalizărilor comuniste, 
şi deci de la o dreaptă restituire a proprietăţilor abuziv 
expropriate, PD susţinea că toată lumea trebuie să por- 
nească de la 1989 ca punct zero al noii construcţii, ceea ce, 
evident, îi avantaja pe toţi cei care, pornind din FSN, 
avuseseră acces la putere — și deci la avuţia naţională — 
imediat după revoluţie. În fond, PD întărea astfel poziţia lui 
Ion Iliescu şi a PDSR, care se opuneau cu o energie demnă 
de o cauză mai bună atât restituirii imobilelor sau a 

proprietăților industriale, cât şi celei a proprietăților rurale 
de 25 ha şi peste. 

În aprilie 1999, aceste teme erau încă într-o obositoare 
şi aparent disperată dezbatere între partidele din Convenţie 
şi PD. Pe de altă parte, PDSR făcea eforturi disperate 
pentru a bloca acţiunea politică internă şi mai ales externă a 
preşedintelui Constantinescu, amenințând, în plină desfă- 
şurare a conflictului din Balcani, cu greva parlamentară, în 
timp ce oamenii de afaceri apropiați de Opoziţie, în frunte 
cu Dan Voiculescu, pregăteau o grevă fiscală. Marile confe- 
deraţii sindicale se alăturaseră acestor amenințări, progra- 
mând o grevă generală exact în momentul reuniunii la vârf 
a NATO de la Washington, la 23 aprilie 1999 (fără să bage 
de seamă că greva ar fi trebuit să înceapă astfel într-o 
duminică). 

În această atmosferă mai mult decât tensionată, 
președintele Constantinescu a invitat la o dezbatere comună 
toate partidele politice, sindicatele, peste 20 de organizaţii 
ale societăţii civile, oameni de afaceri, ziariști, instituții şi 
personalități ale vieţii academice. Confruntaţi cu numeroșii 
reprezentanţi ai societății româneşti, cei ce amenințau cu 
diferite forme de grevă au dat înapoi; mai mult, partidele de 
stânga, PD şi PDSR, au fost aduse să subscrie unui acord 
politic care asuma explicit principiul proprietăţii private ca 
pivot al societății româneşti, în deplinul respect al literei şi 
spiritului Constituţiei României, și se angaja să susțină în 
Parlamentul României pachetul legislativ referitor la 
proprietatea privată. 

Cu toate astea, va mai fi nevoie de încă două mesaje 
ale președintelui către Parlament, de o sesiune extraordinară 
a legislativului, şi de încă o reuniune la Cotroceni a tuturor 
decidenţilor politici pentru ca, în ultimele zile ale lui 1999, 
legea inițiată de deputatul PNŢCD Vasile Lupu, de 
restituire a proprietăţilor rurale de până la 50 de ha, con- 
fiscate de regimul comunist, să fie în fine votată. Pandantul 
legii Lupu — legea de restituire a proprietăților urbane şi 

industriale — a continuat să treneze în parlament, unde 
reprezentanţii CDR nu avuseseră niciodată singuri majo- 
ritatea, şi a fost votată abia după câştigarea alegerilor din 
2000 de PDSR, astfel că iniţiatorii și adevărații susținători 
ai acestei legi nu au mai putut beneficia politic de 
încheierea favorabilă a procesului. 

Dificultăţile de reformare a agriculturii în condiţiile 
fragmentării unei mari părți din terenurile arabile au lăsat 
pe seama sectorului urban progresul economic. Cu un preţ 
sporit de întârzierea deliberată a oricărei reforme în timpul 
primelor mandate ale lui Ion Iliescu, industria şi serviciile 
au început în fine să crească în anul 2000, şi şi-au continuat 
creşterea până la alegerile din toamna lui 2008. 

Prețul acestei creşteri a fost plătit, desigur, între 1997 
şi 1999, de cetățenii României, în mod particular de 
populaţia oraşelor și a zonelor monoindustriale. O inflaţie 
bruscă de aproape 200% a însoțit ultimele liberalizări de 
preţuri din ianuarie 1997, PIB-ul s-a părbuşit, în 1997-1999, 
cu peste 6%. Nici vorbă ca salariile sau pensiile să nu fie 
plătite la timp, sau să se reducă, dar, cu toate că retribuţiile 
erau indexate cu regularitate cu valoarea inflaţiei, astfel că 
salariul net şi-a păstrat între 1997 şi 2000 valoarea în dolari 
— ca şi pensiile de altfel — percepţia generală care a dominat 
a fost aceea a unei scăderi dramatice a nivelului de trai. 

Măririle modeste de pensii şi de salarii pe care guver- 
nul Isărescu le-a decis imediat ce s-a anunţat creșterea 
economică din 2000 nu au fost suficiente pentru a convinge 
electoratul, chemat la urne în toamna acelui an, că 
sacrificiile precedente au fost necesare şi benefice. Partidele 
și oamenii politici ai CDR, în frunte cu preşedintele 
Constantinescu, au plătit prețul politic al pierderii masive 
de popularitate. Dar a fost un sacrificiu asumat, datorită 
căruia economia a început să funcţioneze pe baze sănătoase, 
ajungând la o creştere spectaculoasă până la finele lui 2008, 
în condiţiile unei scăderi masive a inflaţiei care în 2007- 
2008 se găsea la un nivel cât se poate de european, sub 4%. 

Trebuie să spunem, în acest sens, că PDSR, devenit PSD, a 
avut, între 2000 şi 2004 — şi sub presiunea negocierilor cu 
UE - înţelepciunea de a nu mai bloca dezvoltarea econo- 
miei libere de piață, multumindu-se să-și însușească cât 
putea mai mult din beneficiile acestei dezvoltări. Anii 
următori, 2004-2008, cu o guvernare de coaliție mai întii, 
apoi liberală, au fost de departe cei mai buni şi mai dătători 
de curaj ani ai României postcomuniste. Ca și guvernarea 
de coaliţie dintre 1996 şi 2000, cei patru ani în care prim 
ministru al guvernului României a fost liberalul Călin 
Popescu Tăriceanu au avut un rol esenţial în progresul 
general al țării, iar faptul că acest rol nu e încă recunoscut 
ca atare de majoritatea opiniei publice este regretabil, dar 
nu poate mdifica realitatea. 


Cetăţenia europeană şi provocările acesteia 


O componentă dintre cele mai importante ale acestei 
dezvoltări economice şi sociale este faptul că mulţi români 
au plecat în ţări ale UE pentru a lucra acolo. E imposibil de 
precizat câți anume fără un recensământ cât se poate de 
costisitor, dar e vorba de milioane. Mulţi au plecat legal, 
după admiterea României în UE, şi s-au angajat în sectoare 
care aveau nevoie de mână de lucru — agricultură, 
construcţii — sau în servicii menajere, mai ales în Spania şi 
Italia; un fenomen nou, dar foarte greu de gestionat corect, 
este acela al absorbirii masive de cadre medicale în 
sistemele sanitare din ţări dezvoltate ale UE. În fine, dar nu 
în ultimul rând, migraţia ilegală a precedat migraţia legală, 
şi acum o însoţeşte, masiv și mai ales vizibil, cu valuri de 
persoane şi colectivități marginale, provenite din toate țările 
foste comuniste — o „curte a miracolelor” itinerantă care a 
inundat Europa occidentală încă din 1990, culminând în 
timpul războiului iugoslav. În ultimii ani, atât în Italia, cât 
şi în Franţa, aceste colonii în mare măsură parazitare au 

declanșat — nu fără complicitatea autorităților tentate de 
populism — valuri succesive de pulsiuni prea puțin 
conforme cu valorile europene. 

Pitorescul violent al acestor cohorte de traficanţi de 
toate culorile, ca să nu mai vorbim de mafia rusă încărcată 
de aur care a colonizat nu numai Ciprul, ci şi o bună parte 
din Coasta de Azur, e desigur mult mai interesant pentru 
tabloide decât migraţia legală, fie ea a lucrătorilor sezonieri 
(nu odată exploataţi fără milă), dar şi a medicilor de familie 
sau a doctoranzilor în căutare de laboratoare şi biblioteci 
mai bogate decât cele din patrie - şi, evident, de salarii mai 
decente şi de un statut social şi profesional mai adecvat 
decât cele pe care le găsesc în ţara lor de origine. 

Oricât ar fi de complicate problemele migraţiei con- 
temporane şi consecinţele lor, una dintre aceste consecinţe 
merită toată atenţia: e vorba de modul foarte concret și 
palpabil în care o identitate europeană in statu nascendi se 
desprinde din toate aceste dificile evoluții. 


Scena politică şi actorii ei 


Înfrângerea PDSR în noiembrie 1996 a reorganizat 
peisajul politic din România, fără a pune complet capăt 
puterii moștenitorilor național-comunismului. Opoziția, 
reprezentată de PDSR, alături de partidul xenofob al lui 
Vadim Tudor, PRM, şi de o aripă ceva mai moderată a 
naționaliștilor, dețineau încă mai mult de 40% din voturile 
în Parlamentul României, unde acționau de cele mai multe 
ori conjugat. Opoziția avea nu numai funcţii importante în 
conducerea comisiilor parlamentare și în birourile celor 
două camere, ca şi într-o mare parte a administraţiei locale; 
ea continua, prin interpușşi, să exercite un control subteran 
în aparatul administrativ central şi în serviciile de 
informaţii. Impresia superficială a unei părți importante din 
electoratul CDR, mai ales a celui din capitală, cum că 
partidele din Convenţie câştigaseră totul şi puteau face 

orice era contrazisă zi de zi, deopotrivă în parlament şi în 
primăriile celor mai multe comune şi oraşe de provincie. 

PDSR a reacționat în faţa unei înfrângeri — pe care o 
recunoscuse iniţial — răspândind pretutindeni unde putea să 
o facă impresia că victoria CDR şi a preşedintelui acesteia 
este un simplu accident trecător. Accentuată după reuniunea 
NATO la vârf de la Madrid din iulie 1997, consolidată de 
marile elanuri retorice naţionaliste cu care întreaga opoziţie 
întâmpina măsurile anti-discriminatorii pe care le lua 
guvernul de coaliţie, ostilitatea față de reforme, fie ele 
economice sau politice, cultivată constant de întreaga 
opoziţie politică şi chiar de PD, care ataca coaliția pentru că 
nu face reformă, dar în acelaşi timp participa cu entuziasm 
la acţiunile populiste îndreptate contra reformei, va atinge 
un punct culminant în iarna 1998-1999, ducând, la sfârşitul 
lui ianuarie 1999, la o nouă invazie a minerilor, care își 
propuneau deschis să ocupe Capitala. 

Această nouă maree neagră pornise de la pretexte 
economice, dar avea obiective politice foarte clare: să ocupe 
Bucureștii intrând, ca pe vremuri Tudor Vladimirescu, prin 
Cotroceni, unde urmau să-l lichideze pe preşedintele 
Constantinescu, şi să înlocuiască guvernul legitim cu un 
aşa-zis Consiliu revoluționar, care ar fi pus capăt nu numai 
ordinii constituţionale din România, ci şi oricăror aspirații 
de integrare a țării în structurile europene şi euro-atlantice. 
E greu de crezut că această lovitură mortală proiectată 
împotriva orientării pro-occidentale a societății românești 
era independentă de contextul tot mai tensionat al 
Balcanilor de Vest şi nu reprezenta, în preziua intervenţiei 
NATO şi UE în fosta Iugoslavie, rezultatul unor compli- 
cități nu doar interne, ci şi externe. 

Cu toate acestea, mineriadele din 1999 au pus în 
evidenţă caracterul ireversibil al proceselor democratice din 
timpul administrației Constantinescu. Amenințarea lor a 
suscitat unele complicități şi adeziuni punctuale, dar nu a 
fost capabilă să mobilizeze masele, dimpotrivă, a provocat, 


253 


MÂNIA POST 1989 


i ales în marile oraşe, o mobilizare civică exemplară în 
ijinul guvernării. Pe de altă parte, spre deosebire de 
eriadele din 1990 şi 1991, instituţiile statului nu au mai 
aliatele minerilor, ci bariera care le-a oprit înaintarea 
Bucureşti. 

E drept că, într-un prim episod, forțele de poliţie, 
ite de experiența confruntărilor masive în teren, şi 
date de câțiva dintre comandanții lor, au fost depășite de 
ta şi coeziunea trupelor de mineri cu o ierarhie îndelung 
>rsată în subteran, astfel că minerii, cu Miron Cozma în 
nte, au mărșăluit până spre Olt, cam jumătate de drum 
1 Valea Jiului până la Bucureşti. Asumându-şi toate 
zurile, într-o singură noapte, preşedintele Constantinescu 
„cceptat demisia ministrului de interne, a numit un nou 
nistru şi a obținut acordul politic al partidelor parla- 
ntare (cu excepţia PRM, al cărui vice-preşedinte fusese 
să cu câteva zile înainte Cozma) pentru a mobiliza 
aata şi pentru a adopta în regim de urgență legea stării de 
:esitate şi a stării de urgenţă, abrogate în 1990 şi neglijate 
anii următori de guvemul Văcăroiu şi de preşedintele 
scu. 

Confruntați cu riscul de a se ciocni cu armata, și în 
ydițiile în care populația Bucureștilor răspundea apelului 
“ezistenţă al Alianţei Civice, minerii adoptă singura cale 
e le permitea o retragere cât de cât onorabilă, cea a 
socierilor. La Mănăstirea Cozia are loc o întâlnire, 
zidată de duhovnicul lui Miron Cozma (sic!), între 
srul minerilor şi primul ministru Radu Vasile, în urma 
eia minerii se întorc în Valea Jiului. Pe acest fond, apelul 
Vadim Tudor pentru instaurarea unui guvern provizoriu 
prăbușeşte în asemenea măsură în ridicol încât nimeni 
i mai dă vreo importanţă, ceea ce rămâne, în opinia mea, 
roare. 

Câteva săptămâni mai târziu, Înalta Curte de Casaţie 
ustiție se pronunţa în privința recursului procurorilor la 
zesul lui Miron Cozma pentru mineriada din 1991, pe 

care un tribunal o încadrase drept „tulburare a ordinii 
publice”. Înalta Curte revine la încadrarea de origine, cea de 
tentativă de lovitură de stat, şi aplică cea mai mică 
pedeapsă prevăzută pentru această infracțiune, 16 ani 
închisoare. Cozma adună iarăși o ceată de mineri pentru a 
invada Bucureștii, dar este arestat în drum şi marșul 
minerilor încetează brusc, punând capăt astfel și carierei 
politice a „Luceafărului huilei”, și rolului ortacilor lui în 
subminarea democraţiei. 

O clipă, acest episod a revenit pe prima pagină a 
ziarelor în 2004, când lon Iliescu, în ultimele zile de 
mandat prezidenţial, îl grațiază pe Cozma cu acordul 
primului ministru Năstase, provocând o furtună mediatică 
de proporţii care duce la anularea graţierii. Prea târziu însă 
sub aspect electoral: peste puțin timp, într-o competiţie 
foarte strânsă, și în ciuda faptului că PSD va câștiga 
alegerile parlamentare, Adrian Năstase avea să piardă ale- 
gerile prezidenţiale în favoarea lui Traian Băsescu, preșe- 
dintele PD, recent câştigător al celui de-al doilea mandat de 
Primar General al Capitalei şi candidat-surpriză al Alianţei 
DA, înlocuitorul din ultimul moment al lui Theodor 
Stolojan, declarat suferind cu doar câteva zile înainte de 
înscrierea candidaturilor. 

Spre deosebire de UDMR, care şi-a definit explicit 
obiectivele specifice, și le-a urmărit cu perseverență, dar a 
cooperat constant şi pentru realizarea obiectivelor comune 
ale coaliţiei, politica PD a fost alta. PD a susținut constant, 
între 1996 şi 2000, politicile care urmăreau integrarea 
europeană şi euro-atlantică a României, atât prin autoritatea 
lui Petre Roman personal, cât şi prin acţiunea celor doi 
miniştri de externe pe care i-a susţinut — Adrian Severin şi 
Andrei Pleşu — precum şi a ambilor miniştri ai apărării — 
Victor Babiuc şi Sorin Frunzăverde. Nici măcar în 
chestiunea conflictului din Kosovo nu au existat defecţiuni 
vizibile, nici în administraţie, nici în parlament, cu toate că 

Ucraina. Aceleaşi volte imprevizibile au marcat şi rapor- 
turile României cu Republica Moldova, în vreme ce alte 
proiecte regionale importante au rămas uitate. În ansamblu, 
România nu pare să aibă niciun concept de politică 
internaţională post-integrare, şi nici măcar capacitatea de a- 
și negocia inteligent poziţiile în interiorul UE sau NATO, 
cu toate că statutul său de graniţă a celor două organizații 
impune o viziune care să-i slujească interesul național. 


Dureroasa renaştere a statului 


Din 1990, datorită alegerilor libere (chiar dacă nu prea 
corecte, mai ales din cauza manipulărilor media) şi, din 
1991, datorită Constituţiei, în pofida distorsiilor acesteia, 
construcția statului de drept şi a instituţiilor democratice a 
putut să înceapă. Cu toate acestea, trei tipuri de obstacole 
au continuat să îngreuieze acest proiect al unui stat modern, 
adaptat exigenţelor integrării europene. De bună seamă, una 
dintre aceste piedici provenea din fondul istoric pe care 
orice comentator cât de cât familiar cu tradiţia românească 
îl poate intui: personalizarea excesivă a puterii, şi un 
îndelungat trecut în care fiecare voievod instituia propria 
lege, anulând-o pe cea a predecesorilor; o modernizare „cu 
sufletul la gură” în secolul al XIX-lea, de sus în jos, cu o 
elită politică în care se amestecau marile spirite cu ariviştii 
avizi de averi și de putere; o democraţie parlamentară 
fragilizată de instabilitate şi incapabilă să reziste presiunilor 
autoritare şi dictaturii; o clasă de funcționari pentru care 
funcția publică era mai degrabă o prebendă, o cale de acces 
către resursele statului, decât o vocaţie. 

Pe acest fond tradiţional, instituțiile, de la cele mai 
umile ia cele mai importante, şi mai ales oamenii care le 
reprezentau, purtau inevitabil povara de experiențe cumu- 
late în 60 de ani de dictatură, dintre care mai bine de 45 de 
dictatură castratoare a partidului-stat. Comunismul a distrus 

statul — în fapt, dacă nu formal — așa cum a distrus şi 
fundamentele justiţiei, înlocuind legile, dreptul, interesul 
național, cu voinţa unică a Partidului Comunist. Negând 
proprietatea privată, ignorând sistematic cele mai elemen- 
tare drepturi ale omului, transformate în privilegii alocate 
arbitrar şi în favoruri rezervate unei elite de activişti 
remuneraţi ai Partidului Comunist, regimul comunist a 
minat înseși bazele instituţiilor statului şi ale dreptului care 
le legitimează. Ambiguităţile şi necunoscutele evenimen- 
telor din 1989, cu cortegiul lor de întâmplări dubioase, 
departe de a corecta aceste tare, le-a sporit cu sentimentul 
general că, de fapt, nimic nu s-a schimbat. 

În aceste condiții, instituţiile existau, e adevărat, dar 
funcționau pe jumătate arbitrar sau chiar deloc. Când a 
dispărut frica apăsătoare şi generală din timpul comu- 
nismului, în locul ei s-a instalat anomia. Îmi amintesc prea 
bine cum, în primele luni ale lui 1990, pietonii circulau 
voios şi ostentativ pe carosabil — doar fusese revoluţie! Ca 
nişte adolescenţi scăpați de sub supravegherea părinţilor, 
românilor nu le mai păsa de legi. Dar, din păcate, fronda 
adolescentină era doar unul dintre aspectele cele mai 
benigne ale eclipselor legii, care a favorizat atât prin 
neaplicare, cât şi prin caracterul deliberat lacunar al multor 
acte normative, un cumul de ilegalităţi. 

Impersonalitatea rece a statului continuă şi azi să fie 
ocultată, de sus în jos, prin fascinația exercitată de persoa- 
nele care deţin puterea, dar şi de jos în sus, prin tocmeli 
mărunte, favoruri reciproce şi bacșişuri. Construcţia statului 
de drept e nevoită să înfrunte o masă de obstacole generate 
de practici sociale difuzate la nivelul întregii societăți în 
timpul deceniilor de dictatură: instituții care, odată ce nu 
mai inspiră teamă, nu inspiră niciun fel de respect; legi pe 
care cei iscusiți sau puternici le pot ocoli sau ignora; toate 
acestea se reflectă în evaluările contradictorii şi destul de 
ipocrite din sondajele de opinie. O opinie care, cu toate că 
detestă reuşita individuală, îşi fabrică eroii din materia celor 

care, asemenea haiducilor de odinioară, triumfă nesocotind 
legea. O opinie care disprețuiește statul şi instituţiile lui 
abstracte, şi care nu ţine seama decât de puterea perso- 
nalizată, face ca reforma instituţiilor, a justiţiei şi a legilor 
să mai aibă încă un drum mult prea lung de parcurs. 


* 
* ë k 


Punctul nevralgic al acestei reforme a instituțiilor 
rămâne fără îndoială justiția. Legislația adoptată din primii 
ani după revoluţie a consacrat inamovobilitatea magistra- 
ților, esențială pentru a asigura independenţa acestora; doar 
că, acordat unei profesii prea puţin reformate, acest drept a 
participat nu numai la progresele, ci şi la unele carenţe ale 
actului de justiţie, încă vizibile în practica Înaltei Curți sau 
în poziţia adoptată de Consiliul Superior al Magistraturii — 
care funcționează mai degrabă ca un sindicat ce apără 
drepturile magistraţilor decât ca o instituţie colegială menită 
să-i responsabilizeze. În alt sens, Ministerul Public se 
dovedeşte mult prea des urmașul direct al Procuraturii, fie 
răspunzând comenzilor politice, fie exercitând pe cont 
propriu presiuni prea puţin atente la respectarea drepturilor 
fundamentale ale cetățenilor. 

Opinia publică nu a fost îndeajuns de sensibilă față de 
efortul legislativ pe care majoritatea guvernamentală din 
anii 1996-2000 l-a întreprins. Însetată de rezultate imediate 
şi palpabile, destul de indiferentă la legalitatea formală, 
după decenii de abuz legiferat, aceasta îşi pierdea răbdarea 
de cite ori i se spunea că e nevoie mai întâi de parcurgerea 
lungului proces de dezbatere și adoptare a legilor, de 
întemeiere a instituţiilor, şi că abia apoi e posibil ca primele 
rezultate să devină vizibile. Așa s-a întâmplat în multe 
domenii ale vieţii publice, şi mai ales în cel al luptei contra 
corupției. Legislaţia anterioară anului 1996 nu avea în 
vedere nici spălarea de bani, nici delictul de iniţiere, nici 
conflictele de interese; nu sancţiona nici acordarea prefe- 

renţială de credite neperformante, nici jocurile piramidale. 
Abia în 1999 s-a putut adopta o lege a responsabilităţii 
ministeriale. Conjugate cu lipsa încă acută de magistrați 
specializați în fraude economice şi corupție, cu o infra- 
structură încă insuficientă, aceste carenţe se resimt până azi 
în funcționarea justiţiei. 

Corupţia este un fapt de netăgăduit în societatea 
românească — așa cum e un dat constant al societăţilor post- 
comuniste, urmând un spectru descrescător dinspre est spre 
vest, cu o cotă explozivă în Rusia şi Ucraina, atenuându-se 
apoi cu cât privim către Europa Centrală. Pe această hartă a 
afacerilor ilicite, România şi Bulgaria au devenit mult prea 
vizibile în decursul procesului de integrare europeană. 

De câte ori e vorba de corupţie în România, apar două 
explicaţii care simplifică, fiecare în felul ei, o situaţie foarte 
complicată: fie se evocă îndelunga experiență turco- 
fanariotă a bacşişului şi peșcheşului (de parcă nu ar exista 
în alte civilizaţii noțiuni ca pourboire sau pot-de-vin), fie se 
evocă experiența pe termen scurt a privatizărilor post 1989 
şi fatalităţile unui capitalism renăscut. Ceea ce apropie 
aceste două parţiale explicaţii este eludarea experienţelor 
comuniste, când, de fapt, aceea a fost o perioadă de anomie 
generalizată, în care indicaţiile de partid prevalau asupra 
oricărei legi, şi când, în marginea economiei rigide de stat 
au proliferat tot felul de comportamente pre-contractuale 
mai mult sau mai puţin ascunse. Aceste derivate perverse 
ale unor străvechi uzanţe din economia schimbului de 
daruri (şi nu de mărfuri), purtătoare de bunuri materiale şi 
de bunuri de prestigiu, semn ale ierarhiilor de putere, aceste 
practici erau oficial condamnate, ba chiar puteau atrage 
după sine pedeapsa capitală. In fapt însă, ele erau tolerate, 
chiar încurajate, atâta vreme cât nu stârneau invidia sau ura 
la vârf: Ceauşescu însuşi se lăuda adesea că el nu are 
salariu, pur și simplu fiindcă avea toata țara la dispoziţie. 
Miniştrii lui dădeau și primeau mită constant, în genere în 
obiecte, inclusiv cuplului prezidenţial, iar la scara întregului 

sistem, această față ascunsă a economiei şi societății 
comuniste îşi aşteaptă încă exploratorii. 

Pe acest fond de ilegalitate enedemică s-a născut capi- 
talismul predator al anilor *90, creația aproape exclusivă a 
nomenclaturii de rang inferior şi a securiştilor reciclaţi. Nu 
pretind că elitele opoziţiei ar fi fost în mod uniform pure şi 
dezinteresate, dar reprezentanţii lor cu vocaţie de business 
nu dispuneau nici pe departe de know-how-ul și de reţelele 
de influenţă, interne şi externe, pe care le aveau activiștii 
prefăcuți în parlamentari şi securiştii — întreprinzători. 
Există, desigur, şi întreprinzători autentici, persoane inge- 
nioase, talentate și oneste, care și-au început afacerile în 
anii '90, dar mulți dintre cei care au devenit apoi milionari 
în euro au profitat de poziţia şi de relaţiile lor din poliţie, 
mai ales din cea politică, sau/şi din înalta ierarhie 
comunistă” . Ca şi în Rusia, primele privatizări au favorizat 
din plin elitele comuniste convertite la capitalism, şi 
corupţia de stil nou a explodat repede pe prima pagină a 
ziarelor vremii. 

Tema corupției a dat un nume tuturor frustrărilor, 
firești într-o epocă de bulversare economică şi socială: toți 
cei păgubiți sau doar nefavorizaţi de evoluţia imprevizibilă 
a stării de fapt și-au găsit un alibi sau o defulare în 
stereotipele „toți fură”, în invidia amestecată cu admiraţie 
secretă faţă de cei îmbogăţiți peste noapte, făcând din tema 
corupției generalizate pivotul unui discurs deopotrivă 
popular și populist. Nu doar săracii României, ci şi elitele 
prospere ale Occidentului au îmbrățișat acest discurs, care 
omite sistematic să implice şi pe corupători, nu doar pe 
corupți, în elanul justițiar pe care se bazează monitorizarea 
României sau a Bulgariei. 

E evident, corupţia este o problemă în România, și 
anume una pe care românii înşişi trebuie să o rezolve cu 
fermitate, fie că e vorba de marea corupţie, fie că ne referim 
la corupţia măruntă şi cotidiană. Pornind de la marile afa- 


” Marius Oprea, Moștenitorii Securităţii, laşi, Polirom, 2003. 

ceri dubioase și încă obscure ale primilor ani de după 
revoluţie, lupta contra corupției a devenit o temă politică în 
campania din 1996 a CDR şi a candidatului acesteia la 
Preşedinţia României, transformându-se apoi într-o temă a 
mandatului acestuia de preşedinte. Încă din 1997 şi 1998, 
s-au obținut rezultate importante pe care azi aproape nimeni 
nu și le aminteşte: între 1997 şi 2000, peste 3500 de dosare 
de corupţie au ajuns în fața instanţelor, cu 1545 procese 
încheiate cu peste 1000 de condamnări ale unor inculpaţi nu 
odată de rang înalt. În peste 80 dosare ale unor mari afaceri 
de contrabandă, statul a recuperat încă din 1997 peste 1 
miliard de dolari, şi procesul a continuat până în 2000. 

Cu toate astea, devenită pivot al unui discurs populist, 
aceeaşi temă a mobilizat electoratul în 2000 în favoarea lui 
Vadim Tudor, în timp ce guvernarea PSD din 2000-2004 
şi-a dobândit o tristă faimă din instituționalizarea corupției 
la vârf. Imediat după alegeri, noua guvernare, Iliescu- 
Năstase, a făcut tot ce i-a stat în puteri pentru a anula 
rezultatele proceselor din anii anteriori: parchetul a reluat 
practica nefericită a recursurilor în anulare, iar preşedintele 
Iliescu personal a grațiat contingente întregi de condamnaţi 
pentru fapte de corupţie ai anilor precedenţi. 

Astfel, tema luptei contra corupției a devenit piesa 
centrală şi în campania electorală a lui Traian Băsescu din 
2004, şi în dosarul obiecţiilor faţă de admiterea României în 
UE, în 2007. În primele luni, noua guvernare a obținut, mai 
ales datorită Ministrului Justiţiei, dna Monica Macovei, 
cunoscută activistă pentru drepturile omului din anii ante- 
riori, un credit important în faţa instituţiilor europene. Din 
păcate, modul abrupt şi uneori chiar neconstituțional în care 
au acţionat organismele special create pentru a lupta cu 
corupția — DNA, ANI, DIICOT etc. —, precum şi încercările 
înalților oficiali, inclusiv ale preşedintelui Băsescu, de a le 
utiliza în lupta politică, au făcut ca soarta procesului însuși 
să devină problematică. Avântul justițiar al noii puteri a 
convins pe cei care incriminau în bloc „clasa politică”, 

pentru eşecurile unei întregi societăţi, dar a suscitat şi multe 
neliniști, mai mult sau mai puţin legitime, atât în parlament, 
cât şi în rândul magistraţilor înşişi. Procesul s-a degradat 
treptat, făcînd ca reforma justiției să se reducă, în ultimă 
instanţă, la denigrarea publică a magistraților şi, după 2008, 
la încercări de reducere drastică şi insultătoare a drepturilor 
lor salariale. 

Mai grav este faptul că personaje de prim rang — mari 
patroni sau lideri politici — au fost expuși oprobriului 
public, arestați, acuzaţi chiar de a fi lucrat deliberat contra 
interesului naţional, înainte ca probe indiscutabile în 
sprijinul acestor grave acuzaţii să existe cu adevărat. Tot 
aşa cum guvernarea lliescu-Năstase nu a putut dovedi 
niciun caz de corupție la nivel înalt din perioada 1996- 
2000, şi acum, 6 ani mai târziu, aceste acuzaţii par să se 
topească fără urmă, după ce au eliminat o bună parte dintre 
competitori atât din economie, cât şi din viața politică. 

Surprinzător pentru o activistă de frunte în apărarea 
drepturilor şi libertăţilor, dna Macovei a susținut, alături de 
preşedintele Băsescu şi de apropiații acestuia, un pachet de 
legi ale Siguranţei naţionale care ar fi reprezentat un regres 
considerabil în ce priveşte libertățile fundamentale ale 
cetăţeanului. La propunerea serviciilor de informații, și cu 
acordul explicit al Preşedintelui Băsescu, proiectele de legi 
ale Siguranţei naţionale acordau din nou servicilor drept de 
anchetă, le lăsau în continuare dreptul de a face afaceri, 
înlesneau urmărirea persoanelor şi ascultarea telefoanelor, 
etc. Opinia publică, încă într-o prelungită „lună de miere” 
cu preşedintele Băsescu, nu i-a imputat acestuia niciodată 
acest episod, şi cu atât mai puțin nu a luat în calcul 
posibilitatea reală ca ruptura între președinte şi primul 
ministru liberal Tăriceanu să-şi fi avut adevăratul izvor în 
aceste legi, pe care preşedintele a încercat zadarnic să le 
trimeată în parlament direct, fără amestecul guvernului, în 
vreme ce guvernul (exclusiv liberal după ruptura dintre 
PDL și PNL) a trimis Parlamentului un proiect de semn 

contrar, în care drepturile şi libertăţile cetățenilor sunt 
protejate sistematic, iar atribuţiile serviciilor de informații 
suntplasate fără exzitare sub controlul instituţiilor civile ale 
statului. 


Din unghiul reconstrucției instituționale, o compo- 
nentă mult mai importantă decât se percepe deobicei la 
nivelul mass-media, fascinate de spectacolul Capitalei 
politice şi mondene, este cea a administraţiei locale. Temna 
descentralizării, crucială începând cu Proclamaţia de la 
Timişoara, e departe de a fi dintre cele mai simple. În 
timpul administraţiei Constantinescu s-au făcut unele 
progrese importante, cum ar fi de exemplu Legea bugetelor 
locale, sau Ordonanţa de Urgenţă din 1997, referitoare la 
administrația locală, blocată multă vreme de PDSR şi 
PUNR prin acţiuni judiciare şi adoptată totuși exact de 
aceleaşi forțe politice în 2001. Prin legea bugetelor locale, 
administrațiile locale, alese liber începând din 1992, 
dobândeau în fine şi resursele materiale necesare acțiunii 
lor; prin legea administraţiei locale, au fost legiferate 
progrese importante în descentralizare şi drepturi esenţiale 
ale minorităţilor în administrarea propriei comunități. După 
2000, în pofida caracterului său profund centralist, PSD 
(fost! PDSR) a fost nevoit să accepte aceste progrese, dar 
le-a interpretat în beneficiu propriu, generând fenomenul 
„baronilor locali” — profitori prin mijloace adesea dubioase 
ai puterii sporite a elitelor locale. 

Autonomia locală nu e încă integral consfințită prin 
lege, şi încă şi mai puțin prin habitus, mai ales că 
experienţa istorică, cu precădere cea din Vechiul Regat, e 
foarte departe de experiența comunelor libere dintr-o mare 
parte a Occidentului. O complicaţie suplimentară este cea a 
diversităţii foarte accentuate a majorităţilor în Consiliile 

locale, atât între judeţe, cât şi între administraţia locală și 
majorităţile parlamentare şi guvernamentale. În realitate, 
încă din 1992, România a cunoscut cele mai variate forme 
de coabitare politică. În 1996-2000, de exemplu, admi- 
nistrația marilor orașe era predominant CDR, în vreme ce 
Consiliile judeţene erau dominate de reprezentanţii PDSR, 
care blocau din răsputeri toate încercările de reformă. 

Paradoxul acestei situaţii era accentuat de faptul că 
atât viziunea politică proprie a CDR, cât și adoptarea tot 
mai accelerată a acquis-ului comunitar sporeau tot mai mult 
aceea, ajuns din nou la guvernare, PSD a declanşat o 
acțiune masivă de racolare a primarilor şi consilierilor 
locali, pe care şi i-a subordonat politic fiindcă nu-i mai 
putea controla administrativ. Această politică a fost 
continuată în ritm exponențial de PDL, tentat în chiar mai 
mare măsură decât PSD de modelul partidului-stat. De la 
alocarea fondurilor de dezvoltare la implementarea refor- 
melor în educaţie şi sănătate, efectele acestor incoerențe au 
fost cu atât mai neplăcute, cu cât ele s-au tradus în blocarea 
dezvoltării acelor judeţe ale căror aleşi vădeau prea multă 
independenţă. 

Dosarul regiunilor e încă deschis: în 1997-1998 s-au 
înființat 8 regiuni de dezvoltare, dar, concepute fără capa- 
citate administrativă, ca un fel de cooperative de judeţe, ele 
nu suntsufficient de funcţionale, mai ales în condiţiile 
aderării la UE. În acest cadru, în care competiţia pentru 
fondurile structurale se dă între regiuni, coaliţiile de judeţe 
suntmult prea conjuncturale pentru a avea vreo şansă în faţa 
unor regiuni cu tradiţie, ca Lombardia sau Rhône — Alpes. 
Valorificarea tradiţiilor regionale, care ar putea da cu totul 
altă consistență procesului, suscită temeri legate de 
revendicările de autonomie ale vechilor Ținuturi Secuieşti. 
În fapt, e vorba din nou de o retorică a patriei în pericol, şi 
adevărata cauză a rezistenței față de o reorganizare de fond 
a structurii administrative moştenite de la Ceauşescu este 

aceea că elitele politice județene şi-au consolidat în 
asemenea măsură baza de putere locală, încât se tem că o 
întărire a regiunilor le va scoate din joc. 

O experienţă interesantă şi în mare măsură pozitivă a 
fost cea a euro-regiunilor transfromtaliere din vestul României, 
care au dus la cooperarea fructuoasă a unor departamente și 
judeţe din Ungaria, România, și chiar Serbia. Administrația 
Constantinescu a încercat să extindă acest model și la 
cooperarea pe plan local cu Ucraina şi Republica Moldova, 
dar a întâmpinat o rezistență compactă a autorităţilor locale, 
mai ales ucrainene, care a făcut ca această experiență să 
eşueze. 

Legea funcţionarului public, în fine votată în 2000, ar 
fi trebuit să pună bazele profesionalizării unei birocraţii 
moderne şi eficiente, asigurându-i stabilitatea şi progresul 
în carieră, independent de fluctuațiile opțiunilor politice. 
Din nefericire, lucrurile nu au evoluat de loc în această 
direcţie. Imediat după victoria PSD în alegeri, Primul 
Ministru Adrian Năstase declanşa o vastă campanie de 
epurare a funcţionarilor din ministere și agenții guverna- 
mentale, declarând cu cinism că „funcționarii numiţi de 
CDR mai au de stat o tură pe tuşă”. Chiar şi companii 
private au primit avertizări amenințătoare din partea 
guvernului când au încercat să angajeze specialiști care 
lucraseră în Administraţia prezidenţială sau în alte poziţii 
de notorietate între 1996 şi 2000. 

Această politică a devenit extrem de agresivă după 
alegerile din 2008, şi mai ales după ce preşedintele Băsescu 
a fost ales pentru un al doilea mandat. Poziţii modeste, ca 
aceea de director de şcoală elementară sau de dispensar, dar 
şi poziţii care fuseseră declarate non-partizane prin lege, ca 
cea de prefect, suntcondiţionate acum fățiș de afilierea la 
PDL. Proiectul noii legi a educației face eforturi importante 
pentru a asigura controlul politic al tuturor funcţiilor de 
conducere din universităţi și facultăți, din şcoli şi licee, în 
timp ce anularea de facto a titularizărilor în învățământul de 

toate gradele deschide calea unui control politic al tuturor 
numirilor în sistemul de educație. Încă de pe acum, numirile 
de ambasadori, dar şi cele de directori de teatre sau 
filarmonici, au devenit o miză politică: sechelele partidului- 
stat sunt încă foarte active, mai ales în rândul foștilor 
activişti UTC, din care provin mulți lideri ai PD. 

Povara unei birocraţii al cărei grad de politizare este 
invers proporțional cu gradul ei de competență apasă tot 
mai mult asupra unei administrații centrale şi locale hiper- 
trofiate şi cel mai adesea corupte, dar curajul politic al unei 
adevărate reforme în acest domeniu lipsește tuturor 
decidenţilor politici. Deciziile guvernelor succesiv conduse 
de Emil Boc, reformiste doar în retorică, nu au vizat decât 
să facă cât mai mult loc, în condiţii de aparentă austeritate, 
propriei clientele politice. Incapacitatea totală de reformă a 
guvemării PDL s-a vădit exact prin măsurile politice 
prezentate ca reformiste: în mai 2010, preşedintele Băsescu 
anunța reducerea cu 25% a tuturor salariilor din sistemul 
bugetar, dezvăluind tocmai faptul că, după 18 luni de 
pretinsă reformare, guvernarea pe care o susține necondi- 
ționat nu a fost în stare să regândească ansamblul funcţiei 
publice şi al cheltuielilor acestuia pentru a le conferi 
funcţionalitate şi eficiență. 

Legea accesului la informațiile de interes public, 
votată în 2002, deschidea o cu totul altă cale de restructu- 
rare a administraţiei publice. Potenţialul exploziv al acestei 
legi, care obligă administraţia la o transparență fără prece- 
dent în experienţa statului român, a fost pus la încercare în 
2004. Atunci, Liga Pentru Apărarea Drepturilor Omului, 
LADO, a reuşit să oblige Parchetul să comunice public 
numărul solicitărilor de ascultare a convorbirilor telefonice 
Şi, dintre acestea, numărul celor care se dovediseră utile în 
justiţie. Diferenţa dintre miile de telefoane ascultate, adesea 
pe durata unor ani întregi, şi cele mai puţin de 400 de 
ascultări care se dovediseră probe utile în diferite procese 
rămâne o dovadă peremptorie a arbitrariului care domnește 

încă în structura instituţiilor actuale. O operație similară s-a 
întreprins în ultimele luni, vădind, cel puţin statistic, atât 
creşterea exponențială a numărului (şi costurilor) intercep- 
tărilor, cât şi intensificarea masivă a acestora în perioadele 
electorale. 

Aceasta e dovada de neocolit a faptului că societatea 
românească trebuie să-şi sporească vigilenţa şi să-şi apere 
drepturile cu mai multă energie. E în acelaşi timp dovada 
Şi sistematic utilizată de societate, poate aduce o contribuție 
majoră la modernizarea statului. Această constatare vădeşte 
însă şi faptul că, în mare parte, instituțiile societății civile 
reacționează post factum şi nu investesc suficientă energie 
în proiectarea şi realizarea acestei reforme pe care declară 
atât de ritos că o doresc. 

Uniunea Europeană nu e interesată direct de reforma 
forţelor armate, care reprezintă totuşi un punct esenţial în 
construcţia democraţiei. În primul deceniu de după revo- 
luţie, sintagma „forțele armate” continua să aibă înțelesul 
foarte larg, preluat de la sovietici, care includea, pe lângă 
armata propriu-zisă, şi miliția, şi serviciile secrete, preşe- 
dintele statului fiind, prin Constituţie, comandantul tuturor 
acestora, prerogativă pe care o exercită atât direct, cât şi 
prin intermediul Consililui Superior de Apărare a Ţării, 
CSAŢ, al cărui preşedinte de drept este. Acest bloc de 
competenţe a fost parțial diminuat prin demilitarizarea Poliţiei, 
îndelung dezbătută 1996-2000, şi legiferată în 2002. 

Dezbaterea referitoare la statutul serviciilor de 
informaţii a izbucnit imediat după 22 decembrie 1989, şi nu 
s-a încheiat nici azi, însuflețind intermitent o opinie publică 
încă traumatizată de anii de dictatură, dar cu mult mai puţin 
numeroasă decât vor să creadă reprezentanţii acestei opinii. 
O primă reformă, după înghiţirea lor de către Armată, în 
decembrie 1989, a divizat prin sciziparitate, ca să spun aşa, 
informaţiile interne de cele externe; ulterior au apărut şi 
servicii de Afaceri Interne în cadrul ministerelor de Justiţie 

şi de Interne. Constituţia instituia, în teorie măcar, controlul 
parlamentar asupra SRI şi, cu multe limitări, asupra SIE, 
dar ambiguitățile legislative şi reflexele perpetuate din 
trecutul apropiat au adăugat la aura lor de puteri tainice 
licenţa de a participa — foarte profitabil — la afacerile unui 
capitalism in statu nascendi, unde întâlneau mai mulţi foşti 
colegi decât ar fi fost de dorit, şi unde informaţiile şi 
influenţa lor reprezentau instrumente ideale pentru falsi- 
ficarea jocului economic în marginea legilor. Prevăzut în 
legile de organizare ale ambelor servicii, dreptul lor legal 
de a desfășura afaceri aducătoare de profit a fost suprimat 
din iniţiativa personală a preşedintelui Constantinescu, dar, 
încă din ianuarie 2001, guvernul condus de Adrian Năstase 
s-a grăbit să-l reinstituie. În cei peste cinci ani de mandat, 
preşedintele Băsescu nu a făcut niciun gest care să-l 
limiteze, cu toate că e evident faptul că această licență de 
amestec între afaceri şi informaţii este o sursă constantă de 
corupție instituționalizată. Guvernul Tăriceanu a încercat să 
promoveze o legislație care îngrădea în multe feluri puterea 
serviciilor de informații, inclusiv sub aspectul semnalat aici, 
şi aceasta este una din sursele majore ale dizgraţiei care l-a 
lovit, atât în relaţia cu preşedintele Băsescu, cât şi în genere 
în mass media, unde interesele directe ale serviciilor au fost 
şi au rămas foarte bine reprezentate. 

Experienţa ultimilor 20 de ani ar trebui să ne facă mai 
vigilenţi, cu atât mai mult cu cât tot felul de complicități 
foarte profitabile ale acestor servicii cu reţele de agenţi pro- 
venind deseori din Orientul Mijlociu, de la Zaher Iskandarani 
la Omar Hayssam, cu istoria rocambolescă a răpirii ziariştilor 
români în irak, ne atrag atenţia asupra caracterului mult 
prea dubios al unor atare îndeletniciri pretins economice. 

În 1997, în fruntea ambelor sevicii principale de 
informaţii au fost numite persoane dinafara acestora, iar 
ofițerii superiori preluaţi de la fosta Securitate au fost 
trecuți în rezervă cu zecile, în vreme ce se interzicea 
desfăşurarea de operaţii lucrative de către SRI și SIE, astfel 

încât afacerile cele mai scandaloase pe care le patronaseră 
aceste structuri au ajuns în fața justiţiei. În câteva cazuri — 
dosarul „Porţelanul”, cel al îngrăşămintelor chimice, 
faimosul dosar „Țigareta 2” — procesele s-au încheiat cu 
condamnări definitive; în altele, ancheta şi expertizele s-au 
dovedit prea complexe pentru a fi încheiate, aflându-se încă 
în desfășurare în iarna 2000/2001, când Parchetul le-a 
blocat fără excepţie, deoarece implicau complicităţi la un 
nivel prea înalt. 

In cazul „Jimbolia”, de pildă, care a scos la lumină o 
rețea vastă de export de petrol şi arme către Republica 
Sârbă a lui Karadzic, în plin embargo ONU, sub 
supravegherea directă a SRI, plătit cu chitanțe de către 
contrabandiști pentru „prestări servicii de pază” la graniţa 
cu Iugoslavia, preşedintele Iliescu, reales în 2000, avea 
probabil tot interesul de a îngropa întregul dosar, ceea ce s- 
a şi întâmplat. Imediat după alegeri, serviciile de informații 
şi-au recăpătat licenţa pentru afaceri, pe care o deţin și azi. 
Poate și mai grav, în legătură tocmai cu dosarul „Jimbolia”, 
Adrian Năstase, în calitate de Prim Ministru —, dar în pofida 
formaţiei sale de jurist — declara în 2002 că „votul popular” 
a pus capăt acestui proces, ca și când, într-un stat de drept, 
justiţia ar fi supusă la vot. 

O reformă reală a SRI şi SIE, începând cu demili- 
tarizarea acestora, precum şi instituirea unor reguli mult 
mai precise în privința serviciilor de informaţii din mi- 
nistere, care și-au depășit până acum sistematic atribuţiile 
legale, ar fi trebuit să reprezinte o prioritate zero pentru 
preşedintele Băsescu. Din păcate, aşa cum am arătat ceva 
mai sus, preşedintele a încercat să instrumentalizeze acest 
imperativ tocmai pentru a spori capacitatea de control al 
serviciilor asupra situaţiei politice interne, declanșând o 
confruntare care a degenerat într-o luptă oarbă pentru 
putere. E dificil de presupus că, în acest al doilea mandat, 
preşedintele s-ar putea decide să promoveze o reformă cu 
adevărat democratică a acestor instituţii, şi ar fi foarte 

riscant să reia legile siguranţei naţionale în termenii man- 
datului precedent, acum când popularitatea sa se prăbușește. 

În fine, Armata: încă de la Războiul de Independenţă, 
Armata Română s-a afirmat atât în acţiunea directă, cât și 
prin generarea unei încrederi consistente, chiar dacă uneori 
poate exagerate, în opinia publică. În ciuda faptului că 
adesea Ministerul de Război avea în frunte un militar de 
carieră, armata nu s-a angrenat în bătăliile interne pentru 
putere, fiind fidelă mnarhiei şi principiilor acesteia de 
neutralitate. Cei trei ani de regim autoritar al mareșalului 
Antonescu nu au schimbat situația, dimpotrivă, aşa că, la 23 
august 1944, armata l-a urmat fără şovăire şi fără excepţie 
pe Regele Mihai. 

În decembrie 1989, cadrele superioare ale armatei s-au 
supus ordinelor lui Ceauşescu, participând masiv la repre- 
siune, ceea ce şi explică echivocul care a urmat imediat 
fugii cuplului dictatorial, căci Armata avea de travestit rolul 
nefast pe care îl jucase în zilele precedente. Ezitând între 
obedienţă şi guvemare militară mascată, între tradiția de 
independenţă, dorința unei apropieri de Occident şi dezide- 
ratul unei minorități de a apropia țara de URSS, apoi de 
Federaţia Rusă, asemeni generalului Militaru, vârfurile 
Armatei au provocat mai multe sincope decât se știe 
îndeobşte în mersul României către normalitate: pentru a da 
un Singur exemplu, prezenţa trupelor de diversionişti de la 
Buzău atât la mineriadă, cât şi în câteva mari afaceri de 
contrabandă, e deobicei trecută cu vederea. 

Cu toate acestea, a devenit tot mai limpede, încă de la 
alegerile din 1992, că în armată există un putemic curent în 
direcţia integrării României în structurile euro-atlantice. 
Dacă participarea la Parteneriatul pentru pace putea să 
însemne şi dorinţa de a ocoli integrarea în NATO, evoluția 
care a urmat alegerilor din 1996 a fost tot mai decisă în 
această direcţie. De unde, încă în vara 1996, generalul 
Cioflină, atunci Şeful Marelui Stat Major, declara că 

drumul României este spre est, succesorul său, g-ralul 
Degeratu, care se perfecționase în Marea Britanie, adopta 
deschis poziții pro-europene şi pro-atlantice. Parteneriatul 
strategic cu SUA din 1997, înfrăţirile de ministere și unități, 
cu Franţa (jandarmii) şi Marea Britanie (MApN), urmate de 
„foaia de parcurs” pentru aderarea la NATO, au deschis 
calea unei reformări profunde a armatei. Reorganizarea şi 
diminuarea drastică a corpului generalilor, compensată de 
întărirea celui al subofițerilor, renunţarea la serviciul militar 
obligatoriu şi profesionalizarea armatei, au mers mână în 
mână cu modernizarea tehnică şi logistică. 

Trebuie să remarcăm faptul că aceste reforme — 
dureroase și la nivel material, şi la nivel simbolic nu au 
provocat niciun fel de tensiuni, chiar dacă, în acelaşi timp, 
primele procese ale generalilor de la Cluj şi Timişoara 
afectau legenda cea mai tenace a revoluţiei din 1989, 
„armata e cu noi!”. In ianuarie 1999, când încercarea de 
lovitură de stat antrenase nu numai mineri și activişti de 
partid, ci şi o parte a Poliţiei, armata a avut o atitudine 
exemplară, iar în lunile în care s-a desfășurat ofensiva 
aeriană NATO din fosta Iugoslavie, militarii români au 
cooperat impecabil cu trupele aliate. 

În anii care au urmat, armata reformată şi-a dovedit 
competenţa şi simțul onoarei în diferite zone de conflict 
unde acționează cu curaj eficiență. Chiar dacă este acum 
profund afectat de măsurile care îi amputează dramatic 
drepturile materiale, atât pe durata serviciului activ, cât și 
după trecerea în rezervă, cum e şi umilită de discursul 
jignitor care le-a însoțit din partea guvernanților actuali, 
corpul ofițerilor Armatei Române pare încă extrem de 
moderat în reacţiile sale publice. Nu putem decât spera că 
aşa se va manifesta şi în viitor. Poliţia, care nu mai are 
statutul militarizat din vremea comunismului, s-a dovedit a 
fi mult mai vocală în ultimele luni. 

Bătălia pentru reforma economică 


Din punct de vedere al economiei, primele elemente 
de reformă au apărut încă din 1990, dar direcţia lor nu era 
prea clară, ritmul lor s-a dovedit absolut inconstant, dictat 
de interesele nemărturisite ale viitoarei oligarhii şi de obse- 
sia mioapă a puterii politice care dorea să-și păstreze cât 
mai mult electoratul captiv din marile întreprinderi de stat. 
Subvenţionate de bugetul scheletic şi jefuite fără ruşine de 
directocratura creatoare a întreprinderilor-căpușă care sifona în 
interes privat fondurile publice alocate de stat, marile uzine 
cu care se mândrea cândva Ceauşescu agonizau fără 
investiţii, fără nicio modernizare, fără pieţe de desfacere — 
fără niciun viitor. Mai ales după 1992, datoriile uriaşe ale 
acestor monştri falimentari către Asigurările Sociale, buget, 
furnizori interni în lanț, sunt tolerate tacit, şi sporesc 
exponențial prin îndatorarea fără speranţă a întreprinderilor 
de stat față de băncile de stat, care, din ordinul oficialilor 
guvernului Văcăroiu, finanţează cu credite artificial iefiinite 
procese de producţie fără finalitate. De credite similare 
beneficiază şi particulari tot mai prosperi, parlamentari, 
magistrați, înalți funcţionari din Poliţie şi chiar ziariști, 
transformând infrastructura bancară a ţării într-o enormă 
gaură neagră. În noiembrie 1996, rezerva Băncii Naţionale 
era de doar jumătate de miliard de dolari — cea mai scăzută 
valoare din toată istoria României moderne. 

Cumplita criză economică în care s-a prăbuşit 
Bulgaria în iarna 1996/1997 ar fi fost fără îndoială prezentă 
şi în România — această perspectivă încurajase probabil 
echipa lui Ion Iliescu să-şi recunoască înfrângerea — dar, în 
aceste condiţii deosebit de dificile, noul guvern a convins 
foarte repede şi instituţiile financiare internaţionale, şi 
guvernele marilor state europene, în frunte cu Germania și 
Franţa, că este un partener care merită să fie ajutat. Pe 
fondul unor dificultăți greu de anticipat înainte de instalarea 
noului guvern — căci regimul Iliescu avea grijă ca opoziţia 

să nu dispună de informațiile vitale pentru orice proiect — 
primul ministru Victor Ciorbea a anunţat totuși încă din 
ianuarie 1997 liberalizarea integrală a schimburilor valutare 
şi a tuturor prețurilor care nu fuseseră liberalizate în cei 6 
ani precedenţi, baza indispensabilă a oricărei reforme în 
economie. În vară a urmat una din cele mai dificile 
componente ale reformei — reforma industriei minere, cu 
implicaţii politice foarte puternice. În ciuda așteptărilor abia 
mascate ale opoziţiei de atunci, în frunte cu PDSR și PRM, 
nu au existat niciun fel de turburări nici măcar în Valea 
Jiului (unde președintele Constantinescu organizase un 
miting de mare amploare pentru a pregăti reforma). Mai 
mult de 80.000 de disponibilizaţi (e drept, cu compensaţii 
destul de substanţiale) au redus cea mai mare parte a 
cheltuielilor enorme ale acestei industrii tradiționale, dar 
depășite de ritmurile progresului tehnic. 

Marile privatizări au demarat în 1998 — din păcate, pe 
fondul prea puţin favorabil al crizei din Rusia — cu 
Compania de telefoane, urmată de industria cimentului, de 
Uzinele de automobile Dacia, la care s-au adăugat prmele 
bănci (Banca Română de Dezvoltare, BRD, urmată de 
Bancpost), dar şi sute de companii medii, astfel că sectorul 
privat în industrie va ajunge în 2000 aproape de 60%, 
producând 65,5% din PIB, iar exporturile vor creşte an de 
an în medie cu 6,5%. 

Foarte costisitoare, asanarea băncilor a fost însă un 
mare succes. Înafara celor aproape 9 milioane de dolari, 
plătiți pentru serviciul unor datorii externe cumulate, pe 
care guvernul Văcăroiu le negociase neglijent, mai mult de 
2 miliarde de dolari au fost utilizați de guvern pentru a 
acoperi deficitul principalelor bănci de stat, pe care 
guvernarea anterioară le distrusese literalmente prin credite 
neperformante. În același timp, rezerva Băncii Naţionale a 
sporit de aproape cinci ori în cei patru ani, de la 0,54 
miliarde de dolari în 1996 la 2,5 miliarde de dolari în 2000. 

Fondul Monetar Internaţional, marcat de falimentul 
din Rusia, privea cu multă suspiciune spre datoria României. 
FMI a impus în consecinţă ţării noastre condiții draconice 
pentru finanțarea datoriei exteme, cerând ca această 
finanţare să se facă exclusiv din credite de pe piața privată — 
adică, în atmosfera încărcată a anului 1999, cu dobânzi de-a 
dreptul „balcanice”, de 25% şi chiar mai mari decât atât. 
Trebuie să recunoaştem, chiar să omagiem devotamentul şi 
priceperea cu care guvernatorul Mugur Isărescu şi cola- 
boratorii săi de la Banca Naţională au izbutit un adevărat 
miracol, rambursând cele aproape 9 milioane de dolari 
exclusiv din împrumuturi de pe piaţa intemă, cu dobânzi 
rezonabile, ceea ce a evitat nu numai încetarea de plăți pe 
care o pregătise FMI pentru „a disciplina” România, ci şi 
îndatorarea pe termen lung a statului român. 

Cu toate acestea, economia continua să fie în bună 
măsură decapitalizată, iar investiţiile externe nu s-au preci- 
pitat, cum se spera: mai întâi criza de guvern provocată în 
iarna lui 1997 de către PD, şi personal de Traian Băsescu, a 
paralizat o piaţă internaţională care abia ce începuse, timid, 
să acorde creditul său României. Acestor incertitudini 
politice li s-a adăugat în vara următoare intrarea Federaţiei 
Ruse în încetare de plăţi, ceea ce a aruncat o umbră de 
îndoială (nejustificată, dar nu mai puțin nocivă) şi asupra 
solvabilității României. Doar câteva luni mai târziu, 
tensiunile din fosta Iugoslavie au paralizat investiţiile în 
întreaga zonă, și nici măcar Pactul de Stabilitate din 1999 
nu a reușit să le deblocheze. Chiar dacă, în 2000, investiţiile 
străine erau de 3,5 ori mai mari decât în 1996, acestea vor 
ajunge abia în 2006 la un nivel cu adevărat semnificativ. 

Pe de altă parte, pe o bază în mare măsură asanată, 
economia a demarat în 2000 — primul an de creştere 
economică sănătoasă, chiar dacă modestă — pentru ca să 
atingă o creştere de 8% în 2004 şi de 7% în 2008. În plină 
ascensiune până la începutul lui 2009, economia României 
a suferit totuşi o regresie brutală în 2009 şi 2010, din 

pricina foarte proastei gestiuni a efectelor crizei globale, pe 
care cele cinci(!) guverne succesive, susținute cu o constanță 
demnă de o cauză mai bună de preşedintele Băsescu şi 
conduse de primul ministru Boc, le-au întâmpinat fără nicio 
măsură pro-activă, ci doar — la îndemnul fățiş al preșe- 
dintelui — cu măsuri brutale de austeritate nediscriminată şi 
de creştere a taxelor, care au agravat şi criza de încredere și 
pe cea de lichidităţi. De unde, în 2007 şi chiar 2008, 
România era unul din statele UE cu cea mai înaltă rată de 
creștere, azi, ţara noastră s-a prăbuşit din nou pe ultimele 
locuri din Europa în privinţa indicilor economici și sociali. 
Poate şi mai grav, pesimismul şi neîncrederea în instituţiile 
democratice au atins cea mai înaltă cotă din ultimii 20 de ani. 


România agrară şi marile ei dificultăți 


În pofida a două valuri de industrializare forțată în 
timpul regimului comunist, România a rămas profund 
ancorată în zona rurală, unde trăiesc aproape 40% dintre 
locuitorii săi. Or, în acest sector, moştenirile din trecut şi 
opțiunile politice ale prezentului şi-au dat mâna blocând — 
poate mai puţin vizibil decât în zona urbană, dar cu mult 
mai dramatic de fapt decât în oraşe — progresul economic şi 
social. 

România comunistă distrusese cu furie universul rural 
tradiţional, generalizând varianta naţională a colhozurilor şi 
sovhozurilor — CAP-urile şi IAS-urile — şi etatizând agri- 
cultura într-un grad care depăşea cu mult situaţia din 
celelalte țări de „democraţie populară”, unde gospodăriile 
țărănești autonome supravieţuiseră într-un procent semni- 
ficativ. Cu toate că profitaseră din plin, sub aspect politic şi 
ca imagine, de reforma agrară din 1945, care lichidase 
marile proprietăţi și transformase satele României în comu- 
nități de fermieri, cu foarte puțini țărani săraci şi foarte 
mulți „mijlocaşi”, obsesia repetării modelului sovietic i-a 

făcut pe liderii comunişti, în frunte cu Gh. Gheorghiu Dej, 
să declanşeze imediat după preluarea puterii operaţia de 
constituire a Gospodăriilor Agricole Colective, care copiau 
până şi ca nume colhozurile sovietice. Rezultatul imediat a 
fost acela al unei mişcări de rezistență îndârjite a țăranilor, 
care pierdeau astfel un drept abia câştigat, şi care se aliază 
cu militarii deblocaţi din armată în aceeaşi vreme, cu tineri 
studenți şi liceeni care nu se putea împăca cu regimul: aşa 
s-au constituit principalele grupări de partizani antico- 
munişti din munți, a căror mişcare atinge un punct 
culminant la începutul anilor '50, dar care rezistă, în ciuda 
represiunii sălbatice, până după 1960. Pe de altă parte, 
numeroase răscoale locale sunt și ele înăbușite cu greu: se 
spune că Nicolae Ceauşescu şi-ar fi câştigat un loc printre 
fruntaşii partidului trăgând cu tunul în sate din Vrancea care 
refuzau colectivizarea. 

Valurile de industrializare duseseră la transferuri 
masive de populaţie de la sat la oraș, iar marile gospodării, 
rebotezate de către Ceaușescu Cooperative Agricole de 
Producţie, CAP, ca și Întreprinderile Agricole de Stat, IAS 
(fostele moșii expropriate din 1945 înainte) reluau de fapt, 
în context comunist, modelul de mult depășit al marilor 
latifundii de odinioară, dezvoltând un nou propietariat rural 
tot mai sărac și mai lipsit de experienţa unei gestiuni 
independente a fermelor moderne de tip european. Așa se și 
explică, în opinia mea, faptul că, după privatizare, soluția 
care a predominat a fost cea a marilor suprafeţe agricole tip 
„Culiţă Tărâţă”, în vreme ce micile gospodării ţărăneşti 
supraviețuiesc cu mare dificultate într-o agricultură de 
subzistență. 

Or, aceste proprietăţi minuscule predomină acum în 
lumea satelor. Încă de la începutul anului 1990, o mişcare 
spontană şi foarte destructivă a inundat CAP-urile, ai căror 
membri s-au năpustit să smulgă to ce se putea împărți din 
avutul cooperativelor, şi a distrus ce nu putea să împartă, 
fără ca autorităţile să schiţeze măcar un gest care să 

oprească anarhia. În 1991, o lege agrară, faimoasa Lege 18, 
a răspuns revendicării generale de restituire a dreptului 
integral de proprietate asupra pământului, dar a făcut-o în 
conformitate cu o ideologie de sorginte comunistă, temă- 
toare de noțiunea însăşi de proprietar și de proprietate, și în 
conformitate şi cu jaful legalizat care fusese practicat vreme 
de aproape 50 de ani: restituirile s-au limitat la 10 hectare, 
indiferent de mărimea inițială a proprietății şi de numărul 
de moştenitori, în schimb i-a împroprietărit de-a valma pe 
toți cei care locuiau la sate, chiar dacă aceștia nu avuseseră 
pământ în vatra satului respectiv: directori de CAP sau 
ingineri ai stațiunilor de tractoare, zilieri şi romi sedenta- 
rizați cândva cu forța, veterinari sau activişti de partid, toți 
participă la noua reformă agrară. Evident, cu cât fiecare are 
mai multă influență, cu atât primește un pământ mai bun, 
lăsând vechilor proprietari zonele cele mai aride și mai 
mărginaşe. De aici, o dispută la scara întregii țări, cu 
aproape 2 milioane de procese care au blocat ani de zile şi 
dezvoltarea investiţiilor în agricultură, şi funcționarea 
normală a justiției. 

Acestei foarte avantajoase anarhii i s-a adăugat şi 
reaua voinţă flagrantă a diferitelor autorităţi față de ideea 
însăși de restituire: funcționari ai Arhivelor Statului care 
tărăgănează sau refuză de-a dreptul să emită actele necesare 
împroprietăririi, primari şi prefecți care amână la infinit 
punerea în posesie, astfel încât abia în 2000 s-a putut 
considera că procesul era în linii generale încheiat. 

Această odisee nu s-a limitat la a epuiza ce mai 
rămăsese din energia lumii rurale, sau la a confirma fata- 
lismul acestei lumi, unde prea puţin din raporturile de 
putere se schimbase după 1989. Pe un plan mai general, 
legea 18 a ţinut departe de economia de piaţă proprietatea 
funciară, căci legea interzicea vreme de 10 ani vânzarea 


7 Alina Mungiu Pippidi şi Gerard Althabe, Secera și buldozerul, lasi, 
Polirom, 2002. 

proprietăţilor recuperate; efectele legii au constat mai ales 
în înlocuirea marilor proprietăți controlate de stat cu o 
pletoră de minuscule proprietăți abia supraviețuind la limita 
de jos a rentablităţii (şi adesea a civilizaţiei). După 50 de 
ani, România se întorcea de fapt la fragmentarea rurală 
anterioară reformei din 1945, cu singura deosebire că IAS- 
urile luaseră locul marilor proprietăţi funciare profitabile. 
Incapacitatea cronică a acestor mici exploataţii cu un 
orizont definitiv închis de a participa la progresul societăţii 
este din nefericire confirmată de faptul că până şi susținerea 
UE le e în genere inaccesibilă. 

În ciuda tuturor acestor enorme dificultăţi, trebuie să 
recunoaştem că Legea 18 a izbutit un lucru foarte impor- 
tant, anume acela de a reda gospodăriilor rurale autosu- 
ficiența alimentară. Ani îndelungaţi, în vremea regimului 
comunist, țăranii depinseseră de oraş (şi de produsele pe 
care le “luau” de la Colectivă) pentru cele mai elementare 
nevoi ale propriei gospodării, începând cu pâinea cea de 
toate zilele. Acum, lucrurile au revenit la normal, mai ales 
că, datorită masivelor importuri, oraşul e departe de a mai 
depinde de sat pentru susbzistența cotidiană. 

În coaliția de guvernare din 1996, Partidul Democrat 
condus de Petre Roman, atunci de stânga, membru ai 
Internaționalei Socialiste datorită alianței cu PSDR 
(Cunescu), accepta principiul proprietății private, dar era 
fățiș ostil oricărei restituiri reparatorii. Recuzând ideea că 
respectul proprietăţii private pornea de la recunoaşterea 
caracterului ilegal şi predator al naţionalizărilor comuniste, 
şi deci de la o dreaptă restituire a proprietăților abuziv 
expropriate, PD susținea că toată lumea trebuie să por- 
nească de la 1989 ca punct zero al noii construcții, ceea ce, 
evident, îi avantaja pe toţi cei care, pornind din FSN, 
avuseseră acces la putere — și deci la avuţia națională — 
imediat după revoluţie. În fond, PD întărea astfel poziția lui 
Ion Iliescu şi a PDSR, care se opuneau cu o energie demnă 
de o cauză mai bună atât restituirii imobilelor sau a 

proprietăților industriale, cât şi celei a proprietăților rurale 
de 25 ha şi peste. 

În aprilie 1999, aceste teme erau încă într-o obositoare 
şi aparent disperată dezbatere între partidele din Convenţie 
şi PD. Pe de altă parte, PDSR făcea eforturi disperate 
pentru a bloca acţiunea politică internă și mai ales externă a 
preşedintelui Constantinescu, amenințând, în plină desfă- 
şurare a conflictului din Balcani, cu greva parlamentară, în 
timp ce oamenii de afaceri apropiaţi de Opoziţie, în frunte 
cu Dan Voiculescu, pregăteau o grevă fiscală. Marile confe- 
deraţii sindicale se alăturaseră acestor amenințări, progra- 
mând o grevă generală exact în momentul reuniunii la vârf 
a NATO de la Washington, la 23 aprilie 1999 (fără să bage 
de seamă că greva ar fi trebuit să înceapă astfel într-o 
duminică). 

În această atmosferă mai mult decât tensionată, 
preşedintele Constantinescu a invitat la o dezbatere comună 
toate partidele politice, sindicatele, peste 20 de organizații 
ale societăţii civile, oameni de afaceri, ziarişti, instituții şi 
personalități ale vieţii academice. Confruntaţi cu numeroșii 
reprezentanţi ai societăţii româneşti, cei ce amenințau cu 
diferite forme de grevă au dat înapoi; mai mult, partidele de 
stânga, PD şi PDSR, au fost aduse să subscrie unui acord 
politic care asuma explicit principiul proprietății private ca 
pivot al societăţii românești, în deplinul respect al literei şi 
spiritului Constituţiei României, și se angaja să susțină în 
Parlamentul României pachetul legislativ referitor la 
proprietatea privată. 

Cu toate astea, va mai fi nevoie de încă două mesaje 
ale preşedintelui către Parlament, de o sesiune extraordinară 
a legislativului, şi de încă o reuniune la Cotroceni a tuturor 
decidenţilor politici pentru ca, în ultimele zile ale lui 1999, 
legea inițiată de deputatul PNȚCD Vasile Lupu, de 
restituire a proprietăţilor rurale de până la 50 de ha, con- 
fiscate de regimul comunist, să fie în fine votată. Pandantul 
legii Lupu — legea de restituire a proprietăţilor urbane şi 

industriale — a continuat să treneze în parlament, unde 
reprezentanții CDR nu avuseseră niciodată singuri majo- 
ritatea, și a fost votată abia după câştigarea alegerilor din 
2000 de PDSR, astfel că iniţiatorii și adevărații susținători 
ai acestei legi nu au mai putut beneficia politic de 
încheierea favorabilă a procesului. 

Dificultăţile de reformare a agriculturii în condițiile 
fragmentării unei mari părți din terenurile arabile au lăsat 
pe seama sectorului urban progresul economic. Cu un preţ 
sporit de întârzierea deliberată a oricărei reforme în timpul 
primelor mandate ale lui Ion Iliescu, industria și serviciile 
au început în fine să crească în anul 2000, şi și-au continuat 
creşterea până la alegerile din toamna lui 2008. 

Preţul acestei creşteri a fost plătit, desigur, între 1997 
şi 1999, de cetăţenii României, în mod particular de 
populaţia oraşelor și a zonelor monoindustriale. O inflaţie 
bruscă de aproape 200% a însoţit ultimele liberalizări de 
preţuri din ianuarie 1997, PIB-ul s-a părbuşit, în 1997-1999, 
cu peste 6%. Nici vorbă ca salariile sau pensiile să nu fie 
plătite la timp, sau să se reducă, dar, cu toate că retribuţiile 
erau indexate cu regularitate cu valoarea inflaţiei, astfel că 
salariul net şi-a păstrat între 1997 şi 2000 valoarea în dolari 
— ca şi pensiile de altfel — percepția generală care a dominat 
a fost aceea a unei scăderi dramatice a nivelului de trai. 

Măririle modeste de pensii şi de salarii pe care guver- 
nul Isărescu le-a decis imediat ce s-a anunţat creşterea 
economică din 2000 nu au fost suficiente pentru a convinge 
electoratul, chemat la ume în toamna acelui an, că 
sacrificiile precedente au fost necesare şi benefice. Partidele 
şi oamenii politici ai CDR, în frunte cu preşedintele 
Constantinescu, au plătit preţul politic al pierderii masive 
de popularitate. Dar a fost un sacrificiu asumat, datorită 
căruia economia a început să funcţioneze pe baze sănătoase, 
ajungând la o creștere spectaculoasă până la finele lui 2008, 
în condiţiile unei scăderi masive a inflaţiei care în 2007- 
2008 se găsea la un nivel cât se poate de european, sub 4%. 

Trebuie să spunem, în acest sens, că PDSR, devenit PSD, a 
avut, între 2000 şi 2004 — şi sub presiunea negocierilor cu 
UE -— înțelepciunea de a nu mai bloca dezvoltarea econo- 
miei libere de piață, mulțumindu-se să-şi însuşească cât 
putea mai mult din beneficiile acestei dezvoltări. Anii 
următori, 2004-2008, cu o guvernare de coaliție mai întîi, 
apoi liberală, au fost de departe cei mai buni şi mai dătători 
de curaj ani ai României postcomuniste. Ca şi guvernarea 
de coaliție dintre 1996 şi 2000, cei patru ani în care prim 
ministru al guvernului României a fost liberalul Călin 
Popescu Tăriceanu au avut un rol esenţial în progresul 
general al ţării, iar faptul că acest rol nu e încă recunoscut 
ca atare de majoritatea opiniei publice este regretabil, dar 
nu poate mdifica realitatea. 


Cetăţenia europeană și provocările acesteia 


O componentă dintre cele mai importante ale acestei 
dezvoltări economice şi sociale este faptul că mulți români 
au plecat în ţări ale UE pentru a lucra acolo. E imposibil de 
precizat câți anume fără un recensământ cât se poate de 
costisitor, dar e vorba de milioane. Mulţi au plecat legal, 
după admiterea României în UE, şi s-au angajat în sectoare 
care aveau nevoie de mână de lucru — agricultură, 
construcţii — sau în servicii menajere, mai ales în Spania şi 
Italia; un fenomen nou, dar foarte greu de gestionat corect, 
este acela al absorbirii masive de cadre medicale în 
sistemele sanitare din țări dezvoltate ale UE. În fine, dar nu 
în ultimul rând, migraţia ilegală a precedat migraţia legală, 
şi acum o însoţeşte, masiv şi mai ales vizibil, cu valuri de 
persoane şi colectivități marginale, provenite din toate țările 
foste comuniste — o „curte a miracolelor” itinerantă care a 
inundat Europa occidentală încă din 1990, culminând în 
timpul războiului iugoslav. În ultimii ani, atât în Italia, cât 
şi în Franța, aceste colonii în mare măsură parazitare au 

declanşat — nu fără complicitatea autorităţilor tentate de 
populism — valuri succesive de pulsiuni prea puţin 
conforme cu valorile europene. 

Pitorescul violent al acestor cohorte de traficanţi de 
toate culorile, ca să nu mai vorbim de mafia rusă încărcată 
de aur care a colonizat nu numai Ciprul, ci şi o bună parte 
din Coasta de Azur, e desigur mult mai interesant pentru 
tabloide decât migraţia legală, fie ea a lucrătorilor sezonieri 
(nu odată exploataţi fără milă), dar şi a medicilor de familie 
sau a doctoranzilor în căutare de laboratoare şi biblioteci 
mai bogate decât cele din patrie - şi, evident, de salarii mai 
decente şi de un statut social şi profesional mai adecvat 
decât cele pe care le găsesc în ţara lor de origine. 

Oricât ar fi de complicate problemele migraţiei con- 
temporane şi consecințele lor, una dintre aceste consecințe 
merită toată atenţia: e vorba de modul foarte concret şi 
palpabil în care o identitate europeană in statu nascendi se 
desprinde din toate aceste dificile evoluții. 


Scena politică şi actorii ei 


Înfrângerea PDSR în noiembrie 1996 a reorganizat 
peisajul politic din România, fără a pune complet capăt 
puterii  moştenitorilor național-comunismului. Opoziția, 
reprezentată de PDSR, alături de partidul xenofob al lui 
Vadim Tudor, PRM, şi de o aripă ceva mai moderată a 
naționaliștilor, deţineau încă mai mult de 40% din voturile 
în Parlamentul României, unde acționau de cele mai multe 
ori conjugat. Opoziția avea nu numai funcții importante în 
conducerea comisiilor parlamentare şi în birourile celor 
două camere, ca şi într-o mare parte a administraţiei locale; 
ea continua, prin interpuşi, să exercite un control subteran 
în aparatul administrativ central şi în serviciile de 
informaţii. Impresia superficială a unei părți importante din 
electoratul CDR, mai ales a celui din capitală, cum că 
partidele din Convenţie câştigaseră totul şi puteau face 


252 


Marşul cel lung 


orice era contrazisă zi de zi, deopotrivă în parlament şi în 
primăriile celor mai multe comune şi oraşe de provincie. 

PDSR a reacționat în fața unei înfrângeri — pe care o 
recunoscuse inițial — răspândind pretutindeni unde putea să 
o facă impresia că victoria CDR şi a preşedintelui acesteia 
este un simplu accident trecător. Accentuată după reuniunea 
NATO la vârf de la Madrid din iulie 1997, consolidată de 
marile elanuri retorice naţionaliste cu care întreaga opoziție 
întâmpina măsurile anti-discriminatorii pe care le lua 
guvernul de coaliţie, ostilitatea față de reforme, fie ele 
economice sau politice, cultivată constant de întreaga 
opoziţie politică şi chiar de PD, care ataca coaliția pentru că 
nu face reformă, dar în acelaşi timp participa cu entuziasm 
la acţiunile populiste îndreptate contra reformei, va atinge 
un punct culminant în iama 1998-1999, ducând, la sfârşitul 
lui ianuarie 1999, la o nouă invazie a minerilor, care îşi 
propuneau deschis să ocupe Capitala. 

Această nouă maree neagră pomise de la pretexte 
economice, dar avea obiective politice foarte clare: să ocupe 
Bucureştii intrând, ca pe vremuri Tudor Vladimirescu, prin 
Cotroceni, unde urmau să-l lichideze pe președintele 
Constantinescu, şi să înlocuiască guvernul legitim cu un 
aşa-zis Consiliu revoluţionar, care ar fi pus capăt nu numai 
ordinii constituționale din România, ci şi oricăror aspirații 
de integrare a ţării în structurile europene şi euro-atlantice. 
E greu de crezut că această lovitură mortală proiectată 
împotriva orientării pro-occidentale a societății românești 
era independentă de contextul tot mai tensionat al 
Balcanilor de Vest şi nu reprezenta, în preziua intervenției 
NATO şi UE în fosta Iugoslavie, rezultatul unor compli- 
cităţi nu doar interne, ci şi externe. 

Cu toate acestea, mineriadele din 1999 au pus în 
evidenţă caracterul ireversibil al proceselor democratice din 
timpul administraţiei Constantinescu. Amenințarea lor a 
suscitat unele complicități şi adeziuni punctuale, dar nu a 
fost capabilă să mobilizeze masele, dimpotrivă, a provocat, 

mai ales în marile oraşe, o mobilizare civică exemplară în 
sprijinul guvernării. Pe de altă parte, spre deosebire de 
mineriadele din 1990 şi 1991, instituţiile statului nu au mai 
fost aliatele minerilor, ci bariera care le-a oprit înaintarea 
spre București. 

E drept că, într-un prim episod, forțele de poliție, 
lipsite de experiența confruntărilor masive în teren, și 
trădate de câțiva dintre comandanții lor, au fost depășite de 
forţa şi coeziunea trupelor de mineri cu o ierarhie îndelung 
exersată în subteran, astfel că minerii, cu Miron Cozma în 
frunte, au mărşăluit până spre Olt, cam jumătate de drum 
din Valea Jiului până la Bucureşti. Asumându-și toate 
riscurile, într-o singură noapte, președintele Constantinescu 
a acceptat demisia ministrului de interne, a numit un nou 
ministru şi a obţinut acordul politic al partidelor parla- 
mentare (cu excepția PRM, al cărui vice-preşedinte fusese 
până cu câteva zile înainte Cozma) pentru a mobiliza 
armata şi pentru a adopta în regim de urgenţă legea stării de 
necesitate şi a stării de urgență, abrogate în 1990 și neglijate 
în anii următori de guvernul Văcăroiu și de președintele 
Iliescu. 

Confruntaţi cu riscul de a se ciocni cu armata, şi în 
condiţiile în care populația Bucureştilor răspundea apelului 
la rezistență al Alianţei Civice, minerii adoptă singura cale 
care le permitea o retragere cât de cât onorabilă, cea a 
negocierilor. La Mănăstirea Cozia are loc o întâlnire, 
prezidată de duhovnicul lui Miron Cozma (sic!), între 
liderul minerilor şi primul ministru Radu Vasile, în urma 
căreia minerii se întorc în Valea Jiului. Pe acest fond, apelul 
lui Vadim Tudor pentru instaurarea unui guvern provizoriu 
se prăbușeşte în asemenea măsură în ridicol încât nimeni 
nu-i mai dă vreo importanţă, ceea ce rămâne, în opinia mea, 
o eroare. 

Câteva săptămâni mai târziu, Înalta Curte de Casaţie 
Şi Justiţie se pronunţa în privinţa recursului procurorilor la 
procesul lui Miron Cozma pentru mineriada din 1991, pe 

care un tribunal o încadrase drept „tulburare a ordinii 
publice”. Înalta Curte revine la încadrarea de origine, cea de 
tentativă de lovitură de stat, și aplică cea mai mică 
pedeapsă prevăzută pentru această infracţiune, 16 ani 
închisoare. Cozma adună iarăși o ceată de mineri pentru a 
invada Bucureștii, dar este arestat în drum şi marșul 
minerilor încetează brusc, punând capăt astfel şi carierei 
politice a „Luceafărului huilei”, şi rolului ortacilor lui în 
subminarea democraţiei. 

O clipă, acest episod a revenit pe prima pagină a 
ziarelor în 2004, când lon Iliescu, în ultimele zile de 
mandat prezidențial, îl graţiază pe Cozma cu acordul 
primului ministru Năstase, provocând o furtună mediatică 
de proporţii care duce la anularea graţierii. Prea târziu însă 
sub aspect electoral: peste puţin timp, într-o competiție 
foarte strânsă, şi în ciuda faptului că PSD va câștiga 
alegerile parlamentare, Adrian Năstase avea să piardă ale- 
gerile prezidenţiale în favoarea lui Traian Băsescu, preșe- 
dintele PD, recent câştigător al celui de-al doilea mandat de 
Primar General al Capitalei şi candidat-surpriză al Alianței 
DA, înlocuitorul din ultimul moment al lui Theodor 
Stolojan, declarat suferind cu doar câteva zile înainte de 
înscrierea candidaturilor. 

Spre deosebire de UDMR, care şi-a definit explicit 
obiectivele specifice, și le-a urmărit cu perseverenţă, dar a 
cooperat constant și pentru realizarea obiectivelor comune 
ale coaliţiei, politica PD a fost alta. PD a susținut constant, 
între 1996 şi 2000, politicile care urmăreau integrarea 
europeană şi euro-atlantică a României, atât prin autoritatea 
lui Petre Roman personal, cât şi prin acţiunea celor doi 
miniștri de externe pe care i-a susţinut — Adrian Severin și 
Andrei Pleşu — precum şi a ambilor miniștri ai apărării — 
Victor Babiuc şi Sorin Frunzăverde. Nici măcar în 
chestiunea conflictului din Kosovo nu au existat defecţiuni 
vizibile, nici în administraţie, nici în parlament, cu toate că 

riscurile unei pierderi de popularitate nu erau de loc 
neglijabile. 

În schimb însă, în politica internă, PD a abuzat tot 
timpul de populism şi de practici conflictuale. Principala 
ostilitate manifestă îi opunea pe „oamenii lui Roman” lui 
Victor Ciorbea şi, în fond, PNŢCD. Conflictul devine acut 
în interiorul guvernului, dar şi în opinia publică, în toamna 
lui 1997, când Traian Băsescu, atunci Ministru al 
Transporturilor, îi acordă lui Claudiu Săftoiu, atunci ziarist 
la „Evenimentul Zilei”, un interviu extrem de agresiv, în 
care se pronunță jignitor la adresa primului ministru 
Ciorbea. 

A urmat o lungă perioadă de criză politică, descu- 
rajantă şi pentru cetăţeni, şi pentru investitorii străini, şi 
pentru cancelariile occidentale. În tot acest răstimp, repre- 
zentanţii PD au atacat vehement partidele din Convenţie şi 
în mod special PNŢCD, s-au prefăcut că părăsesc coaliția 
retrăgându-şi miniştrii din guvern (dar nu şi secretarii de 
stat sau alți reprezentanţi din administraţie). Președintele 
Constantinescu, somat să intervină, a reiterat cu o perse- 
verenţă prea puțin înțeleasă atunci de opinia publică ideea 
că o atare criză nu se poate rezolva decât în Parlament, ceea 
ce era perfect adevărat, numai că Parlamentul nu a făcut 
niciun gest care să ducă la căderea guvernului Ciorbea, nici 
măcar când primul ministru şi-a asumat răspunderea pe un 
pachet de legi reformatoare. Abia când, pe rând, partidele 
din coaliție — PNL, apoi UDMR şi, în fine PNȚCD - i-au 
retras sprijinul politic, Victor Ciorbea s-a simţit obligat să 
demisioneze. 

Și desemnarea lui Radu Vasile în 1998, și cea a lui 
Mugur Isărescu în 1999, s-au făcut cu deplinul acord al 
conducerii PD, şi au adus de fiecare dată un spor important 
de putere liderilor acestui partid. Asta nu i-a împiedicat pe 
cei mai mulţi dintre ei să continue să acţioneze ostil față de 
partenerii de guvernare din CDR, navigând mereu între 
beneficiile participării la guvernare şi popularitatea, chiar 

populismul, unei opoziții din interiorul puterii. Această 
strategie s-a dovedit câștigătoare în alegerile locale din 
2000, cu deosebire în București, unde energia candidatului- 
surpriză, Traian Băsescu, a adus prima mare victorie a PD 
împotriva Convenţiei — sau mai exact împotriva candi- 
datului PNȚCD. 

Un candidat unic al partidelor democratice care să se 
opună lui Ion Iliescu ar fi avut multe şanse de a câștiga 
preşedinţia României şi în 2000; aceasta fusese propunerea 
lui Adrian Severin încă din 1997, dar ea îl costase 
excluderea din PD. Estimând că propria imagine e mult 
prea erodată de deciziile dificile, dar salutare, asumate în 
timpul mandatului său, și ținut la o distanță tot mai mare de 
partidele care îl susținuseră, şi care acum se temeau că Emil 
Constantinescu le va afecta popularitatea, președintele a 
declarat încă din iulie 2000 că nu va solicita un al doulea 
mandat, şi l-a propus coaliţiei de guvernare drept candidat 
unic pe Mugur Isărescu, remarcabilul reorganizator al 
Băncii Naţionale şi primul ministru de mare succes al 
anului 2000. 

PNL a reacționat imediat opunându-i cu încăpățânare 
candidatura lui Theodor Stolojan, fost prim ministru susţi- 
nut de FSN în 1991-1992, de la mineriadă la alegeri, şi care 
în 1996 fusese în fruntea Comitetului de Sprijin al candi- 
daturii lui Iliescu, dar între timp susținea că s-ar fi convertit 
la liberalism. PD-ul lui Petre Roman, care provocase mereu 
mari disensiuni şi crize în guvernarea de coaliție, ducând la 
neîncrederea generală, atât a cetăţenilor, cât şi a mediilor 
economice şi politice internaţionale, nu a acceptat nici el 
să-l susțină pe Isărescu, deşi acesta avea mult mai multe 
şanse să câştige decât Petre Roman. 

În alegerile generale, strategia conflictuală a PD a 
provocat însă o adevărată catastrofă: prins între ce mai 
rămăsese din nucleul dur al CDR şi susținătorii PDSR şi 
PRM, Partidul Democrat abia dacă a obținut locurile care 
i-au permis intrarea în noul parlament, în timp ce candidatul 

său prezidenţial, Petre Roman, cu mai puţin de 3% din 
voturi, punea capăt de fapt pentru totdeauna unui deceniu 
de carieră politică la vârf: la începutul lui 2001, Roman e 
debarcat din fruntea PD, şi Traian Băsescu, până atunci 
fidelul lui, îi ia locul. 

PDSR, rebotezat PSD cu ocazia fuziunii cu PSDR 
(din care Sergiu Cunescu şi apropiații lui se retrag, 
dezgustaţi) e în fine acceptat în Internaționala Socialistă. 
Controlând, împreună cu Partidul Umanist, ceva mai mult 
de 40% din Parlament, PSD formează un guvern monocolor 
în frunte cu Adrian Nastase. Acest jurist încă tânăr, cu un 
palmares occidental din ultimii ani ai dictaturii lui 
Ceauşescu, pe care îl reprezintă la Strasbourg, la Comisia 
pentru Drepturile Omului (sic/), avea să devină Ministru de 
Externe între 1990 şi 1992, apoi Preşedinte al Camerei 
Deputaţilor între 1992 şi 1996, vice-președinte al Camerei 
şi preşedinte executiv al PDSR între 1997 şi 2000. In 2000, 
el părea că personifică un nou stil în partidul fondat de lon 
Iliescu: modern, mai deschis reformelor, în vreme ce 
desemnarea lui Mircea Geoană, până atunci Ambasador al 
României la Washington şi numit acum Ministru de 
Externe, încuraja Occidentul şi înainte de toate SUA, care 
susținuseră desemnarea României ca preşedinte al OSCE 
pentru 2001, şi aşteptau acum dividendele acestei operaţii. 
Noul Ministru de Externe al României avea să le ofere de 
altfel cu asupră de măsură. 

Îndărătul acestei înfățişări lucios „euro-atlantice”, 
puterea redobândită a PSD s-a dovedit mult prea repede a fi 
un aliaj de autoritarism şi venalitate. Aroganţa Primului 
Ministru, denunţată de însuși preşedintele Iliescu — tot mai 
frecvent confruntat cu nerăbdătorul său moștenitor putativ 
care îl împingea vizibil câtre o poziţie strict decorativă prea 
puțin conformă cu energia sa inepuizabilă — a devenit emble- 
matică pentru întregul partid al acestor pseudo-socialiști 
căpătuiți. 

PSD a uzurpat în acești ani eticheta socialiștilor 
europeni, dar nu le-a preluat nici măcar retorica, şi cu atât 
mai puţin politicile de stânga. Într-adevăr, PSD se 
distanțează brutal de poziția stângii europene, nu preia nici 
măcar una dintre temele stângii europene, de la ecologie la 
drepturile minorităților sexuale, trecând prin apărarea 
laicităţii instituţiilor statului sau prin opoziția față de 
războiul din Irak, PSD se distanțează brutal de poziția 
stângii europene, rămânând de un conservatism agresiv care 
îl apropie mai degrabă de neoconservatorii tip Sarah Palin 
decât de social-democraţia europeană. 

Competența tehnică a administratorilor din PSD a fost 
repede întrecută de arbitrariul unei guvernări care a 
practicat fățiș epurările, presiunea polițienească exercitată 
asupra adversarilor politici, oricare ar fi fost ei, şi, mai grav 
încă, asupra reprezentanţilor mass media, cărora le-a 
adăugat corupţia la cel mai înalt nivel și comportamentul 
abuziv al potentaţilor locali ai PSD, repede porecliţi 
„baronii”. Abuzurile Primului Ministru au culminat, la 
începutul lui 2002, cu arestarea în plină stradă a lui Mugur 
Ciuvică, fost Director de Cabinet al preşedintelui României 
între 1996 şi 2000: Adrian Năstase spera fără îndoială să 
lovească astfel şi în Emil Constantinescu şi apropiații 
acestuia, pretinzând că aceştia ar fi elaborat un document 
electronic anonim, care circula sub numele de „Armagedon 
2”, denunţând acte de corupție ale Primului Ministru. 
Acuzat că ar fi pus în pericol siguranța naţională prin difu- 
zarea acestor informații (care nu erau decât un florilegiu al 
articolelor publicate în presă pe această temă), Ciuvică e 
dus în văzul tuturor televiziunilor la Parchet, după o 
percheziţie imobiliară spectaculoasă, iar primul ministru 
apare în persoană la televizor pentru a „denunța” fapta și 
presupusele complicităţi, oferind tot felul de detalii, de 
pildă despre viaţa de familie a împricinatului, care probau 
fără putință de îndoială nu numai că Adrian Năstase era 

furios și speriat, ci și că urmărise îndeaproape, cu mijloace 
oculte, întreaga afacere. 

Această imprudenţă a declanşat o furtună mediatică 
de proporţii. Până atunci mai degrabă simpatizat de 
jurnaliştii care îl creditau cu o perspectivă novatoare, în 
contrast cu lon Iliescu, Năstase devine peste noapte 
adversarul nr. 1 al democraţiei şi al libertăţii presei. Această 
tendinţă se accentuează într-un crescendo tot mai semni- 
ficativ cu cât se apropie scadența electorală din 2004. 
Confruntată cu aceste contestări, conducerea centrală a PSD 
mai comite o eroare considerabilă încercând, în al 12-lea 
ceas, să dea pe mâna justiţiei pe câţiva dintre „baronii 
locali” cei mai compromiși, fără alt rezultat decât pierderea 
controlului asupra militanţilor din teritoriu, ceea ce s-a 
văzut în alegerile din 2004 şi chiar şi după. 

Alianţa DA se constituise în 2003 în vederea câștigării 
alegerilor din 2004, aşa încât faptul că reunea un partid 
liberal de centru-dreapta şi unul declarat de stânga şi 
membru al Internaționalei Socialiste nu a împiedicat pentru 
început colaborarea celor doi actori colectivi. În 2000, cele 
două partide obțnuseră un număr aproape egal de mandate, 
dar, în momentul constituirii alianței, PD se afla în urma 
PNL în sondajele de opinie, în ciuda zgomotoasei campanii 
anti-PSD desfăşurată de Traian Băsescu, Primarul General 
al Bucureştilor, devenit în 2001 preşedinte al PD după 
eliminarea brutală a lui Petre Roman. Personaj charismatic 
în cel mai deplin sens weberian al cuvântului, în primul 
rând prin indiferența sa față de regulile jocului politic, 
Băsescu şi-a format ca primar o puternică şi avidă clientelă 
de afaceri, a consolidat partidul prin fuziunea, în 2002, cu 
minuscului partid naţionalist al lui Virgil Măgureanu (PNR) 
şi a făcut eforturi mediatice pline de succes pentru a se 
poziționa ca principal adversar al PSD. Câştigător al unui 
nou mandat de primar general în alegerile locale din 2004, 
cu promisiunea solemnă de a îndeplini integra! programul 
pe care până atunci nu l-ar fi putut realiza din vina 

conslierilor PSD, Băsescu crează o undă de şoc cu doar 
câteva zile înainte de începutul campaniei pentru alegerile 
prezidenţiale, înlocuindu-l — în hohote de plâns — pe 
Theodor Stolojan, declarat bolnav, în calitate de candidat 
unic al Alianţei DA pentru alegerile prezidenţiale. 

În alegerile parlamentare din 2004, PSD a câştigat, cu 
un scor nu foarte confortabil, mai multe mandate decât 
Alianţa DA. Dar, după ce Traian Băsescu îl va înfrânge pe 
Adrian Năstase în turul doi al alegerilor prezidențiale, 
partidul lui Ion Iliescu se va prăbuşi sub 20%. Debilitat de 
cascada de anchete penale declanşate încă din 2005 (dar 
rămase până azi fără urmări), PSD s-a rătăcit o vreme într-o 
încercare mai degrabă mimată de reformă intemă, inau- 
gurată de marginalizarea parţială a lui Năstase şi chiar a 
părintelui fondator al Partidului, Ion Iliescu, la congresul 
din 2006 la care Mircea Geoană e ales preşedinte. 

După alegeri, preşedinte al PD devine Emil Boc, un 
tânăr universitar clujean care câștigase alegerile pentru 
primăria orașului Cluj. Fidel necondiționat al lui Traian 
Basescu, Emil Boc este iniţiatorul unui adevărat cult al 
preşedintelui, şi, cel puţin formal, autor al unei manevre 
politice surprinzătoare: PD câștigase cu greu calitatea de 
membru al Internaționalei Socialiste, unde făcuse eforturi 
considerabile de a bloca accesul PSD. Or, la congresul PD 
din 2005, o decizie adoptată în unanimitate în mai puțin de 
20 de minute, fără niciun fel de dezbatere şi fără modi- 
ficarea programului politic al partidului, declară o identitate 
de semn contrar a aceestei formaţii politice, metamorfozate 
subit în partid popular de centru-dreapta, şi asta în prezența 
reprezentantului socialiștilor europeni venit la București să 
salute un partid frățesc, şi care asista acum stupefiat la 
această subită cotitură de 180 de grade. 

După alegerile din 2004, câştigate de Traian Băsescu 
cu 51, 22% din sufragii, acesta va creşte vertiginos în 
simpatia populației, mai ales datorită discursului său 
populist, spontan şi direct, îndreptat contra unor categorii 

detestate oricum de majoritatea cetățenilor: oamenii bogaţi 
şi politicienii — cu deosebire cei din guvem şi parlament — 
asociați automat cu corupția la vârf. Încurajat de această 
bruscă încălzire a opiniei publice, la doar câteva luni de la 
constituirea noului guvern, susținut de o coaliţie inchegată 
cu greu prin desprinderea PC şi a UDMR din alianţa 
electorală şi politică cu PSD, preşedintele atacă frontal 
tocmai această coaliție, pe care o califică subit drept „imo- 
rală”, şi cere viguros organizarea de alegeri anticipate. Cum 
însă Constituţia României prevede trei voturi negative 
succesive ale Parlamentului înainte de declanşarea proce- 
sului de alegeri anticipate, liberalii au sfârşit prin a suspecta 
o manevră menită doar să-l înlocuiască din fruntea 
guvernului pe preşedintele PNL Călin Popescu Tăriceanu 
cu Theodor Stolojan, încă liberal şi el în vara lui 2005. 
Drept care primul ministru declară deschis că nu mai e de 
acord cu alegerile anticipate, declanșând astfel ruptura 
Alianţei şi un război fratricid care nu a încetat să se 
agraveze până azi. 

Dacă ar fi fost vorba de un conflict care să se menţină 
în limitele unei coabitări, divorțul dintre cele două palate, 
Cotroceni şi Victoria, ar fi putut să se limiteze la aria 
politicului. Din păcate însă, el s-a agravat când, prefăcut 
subit din partid socialist în partid de centru dreapta, PD 
încearcă să-i convingă pe liberali să se lase absorbiți într-un 
unic partid popular. PNL refuză, ceea ce duce la secesiunea 
unui grup destul de consistent, în frunte cu Theodor 
Stolojan. Membrii acestui grup formează mai întâi un nou 
partid, dar fuzionează repede cu PD, care îşi schimbă 
numele în PD-L; adevărul e însă că, afară de câteva excepții 
izolate, soarta acestor „tovarăşi de drum” devine obscură, 
dovedind că majoritatea liberalilor avuseseră dreptate să se 
distanţeze de o alianță care risca să fagociteze şi oameni, și 
idei liberale. 

Dincolo chiar de scena politică efectivă, conflictul a 
explodat în întreaga societate, pe care a divizat-o şi a 

învrăjbit-o dramatic, ca în primii ani de după revoluţie, 
când FSN transformase adversitatea politică într-un avatar 
al luptei de clasă. Invectivele şi măsurile punitive au mers 
de la acuzarea publică a unor personaje de vază ale PNL, 
începând cu Dinu Patriciu (arestat preventiv, în văzul 
întregii țări) şi continuând cu câţiva miniştri liberali (Teodor 
Atanasiu, Paul Păcuraru, Decebal Traian Remeș) acuzaţi 
public, dar cercetaţi exclusiv mediatic, pentru pretinse 
malversaţii pe care justiția nu le-a probat. Represaliile 
prezidenţiale l-au doborât ulterior şi pe Adrian Cioroianu, 
numit, împotriva dorinței preşedintelui, Ministru de 
Externe, victima unei campanii destructive care ar putea 
servi drept material didactic pentru „character assasination” 
în orice şcoală de jurnalism. 

Treptat, s-a vădit că președintele Băsescu devenise 
beneficiarul unei susțineri contradictorii şi paradoxale. O 
majoritate care aduna laolaltă segmente din electoratul 
pierdut de PSD şi, încă şi mai mult, de PRM, s-a asociat cu 
o parte importantă din intelighenţia anticomunistă a anilor 
'90, asigurându-i lui Traian Băsescu o susţinere pe care 
adevărata lui statură politică e departe de a o justifica. 
Personaj charismatic în sensul cel mai deplin al cuvântului, 
inclusiv datorită refuzului său de a respecta regulile jocului 
— fie ele constituționale, instituționale, politice sau chiar de 
comportament — Traian Băsescu nu a încetat să beneficieze 
de sprijinul unei puternice clientele de afaceri, la fel de 
corupătoare şi de corupte ca şi clientela tradiţională a PSD, 
căreia aspiră să-i ia locul, şi, pe de altă parte, de com- 
plicitatea serviciilor de informaţii cu care are legături 
anterioare anului 1989; întărite în 2002 prin fuziunea PD cu 
minusculul partid al lui Virgil Măgureanu, aceste legături i- 
au asigurat lui Traian Băsescu un sprijin necondiţionat, în 
schimbul unei legislații care le dădea puteri foarte mari; e 
foarte probabil că blocarea acestor proiecte de către 
guvernul condus de Călin Popescu Tăriceanu se află în 

bună măsură la originea conflictului dintre președinte și 
primul ministru. 

Abilitatea tandemului invizibil constituit din preşe- 
dinte şi serviciile secrete s-a vădit pe deplin în operaţia prin 
care Traian Băsescu a confiscat condamnarea regimului 
comunist. După ce refuzase în repetate rânduri orice gest în 
acest sens, în vreme ce liberalii din guvern înfiinţau încă de 
la finele lui 2005 Institutul pentru Investigarea Crimelor 
Comunismului, reluau Legea lustraţiei şi promovau legi 
reparatorii pentru foștii deținuți politici, brusc, un an mai 
târziu, președintele înființează o Comisie Prezidenţială 
Consultativă pentru Analiza Dictaturii Comuniste şi, la 18 
decembrie 2006, prezintă în Parlament sinteza raportului 
înaintat de aceasta. Intr-o sarabandă de injurii vehemente 
declanşate de PRM, al cărui lider se dă în spectacol fără 
urmă de decenţă, preşedintele declară nelegitim și criminal 
regimul comunist, incriminând chiar şi continuitatea 
guvernării Iliescu cu acest regim. 

Scandalul fără precedent din parlament a contribuit 
fără îndoială într-o măsură importantă în transformarea 
subită a lui Traian Băsescu în efigie a anti-comunismului. 
Fără a lua în seamă antecedentele personajului, sau faptul 
că, în 1997, Emil Constantinescu îl precedase în această 
acţiune simbolică, ignorând până azi faptul că niciuna 
dintre măsurile legislative sau instituționale pe care raportul 
din 2006 le presupunea nu a fost adoptată în cei patru ani 
care au urmat, o bună parte a electoratului urban educat nu 
a încetat până azi să nu ia în seamă faptul că anti- 
comunismul lui Traian Băsescu e departe de a fi autentic. 
Nici măcar alianţa din 2008 cu partidul lui Ion Iliescu nu i-a 
dezvrăjit pe fidelii necondiţionaţi ai președintelui, care nu 
au încetat în schimb să incrimineze PNL şi pe candidatul 
acestuia din 2009, Crin Antonescu, tocmai pentru apro- 
pierea de același PSD. 

PSD încearcă, în 2007, să provoace suspendarea 
preşedintelui Băsescu, pe care îl acuză — nu pe nedrept — de 

încălcarea prevederilor Constituţiei, reuşind să determine 
un vot în acest sens în Parlament. La referendumul care a 
urmat, însă, Băsescu a fost reconfirmat în funcţie prin votul 
popular, prea puţin sensibil la argumentele de drept 
constituțional, copleșit de propaganda PD (între timp 
devenit PD-L) şi iritat de interimatul prezidenţial al unuia 
dintre cei mai detestați PSD-işti, Nicolae Văcăroiu. E 
adevărat, victoria lui Traian Băsescu nu a fost în niciun fel 
una decisivă, la referendum prezentându-se mult mai puțin 
de jumătate din numărul alegătorilor cu drept de vot, dar 
oamenii preşedintelui au putut clama că peste 60% dintre 
cei care votaseră nu acceptau suspendarea lui Traian 
Băsescu, demonizând sistematic majoritatea parlamentară 
care votase în favoarea acesteia, „cei 322”. 

În ciuda faptul că referendumul I-a ajutat în primul 
moment mai degrabă pe Băsescu şi PD-ul, PSD a profitat şi 
el de regăsirea propriei combativități, precum şi de o alianță 
conjuncturală cu PNL care, rămas singur la guvernare din 
2007, cu doar 20% din voturi în Parlament, a fost silit de 
împrejurări să plătească susținerea PSD, ca şi cea a UDMR. 
Această neașteptată „antantă cordială” putea duce la o 
coaliție care să trimită PD-L în opoziţie. Dimpotrivă însă, 
PSD -— care obţine practic același număr de voturi ca şi PD- 
L în alegerile parlamentare din iama lui 2008, se aliază pe 
neașteptate cu PD-L, executînd astfel o manevră politică de 
bună seamă susținută din umbră de preşedintele Băsescu, 
care declară că majoritatea de peste 70% astfel constituită 
era visul său. Peste mai puţin de nouă luni însă, visul se 
destrăma: în prag de alegeri prezidenţiale, cele două partide 
încep o dispută care se va învenina foarte repede. 

Până atunci însă, într-un mod destul de neaşteptat 
după o campanie electorală în care promisiunile necen- 
zurate de creşteri salariale se îngemănau cu mita electorală 
flagrantă, noul guvern PDL-PSD, instalat în ultimele zile 
ale lui 2008, iese la rampă cu declaraţii panicate de 
iminență a crizei și cu un program drastic de austeritate. 

După ce ambele partide aflate acum la guvernare profitaseră 
masiv de pe urma legii care prevedea creșterea salariilor 
profesorilor cu 50% — lege pe care, în pofida apelului la 
prudență al primului ministru Tăriceanu, Traian Băsescu o 
promulgase, declarând chiar că şi medicii ar trebui să 
solicite o mărire similară — noul guvern își inaugurează 
mandatul printr-o ordonanță de urgență care suspendă 
aplicarea legii abia adoptate. Un adevărat program de 
agravare a crizei, prin declaraţii panicate şi prin creșterea 
bruscă a impozitării, continuă imediat prin introducerea 
unui impozit forfetar care a aruncat în faliment peste 10 000 
de întreprinderi mici şi a declanşat primul val de creştere a 
şomajului. 

O nouă criză în raporturile Rusiei cu Ucraina este 
dramatizată şi ea de cabinetul Boc, care se precipită să 
declare „situație de urgență”, doar că, din ignoranță sau 
neglijență, anunţă „stare de urgență”, declanșând un nou vai 
de neliniște în opinia publică. Absența oricărei strategii de 
stimulare a economiei, coroborată de un discurs care 
ostilizează opinia publică împotriva unor segmente din 
societate — când aviatorii sau magistrații, când militarii sau 
profesorii, când toţi bugetarii sau toți pensionarii de-a 
valma — denunţate că ar avea venituri „nesimțite”, după 
expresia primului ministru Boc, accentuează starea de 
ostilitate şi agresivitatea, nu doar verbală, in societate. 
Treptat, convingerea că România se confruntă cu o gravă 
criză economică se generalizează, creşte şomajul şi numărul 
falimentelor, astfel că scad dramatic şi incasările la buget 
iar investițiile majore dispar aproape cu totul. 

Amestecul de panică și lipsă de coerenţă, sporite de 
indiferența față de consecințele propriilor decizii şi de 
numărul mare de acte normative recunoscute drept 
neconstituţionale de Curtea Constituţională, atât în cele 
nouă luni de colaborare între PD-L şi PSD, cât și după 
aceea, au dus în ultimă instanță la prima moţiune de 

cenzură victorioasă din istoria postdecembristă a României, 
votată la 13 octombrie 2009. 

Consecințele acestei moţiuni şi ale foarte inspiratei 
soluţii propuse de liderul PNL Crin Antonescu, care 
convinge PSD și UDMR să se unească într-o nouă majo- 
ritate parlamentară, în jurul proiectului unui guvern politic 
de coaliție, condus însă de un independent, în persoana lui 
Klaus Johannis, primarul de succes al Sibiului, sunt anulate 
de președintele Băsescu, care propune alte două echipe. 
Eșecul acestora în parlament — prima în frunte cu un 
independent, Lucian Croitoru, şi a doua condusă de un 
primar de sector, pedelistul Liviu Negoiţă — a avut drept 
rezultat prelungirea artificială a mandatul guvernului Boc 
(supranumit Boc III) care a administrat România în timpul 
alegerilor prezidenţiale. Al patrulea guvern Boc a fost votat 
de noua coaliție parlamentară constituită după câştigarea 
unui nou mandat de către Traian Băsescu; instalat la 23 
decembrie 2009, guvernul Boc IV va fi remaniat la 3 
septembrie 2010 (Boc V). 

În ciuda acestor agitații guvernamentale, câştigarea 
alegerilor prezidenţiale din decembrie 2009 de către Traian 
Băsescu a consolidat poziţia PDL în Parlament, unde 
distribuţia forțelor politice a fost răsturnată de recom- 
punerea majorităţii, atât prin defectarea UDMR din tabăra 
opoziţiei în cea a puterii, cât şi prin manevrarea unui număr 
de parlamentari aleşi în 2008 sub sigla PSD şi, respectiv, 
PNL, dar care au părăsit aceste partide şi au constituit, în 
pofida regulamentelor celor două camere, un grup parla- 
mentar independent și chiar un nou partid, Uniunea 
Naţională pentru Progresul României, participant la 
guvernare în 2010, în pofida faptului că nu exista în 
momentul alegerilor din 2008. 

Cu forțe reunite, preşedintele Băsescu și primul 
ministru Boc au reluat politicile mecanice de austeritate, 
impunând, în vara lui 2010, reducerea cu 25% a salariilor 
bugetarilor — cel mai sever program de reduceri salariale 

din întreaga Uniune Europeană. Încercarea de a reduce și 
pensiile cu 15 % a fost respinsă de Curtea Constituţională, 
şi a trebuit să fie înlocuită imediat cu creșterea TVA de la 
19 la 25% şi cu impozitarea tuturor pensiilor, oricât de 
modeste ar fi acestea. În acelaşi timp, rezultate oficiale 
vădesc faptul că firme şi întreprinzători ale căror legături cu 
PDL sunt de notorietate, au izbutit să-și dubleze sau să-și 
tripleze profiturile în pofida crizei. 

În consecință, nu doar că popularitatea preşedintelui 
Băsescu şi a partidului său s-a prăbuşit masiv, abia 
atingând, în septembrie 2010, o cotă de 12%, dar au apărut 
şi mişcări de protest tot mai ample şi mai riscante, câtă 
vreme antrenează nu numai funcționari, profesori sau 
şomeri, ci şi reprezentanți ai forțelor de ordine. După 
aproape şase ani de exercitare a celei mai înalte magistraturi 
în stat, Traian Băsescu, care promitea mult şi în lupta contra 
corupției, şi în politicile menite să aducă prosperitate 
românilor, pare să fi obţinut rezultatul invers. Încercarea sa, 
după infinite ezitări şi eschive, de a instrumentaliza 
condamnarea comunismului pentru a continua să fidelizeze 
electoratul fostei Convenții Democrate şi alegătorii tineri, 
nu pare să-i mai poată oferi acum spațiu de creştere, iar 
războiul intern din PDL pe care îl dirijează aproape fățiș nu 
are nici el cum să-i asigure supraviețuirea politică după 
2014. De aceea, e foarte probabil că și președintele, şi 
apropiații lui, vor acţiona pentru a asigura cu orice preţ 
perpetuarea la putere a camarilei prezidenţiale. Timpul 
seducţiei a trecut de mult, și duritatea confruntărilor care 
pot fi anticipate încă de pe acum crează riscuri importante 
pentru însuşi viitorul democratic al României. 

C.D.: Zoe, afirmați — şi vă urmez în această analiză şi 
estimare a situaţiei politice din România, pe durată lungă — 
că s-ar putea vorbi, pe de o parte, de un populism „aca- 
parator” şi, pe de altă parte, de o fațadă în ceea ce privește 
Legea şi instituţiile, în ceea ce priveşte Constituţia adoptată 
în 1991, acceptată cu o largă majoritate prin referendum şi 
revizuită în 2003. O fractură gravă și periculoasă, ce ar 
putea conduce la o instrumentare a legii în funcție de intere- 
sele de partid, care sunt în mare măsură interese clientelare. 

Având în vedere acest tip de mentalități ale clasei 
politice la putere, v-aş întreba dacă un schimb de generații 
ar putea instaura o nouă relație între opinie şi politică. Dacă 
nu cumva, plictisită de gesticulaţia reglărilor de conturi şi 
de manipulările vizibile din PSD în 2006-2007, tânăra 
generaţie educată se retrage în sfera privată. Am asista, în 
acest caz, în ciuda aparenţelor de ruptură cu vechiul regim 
din anii comunismului, la o continuitate tragică: pe de o 
parte, sfera politicului, pe de alta, evoluţia unei societăți 
civile care abandonează politicul, căutând alte valori: reu- 
şita personală în căutarea unei bunăstări economice (astăzi 
posibilă), în căutarea culturii, a spiritualității... şi demobi- 
lizarca față de o democratizare care a decepționat şi 
continuă să decepţioneze. Credeţi că o nouă ambianţă 1996, 
adică o nouă speranţă de schimbare şi de găsire a unui Sens, 
la nivel politic, ar mai fi posibilă? 


Z.P.: Cred că aveţi dreptate. Unul din marile pericole 
ale anilor ce vin este dezimplicarea cetățenilor. Analiza mea 
este poate și mai alarmată decât a dumneavoastră, căci acest 
pericol depăşeşte, după părerea mea, cadrul românesc. O 

fantomă, aş spune, bântuie Europa. Fantoma populismului 
„postmodern””, adică a unui populism resurgent care nu 
are încredere în politic, nu se mai simte reprezentat de 
democraţia reprezentativă, care îi disprețuiește în bloc pe 
politicieni şi se exprimă, la limită, prin incendierea mași- 
nilor. Spunând aceasta, mă înscriu în linii mari pe direcția 
tezelor lui Ivan Krastev, politologul bulgar care a scris cel 
mai mult despre această nouă boală a secolului din țările 
ieşite recent din comunism, bazându-se pe conceptele de 
postcomunism şi globalizare, cele două elemente genera- 
toare de mari neliniști în societăţile contemporane“. 
România are, desigur, propriile sale probleme, începând cu 
tendinţa vizibilă de a acorda încredere personajelor 
charismatice. Pe de altă parte, neîncrederea — mergând până 
la ostilitate -— în partidele politice şi în instituţiile 
tradiționale ale democraţiei, şi în primul rând în Parlament, 
este din ce în ce mai dramatică în Europa: răspunsul negativ 
al Franței şi Olandei la referendumul privind Europa nu a 
fost încă pe deplin depășit. 

Dezimplicarea depășește cu mult simpla căutare a 
unei mai bune condiţii materiale a vieții individuale, și ea 
este cu atât mai periculoasă pentru democraţie cu cât 
întreține o criză de încredere, generală în Europa, foarte 
vizibilă chiar şi în Franţa, în instituţiile tradiţionale ale 
democraţiei. Există riscul ca acest spirit al secolului să 
conducă fie spre o democraţie „directă” de tip venezuelian, 
fie spre o democraţie „dirijată” de tip rusesc. 

În aceste condiţii, nu ştiu dacă România ar trebui să 
reediteze situația din 1996 sau să o evite. Deja în decembrie 
2004, la cel de-al doilea tur al alegerilor prezidenţiale, 

Traian Băsescu a folosit cât a putut acele „les lieux de 
mémoire” tradiționale ale opoziţiei, sărbătorindu-şi cele 
două victorii în Piaţa Universităţii. El continuă să cultive 
acest spirit, prin insistența sa, mai ales discursivă, asupra 
deschiderii arhivelor Securității sau a condamnării comu- 
nismului. Este totuși puţin probabil că în 2009 va putea 
reedita aceleaşi teme, după cinci ani de mandat. Este 
evident că îşi va căuta alte arme. Schimbarea preconizată a 
modului de scrutin, care ar trebui să înlocuiască votul 
proporțional printr-un sistem uninominal, corespunde în 
egală măsură intenţiei preşedintelui de a bulversa partidele 
politice şi neîncrederii generale a cetățenilor faţă de 
partidele politice care ar trebui să le reprezinte interesele. 
Care vor fi rezultatele concrete? Greu de prevăzut, atât timp 
cât nu se ştie exact care va fi varianta finală a viitorului 
mod de scrutin. Dar rezultatele simbolice sunt previzibile: 
se va produce o criză gravă a tuturor partidelor, partidele 
medii riscă să dispară, iar partidele „mari” vor fi în parte 
distruse de această mişcare generală a personalului politic. 
Fărâmițarea lor va favoriza cu siguranță, cel puţin într-o 
primă instanță, personalizarea puternică a puterii, ampli- 
ficând şansele populismului. Aceste dezvoltări se vor 
desfășura în două etape: în 2008, vor avea loc alegerile 
locale şi parlamentare, iar în 2009, cele prezidențiale. Care 
vor fi efectele acestui decalaj al alegerilor, o premieră în 
România? Până acum, alegerile prezidenţiale și cele 
parlamentare formau un bloc, sprijinindu-se reciproc. Mai 
mult, recentele manevre vizând suspendarea preşedintelui 
complică jocui politic. Asupra unei chestiuni precise cel 
puţin, efectul lor imediat este foarte vizibil: aceste manevre 
adâncesc ruptura dintre clasa politică şi cetăţeni. 


C.D.: Cea de-a doua întrebare se leagă și decurge din 
prima constatare. Ca universitar, intelectual, om politic şi 
jurnalist politic, vă aflaţi în contact permanent cu tinerii. 
Cum percepeţi acest nou tineret, după ce ați cunoscut 
Studenţii din anii comunismului? Care le sunt reperele 

identitare? Pasiunile? Aș adăuga: cum estimaţi evoluţia 
persoanelor tinere de sex feminin? Aţi scris despre statutul 
femeii, despre suferinţele femeilor constrânse de o politică 
de natalitate din 1966, sub un control polițienesc umilitor, 
înăsprit în anii 1980. Cum se traduce eliberarea post '89 
pentru femeile de azi? Ştim că s-au publicat studii și că 
altele sunt în curs, datorită relaţiilor şi sprijinului USAID 
sau al altor ONG-uri. Această evoluție a cunoaşterii 
corespunde unei transformări în profunzime a moravurilor 
şi a realităţilor? 


Z.P.: Sunt aici mai multe întrebări. Le voi lua pe rând. 
Mai întâi, femeile: trebuie să distingem între elementele 
lizibile şi procesele de profunzime. Mai mult, este necesar — 
de aceea suntem istorici — să ne oprim un moment asupra 
statutului femeii înainte de 1989. Instaurarea regimului 
comunist a însemnat pentru condiţia femeii o cotitură mai 
ambiguă decât se consideră de obicei: trebuie să se spună că 
femeile au cucerit piața muncii, sau că această piață și le-a 
aservit? Pe fondul unei mentalități încă patriarhale, apariția 
bruscă a modelelor de promovare feminină masculinizată — 
de pildă femeile conducătoare, ca Ana Pauker, dar și 
femeile stahanoviste, tractoriste sau de alte meserii — este 
foarte vizibilă. Şi ce să mai spunem despre „burghezele” 
mici şi mari, obligate deodată nu numai să-şi câştige 
existența dar să și asigure traiul unei familii întregi, în 
situaţia în care susținătorii tradiţionali, bărbaţii, erau arestați 
sau supuşi la nenumărate interdicții pentru că fuseseră 
înainte exploatatori, militari sau magistrați? Au fost mii de 
biografii frânte, proiecte feminine de viață deturnate brusc. 
Ce să mai spunem despre femeile de la ţară, smulse brusc 
din gospodăriile lor şi private de rolul lor tradiţional, prin 
colectivizare? 

Toată această bulversare socială părea că se stabili- 
zează cât de cât în momentul în care cuplul Ceauşescu 
intervine, cu viziunea sa arhaică despre familie, grefată pe 
un discurs natalist asociat într-un mod paradoxal cu 

modelul promovării femeii copiat din Occident. Am scris în 
altă parte că decretul de interzicere a avortului în 1966 a 
marcat un nou stil al represiunii comuniste, cu efecte asupra 
ansamblului societăţii, dar este foarte evident că primele 
sale victime au fost femeile. Am condus o lucrare de licență 
bazată pe discuţii cu femei din generaţia nubilă la sfârșitul 
anilor 1960: o realitate îngrozitoare transpare la fiecare 
frază. 

Contradicţia unei politici care pretindea că emanci- 
pează femeia, reducând-o în acelaşi timp la rolul de 
reproducătoare a națiunii, a produs o multitudine de efecte 
perverse, încă vizibile în neîncrederea reciprocă dintre 
femei şi politic, ca şi în reificarea femeii şi în violenţa la 
care aceasta este supusă și azi — în familie, pe stradă sau, 
simbolic, în media. 

Cu toate acestea, există elemente de progres în zone 
mai puțin pasionante pentru televiziune poate, dar care 
rămân semnificative: în afaceri, numărul femeilor care 
exercită responsabilități de înalt nivel este considerabil, 
ONG-urile cele mai importante din ţară sunt cel mai adesea 
conduse de femei, în universităţi, feminizarea poziţiilor de 
decizie, uneori chiar de prestigiu, este vizibilă, cel puţin din 
interiorul profesiei. 

În politică, sunt puţine femei. Aceasta ţine, după 
părerea mea, nu atât de o discriminare directă, cât de preju- 
decăți existente de ambele părți. Opinia publică nu este 
ostilă prezenţei femeilor în sfera politică: dimpotrivă, 
sondajele de opinie arată de obicei o majoritate favorabilă 
promovării politice a femeilor. Practica cotidiană a politicii 
este însă adesea în contradicție cu sondajele. Dincolo de 
declaraţiile de principiu, practica rezervă femeilor cel mult 
un rol minor sau decorativ. 

Pe de altă parte, femeile înseși se feresc de politică, 
care li se pare a fi o meserie murdară. Mai există, fără îndo- 
ială, o fidelitate mai accentuată la femei față de modelele de 
comportament tradițional „modeste” sau „discrete”: a nu te 
pune în evidenţă, a nu spune niciodată lucruri bune despre 

sine în mod explicit, a-i lăsa pe alții să o facă, să îți propună 
o avansare etc., tot atâtea modele care sunt rareori utile într- 
o carieră politică! Mai sunt încă discriminări în politică, ca 
peste tot de altfel, chiar dacă acest lucru nu e recunoscut 
deschis: orice femeie ştie că, dacă vrea să reuşească, trebuie 
să fie de două ori mai performantă decât bărbații. Și dacă, 
în sfârşit, ne întrebăm „la ce visează fetele”, riscăm adesea 
să descoperim că ele visează la căsătorii cu oameni bogaţi 
sau la cariere de call-giri de lux. Prostituţia, invizibilă în 
perioada comunistă, a devenit flagrantă și a căpătat o 
dimensiune internaţională neliniştitoare. Cât despre munca 
legală în străinătate, pentru care multe femei au plecat, se 
ridică adesea probleme dramatice în familii, mai ales pentru 
copii. 

Legislaţia a încercat să găsească soluţii pentru 
aspectele care intră cel mai mult în contradicţie cu acquis-ul 
comunitar — legi împotriva violenţei domestice, a hărțuirii 
sexuale, legislația generală anti-discriminare -, dar trebuie 
acționat şi dincolo de planul strict al legii. Pentru a da un 
Singur exemplu: chestiunea feminină în programele și 
manualele școlare. Manualele, cele de istorie în mod 
special, dar până la abecedare chiar, trebuie revăzute dacă 
vrem să evităm persistența prejudecăţilor la generaţiile 
viitoare. Cu prudență totuşi: nu se poate nega faptul că în 
fizică, de pildă, singura mare figură feminină rămâne Marie 
Curie. Ar fi absurd să vrem să inventăm altele. Şi nu putem 
continua să criticăm mereu societăţile trecute pentru faptul 
că au avut structuri diferite față de cele pe care le 
considerăm bune astăzi. 

Obiceiul recent, mai ales în mediile universitare 
americane, care constă în a transfera judecăţile luptei de 
clasă de tip stalinist asupra altor conflicte — de gen, rasă etc. 
— este iritant pentru noi, care am trăit experiența de bază a 
stalinismului şi a luptei de clasă. Nu înseamnă că dacă scrii 
la tot pasul s/he sau o marginalizezi pe femeia casnică 
contribui neapărat la sporirea dreptăţii sociale. 

În al doilea rând: tinerii. Chestiunea este la fel de 
complicată. Descoperim actualmente carențele sistemului 
educaţional, care nu sunt, de fapt, decât forme agravate ale 
distorsiunii sistemului social trecut. Fractura între perfor- 
manţa unei minorități foarte motivate, care îşi demonstrează 
excelența în marile instituţii şi laboratoare din Occident, şi 
o majoritate dezorientată, insuficient pregătită, dacă nu mai 
prost, pe fondul unei penurii cronice a învățământului, în 
momentul în care societatea descoperă un univers întreg de 
profesii, de moduri de a te îmbogăţi repede, de precarități 
sau de expatriere rentabilă, provoacă un mare şoc: șocul 
anului (2008) în opinia publică românească. Am descoperit 
deodată criza educaţiei naţionale. Este o problemă care, 
dincolo de elementele moştenite din regimul trecut, depă- 
şeşte frontierele României, evidențiind faptul că educația, la 
acest început de secol XXI, este, peste tot, încă dominată de 
modelele, instituţiile şi valorile secolului al XIX-lea. 

Dar ceea ce este specific românesc — o altă moștenire 
gravă a anilor Ceaușescu — este corupţia în școli, dimpreună 
cu statutul, disprețuit, al profesorului: prost plătit, adesea 
insuficient format, umilit odinioară de activiștii partidului 
comunist, astăzi de către noii îmbogăţiți și odraslele lor, 
care își bat joc de starea sa materială precară, „proful” nu 
mai poate ţine pasul cu lumea televiziunii globalizate şi a 
internetului. 

Este imposibil, dacă nu chiar inutil, să vorbim despre 
tineri în bloc. Între doctorandul care are toate şansele să 
obţină un stagiu în Franța sau în Germania, pe de o parte, şi 
contemporanul său care, neavând un serviciu fix, își petrece 
timpul la birtul din sat sau ascultând rock şi rap românesc în 
blocurile de periferie, nu există un destin comun. România 
se confruntă acum cu o alegere dificilă: de-abia ieșită din 
starea sa cronică de sărăcie, în ce să-și investească mica sa 
avere? În susţinerea viitoarelor elite sau în prevenirea 
declasării tinerilor prost educați şi lipsiţi de şanse din aceste 
orașe-dormitor? De ambele părți, de altfel, Eldorado-ul 

occidental rămâne un miraj. Putem prevedea uşor cine vor 
fi câştigătorii. 


C.D.: Considerând acum politica extemă a României, 
trebuie să-mi recunosc perplexitatea, pe de o parte, şi să fac 
niște propuneri, pe de alta. Şi să vă întreb. Perplexitate. Incă 
din 2001, pe când prietenia ruso-americană era subiectul la 
ordinea zilei, la începutul războiului antiterorist, am avut 
sentimentul unei atitudini obediente a Bucureștiului, care 
părea a fi la remorca Washingtonului. Desigur, după candi- 
daturile din 1997 şi 1999, România dorea să se integreze în 
NATO. Angajamentul României în Afganistan, din 
octombrie 2001, este perfect explicabil. Şi Franţa este 
prezentă. 

Dar proclamările solemne de prietenie față de admi- 
nistraţia Bush — oricare ar fi fost greşelile Washingtonului — 
sunt surprinzătoare. Obedienţa președintelui Băsescu 
privind „marele proiect Marea Neagră”, de inspirație neo- 
conservatoare, poate surprinde. Ce interes poate avea 
Bucureştiul să apară, faţă de politica puterilor riverane, 
Rusia şi Turcia, ca fiind susţinătoarea Statelor Unite ca 
factor de influență în zona Mării Negre? Nu înseamnă să 
alimenteze dificultățile în relaţiile cu Ankara şi, fireşte, cu 
Moscova? Aceasta, într-un context în care dialogul dintre 
România şi Ucraina se dovedește a fi dificil. 

Pe de altă parte, mi se pare că această postură se afirmă în 
defavoarea eficacității politicii regionale a Bucureştiului. 
Mă gândesc la evoluţia Balcanilor occidentali, la dosarul 
foarte complex al Serbiei și Kosovo. Fără a reveni la 
ambițiile pe care le nutrea celebrul istoric român Nicolae 
lorga, cred că România are un rol important de jucat în 
spațiul balcanic. Şi am putea visa la o expertiză românească 
elaborată într-un program solid privind evoluția Balcanilor. 
Preşedinţia Băsescu a avut o viziune precisă atunci când a 
respins şi criticat statutul de independenţă viitoare pentru 
Kosovo. De ce nu s-ar merge mai departe, declanşându-se o 
reflecţie despre naţiuni, regiuni, federaţii în Balcani? 

România este membră în UE. Nu ar putea deveni 
Susținătoarea cauzei Balcanilor la Bruxelles şi motorul unui 
proiect coerent? 

Haosul politic şi mizele energetice sunt atât de mari, 
încât există un adevărat câmp de reflecţie şi de acţiune care 
ar putea fi abordat. 


Z.P.: Sunt întru totul de acord. România s-a con- 
fruntat cu imperative de neocolit, uneori contradictorii, în 
opţiunile sale de politică internaţională; deşi nu le-a 
respectat întotdeauna, afişând tocmai consideraţia sa redusă 
față de angajamentele decurgând din negocierile de 
adeziune la Uniunea Europeană, de îndată ce o opţiune 
părea să se impună între angajamentele sale şi parteneriatul 
cu Statele Unite — la fel de angajant, de altfel. În loc să 
negocieze, guvernul român, în frunte cu Adrian Năstase, a 
preferat să ironizeze... Este de asemenea evident că acea 
complementaritate a politicilor de integrare şi a politicilor 
de colaborare regională, sistematic proiectată şi practicată 
de administraţia Constantinescu, a fost ulterior abandonată, 
întărindu-se, în schimb, obediența pe care aţi semnalat-o. 

Pe de altă parte, neoconservator sau nu — el era, de 
fapt, bi- partizan, cel puțin la originie — proiectul „Marea 
Neagră” este foarte interesant în sine, nu numai pentru 
România, dar şi pentru întreaga Uniune Europeană: acesta 
este susceptibil să asigure frontiera orientală a Uniunii şi, în 
același timp, să reducă riscurile pe care le comportă 
monopolul energetic al Rusiei. Administraţia Băsescu nu a 
ştiut însă, sau nu a vrut, să explice proiectul, şi nici nu a 
încercat să construiască temeinic un adevărat acord 
inaugural, în acest sens, al țărilor riverane cu Bruxelles-ul. 
Prezentat într-o manieră inabilă, în trena administraţiei 
Bush, cu accentele explozive ale intervențiilor preşedintelui 
român la adresa Rusiei, proiectul a iritat Moscova, 
Bruxelles-ul de asemenea, fără îndoială; el a iritat cu 
siguranță Ucraina şi chiar Turcia, în ciuda parteneriatului 
tradiţional pe care Ankara l-a dezvoltat de multă vreme cu 

România. În final, situat în mod deliberat pe linia viziunii 
americane a unui „Mare Orient Mijlociu” democratizat, 
proiectul „Marea Neagră” a fost fatalmente antrenat în 
naufragiul administrației Bush în Irak. 

Aveţi perfectă dreptate în chestiunea Balcanilor. Şi în 
această privință, ar trebui mai întâi reluate politicile de 
colaborare regională, refăcută relația de cordialitate pe care 
reuşisem să o stabilim începând cu 1997. Ar trebui mai ales 
să începem prin a asuma statutul sud-est european al 
României: după cum bine știți, președinţiile succesive 
Iliescu au încercat să-l escamoteze, pretinzând că România 
ar fi adevăratul centru al Europei Centrale. Or, România 
are, cu avantaje și dezavantaje, acest dublu statut de 
periferie a centrului şi de centru al periferiei, dacă pot spune 
aşa; dacă s-ar decide să folosească acest lucru ca pe un atu, 
ar putea avea beneficii tot atât de importante ca şi cele 
obținute în 1999. Pentru moment, concepţia destul de 
elementară a preşedinţiei române, care pare să reducă 
întregul context internațional la o ierarhie foarte simpli- 
ficată a forţei brute, nu este favorabilă acestor nuanţe. 

În concluzie, cred că este timpul să regândim complet 
interesul naţional şi identitatea însăși a României ca 
membră a Uniunii Europene: fără complexe de inferioritate, 
fără vanitate arogantă şi fără nombrilism, trebuie să 
construim o viziune strategică a României europene, atât în 
politica internaţională, cât şi în politică pur și simplu. 


C.D.: În final, mă voi face avocatul diavolului. La 
momentul actual, sfârșitul anului 2007, care vă sunt 
temerile pentru România? 

În ceea ce mă priveşte, cel mai rău lucru ar fi accen- 
tuarea tendințelor de abandonare a dezbaterii politice reale, 
asociată cu o închidere antioccidentală şi xenofobă a 
opiniei. Mi-e teamă că o afişare prea zgomotoasă a angaja- 
mentului pro-american ar putea antrena o deziluzie şi, pro- 
gresiv, o respingere a acestei influențe. Un fel de dezechi- 
libru profund care ar oscila între tendința unui atlantism 

integral și aceea a unui suveranism şovin. Instalarea bazelor 
americane în România ar putea conduce la refuzul temător 
al unei alianțe care oferă securitate, desigur, dar implică şi 
riscuri. În Polonia şi Republica Cehă, opinia nu este deja 
foarte rezervată față de instalarea pe teritoriul lor a ele- 
mentelor de strategie de apărare ale scutului anti-rachetă? 


Z.P.: Atunci când guvernul a lăsat să se înțeleagă că 
voia să retragă contingentul român din Irak, reacţia opiniei 
publice nu i-a fost favorabilă, în ciuda faptului că soarta 
militarilor români o neliniștea. Proamericanismul are o 
istorie prea veche în România pentru a se transforma atât de 
repede în contrariul său. Va exista fără îndoială o dezbatere, 
dar o dezbatere în care strategia anti-rachetă va fi prezentă 
mai ales pentru că această strategie nu include România şi 
Bulgaria. Există de altfel pentru moment o supapă foarte 
eficace în opoziția, mai mult sau mai puţin justificată, dintre 
Statele Unite în general și administraţia Bush, care, apro- 
piindu-se de final, poate fi oricât incriminată. Cu siguranță, 
un proamericanism prea strident comportă riscuri, dar 
lucrul de care mă tem înainte de toate este mai degrabă 
euroscepticismul: peste tot în statele nou integrate, distanța 
între așteptări şi realitatea Uniunii Europene a avut acest 
efect. Și în această privinţă, există pentru moment o supapă, 
aceea a confruntărilor interne: se va spune fie că e greşeala 
liberalilor, care au gestionat prost absorbţia fondurilor euro- 
pene, fie că din cauza ieşirilor foarte puţin diplomatice ale 
preşedintelui nu beneficiem de sprijin de la Bruxelles. 
Pentru moment, destul de puţin informată şi prea preo- 
cupată de luptele intestine, opinia publică nu dramatizează 
raporturile sale cu Uniunea Europeană. În momentul în care 
ne vom confrunta însă într-adevăr cu una din directivele 
Comisiei, toate frustrările se vor îndrepta împotriva UE. 

În viitorul imediat, ceea ce mă nelinişteşte cel mai 
mult este problema Kosovo. Desigur, pesimismul meu are 
şi o dimensiune subiectivă, căci am participat direct la 
deciziile din 1999, acordând deplină încredere angaja- 

mentelor explicite ale Statelor Unite, ale UE şi ONU, care 
promiteau invariabil că vor respecta integritatea teritorială a 
Serbiei. Or, aceste angajamente nu mai sunt respectate, și a 
pretinde că ele au fost asumate faţă de o entitate care nu mai 
există, Federaţia Iugoslavă, este un sofism inutil. Planul de 
Stabilitate, aşa cum fusese conceput iniţial, putea asigura o 
integrare treptată a Balcanilor occidentali într-un nou spațiu 
de prosperitate şi de respect reciproc. Dar obiectivele sale 
au fost deturnate, şi aceasta din vina Marilor Contributori, 
în frunte cu UE. 

Acum, proiectul Ahtisaari constată eşecul Planului de 
Stabilitate şi, pentru a-l justifica, acuză Acordul final de la 
Helsinki din 1975, care a fost pentru noi toţi, cei care ne-am 
angajat din 1990 să combatem orice fel de revizionism şi 
naționalism în regiune, un argument esenţial. Întorsătura pe 
care a luat-o problema Kosovo este umilitoare, căci ea tinde 
să justifice discursul antioccidental asupra modului arbitrar 
de a acționa al marilor puteri, care decupează lumea după 
bunul lor plac. Este şi neliniştitoare, pentru că va trezi toți 
demonii pe care îi credeam cel puţin adormiţi. Este stupid 
să se creadă că, dacă se strigă tare că independența Kosovo 
nu va crea un precedent, chiar nu îl va crea: îl creează deja. 
Se pot observa încă de acum efectele pe care le are această 
împărţire a Serbiei în Bosnia, în Macedonia, în Albania, 
urmând să vedem consecinţele pe care le va avea în 
Voivodina, în Transnistria, în Karabah, în Turcia şi, de ce 
nu, în Transilvania sau în Țara Bascilor. Occidentul ar fi 
putut totuşi să nu confere Rusiei rolul de arbitru al regiunii. 
În această privinţă, obediența de care vorbiți acţionează 
împotriva intereselor României pe termen scurt şi mediu. 
Ar fi trebuit ca noi, românii, să propunem soluţii mai bune, 
atât la Bucureşti, cât și la Bruxelles sau chiar la 
Washington. 

CONCLUZII FĂRĂ CONCLUZII 


Catherine Durandin 


Sfârşit... 


Vine un moment când istoricul, asemenea unui arhi- 
tect care îşi desăvârșeşte o compoziţie, o compoziţie nece- 
sară, doreşte să tragă o concluzie, lăsând în urmă o poves- 
tire care să aibă un sens... Or, o astfel de provocare sau o 
astfel de satisfacţie intelectuală de a surprinde la final 
sensul a peste cincisprezece ani de istorii româneşti — din 
clipa în care strigătele de „Libertate” au însoţit fuga unui 
tiran — se dovedesc a fi imposibile: nu pentru că am fi navi- 
gat în absurd, nu pentru că timpurile evolutive ar fi haotice, 
ci pur şi simplu pentru că aceste timpuri şi semnificaţiile lor 
au fost plurale, amestecate şi continuă să fie. 

Cuvinte foarte frumoase dar prea grele, mari şi vagi 
au acoperit momentul întunecat al rupturii din decembrie 
1989. Cuvântul „democraţie”. Democraţie exprima sfârşitul 
comunismului, dar implicând o pluralitate de concepţii şi 
reprezentări: pentru unii nostalgici ai discursului comunist, 
democraţia presupunea egalitatea... Economia de piață, am 
văzut şi înțeles, deschidea perspectivele anarhice ale unui 
capitalism sălbatic sau controlat de „tovarăşii” nomencla- 
turiști ocupând poziţiile cu mult înainte de 1989. Dincolo 
de neînțelegerile şi instrumentările unui nou limbaj pe care 
România începe să-l folosească, contextele şi configuraţiile 
vecine, regionale şi internaţionale vor permite o clarificare 
a perioadei postcomuniste a României. Astfel, sfârșitul 
războiului rece nu a însemnat căderea zgomotoasă a puterii 
de la Moscova. Bucureștiul s-a repoziționat în funcţie de 


281 


ROMÂNIA POST 1989 


natura şi ambițiile ruşilor şi ale decidenţilor lor. Sfârşitul 
războiului rece nu a însemnat exportarea miracol sau conta- 
minarea cu visul american. Şi în această privință România 
navighează... foarte euforic atlantistă în 2003 şi 2004, mai 
rezervată din 2006. Intre aceste date geopolitice de neocolit, 
se înscrie procesul de lărgire a Uniunii Europene şi etapele 
de integrare a României. Pe aceste teme se grefează rit- 
murile complexe ale relaţiilor de vecinătate cu Ungaria, 
Bulgaria, Ucraina și Republica Moldova, nu fără ecouri ale 
unei lungi tradiții şi ieşiri din comunism în același timp 
asemănătoare şi specifice. Astfel, România a fost desigur 
un actor, dar un actor de calibru mediu, adesea dependentă 
şi uneori îngrădită... 

Și în loc de concluzii, pentru a nu conchide: dacă este 
vorba despre acest cuvânt, TRANZIȚIE, care a fost pe toate 
buzele și despre care s-a scris atâta. Cu tranziția în curs, neter- 
minată etc. şi toate variantele de trecere oarecum iniţiatică. 

Bucureşti, mai 2007, cinci luni după integrarea euro- 
peană a României, nou membru al UE, împreună cu 
Bulgaria. Un hotel cu un nume bine ales, „Armonia”, un 
hotel nou-nouţ — destinat oamenilor de afaceri, potrivit 
sitului internet —, într-un cartier în tranziție. Cuvântul este 
foarte potrivit pentru acest cartier din secolul al XIX-lea, în 
curs de demolare și nesfârșită reconstrucție. O stradă lungă, 
foarte lungă, Calea Moșilor, traversând bulevardul Carol 1, 
pentru a se îndrepta spre cartierul popular Obor. De o parte 
şi de cealaltă, case cu fațade deteriorate şi dărăpănate, cu un 
etaj sau două. De ani de zile, aceste foste proprietăţi, care 
au aparținut, în mare parte, unor familii evreieşti avute, nu 
mai sunt locuite. Câteva familii de ţigani s-au instalat acolo 
şi supraviețuiesc înconjurate de lucrări şi șantiere în curs. 
Macarale şi betoniere lucrează la refacerea străzii, în timp 
ce pisici vagaboande, slabe şi agere, se strecoară peste tot. 
Rarii trecători merg, în zig-zag şi se împiedică. Praf, nori de 
praf cărămiziu și lipicios. Zgomotul este suportabil, 
muncitorii agățați de betoniere muncesc fără chef, iar copiii 
de ţigani se joacă, supravegheați de bunicile lor aşezate pe 

taburete de-a lungul pereţilor, cu fuste mari plisate şi înfo- 
iate. Scenă pitorească? Nu, o flagrantă etapă de investiţii 
imobiliare la București în 2007, când, peste tot, cresc 
prețurile pentru metrul pătrat construibil, pentru chirii sau 
vânzări. Dincolo de Calea Moșilor, o clădire înaltă, ferche- 
zuită, o bancă strălucind în soare. 

Bucureştiul, activ şi liniștit, a intrat într-o fază de 
dezvoltare spectaculoasă. 


Dacă este vorba despre DEMOCRAȚIE 
şi POLITICA... 


Țara traversează cu seninătate — se pare —, fâră război 
civil, fără încăierări şi, din când în când, cu câte o 
manifestaţie fără niciun ecou, o gravă criză politică. Nimeni 
nu se aștepta, după victoria lui Traian Băsescu la alegerile 
prezidenţiale din decembrie 2004, și totuşi această criză 
care durează şi se instituie ca mod de funcţionare se ex- 
plică. Parlamentul, în care s-au unit într-o opoziţie hibridă 
liberalii, continuatori ai Partidului Liberal dintre cele două 
războaie mondiale, cu socialiștii Partidului Socialist al lui 
Ion Iliescu, condus de Mircea Geoană, a votat suspendarea 
preşedintelui, cu o largă majoritate. Motivul? Nerespectarea 
constituției de către Traian Băsescu. Un referendum este 
așteptat pentru 19 mai. Populaţia consultată va confirma sau 
nu această suspendare dorită de Parlament? Un pic de 
suspans și multă indiferență. Căci, de la integrarea în UE, în 
ianuarie 2007, România s-a înfundat într-o criză ce are 
aparenţa unei nesfârșite reglări de conturi. Se pare că, la 
mai mult de cincisprezece ani de la căderea lui Ceauşescu, 
trebuiau reglate în primul rând conturile Memoriei. Care 
sunt actorii acestei  reglări? Preşedintele Băsescu 
îndrăzneşte, în decembrie 2006, să facă o declarație oficială 
de condamnare a crimelor comunismului. A vrut să întoarcă 
o pagină. A înțeles că venise momentul să ia poziție, să 
tragă o linie. În raport cu lustrația, și dacă 1989 ar fi fost o 

Revoluţie, acest gest este tardiv. La scara clarificărilor 
istorice, această declaraţie vine prea devreme. Ea atinge şi 
nelinișteşte, ea îi destabilizează pe foştii activişti, pe cei din 
generaţia de cincizeci-şaizeci de ani, care deţin puterea, pe 
moștenitorii acestora, copii sau clienţi, deloc dispuşi să 
asume o culpabilitate în faţa Istoriei: studiile, cariera, 
ajustarea post 1989 a acestei cariere comuniste. Societatea 
„tovarăşilor” nu poate accepta condamnarea morală: această 
povară, această ruşine. Atunci, foştii tovarăşi au încercat, 
prin intermediul reprezentării lor parlamentare şi cu 
susținerea liberalilor, excedaţi de autoritarismul lui Traian 
Băsescu, să-l răstoarne pe acest om, pe acest frate dușman 
care pretinde că intră în dialog direct cu Poporul. Căci 
Băsescu,  ex-administrator de rang înalt, el însuşi 
responsabil al marinei comerciale înainte de 1989, în post 
în străinătate, la Anvers, a fost pe deplin unul dintre ai lor! 
Un bun colaborator al sistemului. 

În numele respectului DEMOCRAȚIEI, în numele 
Constituţiei care a instaurat un regim semiprezidenţial, 
Parlamentul a votat deci suspendarea preşedintelui. Suspans? 
Desigur! Și mirare, căci populaţia descoperă că, la urma 
urmelor, prin alegerile din decembrie 2004, cu sufragiu 
universal, preşedintele este cel ţintit. Dar fără o nelinişte 
nemăsurată... În week-end-ul de 1 mai, bucureştenii au luat 
cu asalt trenurile spre litoral, spre Mamaia, Vama Veche, 
sau drumurile de munte ca să facă mici la grătar în Carpaţi. 
Pe 19 mai, românii au votat şi l-au confirmat pe Traian 
Băsescu în funcție, votând NU suspendării, lucru ce nu a 
rezolvat totuşi criza şi situația rămânând blocată. Preşe- 
dintele este izolat, fără majoritate guvernamentală. Primele 
alegeri pentru Parlamentul european au fost amânate. 
Acestea sunt programate pentru 25 noiembrie 2007. Și au 
loc într-o duminică de noiembrie, fără entuziasm, cu o 
enormă abţinere. În capul listei se află candidaţii Partidului 
Democrat, PD-ul lui Băsescu. 

Nelinişte? Foarte puţină... Şi în acest context, fără 
nelinişte în fața unei crize politice reale, a unui blocaj 


284 


Concluzii fără concluzii 


efectiv, se pune problema DEMOCRATIZĂRII. Din 2000- 
2001, România a intrat într-o fază de creştere accelerată. 
Familiile consumă şi se împrumută, investitorii străini 
investesc... În ciuda corupției administrației şi a justiţiei, 
Comisia Europeană avertizează în termeni moderați, pentru 
a nu descuraja investitorii. Se creează astfel o mare distanță 
între POLITIC, pe care opinia publică îl abandonează şi 
ECONOMIC, care o entuziasmează. 

O manieră superficială de a analiza această distanță ar 
consta în a vedea în aceasta ruptura radicală faţă de trecutul 
comunist. Ar însemna să uităm prea repede că, după 1956 şi 
încă mai mult după 1986, comunismul începe să fie discre- 
ditat: sfera privată, piaţa neagră, manevrele de tot felul 
pentru un minimum de bunăstare, sfera economică privată, 
într-un anume fel, atrăgeau deja atenţia şi pasiunile. Modul 
de dezvoltare s-a schimbat foarte mult în zece ani, în timp 
ce comportamentele, prioritățile nu au fost chiar atât de 
perturbate. Materialismul şi individualismul societăţii de 
dinainte de 1989 s-au accentuat! Atunci, n-ar trebui să 
tragem concluzia din acest tablou cu două volete ce apar ca 
fiind disjuncte în mentalităţile colective, că România, deşi 
având instituții democratice, o economie de piață funcţio- 
nală, nu s-a democratizat încă? Reprezentarea contractului 
politic rămâne rezervat unei elite. 

O astfel de stare de lucruri conduce spre două scenarii 
contrare. Optimismul poate întreține credința că, încet- 
încet, găsindu-se soluţii pentru criză, opinia publică îşi va 
asuma responsabilitățile cetăţeneşti. Pesimismul poate con- 
duce la ideea că ţara va cunoaște încă ani buni de criză 
haotică, care va continua să împiedice prosperitatea economică. 

Doar dacă... doar dacă dezinteresul față de POLITIC 
nu este un semn al unei alte căutări, a ETICULUI. 

ROMANIA, STUDIU DE CAZ 


Zoe Petre 


O anecdotă din secolul al XIX-lea evoca uimirea unei 
elegante amfitrioane pariziene căreia îi era prezentat un 
tânăr bărbos, abia sosit din Principatele Române: doamna ar 
fi exclamat „așa de tânăr, și deja Moldo-Valah!?” Întrebaţi 
azi pe primul trecător întâlnit pe străzile din Lyon sau Paris 
ce ştie despre România: puţini vor fi cei sau cele care îşi 
vor aminti numele lui Brâncuși, sau chiar al tânărului regi- 
zor Cristian Mungiu, laureat la Cannes în 2007. Fie vi se 
va răspunde, cinstit „nimic”, fie interlocutorul îşi va aminti 
vag numele lui Ceauşescu. Sau, mai râu, vă va vorbi despre 
copiii abandonaţi şi despre cerşetorii din metroul parizian. 
Cu toate astea, România şi Bulgaria au aderat la Uniunea 
Europeană începând cu | ianuarie 2007, alăturându-se astfel 
celorlalte state europene ex-comuniste, devenite membre 
ale Uniunii încă din 2004. Această integrare împlinea, după 
mai bine de 150 de ani, visul elitelor românești din revo- 
luţiile de la 1848, care nu au încetat să aspire la înscrierea 
României în avântul Primăverii Naţiunilor şi să acţioneze 
pentru asumarea unei identități europene a românilor. 

În pofida aderării, România continuă să fie un ținut 
ambiguu, nu doar pentru „vechii” europeni, ci şi pentru 
propriii săi cetățeni. Mereu în întârziere faţă de Europa 
Centrală, mereu suscitând îndoieli cu privire la autenti- 
citatea vocației sale europene. Țară latină, dar majoritar 
ortodoxă, aliată a statelor Antantei în Primul Război 
Mondial, dar aliată a Germaniei în cel de-al doilea, invadată 
de Armata Roşie în pofida unui armistițiu unilateral 
declarat la 23 august 1944, România a devenit din 1947 

unul dintre statele zise de „democraţie populară” aparținând 
lagărului sovietic, şi numai o revoltă sângeroasă a pus 
capăt, la sfârşitul lui decembrie 1989, acestui regim totalitar, 
agravat de dictatura personală a lui Nicolae Ceauşescu. Tema 
„decalajului istoric” al României față de vecinii săi din 
Europa e declinată de-a lungul întregii sale istorii. 

Elanul de entuziasm declanșat de revoluţia română 
din decembrie 1989 s-a spulberat imediat, mai ales ca 
urmare a violențelor din iunie 1990, consolidând dramatic 
neîncrederea tradițională a Occidentului faţă de aceastăţară 
greu de clasificat. Căci nu aparținuse decât într-o măsură 
infimă acelei „Europe a catedralelor”, cum a numit-o 
Georges Duby, fără ca totuşi să exercite fascinația alterităţii 
pe care Rusia mereu în fierbere nu a încetat să o provoace. 
In vreme ce țările din grupul Visegrad, mult mai uşor desci- 
frabile, mult mai adânc ancorate în conştiinţa unei identități 
comune, primeau toate premiile de excelență, România 
părea tot mai mult să semene cu elevul Bulă, şi să reînvie 
toate clişeele unei istorii simplificate peste măsură. 

Agenda 2000, redactată de birocrații de la Bruxelles în 
1997 pentru a pregăti lărgirea Uniunii Europene, este pro- 
dusul prin excelenţă al acestui manicheism latent. Acolo, pe 
două coloane, sunt examinate statele aspirante, iar România 
şi Bulgaria se regăsesc mereu în coloana negativă, în vreme 
ce statele din Europa centrală sau septentrională sunt 
invariabil pe drumul cel bun al integrării. Cu excepţia 
Slovaciei, care, în acea vreme, contrazicea prin naționalism 
această geografie imaginară a celor două Europe. Ulterior, 
decidenţii politici ai Uniunii au fost aduşi să revizuiască 
acest tablou, mai întâi datorită fermității poziţiei Franței, şi 
personal, a preşedintelui Jacques Chirac, la reuniunile la 
vârf ale UE de la Luxembourg din 1997 şi de la Viena, din 
1998. Apoi, Uniunea a trebuit să ia în seamă rolul asumat 
cu curaj de administrația Constantinescu în 1999 în 
problema Balcanilor de vest. Invitată la finele lui 1999 să 
înceapă negocierile, România a depăşit în linii generale 
întârzierile economice și instituționale, şi astfel şi 

principalele rezerve manifeste în Comisie şi în Parlamentul 
European, devenind membru UE la | ianuarie 2007. 

Asta nu înseamnă că, în conştiinţa publică a socie- 
tăților europene contemporane, neîncrederea tradițională 
față de români s-ar fi evaporat. Aproape dimpotrivă. 
Primele valuri de migranţi post-aderare, cu cota lor de 
„instalatori români”, dar şi de hoți, prostituate și mai ales 
cerşetori, riscă să accentueze această neîncredere. 

Tabloul pe care îl schiţează cartea de față poate părea, 
la prima vedere, izvorând şi el dintr-o asemenea viziune 
sumbră. Ar fi o impresie cu totul eronată. Punctul de 
pornire al dialogului meu cu Catherine Durandin — care e 
fără niciun dubiu istoricul francez cel mai informat cu 
privire la România, pe care o cunoaşte foarte bine și o 
iubeşte cu inteligență şi pasiune, cu un discernământ critic 
deseori amar, dar niciodată indiferent — a fost refuzul de a 
inventa o idilă. Scopul nostru comun în această conversație 
a fost analiza onestă, fâră menajamente, dar, dincolo de 
acest angajament constitutiv al istoricului şi al martorului 
veridic pe care îl împărtăşim, a rămas faptul că, dinspre 
parte mea, am încercat să scot tema excepţiei româneşti din 
categoria fatalităţilor istorice obiective şi să o înscriu în 
istoria concretă a postcomunismului, cu opțiunile lui 
deschise şi cu expresia politică diferențiată a acestor 
opțiuni. 

Înainte şi în vremea celui de-al Doilea Război 
Mondial, decalajele istorice între dezvoltarea României şi 
cea a restului Europei erau cu adevărat decalaje istorice, 
adică moştenite dintr-un trecut în care suzeranitatea 
otomană și permanentizarea unei clase de latifundiari, din 
ce în ce mai parazitară, blocaseră pentru mult timp 
adaptarea țării la modernitate. În 1989, România care se 
elibera de dictatura lui Ceauşescu nu mai era însă de mult 
țara agrară şi fatalistă a generaţiilor anterioare. Supusă 
vreme de jumătate de secol violenţei proiectului comunist 
de modernizare, România nu se mai deosebea radicai de 
vecinele ei din Europa Centrală. Dacă traiectoria ei 

postcomunistă a fost într-o mare măsură diferită înainte de 
1996, asta nu e atât consecinţa inevitabilă a istoriei ei mai 
vechi sau mai recente, cât consecința unei opțiuni 
deliberate, îndărătul căreia regăsim voința unor oameni. 
Adevărata excepţie românească din postcomunism a constat 
în rezistența încăpățânată a elitelor moştenite din epoca lui 
Dej şi mai ales Ceauşescu în fața dezideratului firesc de 
divizare a puterii cu alte forțe politice, singura formă de 
pluralism care ar fi permis reînvierea rapidă și deplină a 
democraţiei. 

Această rezistență a existat, există încă, în toate ţările 
foste comuniste. Germania de Est e probabil expemplul cel 
mai flagrant de „est-algie”, dar e de-ajuns să privim 
Slovacia lui Meciar sau chiar Polonia perturbată de a doua 
lustraţie pentru a înțelege că sechelele celor 50 de ani de 
dictatură subzistă pretutindeni, chiar şi în Slovenia, această 
minusculă republică aparent convertită întru totul la 
democraţie şi la economia de piață. Deîndată ce luăm 
cunoștință de piedicile care se ridică în toate aceste țări, 
chiar şi acum, la mai bine de 20 de ani de la implozia 
sistemului, în faţa publicării datelor referitoare la repre- 
siunea comunistă, ne dăm seama de insubzistența decla- 
raţiilor referitoare la dispariţia structurilor de rezistență ale 
regimurilor comuniste. 

În România, aceste structuri şi-au vădit forța poate 
mai mult decât în alte părți. Paradoxal, sfârşitul însângerat 
al regimului lui Ceaușescu, de la care ne-am fi aşteptat să 
radicalizeze prăbuşirea comunismului național, a sfârşit 
prin a-i legitima moştenitorii direcţi, care au profitat de 
confuzia unei revolte populare pentru a o confisca prin 
tiranicid şi printr-o înscenare televizată a revoluţiei, un 
spectacol ucigător în care şi-au rezervat rolul principal şi 
statutul de simbol. Pornind de aici, ei şi-au apropriat statul, 
au strivit cât au putut orice opoziție politică şi au blocat 
orice reformă atâta timp cât le-a fost necesar pentru a se 
transforma în principalii beneficiari ai acesteia. 

Rezumând: în vreme ce, în Europa Centrală şi chiar şi 
în Bulgaria, primele guverne postcomuniste au fost guverne 
anticomuniste, care au început destructurarea instrumen- 
telor de putere ale vechiului regim, România a fost singura 
țară satelit a Moscovei unde nucleul dur ale elitei Partidului 
Comunist a rămas la putere, fără nicio întrerupere, aproape 
şapte ani după 1989, şi nu şi-a pierdut cu totul poziţiile şi 
forta după alternanţa la putere din 1996; de fapt nici acum 
nu a dispărut, ci doar continuă să se travestească. Această 
reziliență apropie situația din România de cea din fostele 
republici sovietice, ca Ucraina sau Georgia. Dar, tot în 
România, spre deosebire de Ucraina, Georgia sau chiar 
Rusia, moştenitorii nomenclaturii s-au confruntat cu o 
adevărată opoziție structurată politic, cu prtide care aveau 
experienţa şi memoria democrației parlamentare, cu o 
societate civilă — la început in statu nascendi, apoi tot mai 
matură — care a ştiut să susțină aceste partide, chiar dacă 
oscila în privinţa lor între neîncredere și idolatrie. Existenţa, 
coeziunea şi evoluţia rapidă a acestei opoziții explică de ce, 
în pofida unor analogii inaugurale, România este azi 
membru al NATO şi UE, alături de țările baltice, și nu a 
rămas blocată în limbul în care se zbat încă vecinii săi de la 
est. 

Acest rezumt mai suscită o întrebare: să fie oare conti- 
nuitatea nomenclaturii românești un efect al intervenţiei 
(postsovietice? Nu mă număr printre cei care atribuie 
KGB-ului meritul revoluţiei române — istoria nu e niciodată 
atât de simplă — deşi nu exclud amestecul sovietic în 
desfăşurarea evenimentelor din primii ani de după prăbu- 
şirea sistemului. Dacă n-ar fi decât istoria redundantă a 
tratatului politic cu Moscova, ori reacția cel puţin bizară a 
lui Ion Iliescu față de puciul din august 1991, sau, iarăşi, 
proiectul, aproape finalizat în 1996, al unei legături 
telefonice directe între diferite ministere de la Bucureşti şi 
de la Moscova, prin care conducerea rusă ar fi putut 
comunica, de pildă, direct, la domiciliu, nu doar cu primul 
ministru român, ci până şi cu Directorul general al Direcţiei 

integrării în NATO din MApN. Reacţia aparent excesivă a 
preşedintelui rus în chestiunea bazelor militare americane 
de pe teritoriul României devine cumva explicabilă în acest 
cadru. 

Așa cum am mai scris, cred că noua împărțire a 
sferelor de influenţă din 1989 lăsa, fie şi implicit, Rusiei lui 
Gorbaciov cele 90 de procente de influenţă în România pe 
care Churchill fusese silit de împrejurări să le conceadă 
Rusiei lui Stalin. Acestea fiind zise, continuitatea elitelor 
comuniste după prăbușirea comunismului este rezultanta 
unei pluralităţi de raporturi de forță și a unui complex de 
opțiuni interne şi internaționale. Interesele Rusiei nu sunt 
decât unul dintre factorii acestei complicate ecuaţii care este 
dificila înaintare a României către Europa. Președintele 
Iliescu şi oamenii lui nu se pot prevala nici măcar de 
această scuză. 

Dificilă înaintare: zantae molis erat Romanam 
condere gentem, scria cândva Vergilius. În perfect acord cu 
Catherine Durandin, am refuzat să escamotez capcanele şi 
obstacolele. Dar nu cred de fel că trebuie să conchidem, 
grăbit şi superficial, în sensul unei specificități absolute a 
experienței românești în tranziţia de la dictatură la demo- 
crație. Am trăit eu însămi această experiență în România, în 
calitate de cetățean român. Dacă aș fi trăit-o la Budapesta 
sau la Praga, nu mă îndoiesc că aș fi observat şi acolo tot 
atâtea dificultăți și capcane: poate altele, dar nu neapărat 
mai uşor de depăşit. Povestea postcomunismului nu e un 
film de mâna a doua cu happy-end obligatoriu; este, nu 
poate fi altceva decât o dramă. În explorarea teritoriilor 
necunoscute ale înfrângerii comunismului, românii au avut 
mai puţin noroc, sau poate mai multe iluzii. Au avut, tocmai 
de aceea, mai mult merit, şi chiar un anume fel de eroism: 
vorbăreț, ironic, sceptic, vanitos şi auto-flagelant, încărcat 
de contradicții. Până la urmă, România rămâne patria lui 
Tristan Tzara şi a lui Eugen Ionescu. 

